
KAS BARBENA 
Į JAUNOSIOS 
LANGĄ? 


o valiai ir po valiai — tokią sukūrė sraigę Dievas, ar 

dar kas kitas tą padarė. Nesvarbu kas, bet darbas ge- 
ras. Kam gi sraigei skubėti? Kur nušliaužia, ten jos vie- 
ta. Kur tik atsiduria, ten jos namas stovi savoj Žemėj. Už- 
tat ko jai lėkti kulnis pasipusčius, kad suspėtų namo į 
varžytines, turto aprašymą ar galvą atiduoti. Sraigė savo 
namą nešiojasi ant nugaros. Ne pro šalį būtų turėti tokią 
nugarą. 

O jeigu jau turi — į tave Žiūri šnairai. Tada kumečiai, 
akmenskaldžiai ir tošininkai iš Longmu gali stovėti prie- 
bučiuose ir spoksoti, čiaumodami tabaką. Kai kas tik tą ir 
veikia. Kai kurių priebučiai tiesiog pabaisiški, lūšnos su- 
trešusios. Užtat iš jų puikiai matyti visa, kas dedasi Fuk- 
sėje. Jei sėdi priešais namą su Smolando laikraščiu ran- 
kose, jie, turėdami ūpo, mato, kas jame parašyta. O jei 
stataisi antrą aukštą, jie tol Žiopso, sustoję priebučiuose, 
kol nasrai pilni musių prilenda. Tfu! 

Dabar Viktorui jau visai susimaišė. Taigi. Taip šneka 
priebučiuose. Lyg Pagyrų Palmui neužtektų tos gryčios, 
kurią paliko uošvis Aspas Juhanas. Bet ne! Aukštyn, trobą 
ant trobos! Bene rūmą ketina susiręsti. Dvaru paversti 
dvylikos hektarų ūkį. O tada buvusį berną teks jau ponu 
šaukti. Sako, vienas pono arklys dusulį gavo, o duktė par- 
sisamdė mieste pas prokuristą. Aišku, toji, kur su vaiku. 

Pirmas kartas, kai pakrikštija, nesiskaito. Svarbiausia 
kiti kartai. Tik tas vienintelis vardas tikras, kurį nešiojiesi 
su gėda. Jį gauni iš šnibždeikų ir liežuvnešių. Ir jeigu pa- 
sistatai namą, o ant jo nugaros dar kitą namą, Sraige va- 

dinsies iki grabo lentos. Kur eini, ten nešiesi tą Sraigę ant 
nugaros. Galiausiai sukumpsti ir — -baigta. Pagaliau ne- 
benori niekam rodytis. Užsirakini savo kambaryje, kur 
numiršti. Sėdi vienas tame name ir žvalgaisi po savo nu- 
garą, viso gyvenimo vaisių. Užuolaidos užtrauktos, todėl 
iš priebučių esi nematomas. Ir laikrodžiai visi trys čia. 
Kabo ant sienos ir tiksi, muša. Užtat žinai, kaip laikas 
slenka į ramybę ir atilsį. Iš lengvo, kaip sraigė. Tuoj pa- 
ti atneš valgyti. Senė sėlina laiptais tyliai, užtat niekas 
nuo priebučių jos negirdi. Ir išneša atmatų kibirą, jau 
dvokia. 

Ar tasai namas idėja, ar kvailystė? Koks skirtumas, čia 
aplink visada buvo tas pat: idėjos ir kvailystės. O naktimis, 
kai sutemsta, užuolaida iš lėto pakyla. Iš lėto, nes esi Srai- 
gė, nepaskubėsi. Ir kam skubėti, jei visa, ką matai, tavo? 

Neseniai buvo šienapjūtė. Ar jis nulipo žemyn? Ne, jie 
atėjo, kiti. Tėte, ketinam šienauti. Aha — o ar dalgiai ašt- 
rūs? Bernas išplakė, tėte. Aha — oO ar turėsi talkos? Ateis 
Smelaras iš elgetyno, o grėbstys Rulana, mano panelė. Jai 
dabar atostogos. Aha — tada šienauk. Tik gerai laikyk ar- 
klį. Pasirūpink druskos ir pustyklių. Ką? Taip, tėte. 

Ar Rudolfas išeidamas turi ant nugaros sraigę? Taip, 
mažytę. Ilgainiui ji pasidarys didesnė. Tada persikraustys 
į viršų. Užsirakins ir neišeis iš tenai, kol nebus išneštas. 

Priešaušryje šviečia rugiai. Rugiai turi savo saulę. Bet 
greitai juos kirs. Vėl laiptuose žingsniai. Ar jau kirsti, tė- 
te? Atnešk varpą, pažiūrėsiu. Teks ir šįmet pakrimsti grū- 
dą, jei niekas daugiau neišmano. Pasitepk ratus, neuž- 
miršk. Ar dalgiai pakankamai aštrūs? Taip, tėte. Tada 
važiuok pro vartus, vaikine. 

O dabar. Ar turės lipti žemyn? Iš savo namo, prie ki- 
tų. Ten, kur bus matomas nuo priebučių! Mat pati pasa- 
kė, dėdama silkę ant stalo: Nagi Hildura ruošiasi tekėti. 
Aha. Ir už ko? Už to driskiaus Martino iš Longmu, su juo 
burkuodavo naktimis priebutyje po mano langu. Ne, kai 
motina numirė, Martinas išvažiavo į Vestmanlandą kirsti 
miško. Ir žiedas grąžintas. Dabar už mėsininko, Vestlundo 

iš Mono, to, kur buvo Amerikoje. Galvojam kelti čia, na- 
mie, vestuves. Sekmadienį treti užsakai. 

„Treti“. Kaip ilgai trunka, kol žinia pasiekia sraigę. 
Betgi: kas sraigei darbo vestuvės? Bene jis išlįs iš savo 
namo vestuvių proga? Ne! Tai mažiau svarbu negu duo- 
butė kelyje. Svarbiau už viską mirtis. 

Brėkšta šeštadienio rytas, toji diena, kurią ir įvyks. Va- 
kar Vestlundas čia buvo pasirodęs. Su cigaru, išsipustęs. 
Senė nuo laiptų. Ar neateisi? Ne, niekada. Geriau pasilikti 
ten, kur esi, būti tuo, kas esi. Būti tuo, kuo tave padarė. 
Tie, kurie taip daro. 

Bet sugirgždėjo ir staiga atsivėrė daržinės durys. Pro 
šulinį, brisdamas per rasą, tiesiai link trobos ateina ilgšis 
vaikinas. Kepurę užsimaukšlinęs ant kaktos. Palinkęs. Ko 
jis nori? Tikriausiai iš Longmu, žvalgytuvėse. Verčiau ty- 
liai užsitraukti užuolaidas. Tegul ateina nematomas. 

Juk sraigė niekam netrukdo. Tegul ateina. Menkas pa- 
vojus. Nes, kiek tik užmato, viskas jo. Nors ir nelabai to- 
li. Pernai matė toliau, negu šįmet. Pernai pro savo langą 
galėjo iki pat Olasės vikių matyti. O šįmet jo akys tiek 
nesiekia. Taigi šįmet yra turtingesnis, turtingiausias tas, 
kas mato tiek, kiek jam priklauso. Ačiū Dievui už blogą 
regėjimą — taip sutvarkytas pasaulis. 

Girdėti, kaip apačioje trinkteli langas. Ko gero, Hildu- 
ros, o gal senės. Bet kas sraigei darbo? Iš lėto balsta 
užuolaida, ir jis vis vaikšto ir vaikšto po savo namą. Eli- 
na nesustodamas aplink kaminą, riogsantį vidury kamba- 
rio ir šviečiantį baltai. Vaikšto ir vaikšto, kol pramina 
grindis. Bet ar toli nueita. Eina ir eina, bet niekada nepri- 
eina durų. Kaip sraigė? Ne, kaip laikrodis. 

Laikas persikrikštyti. Laikas mirti. 


Hilma: Ištekėjusi už to, kur viršuj. Niekad nemiega. 
Kuo toliau slenka metai, tuo vis geriau ir geriau girdi. 

Ypač girdi, kai jis nutyla. Sėdi per naktį supamam krės- 
le su juodomis pavažomis, susidėjusi rankas ant kelių. Pa- 
siruošusi kam? O, ji Žino. 

Mama, nusisekit sijoną, kai miegat. Lilneso elgetyne, 
kur paskiausiai dirbau, buvo senė tokia kaip jūs. Irgi nie- 
kada nenusisegdavo sijono. Sakydavo, traukia per kojas 
su elgetyno marškiniais. Nors žinau, kur traukė. Bet ji 
taip dvokė, kad reikėjo eiti pas viršinininkę. Tada sijonas 
nušvilpė Žemyn, mama. Taip kalba Irma. Irma, kuri gnai- 
bosi. Argi mes vargetos? Taip atrodo. Bet Hildura miela. 
Ir šiandien išeis. 

Vienas petys nuogas. Šviečia prieblandoje baltutėlis 
lyg paklodė. Gal šalta? Hilma nuramina krėslą, prieina ir 
užtraukia antklodę. Žiūri, kaip jos dukrelė miega, susiki- 
šusi rankas po galva. Žiūri, kaip juodi plaukai draikosi 
aplink kaktą lyg gedulo šydas. Dieve, nei klostelės, nei 
raukšlelės. Švelniai paglosto pirštų galiukais. Kaktą, no- 
sį, kuri šalta, smakro gyvaplaukius. Tada Hildura atsidūs- 
ta. O Hilmai nuslenka skepeta. Dar ne laikas pabusti. Te- 
gul vaikai miega, tik, kol miega, juos turi. 

Atsargiai prisitraukia krėslą ir atsisėda šalia Hilduros 
lovos. Jau nusiklosčiusi. Oi, kokios švarios kojos. Visad 
labai rūpestinga. Vos pereis prieš guldama basa per kam- 
barį ir jau griebia dubenį. Ar Vestlundas irgi toks švarei- 
va? Ar Vestlundas vertas? Ji uždeda dešinę ranką ant Hil- 
duros antklodės, kur krūtinė. Čia šilta ir gera. Ar 
Vestlundas graibštus? Ar Vestlundas šiurkštus ir nekan- 
trus? Ji palinksta prie dukters veido kiek įmanoma arčiau. 

Nepabusk, mano mylimiausioji. Gerasis Dieve, tegul 
mano vaikai miega amžinai, tegul naktis niekada nesibai- 
gia. Vieną gražią dieną jie pasklis, ir gyvenimas taps ny- 
kus, tuščias. Tada visas mano turtas bus pakelis kramto- 
mo tabako ir krėslas, linguojantis kambaryje. Tada būsiu 
tik vargšė senė su tabako čiulkiniu panosėj, niekam nerū- 
pėsiu ir niekas sekmadieniais neprisimins. Pasaulis pilnas 
plėšikų, kurie nori atimti iš manęs, ką turiu. Žemė knibž- 
da nuo vilkų, staugiančių patvoriais. Gerasis Dieve, tegul 

mano vaikai miega amžinai. Nes kai pabunda, jie manęs 
nemyli. Kodėl žmogus pasensti, sakykit? Kodėl pasidarai 
bjaurus? Pradedi dvokti, ir kūnas, ir iš burnos? Kodėl turi 
gyventi, kai tie, dėl kurių gyveni, nori gyventi be tavęs, 
veja šalin, kai taikaisi prieiti artyn, bėga išvydę? 

Ašarų lietus pabyra ant Hilduros kaktos. Ir nieko nepa- 
darysi, jos užplūsta kada nori, ir sielvartas liejasi drauge. 
Bet Hildura lengva pabusti. Tuoj strakt, sėdi lovoje, nar- 
dindama krūtis po marškiniais. O Dieve, mama, kaip 1š- 
gąsdinot. Ar neima miegas? 

Miegas! Sunku, kai niekas nesupranta. Juk turi kas 
nors budėti, kai visi kiti miega. Bemiegis, motin Palm, 
pasakė, aišku, pastorius, tas, kuris nepasitiki Dievu. Pasi- 
tiki jinai, ko gi nepasitikės, bet anas, viršuj, ne. Tamsoje 
girdi jį audžiant mintis, dunk-dunk, tą garsą tik jos ausys 
suvokia. Bet vieną naktį, ji Žino, staklės sustos. Ir Dieve 
pasigailėk to, kas tada nebudės. 

Bet ir Hildura nebegali miegoti, laižosi lūpas ir Žiūri į 
lubas. Ko gero, per lubas jį mato. 

— Kaip mamai atrodo, ar nulips jisai žemyn? 

Hilma neatsako, tik žiūri į kalbančios burną. Netrukus 
ta burna bus Vestlundo. Ar Vestlundas kandžiojasi? Ar 
Vestlundas toks? Kairėj pusėj Hildurai trūksta pusės dan- 
ties, kai šratą kando. Ir mato, kad Hildura verkia. Nekrūp- 
čioja, nelaužo rankų. Tik sruva kaip Hilmai pamažu, at- 
sargiai. Vadinasi, giminės. Teka skaidriai, vienodai, rodos, 
akyse sniegas tirpsta. 

— Nesirodyk Vestlundui, kai verksi, Hildura. 

— Ne, mama. 

Bet vis tiek verki, dukrele mano. Pasėdėsiu prie tavęs. 
Gal pagelbės? Juk Vestlundas turbūt geras. Tik tu mažu- 
tė. O jis didelis. Tu jauna, dukrele. O jis senas, Vestlun- 
das. Kone dukart senesnis. Ir turi dukterį, kuri tuoj su 
bernais ims lakstyti, Siri. Bet kodėl tu eini už jo? 

— Gal lauki vaiko, Hildura? 

Sunku šitaip klausti. Bet dar sunkiau atsakyti. Hildura 
sustingsta lovoje, o sniegas tirpsta ir tirpsta. Vargšės ko- 

jytės, dukrele mano. Tu pati vargšė ir mes visi. Ar galiu 
tave apkabinti ir suimti rankomis tavo galvą? 

— Taip, mama, — sako Hildura tyliai, — laukiu. 

— Nuo Vest... 

Tss su tokiais klausimais. Tss, kai tik vienam valia Ži- 
noti. 

— Būk meili Vestlundui, Hildura. 

— Taip, mama. 

— Ir nežliumbk, Hildura, kai prisigers. 

— Ne, mama. 

— Ir niekada, Hildura, neatsisakyk, kai jis norės. 

— Ne, mama. 

— Ir būk gera Siri, nors ji ne tavo. Džiaugsmas būti 
geram. Tada daugiau gali pakelti, Hildura. 

— Taip, mama. 

Ir po kiek laiko: 

— Jums nukrito skepeta, mama. 

Lenkdamasi skepetos ji girdi, kaip nusileidžia jo užuo- 
laida. 

— Ar matai, kelinta dabar valanda, Hildura? 

Duktė pasuka galvą. Žadintuvas iš Jevlės tiksi ant ko- 
modos. Kone be penkiolikos ketvirta. Bet ima mušti se- 
nio laikrodžiai. Vienas po kito, rodos, nori patikėti kits 
kitam kokią paslaptį. Pirmasis muša senelio laikrodis. 
Skamba kaip varpas. Tada tasai, kur kabojo svetainėje, 
pirktas iš zakristijono per varžytines. Šio skambesys stik- 
linis. Paskutinis gaudžia prastai, šniokščia lyg mirštantis. 
Šį senis laimėjo šaudymo šventėje dar būdamas jaunas 
bernas. Ir štai jis pradeda vaikščioti. Aplink, aplink kami- 
tėvas. Sraigė, Žmonių bijantis nepilnaprotis. Kuris neno- 
ri eiti pas pastorių. Nelipa žemyn į dukters vestuves. Ji 
užsitraukia ant krūtinės antklodę ir užmiršta senę, kuri ne- 
ša jos galvą per tylą. Turiu priprašyti, kad nuliptų, galvoja 
Hilma, būtinai. Dėl Vestlundo turi nulipti, ne dėl manęs. 
"Tikrai ne. Dėl manęs jau niekas nieko nedaro. Bet Vest- 
lundui turim būti geri. Nuo nevilties išdžiūsta gerklė, ran- 

kos sušlampa. Ji dar stipriau apglėbia savo vaiką ir dau- 
giau nebeverkia. Sniegas vėl pavirsta į sniegą. 

Senė pritykina prie laikrodžio, tikrai be penkiolikos. 
Taigi ketvirta. Bet kažkas ne kaip paprastai. Nes papras- 
tai senis iki penktos tūno savo slėptuvėj. Geriau nueiti ir 
pasiklausyti laiptuose. Bet tuoj išgirsta kažką nauja. Pro 
namo kertę ateina vaikinas. Ne namiškis, nes Rudolfas 
vaikšto lyg kareivis su batais, šlumsi ir kaukši. O pusber- 
nėlis visad protekiniais, nors ir nelabai skuba. Tuo tarpu 
šis sėlina, nors sėlina garsiai. 

— Hildura, — sukužda ji, sukdama prie kanapos. — 
Kažkas ateina. 

Nori pakelti užuolaidą, bet staiga netenka jėgų. Pa- 
junta, kaip kažkieno ranka sugniaužia riešą, taip skau- 
džiai, kad vos neriktelėja. Tada atsigręžia ir mato, kaip 
Hildura išsigandusi. Kokia stipri, mergiotė, tebūnie 
užuolaidos. Bet tas, kur tykino pro kertę, stovi ramiai 
prie lango. Ant užuolaidų krenta jo šešėlis, juodas kaip 
pats išgąstis. Ir išgirsta, ko tikėjosi, barbenimą, penkis 
silpnus bilkštelėjimus, ranka dar stipriau susigniaužia. 
Bet ji nebejaučia, taip bijo. Ne to, kur lauke, 0 jos, vi- 
duj, Hilduros. Hilduros riksmo. Kas bijo, tas visiems 
svetimas. O ką Žinai apie savo vaiką? Staiga atsiranda 
Jėgų, ji ištrūksta. Užuolaida pakyla aukštyn, ir Hildura 
suklinka. Suklinka taip, kad net anas viršuj išgirsta. 
Stabteli. 

Tik nėra dėl ko klykti. Už lango vien prieblanda, drėg- 
na ir skaidri. Ir saulė staigiai pašoka virš miško anapus 
Fuksės ežero. Hildura įsidrąsinusi atveria jį. Ji Žiūri ten, 
kur nenorėtų Žiūrėti. 

— Kas ten? — suinkščia motina. Išgąsdintas šuo. 

— Nieko, — piktai atsako Hildura, bet uždaro. 

O brydę rasoje vis dėlto spėjo pamatyti, ir į šen, ir į 
ten. Ir varną, kuri pakilo nuo tvoros ir išgąstingai krank- 
sėdama nuskrido ežero link. Ir veidus skalbykloje paba- 
ly, kur tik samdiniai gyvena. Ir saulę, kylančią naujai ne- 
lemtai dienai. Ji atsigula, užsidengdama rankomis įkaitusį 

veidą, rodos, po šulinio dangčiu paslepia nerimą. Senė 
baikščiai prisėlina prie krėslo. Tik jis-jai priklauso, niekas 
daugiau. Atsisėda, priglaudžia galvą prie Židinio kamino. 
Židinio nebėra, o dūmtraukis užkištas „Jevlės dienraščio“ 
gniužulu. Bet kartais ji vis tiek girdi Dievą per tą dūm- 
traukį. Ir tą viršuje, kur vėl pakyla užuolaida. Vargše tu. 
Visi mes vargšai. 

— Miegok, Hildura, — sukužda senė iš savo krėslo. — 
Daug šiandien turėsi rūpesčių. 


— Ir jūs miegokit, mama, — atsako Hildura. 
Bet niekas neužmiega. Kiekvienas apniktas savų 
minčių. 


Ir Hilduros akyse ledas. 


Aišku, Irma taip pat girdėjo klyksmą. Bet tegul klykia! 
Tegul klykia kiek galva leidžia! Bene ji žino, ką reiškia 
klykti be balso? Tada dar skaudžiau. Užvis skaudžiausia. 
Ir barbenimą, tą ji taip pat girdi. Bet tegul barbena. Tegul 
barbena į kitų langus. Į mano niekada nebarbena. Bet ko- 
dėl, žmonės? Kodėl tiek vienišų? 

Ji susiranda šalia savęs lovoje rankutę. Plonytę, kietą, 
karštą. Suima abiem rankom, suspaudžia lyg gniaužtais. Ir 
staiga įgnybia. Visai nenorom, ne. Bet niekaip nesusilai- 
kė, o tada tyliai tyliai riktelėja. Berniukas vis tiek nepa- 
bunda, tik suinkščia. Tada ji paleidžia jį ir yra laisva. 
Laisva trumpai valandėlei. Jaučia malonumą įskaudinda- 
ma. Širdgėla atslėgsta. Vienatvė nebe tokia. O kai esi ne 
taip vienišas, rodos, galiausiai viskas bus gerai. Kas nors 
pasibels ir į tavo langą. 

Miegok, vaikeli. Kuo tu dėtas, kad esi. Niekas nekal- 
tas, kad jis yra. Prakeiksmas. Devyneri metai. Kas geriau 
žino, kokie ilgi devyneri metai, jei ne tas, kuris be palio- 
vos tamposi su pavainikiu. Lyg svarstį ant kojos velka. 

Lyg vandenžoles plaukdamas. Kaip... Bet miegok, vaike, 
nieko tau nebedarysiu. Nors vieną sykį nedaug trūko. 

Aukšta lova, kurioje ji guli. Tokia aukšta, kad galvū- 
galiai kone sijas palubėj siekia. Visą erdvią blausią virtu- 
vę ji gali matyti. Duris į podėlį, duris į lauką, ir žalią per- 
džiūvusią vandens statinę tarp durų. Ir didelę indaują, kur 
laikoma mėsa ir silkė, šalia separatoriaus, Alfa Lavalos, 
kaip jie vadina. Ir baltą laikraštinę prie lango, ant kurios, 
atsidėkodamas už valgį, žiemą valkata nupiešė tris širde- 
les. Ir žemą kanapą palangėje, kur Rudolfas knarkia per 
naktis. Ir išskleidžiamą stalą prie kito lango, kur stovi ža- 
dintuvas, atitekęs jiems, kai tėtis susirgo paskutine liga, 
didžiąja laikrodžių liga. Ir gėlės palangėje, kurias mama 
su puodeliu laisto po dešimt kartų per dieną. Ar penkio- 
lika. Ir mėlyną suolelį, su kuriuo sykį girtas norėjo trenkti 
mamai į galvą, bet Rudolfas, ką tik konfirmuotas, puolė 
į tarpą. Užtat gavo per sprandą, Rudolfas, net susmuko. 
Po to tėtis paėmė kirvį ir nulėkęs malkinėn sukapojo į 
stambius gabalus. Tokius stambius, kad, turėdamas nagus, 
galėjai vėl suklijuoti. Tris dienas darbavosi Rudolfas. Pas- 
kui vieną vakarą įnešė į trobą ir pastatė vidury aslos. Iš- 
nešk suolelį, suriko tėtis. Stovės kur stovėjęs, pasakė Ru- 
dolfas ir tapo suaugęs. Štai ir stovi kur stovėjęs, bet užtat 
tėtis kitur. 

Bet ji mato daugiau negu iš savo lovos. Visus tuos me- 
tus gali matyti, kabančius lyg juodi debesys po suodino- 
mis sijomis. Visas jos gyvenimas įsispraudęs čia lyg tam- 
sa tarp sijų ir grindų. Lubos žemos, o kas gyvena po 
žemomis lubomis, trokšta aukštų lubų. Ir užtat pabėgi, ar 
ne? Bet neužmiršk, Hildura, jog esi supančiota. Todėl ir 
grįžti atgal. Norom nenorom turi grįžti ir dusti, Hildura, 
o tu šiandien išvažiuosi į baltą mėsininko vilą. 

Pas tarėją buvo aukštos lubos ir jokių sijų, o dar aukš- 
tesnės prokuristo namuose mieste. Nors staiga, Hildura, 
pilvas išsipučia ir net po aukščiausiomis lubomis pasijunti 
vieniša su savo pilvu. Tada sėdi į traukinį ir važiuoji na- 
mo gimdyti. Taip, pats laikas grįžti namo. Bejėgė, beža- 

dė guli išblyškusi lovoje. Sąrėmiai užeina ir vėl praeina, 
o virš galvos sijos. 

Paskui vėl iš namų. Šalin nuo visų sijų. Fabrike aukš- 
tos lubos. Aukštos kaip bažnyčioje, Hildura. Bet ką ji vei- 
kia per dienas, toji, kur Žiūri vaiką. Landžioja laiptinėse 
ir liežuvauja. O vaikas kone miršta iš bado. Tada guli vie- 
na naktimis po savo aukštomis lubomis, Hildura, ir štai 
galvoji šitaip: Argi būtų blogai. Jei vėl pasijustum laisva. 

Pro užuolaidų plyšius dygiai skverbiasi aušra. Ką tik 
sukarkė varna ir kažkas nubėgo pro šalį tvarto link. Tik- 
riausiai bernas, išdykavęs su mergomis. O aukštai tarp si- 
jų tamsa dar sodri. Kas gi Žino, kur laisvė? Vieną vaka- 
rą, Hildura, mama pasakojo, tada, kai ji dar buvo maža, 
pareina Čerstina, jų tarnaitė, jie turėjo iš ko laikyti tarnai- 
tę, prieš tėtei parsikraustant, juk jis pardavė žemę, kad 
galėtų statytis, vieną vakarą įlekia ji tekina į virtuvę. Pro 
duris. Cia po sijomis. Dvi dienas jos nebuvo, ganė miš- 
ke karves. Išeidama buvo stora. O dabar plona. Jau gata- 
va, surinka netverdama džiaugsmu. Namiškiai klausia, kas 
gatava. Ji atsako: aš laisva. Ir akys spindi. Kaip laisva, 
sužino jie kitą dieną. Griovyje aptinka kūdikį, akmeniu 
užmuštą. O ją, Hildura, ištraukia su inkaru už senelio 
nendryno. 

Kartais naktimis, kai nemiega, jai rodosi, jog atsiveria 
durys. Ir ant slenksčio stovi kažkas, susivėlusiais plau- 
kais, rankos ant pilvo. O po sijomis pasirodo velionė mer- 
gaitė, apsidraikiusi vandenžolėmis ir išsitepusi kūdikio 
krauju. Tada ji taip išsigąsta, kad suklinka be balso. Ir 
bernioką turi pasižadinti. 

Čia žemos lubos, o elgetyne, Hildura, buvo aukštos, 
aukštesnės negu mėsininko. Užtat ten galėjau pasilikti, ar 
ne? Ten buvo galima kentėti. Bet vaikas niekada neišei- 
davo lauk. Ropinėdavo koridoriuose, žaisdavo su pilnomis 
spjaudyklėmis, išblyško kaip vargeta. Ar aš galėjau tver- 
ti? Ne-e. Taigi, teko grįžti namo. Kalė! Ko gero, tokia ir 
esu. Tampau savo grandinę, veržiuosi kažkur, bet vėl at- 
gal. Čia ir supūsiu. Ne kaip tu, Hildura, pasiėmei dviratį 

ir sprunki kada nori. Dabar ir visai paspruksi. O mane pa- 
liksi. Taigi klyk! Ir dėkok Dievui, kad gali klykti balsu! 

Brolis murma per miegus. Tikriausiai sapnuoja savo 
Rulaną, Bengtsono kavinės padavėją. Rūko ilgas cigare- 
tes, pučia dūmus jam į veidą, užtat šis ir nemato, kas ji 
per viena. Kvailina jį už akių, bet jis kurčias. Vargšas ir 
jis. Vargšė musė, spurdanti musgaudyje. Vargšai arkliai, 
stovintys tvarte. Taip skaudu pasidaro, kad turi keltis. Pa- 
vaikšto truputį, dažniausiai padeda. Pasėdi valandžiukę už 
stalo, prispaudusi šaltą peilį prie kaktos. Vieną naktį kils- 
telėjo užuolaidas, tik iki pusės, nuėmė klijuotę ir parašė 
laišką. Ištraukė apatinį laikraštį iš lentynos, išplėšė užsakų 
skelbimą ir nesulanksčiusi įkišo į voką: 


Mesininkas 

Helmeris Vestlundas 
1I 

Ūkininko duktė 

Hildura Palm 

Fuksė, liepos 18 


Toks jis buvo ir didelis. Paraštėje nupaišė kitą tokio 
pat didumo, nes laiko turėjo ir stengėsi įskaudinti: 


Buvęs pagalbinis darbininkas 
Martinas Engas 
1f 
Sraigės duktė 
Hildura Palm 
Klampynė, liepos 18 


Ji prieina prie spintos ir susiranda užkąsti. Valgant ir- 
gi truputį palengvėja. Sėdasi už stalo ir tepasi bruknių uo- 
gienę ant duonos kriaukšlio. Rudolfas pabunda. Kai jo se- 
suo klykia lyg skerdžiama, jis negirdi, bet jei kas kanda 
kąsnį, tuoj pajunta, rajūnas. Nusižiovauja, pasikaso krūti- 
nę ir sako: 


15 


VESTUVIŲ NAKTIS 


— Duotum ir man pasmaguriauti. 

— Manai, kad į lovą atnešiu. Ne, tegu Rulana tuo už- 
siima. Jei turi ūpo, toji styplė. 

Dūsaudamas ropščiasi nuo kanapos. Naktiniai marški- 
niai prilipę prie kūno. Ką jis daro, Rudolfas, kad taip pra- 
kaituoja. Ko stebėtis, kad Rulana suka nosį. Nors šiaip jis 
tvarkingas. 

— Hildura klykė, — sako Irma, kilsteldama užuolaidą. 
Truputėlį, ir visos raukšlės matyti. Kambaryje tylu. Ar jie 
klausosi? Ar Žino? 

— Hm, — sumurma Rudolfas pilna burna uogienės. — 
Ir ko? 

— Kažkas barbeno į langą. 

Brolis su seseria kurį laiką valgo tylėdami. Šviesa da- 
rosi vis skaidresnė, ir jie slapčiomis žiūri į kits kitą. Taip 
neįprasta šnekučiuotis. Bet Rudolfas, regis, galvoja. Gys- 
los išpampsta ant kaktos, sunku darosi kramtyti. 

— Kaip tu manai, kas ten galėjo būti? 

— Jei aš žinočiau, — atsako ji karštai, bet tyliai. — 
Bene spėsi sužiūrėti, su kuo Hildura turėjo reikalų. Beje. 
Gal bernas. Ar kokia jo mergų. Ar Kalia Bjuras. Ar... 

Ūmai nutyla. Ir visa išrausta, kiek Rudolfas gali maty- 
ti. Suima delnais skruostus, jo sesuo. Bet vis tiek mato, 
kad kažkas atsitiko. Tik jis nenori nieko klausinėti. Ji to- 
kia jautri, taip sakant, greit supyksta. 

— Apsuksiu aplink namą, — sako jis tuo tarpu, mau- 
damasis darbines kelnes. | 

Sesuo netaria nė žodžio. 

Žolė šlapia, bet saulė jau plūduriuoja aukštai. Iškilusi 
virš Uvo kalno pušyno ir purškia spindulius į ežerą. Dar- 
že, nulenkusi galvą, stypso motinos saulėgrąža. Ar ką pa- 
metei, mergyte? Tvora strikinėja voveraitė. Reikėtų keletą 
nulupti Rulanai, ši visą laiką inkščia, kad neturi kailinių. 
Jis sustoja už kertės ir nuleidžia vandenį ant nedidelio 
gruoblėto akmens. Aplink žolė išdegusi. Kartą per mėnesį 
apverčia akmenį koja. Jei bus gyvas ir užteks sveikatos, 
akmuo ilgainiui pasidarys visai apvalus. Tada įnešiu į vi- 

dų, galvoja jis, ir užkelsiu ant mūrelio. Aišku, pirma nu- 
plausiu. Tai vienas iš jo gyvenimo tikslų. Ir ne pats men- 
kiausias. 

Tada pro alyvų krūmus pasuka link tvarto ir malkinės. 
Ant ožio guli kreiva beržo šaknis, šlapia nuo lietaus. Į 
kairę koją įlenda pašinas, ir jis nusikeikia. Vaikštinėja po 
kiemą, tarp trobesių, prieina beržų eilę, kuriuos pasodino 
sulaukęs pilnametystės. Parsinešė tiesiog iš miško, krūme- 
lius, užtat neturėjo bereikalingų išlaidų. Dabar jie gerokai 
paugėję, kaip ir jis pats. Kai kurie žaizdoti nuo karvių ra- 
gų, kaip ir pats žaizdotas. Jis nusiskina lapą ir ima kram- 
tyti, prisimena, jog šiandien teks prikirsti berželių. Kad 
šiandien jo sesuo tekės už mėsininko. Jauniausia, o tekės 
pirmoji. Vos dvidešimt trejų. Pats jisai trisdešimt trejų (du 
tarp jų mirė mažyčiai), ir jeigu Rulana nesutiks greitai, 
bala žino, kas bus. Ne taip lengva tokiam, kuris neturi 
motociklo. O Irma trisdešimt penkerių ir tikriausiai nieka- 
da neištekės. Gaila jos. Gal jau grįžti į vidų? 

Bet tada žiūri, kad kluono durys atlapotos. O jis vis 
dėlto šioks toks ūkininkas, todėl įširsta. Tikriausiai kuris 
valkatų bus ėjęs lauk su reikalu. Ir jie be to neapseina, 
nors kokie netikšos, bet duris privalo uždaryti. Jų iš viso 
trys, vienas serga, vakare nevaliojo nė putros ateiti. Ka- 
Žin, ar atšliauš pusryčių. Bene guli ir vemia? Ne, paaiš- 
kino senis, taip blogai nėra. Ne šita bėda, pasakė jis. Tai- 
gi, kipšai žino, kuo jis serga. 

Verdamas duris prisimena grėblį. Šis stovi čia pat dar- 
žinėje, pasiima jį ir išsineša į kiemą ant saulės. Tokio gra- 
žaus grėblio šiuose namuose gal niekas neregėjo. Ne be 
reikalo jis visą savaitę, nulikdamas valandėlę, trynė kotą 
švitriniu popierium. Paskui nudažė mėlynai, o dantis gel- 
tonai. Apačioj pamušė nikeliuotą apkaustą. Jeigu šituo ko- 
tu Rulana pasipašins pirštus, tegul grėbia mėšlinėm ša- 
kėm. Arba su šakute iš Bengtsono virtuvės. Šįvakar gaus 
jį. Šįvakar paims į rankas grėblį ir pagalvos: vis dėlto vy- 
ras tasai Rudolfas, nors ir neturi motociklo. Bene kas ki- 
tas galėtų šitaip rūpintis kaip Rudolfas? Nieku gyvu! 

Kai vėl išeina iš daržinės, lange pastebi žilus senio 
gaurus. Tikriausiai matė grėblį ir stebėjosi. Spoksokit, 
kiek širdis geidžia! Dabar aš čia šeimininkas. Nors manot, 
kad jūs. Praėjo tie laikai, kai galėjot kitam makaulę suo- 
liukais daužyti. Dabar suoliukas mano, taigi sprukit šalin 
ir užsitraukit užuolaidą. Staiga Rudolfą pagauna toks pyk- 
tis, kad jis čiumpa beržo šaknį nuo ožio ir paleidžia į aly- 
vų krūmą ežiams. Štai tegul dabar pasuka galvą. Prakeik- 
tas senis. 

(O) skalbykloje šaižiai trinkteli durys, tarsi šautuvo šū- 
vis. Rudolfas šast už kertės. Mato, kaip baltas sijonas 
šmurkštelėja į paežerės krūmus. Ir girdi kaip mergiški 
kulniukai sukaukši į kranto akmenis. Aha. Ko gi stebėtis, 
kad bernas užsnūsta prie stalo. Liepos mėnesį užmigo ant 
šieno vežimo, o arkliai su viskuo į daržinę. Laimė, veži- 
mas buvo neaukštas, antraip vienu bernu kaime būtų likę 
mažiau. 

Įdomu, kas ten tokia galėjo būti. Juokų dėlei Rudolfas 
paima akmenį ir švilpteli į nendres. Mergina stabteli už 
paskutinio alksnio. Suboluoja, bet daugiau nieko. Paskui 
ji nusijuokia ir dingsta, baltoji kipšė. Juokas skardus ir 
piktas, kaip vandenės, kitaip sakant, vandenio pačios, tos, 
kur sutemus vilioja vaikus į ežerą. Jį ima krėsti šiurpas, 
nusižiovauja, nusibraukia nuo kojos piršto vištos mėšlą ir 
eina į vidų. 

Čia ant stalo tebestovi uogienė, jis pasikabina šaukštą. 
Kaip tik muša tėvo laikrodžiai. Vienas po kito, bet pagret, 
rodos, lenktyniauja. Paskutinis apsireiškia torpario laikro- 
dis savo kiaurais auliniais. 

— Tėvo laikrodžiai muša, — burbteli jis lovos pusėn, 
gal jau šimtąjį kartą, ir lenda iš kelnių. 

Bet Irma neparodo nė garso. Tikriausiai miega. Verčiau 
ir pačiam užmigti. Greitai reikės keltis kirsti berželių se- 
sei, juk myli ją. O netruks ir pasigerti. Jis praryja uogie- 
nę ir pusę penktos užsirango ant kanapos. 

Vis dėlto Irma nemiega. Snaudžia ir girdi, kaip baimė 
leidžiasi nuo lubų. Ką aš padariau? Dieve padėk, kad vis- 

kas gerai baigtųsi. Tamsa nuo sijų driekiasi žemyn ir sun- 
ku darosi kvėpuoti. Bet prieš krisdama bei panirdama į 
juodą baimės vandenį, pajunta ant krūtinės ranką ir spė- 
ja į ją įsikibti. Suspaudžia berniuko alkūnę savo abiem 
prakaituotom rankom lyg tai būtų jos paskutinis išsigelbė- 
jimas. 

Martinai, kužda ji. Martinai. 


Pusę ketvirtos Svea pabunda, o pabudusi nori tuoj pat 
išeiti. Nes prašvitus gėdijasi. Gėdijasi kambario, kuriame 
guli. Ir ne tiek kambario, kiek jo pavadinimo, nors ir 
įprasto. Mat yra dalykų, kuriuos ji daro nesigėdydama, to- 
kių dalykų, kurie negeri, bet gerai vadinasi. Pavyzdžiui, 
išvyti valkatas iš sodo, ne todėl, kad yra negailestinga, 
bet kad mėgsta tvarką. Tuo tarpu šeimyninė, kur ji pabun- 
da, neturi kito pavadinimo, tik šeimyninė. Užtat taip ir 
sunku. Ir dar ant sienos toks negražus žodis. Tikriau sa- 
kant, buvo, nes Siorenas neseniai iškapojo. Kad ne jis 
pats buvo išraižęs, šioks toks pasiteisinimas, bet nedide- 
lis, kaip ji pasakė. 

Ir gulėti su bernu ankšta. Čiužinys, kurį Palmai yra da- 
vę, plonas, ir ji jaučia spyruokles kaip ir Sioreno šonkau- 
lius. Mėsininko namuose ji guli minkščiau. Mėsininko tar- 
naitė turi gulėti minkštai, šitaip pasakė Vestlundas. 

— Paleisk mane, — dar ne visai išsiblaiviusi sako ji 
miegančiam Siorenui. 

Bet Siorenas nieko negirdi. Ji spurda lyg žuvis ant 
kranto, kad jis pajustų. Bet ne. Tik dar stipriau apkabina 
pečius ir prisitraukia arčiau. 

— Ar pašėlai, — sumurma ji, bet aiškiai patenkinta ir 
įgnybia jam į tarpšonkaulį. 

Tada Siorenas sumirkčioja lyg mieguistas arklys. Ir sa- 
vo tvirtas kietas kojas uždeda ant jos. Nieko daugiau. 

Skalbykloje prieblanda, 1r pastogėj šnara žiurkės. Rodos, 
laikraštį skaito. Lauke, ko gero, visai šviesu, ir ji turi su- 
spėti namo, kol kaimas nepabudo. Nes žinia, ką Žmonės 
galvoja, kai šeštadienio rytą grįžti vėlai. Ir ką ji pati gal- 
voja apie kitus? Blogai. Bet ji perbraukia Siorenui sker- 
sai nugaros, ir kaltės bei gėdos šiurpas saldžiai nubėga 
kūnu. Siorenas užmiega, ir ji jam netrukdo. Dar valandė- 
lę. Tik menką valandėlę. 

Ji jo nemyli, bet visko negali reikalauti, jei neturi pi- 
nigų. Kartą Liaudies rūmuose ji matė filmą, kur vaikinas 
uždegė dvi cigaretes ir vieną padavė Betei Devis. Kitą 
dieną ji papasakojo Olsono krautuvės „Geležis ir dažai“ 
patarnautojui, su kuriuo draugavo. Šis rūkė pypkę. Po 
šimtais, pasakė jis, še, patrauk. Bet nebandyk nosį riesti. 

Čia iš aplinkinių gal nė vienas nemoka mylėti. O ka- 
žin kaip mieste? Kai kurios išvažiuoja ten ir grįžta nemy- 
limos atgal. Antai šeimininkų Irma buvo išvažiavusi. Po 
aštuonių mėnesių parvažiavo. Vientulė, jei neskaitysim to, 
ką bandė paslėpti po apsiaustu. Tais metais dėvėta platūs 
apsiaustai. Ir dabar ji galutinai viena. Nieko baisaus. Taip 
ir reikia tokiai beždžionei. Bet verčiau pasisaugoti. O ir 
gyventi ne taip lengva. Laikui bėgant tenka išmokti, nie- 
kur nedingsi. Kaip Rulana iš kavinės, apie ją ko tik nori 
išgirsi. 

Ne pro šalį būtų automobilį kaip daktarienė turėti, ma- 
žutį, kad galėtum nukakti kur į geresnę vietą. Automobi- 
lį, pasakė mėsininkas, visai lengva parūpinti, tik daryk, 
kaip liepiu. Bet ką tai reiškia? Šitaip visi kalba, tiesiai ir 
išdrožė ji mėsininkui. Pažadai, pažadai ir pažadai! Štai ir 
turi. Tikriau sakant, nieko neturi. Šit kaip, pasakė jis ta- 
da. Jei tik žiedo trūksta, tai aš nieko prieš, pasakė mėsi- 
ninkas. O dabar lendam į pūkus! 

Taip, tu nieko prieš, melagių maiše! O kas sėdi kabi- 
noje, kai rytojaus dieną grįžti iš kaimo, jeigu ne Hildura 
Palm. Bene šitos telyčios buvai pas Sioreną. Čia žiūrėk 
gėlės, ten dešros, kumpis vienur, kumpis kitur, o vakare 
pasakyta tiesiai: šitoj lovoj daugiau netrinsim paklodės. O 

kaip bus, jei taip neišeis? Ir ką atsako tas jautis? Ką gi, 
pirma teks įrodyti. Šit kaip, įrodyti. Iškart reikėjo Vestlun- 
dui taip sakyti, tada būtų lengva įrodyti, kaip Vestlundas 
moka patalą šildyti. 

Miegok, Siorenai, ir nieko blogo apie mane nesapnuok. 
Ir nieko blogo, kai pabusi. Nes gyveni, kaip sugebi, ir imi 
tą, kas tikra. Kam kliūva mėsininkas, o kam bernas. O tu, 
šiaip ar taip, šiltas ir geras. Kai kas ir to negali apie sa- 
viškius pasakyti. Antai dažytojas Nisė prisigėręs pliauska 
tvatina Ainą, o Siurblinio Juhano viena ranka dirbtinė. Sa- 
ko, kas žino, Maja kiekvieną sykį pašiurpsta, kai jis pa- 
liečia ją dešine. 

Bet nutilk, liežuvi! Kam kuždi: šiandien jie susituoks. 
Šiandien, Vestlundai, tu stovėsi priešais pastorių Juhan- 
soną, ir plombos blykčios. Pusę dienos, Vestlundai, styp- 
sosi priešais veidrodį ir šukuosi savo penkis plaukus ant 
makaulės. Ir Žiopčiosi, kad plombos žibės. Nors vieną 
kartą ištiks trumpas sujungimas. Bene iki tol Svea matė 
šitiek plombų vienu metu? Made in Amerika. Irgi mat ra- 
do madą. Manęs, Vestlundai, neregėsi daugiau aukštiel- 
ninkos. 

Bet dabar Siorenas pabunda. 

— Ko čia murmi gulėdama, — sako jis švelniai ir ty- 
liai, pešteli už pažasties plaukų. Ožio barzda! 

— Reikia namo, — atsako ji, — kol Vestlundas nepa- 
budo. O šiandien tikriausiai anksti pabus. Kad spėtų ap- 
sivesti, tasai kuinas. 

Ir Siorenas ne iš tokių, kurie ją laikytų. Karšta ir ankš- 
ta lovoje, o jis nusistekenęs, nusistekenęs ir patenkintas. 
Nors iš tikrųjų ne pro šalį būtų ir geresnė. Bet imi, ką tu- 
ri. Jei turėtų motociklą — tada oho. Galėtų nuvažiuoti į 
šokius Foše. Nudumtų į Lakstriomą ir pavaikščiotų ranko- 
mis. Nors tie, kur turi motociklus, atsibeldžia čionai. Va- 
dinasi, kur kitur šuo pakastas. 

Kojūgalyje Svea klūpo ant putnių kelių ir skirsto savo 
drabužius nuo jo, tarsi šie būtų prastesni. Bet Siorenas 
išsikerplėšina lovoje, ji vėl jo vieno. Iš pradžių lyg pa- 

kvaišęs nori turėti ką šalia. O kai turi, vėl dėkoja Dievui 
vienas likęs lovoje. Už kiekvieną vakarą, kurį gauna ra- 
miai praleisti ir sukioti radiją. Kiek anksčiau prisiklausy- 
davo. Sykį gulėdamas išgirdo kinus, rodos, su varpeliais 
gerklėje. O mėgėjai: Alio, alio, alio. Ačiū, viskas gerai. 
Vakar buvau grybauti, prisirinkau du litrus puikiausių 
briedžiukų. Ar girdi mane 2 WC? Mano žmona kaip tik 
verda kavą. Vakar kalbėjausi su DUOKU 3. Puikiai buvo 
girdėti, tik vieną sykį į bangas įsimaišė varna. Pirmadie- 
nį su H;O gersiu kavą sode. Čia dabar geras oras, bet 
tuoj palis kruša, taigi baigsiu. Sudie 2 WC, linkėjimų 
žmonai. Pi-pi. 

Taigi, eik, Svea. Ir nepaleisk mėsininko berno, nors šis 
ir vienaausis. O trečiadienį Foše jam ir antrą sugurino. 
Geriausia pasirūpinti leidimą. Tada sau guli lovoje ir pats 
esi radijas. Alio, alio, Indija ir Indauja. Vakar vakare nu- 
siploviau kojas. Šįryt nusišveisiu kaklą, jei gerai seksis. 
Šįvakar šeimininkų Hildura ištekės už mėsininko Vestlun- 
do, o šįryt mačiau vidury kelio gulintį didelį akmenį. Jį 
ketinu pasiūlyti prie kavos, jei oras bus gražus. Bet laikas 
nusišnypšti, todėl verčiau baigti. Sudie ABCDEFGHIJ- 
KLMNOP3. 

Jis spokso į Sveą, bet pusę ketvirtos ryto burnoj trūks- 
ta seilių. Jis sotus, ir vidinis Siorenas, pats viduriniausias, 
vos nevemia. Mat Svea kaip plakta grietinėlė, iš pradžių 
kabini kaušais. O paskui staiga pasijunti persivalgęs. Ei- 
na kalbos, kad ji lakstanti paskui mėsininką. Bet maža ką 
šneka kaime. Kas kita buvo namie Sogfoše. Ten tik apie 
Jonsoną sklido gandai. Siorenas ištiesia ranką ir prasklei- 
džia užuolaidą. Lauke prašvitę, bet šitokiu metu Sveai 
šviesa niekis, paakiai juodi, o krūtys lyg švino maišeliai 
nukarusios ant susimetusių liemens klosčių. Paliečia ją, 
švelniai. Ji šalta kaip kirvio kotas. 

— Užtrauk, — paprašo ji. 

Jos akys kaip pjaunamos karvės, pilnos išgąsčio. Bet 
Jis atitraukia dar plačiau, jam nusibodę. Nusibodę jos 
maldavimai. Ir nusibodę visą laiką klausyti. Šiurkščiai pa- 

suka jos galvą į šviesą. Pakabink savo grožį prasivėdin- 
ti, tada pažiūrėsim, ar atlaikys! Bet ji nežliumbia, kaip jis 
norėtų. Šasteli atbula ir žiūri pastėrusiom akim. 

— Kažkas barbena į Hilduros langą. 

Vyriškis po jaunosios langu, o konfirmacijos laikrodis 
dar nerodo ketvirtos. Kepurė su snapeliu, juodos kelnės, 
megztinis aukštu kaklu. Nedidelis, iš nugaros liesokas. 
Štai spruko už namo kertės. Nespėjo pamatyti, kas toksai. 
Bet Hilduros užuolaida pakyla, ir pasirodo ji pati. Blyš- 
ki pro stiklą. Jie pasitraukia nuo savo lango ir pridengia 
užuolaidą. 

Bernas išsipleikia lovoje. O Svea vaikšto samdinio ki- 
limėliu. Koks šiurkštus švelnioms kojoms. Vestlundo min- 
kštas kaip samana. Regis, vieną vienintelį kartą Hildura 
juo basa vaikščiojo. Gal jai maloniau vaikščioti kitų kili- 
mėliais negu Vestlundo? O ar tas, kur barbena į langą, iš- 
siklojęs grindis kilimais? 

— Et, jos nugarą jau mačiau, — girdi ji iš lovos ber- 
no žodžius. 

Tikriausiai giriasi. O kas tykoja alksnyne, kai mergi- 
nos maudosi? Užtat atsiliepia visai tyliai ir nė neraudo- 
nuodama: 

— Dar ilgiau pastypsojęs būtum ir pilvą pamatęs. 

— Taip, Hilduros pilvą ir Rudolfo grėblį, — nusivie- 
pia bernas. 

Paskui dar kai ką pasako. Bet tai nieko nereiškia. Nes 
ji nebegalvoja apie berną. Galvoja apie tą, kur nubėgo. Ir 
apie storą, riebų Vestlundą ji galvoja. Vienas barbena į 
jaunosios langą — kitas skardena vestuvių varpeliu. Na, 
Vestlundai, kas kelia didesnį šurmulį? Kas turi ausis, te- 
siklauso, net ir su viena. Ji taip džiaugiasi, kad burna pri- 
rasoja. Džiaugiasi, kad atsitiks negirdėtas dalykas. Kai 
kas supus mėsininko šulinyje. Dabar, Vestlundai, mūsų 
teisės lygios. Toji lygybė suteikia jai jėgų, kiek tik gali. 
Savo tvirtą nugarą atgręžia bernui. Ir ramiu balsu užmu- 
ša jo laisvę. 

— Aš turėsiu vaiką, Siorenai. 

Tylėdama baigia rengtis, bet klausosi berno. Ir apsiren- 
gia, ir dar lieka laiko. Gali eiti, jei nori. Naktį bus vėlu, 
užtat priversta. Bet kai atsisuka, pritrūksta drąsos į jį pa- 
žiūrėti. Nes mato, kad ji pražuvusi. Pražuvusi labiau ne- 
gu iki šiol. Nes jau supranta, kad melas neatskiriamas nuo 
siaubo. Ji susmunka lovoje šalia Sioreno, ir skausmas už- 
temdo jai akis. Prispaudžia rankas prie jo šiurkščių 
skruostų, tvirtai kaip niekad. Vargšas Siorenai. Bet, matyt, 
toks gyvenimas. Laimė, kad ne kine, tada būtų per daug 
liūdna. 

Bet Siorenas nustumia jos rankas. Taip švelniai, kad 
net skaudu. O tada laikas eiti. 

— Pasimatysim vakare pas Palmus. 

Ji ištaria tyliai jau už durų. Jokio atsako. Bet rytas ne- 
žino liūdesio. Užtat lauke pasidaro geriau. Kone visai ge- 
rai. Pasisakė ir, rodos, viskas nuslinko. Nuo ežero traukia 
vėjas. Pripučia nosį, ir suima džiaugsmas. Prieplaukoje 
girgžda Palmų valtis. Ir žuvis Žiopčioja iškišus galvą. Ki- 
tapus ežero po eglėmis raudonuoja čerpių stirta. Statomi 
dvaro rūmai. Bet labiausiai džiaugiasi tuo, ką Žino, nors 
ir nemato. Pakyla kambario lango užuolaida. Vadinasi, 
Hildura laukia. Ir ko ji laukia? 

Kieme tarp alyvų sušmėžuoja. Kažkas ateina. Užlindusi 
už alksnių dar spėja pamatyti, jog ten Rudolfas, Sraigiu- 
ku vadinamas. Ji pasileidžia akmenimis išilgai kranto ir 
džiaugiasi priedanga. Gera matyti, o dar geriau nemato- 
mam būti. Girdi, kaip akmuo pliumpteli į ežerą. Tai Ru- 
dolfas metė. Bet juk su akmeniu nepamatysi. Prie senojo 
liepto ji sustoja ir nusikvatoja iš jo kvailumo. Ir iš grėb- 
lio. Paskui nukaukši toliau per ryto vėsą. 

Siorenas atsikelia. Prieina nuogas ir atveria abu langus. 
Vieną į ežero pusę, kitą į sodybos. Bet vis tiek ankšta ir 
tvanku. Kaip prasiplėsti? Kaip iš čia ištrūkti? Rytuose stūk- 
so Uvo kalnas lyg netapetuota siena. O vakaruose sraigės 
namas. Prakeikti spąstai, štai kas. Verčiau sprukti. Nebent 
į pragarą. Pamestinukų viršininko ilgos rankos. Ir dar lip- 

nios. Nė nepajusi, kaip visi tau užsikars ant sprando kaip 
Svea dabar. Tada iki gyvenimo galo būsi pašto klientas. 
Kaip Mažasis Svenas ir Turė Ulsonas, Rinkliava juos va- 
dina. Tik dėl to. 

Ne, jokio radijo daugiau! Jis paima tą velnio dėžę ir 
negailestingai įkurdina komodoje naktipuodžio vietoje. 
Dabar kinai tiek nebeūkčios. Ir mėgėjai užčiaups kakari- 
nes. Jis susiranda tabako pypkei, bet ranka sudreba, dė- 
žutė apvirsta. Įtūžęs trenkia pypkę į sieną, kotas nulūžta. 
Štai koks rūkymas pragare. O ką tam pragare valgo ber- 
nas: lašinius, užsigerdamas alaus birzgalu. Nuo duonos 
nutirpęs sviestas teka per pirštus. Pienas sugižęs, o košė 
prisvilusi. Padažas varva nuo šaukšto ant marškinių. Ša- 
kutė krenta tiesiai į nasrus šeimininkų šuniui. Uogas pa- 
sibarstai druska ir alkanas dėkoji velniui už pietus. Bet 
bjauriausia mylėtis pragare: čia visad per ankšta lovoje, 
o dar užmiršti nusiplauti kojas. O ji niekada nevalo dan- 
tų. Užtat reikia vėdinti iš rytinės pusės. Lova pilna ak- 
menukų ir cypauja kaip skaitovas. Ir bijai, kad kas nors 
neateitų. Bijai ir prieš, ir po to. Bijai ir per vidurį. Šna- 
ra po priegalviu, pažiūrėk. Tai raudona pašto perlaida. O 
kas stovi lauke pasieny ir šaiposi? Kas barbena į langą 
dar nakčiai nepraėjus? Nagi prieglaudos viršininkas, pa- 
likdamas dideles skyles rasoje. 

Kalinys tebesiblaško po kambarį. Vaikšto iš kertės į 
kertę. Viskas kampuota ir viskas aštru šį rytą. O ant kak- 
tos grotos. Galiausiai sustoja prie sienos ir spokso į išdar- 
kytą vietą, kur būta žodžio. Tada jį neregėta jėga pagau- 
na viena mintis. Baisiai galinga. Įlekia į skalbyklą, katile 
susiranda aprūdijusią vinį. Nuo viryklės pasiima didelį 
plaktuką. Tada atsistoja prie sienos ir kala. Kala tarsi pa- 
mišėlis, kuris ir žino, ką daro, ir nežino. Raidę po raidės 
kala užgintą žodį, kol šis įsitvirtina amžinai. Vinis įkais- 
ta. Plaktukas taip pat. O ant skudurinio tako lyja šiltas 
prakaitas. 

Tai vargšė jaunystė teka iš jo karšta srove. 

Trys valkatos miega ant šieno. Ar bent turėtų miegoti. 
Nes kaip tik metas. Bet senis Filipas guli ir nemiega. Iva- 
ras Lundas taipogi. Nespėjo užmigti ir pasiligojęs Sikste- 
nas, kai grįžo atlikęs reikalą. 

Taigi trys valkatos būdrauja ant šieno, o Dievas lyg 
medų lieja šviesą ant stogo malksnų. Jie guli kiekvienas 
savo kampe ant erdvaus grendymo. Šiaip čia nebūna šie- 
no, 0 šįmet pripjovė septyniasdešimt vežimų, ir senis ne- 
panoro plekuoti. Paliko, kol ateis rugių laikas. Giliausiai 
įsmukęs Filipas, nes jis sunkiausias. Lengviausias Ivaras, 
nes Ivaras nekenčia pats savęs. O Sikstenas kone visai 
neguli. Vėl atsikėlęs ir vaikštinėja. Jei jiems rūpėtų, ga- 
lėtų matyti jį šmirinėjant tamsoje po vidurį aslos. Stabte- 
lėja truputį prie kuliamosios, uždėjęs ranką ant stalo, nuo 
kurio leidžiami javai. Lyg norėtų iškulti ją, ranką. Pasu- 
ka ratą gal penkiasdešimt kartų, nors šis ir cypia. Pauosto 
pasilenkęs po mašinos pilvu, kur krinta pelai. Galiausiai 
lyžteli liežuviu atsikišusias šiaudų žiotis. 

Buvo dar vienas, kuris mylėjo kuliamąsias. Bet ne čia. 
Ne, jis keliavo vis tolyn ir tolyn. Ir tiek nukeliavo, kad 
pagaliau nebepasakojo, kiek nuplėšė batų, o kiek kelių 
numynė. Ėjo ir ėjo, ir, suprantama: nieko nepriėjo. Nes 
nėra ko prieiti. O jeigu eini, tai eini tam, kad vėl sugrįž- 
tum iš kur išėjęs. Taip buvo ir jam. Bet jis mylėjo kulia- 
mąsias. Nakvodavo pas ūkininkus kaip ir visi kiti. Kartais 
būdavo apipultas utėlių. Bet nemanyk, kad dėl to miego- 
davo tvarte. Tik kluonuose, nes kluonuose stovi kuliamo- 
sios. Galima būtų paklausti: kuo jį traukė kuliamosios? 
Na, šiek tiek spalvos, raudona ir geltona. Geltonas gaub- 
tas ir raudonos sandūros. Ir ypač jam patiko leidžiamasis 
stalas, mėlynas. O labiausiai nemėgo medinių Žiočių pail- 
ginimų, padarytų tam, kad šiaudams kelias iki šalinės bū- 
tų kuo trumpesnis. Jis mylėjo kuliamąsias labiau už gyvu- 
lius ir, aišku, labiau už žmones. Ypač mylėjo jas ilsinčias, 

kai jos, apsunkusios nuo miego, nutiidžiusios jėgą, stovi 
ant grendymo, sustingusios, savo šešiomis ar aštuoniomis 
kojomis prirakintos prie medinių strypų. Vadinasi, belais- 
vės, tik belaisvės, kurioms nelaisvė tolygi kitų laisvei. 
Miegančią kuliamąją gaubia ramybė, didesnė už kito mie- 
gančiojo ramybę, nes kuliamoji nieko nesapnuoja. Jis 
slankiojo tamsoje aplink miegančią kuliamąją ir jautė to- 
kią palaimą, kuri kasmet vis didėjo. Jo siela pavirto tar- 
si kluonu, pasibaigus rugiapjūtei, ramia vieta, kur niekas 
neužsuka. Ir kai ateis laikas mirti, jis numirs kaip miršta 
kuliamoji: bežadės rankos atpalaiduos kojas, prikaustytas 
prie grindų. Pirmą kartą gyvenime taps laisvas. 

Bet, suprantama, nebuvo jis abejingas ir kuliamosios 
grožiui dirbant. Jos triuškinančių nasrų brutaliai jėgai. 
Geltoniems šonams, drebantiems iš įniršio, kai javo gy- 
vastis plėšomas įkaitusiam korpuse. Įtūžiui, su kuriuo su- 
maitoti pėdai išspjaunami lauk, paversti į varganas sude- 
damąsias dalis: grūdus, šiaudus ir pelus. Tamsių vidurių 
grumėjimui: aptramdyto vulkano pliūpčiojimui. Ir iš įkai- 
tusių nasrų rūkstantiems dūmams, kurie lyg debesys liu- 
lėjo kluone. Toks yra gyvenimas, kai gyvenimo pats gra- 
žumas, mėgdavo kartoti jis tiems, kas teikdavosi 
klausytis, o tokių buvo nedaug. Gyvenimas tai kuliamo- 
ji, išdaužantis iš mūsų grūdus, išpešantis šiaudus ir išva- 
duojantis nuo pelų. Kai gyvenimo pats gražumas, gyveni- 
mas atima jį iš mūsų. 

Kaip jis baigė? Ne, kartą vakare išgirdo Filipas prie 
vieno tvarto, šiuos namuos daugiau nėra vietos valkatoms. 
Šit kaip, ir kodėl? Et, prasti čia reikalai buvo neseniai. 
Na, ir kokie? Taigi, per patį kūlimą čia atėjo vienas val- 
kata. Ar galėčiau pernakvoti kluone, pasakė jis, labai my- 
liu kuliamąsias. Ką gi, tegul nakvoja. O kitą dieną: ar nc- 
galėčiau padėti prie kūlimo? Kodėl ne, jei myli 
kuliamąsias, tegul pabando leisti. Nors toks išgeibęs ir se- 
nas. Bet niekaip nesiseka. Merga išgelbsti jo rankas, Ag- 
nesė. Stovėti ant vežimo irgi nevalioja, šiaudų nepakelia. 
Galiausiai seniui belieka tenkintis pelais. Darbų pats 

įkarštis, bet senis staiga dingsta. Gal ir gerai, nes tik nai- 
niojasi po kojų. Sustojus pietums, pusbernis nueina atkas- 
ti pelų iš po kuliamosios. Pakabina kelis kaušus, žiūri, 
koja. Po pelų šūsnim guli senis, visas aptekęs pelais, ne- 
gyvas. Taigi, ne ką turėjo naudos, kad mylėjo kuliamą- 
sias. Ir daugiau valkatų neįsileisim į šiuos namus. Kaip 
sakyta. Ne, ne. Labanakt. 

O šis ar taip pat toks? Nors nepanašu, kad mokėtų 
mylėti. Liesas, tylus, suplota krūtine. Gavęs su akmeniu, 
prisipažino patį pirmąjį vakarą: nedaug trūko, būtų kojas 
pakratęs. Šit kaip. Ačiū už atvirumą. Su replėmis gal bū- 
tų pasisekę daugiau Žinių išpešti. Bet kam Žinoti? Užten- 
ka, kad žinai, jog Žemė apvali. Ir kad visi valkatų keliai 
subėga atgal į tą pačią daržinę. Apie tai bus sukurtas ei- 
lėraštis. 

Apie tai jau sukurtas eilėraštis, nors dar ir nebaigtas. 
Filipas nešiojasi jį kišenėje iš vienos daržinės į kitą. Dvi- 
dešimt keturių eilučių, bet tai toli gražu ne viskas. Kada 
nors, galutinai išdailintas, su pavarde ir pabaiga, bus iš- 
spausdintas Tierpo spaustuvėje, ten turėtų viena būti. Tada 
Filipas pardavinės jį visuose namuose pakelėj. Bene ke- 
liaujantis prekeivis? Ne, ponia, aš pardavinėju eilėraštį. 
Bet aš jau pernai pirkau. Todėl nė nežinau. Ten, ponia, 
tikriausiai buvo kitas. Šis turi šimtą eilučių. Ir kainuoja 
vieną riksdalerį. Viena erė už eilutę, pigiau, ponia, šiais 
laikais negausit eilėraščių. Netgi Stokholme. 

Et, gal jis niekada nebus baigtas. Vieną sykį atėjo to- 
kia mintis: visko matė mano akys. O dabar tegul kiti su- 
žino, ką aš žinau. Bet laikas bėga, o eilėraštis vis nega- 
tavas. Laikas bėga, ir teiginiai virsta klausimais. Jei 
pirmoj eilutėj sakau: štai apie šį tvarinį aš viską Žinau, — 
tai paskutinėj skundžiuosi: kas žino, kur mano sielvartas 
tūno? 

Štai kažkas ateina ir uždaro ligonio paliktas duris. Ir 
Filipas aiškiai mato, kaip baisingai išsigąsta tas, kur var- 
du Sikstenas. Ar bent taip pasivadinęs. Ivaras Lundas ir- 
gi mato. Užsilenda už kuliamosios, prisispaudžia prie jos 

kaip zuikis, kol tas, kur uždarė, nueina šalin. Taigi, kas 
žino, kame jo sielvartas tūno. 

Iš kur atkeliauji, buvo jis paklaustas pirmąjį vakarą. Iš 
Skonės, pasigirdo tylut tylutėlis atsakymas. Ivaras su se- 
niu buvo gana iš tolo matę jį stoviniuojantį prie kelio ro- 
dyklės į Melanhedės stotį. Pats kaip kelio rodyklė, tik nu- 
kritusiomis strėlėmis. Atseit, kažkur į save patį. Į ,Mano 
Graužatį“ 2 km. Tempia žvyrą batuose, o vargą ant nuga- 
ros. Nepratęs vaikščioti, nebent stovėti vietoj. Tokį įspū- 
dį jie susidarė ir iš penkiasdešimties, ir iš dviejų metrų 
nuotolio. 

Filipas paklausė: Aha. Tada žinai Lakalengą? Ne-e. 
Kaipgi? Taip sakant, iš literatūros, paaiškino Filipas. Mat 
ten kaip tik buvo Esajo Tegnero pirmasis pastoratas. Ir 
kas man darbo? pasakė Ivaras Lundas ir nusispjovė į Me- 
lanhedės žvyrą. Tai atsitiko tą dieną, kai jis ypač buvo ne- 
kantrus, Ivaras. O naujasis užsidegė: bene sakiau Skonė! 
Ne, aš turėjau galvoj Esterjotlandą. Aha. Tai kaip ten da- 
bar atrodo Siorpinge? Et, kaip paprastai. Bet aš daugiau 
buvau Friovy. 

Žmogus, kuris meluoja, taip buvo nuspręsta, be žodžių. 
Verčiau akylai Žiūrėti ir kantriai tylėti. Ir jeigu jis būtų 
neturėjęs pieštuko, ko gero, būtų atsisveikinę artimiausio- 
je sankryžoje, kur į Ramso stotį. Pasakę: na, mes einam 
savo keliu. O tu eik savo. Bet jis turėjo pieštuką. O Fili- 
pas pametė saviškį Vilbu daržinėje. Ir čia lyg tyčia šmės- 
teli galvoje eilėraščio eilutė. Tokiu atveju eini į griovį ar 
artimiausią pievelę ir duodi pieštukui valią. Bet kas neturi 
pieštuko, tas ir eilėraščio neparašys. Ne. Pragaišins eilė- 
raštų. Ką dar baisiau galima pamesti? Taigi tą dieną Fili- 
pas keturis sykius pakartojo Ivarui: Vilbu rytą, Šerpėj per 
pietus, Trenkėj apie ketvirtą valandą ir Melanhedėj vaka- 
re — artimiausioje parduotuvėje paprašysiu pieštuko. Ir 
kuo toliau, tuo baltesnis darėsi Ivaras: mes ne elgetos. Tik 
šiaip sau klajojam. Įsidėmėk! 

Taigi Ivaras klajoja sau. Ir kas čia blogo. Juk kiekvie- 
nas kaip sugeba taip kankinasi. Bet jei nori dykai gauti 

pieštuką, nesididžiuok. O kadangi šis turėjo pieštuką, tai 
ir buvo priimtas keliauti drauge. Ir vėliau, kad ir neturė- 
jo. Nors ir nepanašus į raštininką. Beje, dar ir peilį kiše- 
nėje nešiojosi. Pieštukui pasidrožti? Muros peilį su makš- 
tim! Yra tokių, kurie mėgsta naktimis arklius pjauti. Ar 
šis taip pat? Perėjus per grendymą, kur jie guli, galima 
pakliūti tiesiai į daržinę, o iš ten per kalkėmis nubalintas 
duris į tvartą. Tuo keliu ir patraukia, tasai su peiliu. Ta- 
pena smulkiais žingsniukais per šieną ir keturis kartus at- 
sidūsta. O veidas lyg vien akies baltymas. Bet daržinėje 
sustoja, ima krebždinti pasagvines ir sugadintas pasagas, 
narplioja apynasrius. Aiškiai kažko ieško. Galiausiai Iva- 
ras supyksta: 

— Et, pasiimk arklį ir važiuok po velnių su visa kulia- 
mąja, kad nereikėtų tavęs matyti. 

Padeda. Tyliai kaip kluono pelė, taip pat vikriai ir 
baikščiai, šmurkšteli jis į savo kertę, į savo urvą, nemie- 
gėlis, ir tyli. Dingsta šiene, nė nematyti. Užsikasa lyg ne- 
ketindamas daugiau išlįsti. Bet ką jis padarė ten, kad taip 
susirgo, vos nuo Tyro kalvos išvydęs boluojant Fuksės 
ežerą, išblyško visas lyg sutrinta paklodė ir prarado ape- 
titą. Gal neikim į šitą sodybą? Kodėl ne. Senis pamišęs, 
bet tūno palėpėj. Ir senė gera, tik sūnus šykštuolis. O ber- 
nas tinginys. Ir vyriausia duktė pikčiurna. Bet jauniausia 
puiki. Gerai, jūs eikit, sako Sikstenas, o aš pasėdėsiu va- 
landžiukę griovyje, nes man jau galas. 

Dabar tylu. Tik arklys mindžikuoja, ir ant stogo krebž- 
da paukštis. Ir kažkas skreba kuliamojoj. Dar višta pake- 
lia nežmonišką triukšmą. Verčiau miegoti, ko! laikas. Bet 
lyg tyčia, kai tamsu, kai reikia miegoti, kai esi pavargęs 
lyg nuvarytas jautis, tada atsklendžia eilėraštis. Prikimba 
prie kaktos bežadis ir trinasi, trinasi. Kurgi pieštukas, o 
pieštukas dingęs. Klupk ant kelių, graibyk po šieną. Bet 
tamsu, o plyšeliai stoge lyg smulkutės šaltos Žvaigždelės. 

— Kas tau darosi? — burbteli Ivaras iš savo kampo. 

Filipas suinkščia ir nugriūva. 

— Pieštuką pamečiau. 

— Kas man darbo! O dabar nutilkit. 

Galų gale stoja tyla. Nors gaidys gieda, o arklys kui- 
čiasi po ėdžias. Pirmasis užmiega Ivaras, prisidengęs ran- 
ka veidą, lyg spyną pasikabinęs. Filipas guli ir kamuoja- 
si. Kai tik lieka vienas, suima tas pats skausmas. Degina 
kairįjį šoną. Ugnis graužia kaip šarmas. Jis prispaudžia 
kumštį prie tos vietos, mėgindamas sutramdyti. Bet galų 
gale šis vis tiek ištrūksta kaip ir visi mūsų skausmai. 
Šiaip taip ir jis užmiega su aimana, dryksančia iš burnos. 

O trečiasis gal visai neužmiega. 

KAS ŽINO, | 
KUR MANO SIELVARTAS 
TŪNO? 


estlundas guli savo ąžuolinėj lovoj. Didesnis vyras 

didesnėj lovoj. Kas didesnis, viskas Vestlundo sko- 
nio. Bet ar jis dėl to kaltas? Didesnis ūkis, didesnė mė- 
sinė, didesnė kumelė, didesnis nykštukas. Ne didelis, nes 
didelis neteikia paguodos. Paguoda ten, kur didesnis, o ne 
ten, kur mažiausias. Ten, kur esi viršesnis. 

Kitados jis buvo Amerikoj. Nukeliavo ten su didesne 
suma. Grįžo iš ten su mažiau didesne. Bet taip seniai, taip 
seniai, kad sapnas užgožė esmę. Ir taip seniai, kad žiūrėk 
ir atsiduria ten, jei kur nors atsiduria. Dažniausiai taip at- 
sitinka, kai pabunda ir gulėdamas laukia, kol Svea atneš 
kavos. Maždaug apie aštuntą. 

Taigi jis guli savo ąžuolinėj lovoj. Ąžuolinėj lovoj 
Amerikoj. Po ąžuolinėm lubom Amerikoj. Tarp ąžuolinių 
sienų Amerikoj. O aukštai ąžuolinės lovos galvūgalyje yra 
trys ąžuoliniai mygtukai. Pirmasis Mary pasikviesti. Vest- 
lundas paspaudžia jį ir jau guli lovoje ne vienas. Mat pro 
ąžuolu apkaustytas duris įeina Mary su šilko triko. Kitas 
mygtukas yra troškulio, vadinamas viskio mygtukas, taip 
sakant, rasai padaryti. Jis paspaudžia. Jes, paspaudžia. Pa- 
spaudžia negrui tarnui, Jojei, tasai duoda signalą į ąžuo- 
linį vestibiulį, Vestlundas patraukia ąžuolinį skląstį, durys 
atsiveria, ir įvažiuoja gėrimai, alaus ir viskio vežimėlis at- 
jungiamas nuo elektros tinklo, Jojė sušvilpia ir išveža. O 
trečiasis? Kavos mygtukas! Nutrintas labiau už kitus, daž- 
niau naudojamas. Ir nuo prabangos pavargsti, kaip sako 
Vestlundas. Progai pasitaikius reiks pasikviesti stalių, kad 
pažiūrėtų. 

Jojei Vestlundas sako: Atsiųsk! Ė! Nusiųsk! Ė! Pa- 
kviesk čia bifšteksų direktorių sutvarkyti užsakymo. Kol 
direktorius kelyje, Vestlundas peržiūri dienos paštą. Taip, 
taip. Vėl autografo! Matyt, kad mėsininkas darosi madin- 
gas. O visi nudriskėliai tik dešrų ir kumpių kaulija. Tai 
bent. Vėl ordinas, tą bus galima prie kelnių prorėžos pri- 
sisegti. M, m, m. Parduodamas fabrikas Arizonoj, kirvio 
kotų fabrikas. Aha, palaukit truputėlį, kaina nusmuks ke- 
lias dešimtis tūkstančių dolerių. 

Bifšteksų direktorius. Aha, gerai. Kaip eina bifšteksai? 
83 000! Taip, ačiū. Reiks pasikviesti kumpių direktorių, 
paklausti, kaip eina kumpiai. Bet šiandien apsivilkit bal- 
tą švarką, direktoriau, nuprauskit kiaules ir nušveiskit kir- 
vius su Sunlight, nes ketvirtą valandą atvyks prezidentas. 

Aštuntą valandą ateina Svea. Pasibeldžia į duris tarsi 
lensmanas. Eikš, Joje! Vestlundas guli savo ąžuolinėje 10- 
voje, Svea stovi ant slenksčio. Matyt, per klaidą paspau- 
dė trečią. Ji mažutė ir apvalaina. Greit bus dar apvalaines- 
nė, kaip sako. Taigi Vestlundas vėl nusileidęs iš debesų, 
bet dėl to nesigraužia. Mat Vestlundas turi fantaziją, bet 
neturi iliuzijų. Kai kas pilni iliuzijų, bet trūksta fantazijos, 
šitiems prastai sekasi. O Vestlundui sekasi ganėtinai gerai. 
Ar geriau. Svea atitipena kilimėliu, padėklą neša pakrei- 
pusi, ant jo visa, kas įprasta, šis tas. 

— Ar nesakiau, kad paštą atneštum su padėklų, — 
burbteli Vestlundas, tai lyg jo rytinė maldelė, nes paštas 
ateina ne anksčiau kaip vienuoliktą. 

— Kiek sykių turiu kartoti, kad paštas ateina vienuo- 
liktą, — atkerta Svea, šiandien ji lyg židinys, ąžuolinėm 
malkom pakurtas. 

— Aha, — sukrenkščia Vestlundas. — Teks daryti per- 
mainų. 

Bet nė velnio Svea netiki. Atrodo baisiai įtūžusi. Ir nu- 
sikamavusi lyg marškiniai devintą valandą ryto. Vėl ant 
padėklo puodelis nudaužtu kraštu! Lyg nebūtų už ką nau- 
Ją įsigyti. Ji vypso pildama kavą, vypso, bet tyli. Ir Vest- 

lundas taupo žodžius. Vestlundas tik stebeilija. Stebeilija 
į pirmą mygtuką. Paspausti ar nepaspausti, štai kur klau- 
simas. Vestlundas nusprendžia, jog taip, ir kai Svea atgrę- 
žia nugarą, norėdama pritraukti kėdę prie sofos, jis suima 
ją per šlaunis. Lig kojų toloka, Vestlundą užplūsta noras 
prispausti kaip reikiant. Pašėlęs noras. Bet Svea šį kartą 


nepasiduoda. 

— Šiandien, kai Vestlundas ruošiatės vesti, — sako ji 
ir ištrūksta. Viskas. 

— Ne, — sako Vestlundas, pasiversdamas iš nuosta- 


bos. Argi šiandien? 

— Taip, bene Vestlundas neprisimenat. 

Ir vargšelė, kaip ji džiaugiasi. Kol supranta: juokauja, 
bjaurybė. Nors paskui vėl nudžiunga. O tai negerai, ne. 
Nes nudžiugusi darosi pavojinga. Akys švyti, o gyvatės 
liežuvėlis virpa. Aš laukiu vaiko, Vestlundai. Nuo Vest- 
lundo. Tai buvo aną sykį. Bet tada gavo nutilti, išblėso. 
Gal verčiau ir dabar užgesinti. Bet pirma reikia pasinau- 
doti antru mygtuku. 

— O kaip šįryt su burnele? 

— Šiandien Vestlundas ruošiasi vesti, štai kas, — ple- 
pa savo Svea. 

Prieina prie spintos, atrakina, paima konjako, bet taurelę 
tik vieną. Ir labai gerai, gal net geriau, tada nutrauks iki pat 
ryto. Dar bus ką gesinti. Nes kol kas rūsys pilnas degtinės, 
o Fuksė pilna trokštančių. Ir malonus prisiminimas sudir- 
gina jo lūpų kampučius. Šiąnakt, prieš išnešant Lilsvenge- 
ną, jis pasakė: Nors ir nedidelį, bet turiu rimtą išsilavini- 
mą, pasakė jis, pasirašydamas tris knygeles degtinei. 

— Ar žinai, kas turi nedidelį, bet rimtą išsilavinimą, — 
klausia jis Sveą, žiūrėdamas, kaip ji pila konjaką, jau šil- 
čiau darosi krūtinėje, nors ji per daug pakreipusi butelį. 

— Tikriausiai pats Vestlundas, — kerta ji, — bet gal 
kartais ne toks išsiauklėjęs ir žino, kas šiąnakt privėmė 
laiptus? Nes kai grįžau namo... 

Bet ji nusikanda liežuvį ir, matyt, praryja. Nes nors ir 
vemi ant laiptų, savo nuosavoj žemėj, po jaunystės paly- 


34 


VESTUVIŲ NAKTIS 


dėtuvių, nebūtinai turi būti toks girtas, kad nežinotum ke- 
linta valanda. Trečia, Svea! Taigi šiąnakt vėlai nuėjai į 10- 
vą. Tikriau sakant, į savo lovą. Bet tiek jau to, o kai pas- 
kui girdžiu Zyziant apie vaiko išlaikymą ir paramą 
puolusioms moterims, Vestlundui tik nusišvilpti. 

— Duok man cigarą! 

Tvirtu žvilgsniu ir tvirta ranka Vestlundas užsirūko ry- 
tinį cigarą, pirmąjį dūmą išpučia pro marškinių antį į krū- 
tinės peruką. Įprotis iš Amerikos. Tada visas kvepi Hava- 
nos cigarais, kvepi gardžiai, aštuoniais tūkstančiais 
dolerių. 

— Svea gali pasiimti kėdę. 

Po to ji sėdi ant kėdės ir spokso, alkūnę įspyrusi į 
šlaunį, o smakrą parėmusi ranka. Bet akių gelmėje kažkas 
slypi, ir reikėtų nuvyti šalin. Ji turi visus smulkius bailio 
ginklus: aš apie tave kai ką Žinau, ko tu pats nežinai. Tai- 
gi Vestlundas atsiremia į lovos galvūgalį. Už nugaros 
ąžuolas. O Sveai tik alksnis. Atsikrenkščia ir deda iš vi- 
sų Jėgų: 

— Taigi, nuo šiandien reikalai bus kitokie, nuo šiol. 
Jeigu Svea supranti, ką aš turiu galvoj. 

— Taip, puikiai suprantu, ką turi galvoj, — atsako 
Svea. — O dėl reikalų — aš nė nemanau turėti su Vest- 
lundu kokių reikalų. Daugiau, negu jų yra dabar. 

Vestlundas išgeria, Vestlundas išgeria dar sykį, tampa 
stačiai sujaudintas tokių paprastų žodžių, ištraukia ąžuo- 
linės komodos stalčių. Ten guli segė, pasiima ją. 

— Še tau, Svea, atminimui, — sako jis, visas be galo 
sukrėstas, kada nors prisegs jis medalį prie senos Sveos 
krūtinės, čia tik pamėginimas, ašaros pasiruošusios ištrūk- 
ti. Svea paima medalį už trumpą ir uolią tarnystę ir įsime- 
ta į prijuostės kišenę. Ir vėl sau sėdi. O laikas bėga ir lau- 
ke, ir viduj. Vestlundas guli savo ąžuolinėj lovoj. O Svea 
tiesi sėdi alksninėj kėdėj. Ir žino. Žino tą, ko Vestlundas 
dar kol kas nežino. 

— Atsiųsk berną, — sako Vestlundas, truputį bijo, tik- 
riausiai nervai, kartais suima rytais, ir jis tai laiko jautrumu. 

Svea išeina, o bernas įeina. Įeina su kepure. Toks jo 
paprotys, gražus. Kai kas vadina Vienaausiu, kai kas Pus- 
ausiu, o Vestlundas dar niekaip nėra apsisprendęs. Jis at- 
kakliai čiulpia cigarą, leidžia bernui stovėti ir kalbėti nuo 
kilimėlio. Galiausiai Vestlundas visas užsiliepsnoja. 

— Nugrėbstyk taką iki pat skerdyklos, — jo Žodžiai 


svaido dūmus, žaibuoja ir griaudi. — Šiandien čia pasiu- 
tusiai viskas turi blizgėti. 
— Garbės diena, — prikergia bernas, tai dar vienas jo 


įprotis. Prikergia užuot kalbėjęs. Nereikia pačiam galvo- 
ti. Kartais per daug papildo, bet gyvulius pjauti moka. 

— Ir žiūrėk, kad nė vieno ožkos kailio nekabotų, — 
paliepia Vestlundas. 

— Ne-e. Jaunų nuotakų gera uoslė, — priduria ber- 
nas. — Bet, matot, toks reikalas, kad jau trys mėnesiai 
nesam papjovę nė vienos ožkos. Nes Simonas tebevarinė- 
ja pasiutimą. 

— Dabar bus kitaip, — sako Vestlundas. — Ir jeigu 
tas bjaurybė pasipainios kada mano kelyje, aš jį sumalsiu. 

— (Gal verčiau palaukti, kol Vestlundas gausit licenciją 
padangoms, — mano bernas. — Simonui vakar į namus 
pristatė automobilį. Vaikščiojo po kaimą ir gyrėsi, kad da- 
bar ir Longmu būsiąs viršesnis už Vestlundą. 

— Teks padaryti permainų, — sako Vestlundas. 

Bet tai jau tik pageidavimas ir dar kažin. Karas čia pat 
arba perkūnija trankosi. Teks daryti permainų, sako Vest- 
lundas. Vadinasi, ir bus permainų! O bernas stovi ir vyp- 
so. Kad kokios, nueitų už berną pas Simoną. O Svea už 
mergą. Ir papūsk medaliui. Tada ne pro šalį būtų turėti ką 
nors atsargai. Ir tą atsargą kuo didesnę. Bet tegul bernas 
čia nesivaipo. 

— Nusiimk kepurę, — sako Vestlundas. 

Kepurė žemyn, ir ausis plika. Užtenka šaipytis. 

— Ir neužmiršk antrą valandą nuvažiuoti pas Bylundus 
parsigabenti veršio, nes kol kas Longmu veršiai mano ži- 
nioje. Ir antrą valandą ruošiuosi važiuoti. Kur, sužinosi. O 

Simono tarškinyčią pralenk, jei pamatysi. Tikriausiai koks 
laužas. 

— Naujausio modelio, — prikergia velnio bernas. Įma- 
nytų prieš jį kepurę nukelti. 

Lyg neužtektų dvidešimt devinto galvijams vežioti. Bet 
dabar galės girtis visur, Simonas. Tiek ir temoka tasai 
sukčius. O mergų prisivilioti nesugeba. Tuo labiau šešių 
septynių. 

— Gali eit, Hagstriomai, — sako Vestlundas. — Ir at- 
siųsk Siri, jei pamatysi. Ir uždaryk šunį, kad šiandien nie- 
kam neįkąstų. Šiandien šventė, Hagstriomai. Hagstriomai! 

Tu kreipiasi smulkiomis progomis. O Hagstriomai — 
didesnėmis. Kai turi tokį Hagstriomą. Mano bernas pavar- 
de Hagstriomas. O kuo pavarde tavo, Simonai? A, Karl- 
sonas. Che. Nors su tokia ausim jis niekada negaus pa- 
čios. Vestlundas klausosi. Hagstriomas trinkteli verandos 
duris, šiek tiek užtruks, kol Siri ateis. 

Komodoje guli veidrodis su ąsele, Vestlundas kartais 
pasikabina jį ant nykščio, kai esti vienas, ir tyrinėja sa- 
ve. Ir šiaip, ir taip, su cigaru per vidurį, šone burnos. 
Rasą nuo nosies nusišluosto paklodės kampučiu, surau- 
kia kaktą. Ir svarbiausia plombos. Gerai skaičiuojant 
septynios, nors matyti tik trys. Ir juokas išeina metrinio 
aukščio. Jis manipuliuoja šviesa, varto akis, sukaliojasi, 
Vestlundas įvairiai moka nutaisyti savo išvaizdą, bet tik 
viena geriausia. Jei parodo kantrybės ir tinkamai laiko 
nykštį, galų gale ją užfiksuoja veidrodyje. Tada ir pade- 
da veidrodį, toks jau atrodys visą dieną. Taip, taip. Gali 
turėti žavesio, kaip sako Hildura, ir išėjęs iš šaukiamojo 
amžiaus. Galima šio to turėti, kaip sakė Hildura, net kai 
pilvas pūpso ir po antklode panašus į kuprą. Bet ką tai 
dabar reiškia! Ničnieko. Spoksokit, galvoja jis, nors nie- 
kas nespokso. Dar ne, nors spoksos, kai jis ir Hildura 
atvažiuos mašina. Su trisdešimt penkta, kaip jis jai sakė. 
Aišku: šešetą metų numelavo, bet tai nevaidina jokio 
vaidmens, automobilis atrodo visiškai kaip prieš šešerius 
metus, 0 po šešerių jis turės naują. Spoksokit, galvoja 

jis. Šį kartą kreipiasi aiškiau. Būtent į Fridą, ji sėdi kė- 
dėje po stiklu, įrėminta, virš naujo fotelio. Supamo krės- 
lo, tiksliau tariant, ir spokso. Čia ji metai prieš mirtį, 
kai krešulys pasiekė galinę stotį. Tuos metus tik sėdėjo 
ir stebeilijo į tuščią Žydrumą. Ir į tuščią juodumą, nes 
jau nemiegodavo. Ir į tuščią baltumą, nes mirė žiemą. 
Visus tuos metus net įstatymų rinkinio nepajudino iš 
lentynos. Nes šiaip be paliovos jį vartydavo. Mat iš sa- 
vo patėvio, Čilfoso varpininko, ji buvo paveldėjusi lovą, 
pilną knygų. Lovoj galėjai miegoti, o su knygomis buvo 
prasčiau. Dauguma nė skaityti netiko, nors ji labai jomis 
gyrėsi. Visokia teosofija, filosofija ir homeopatija, pilna 
prigrūsta ąžuolinė lova, ir viską ji pasišovė perskaityti. 
Taigi, ko stebėtis, kad galų gale kuoktelėjo. Apačioj gu- 
lėjo 18 amžiaus įstatymų rinkinys, vadinasi ir tada būta 
įstatymų, raidės susikraipiusios, viršeliai paauksuoti, ne- 
tikru auksu. Ji sėdėjo supamoj kėdėj ir rijo nuo pradžios 
iki galo. 

Vieną naktį sugrįžo jis iš Saros Kristoferson, dar tada, 
kai Kristoferis tarnavo Vermlande, taigi vargšelė viena bu- 
vo namie. Bet šį sykį Frida nesėdėjo supamoj kėdėj užsi- 
degusi lempą ir atsivertusi įstatymų rinkinį. Ir vos jis įty- 
kina į vidų, girdi: tokius kaip jūs kitados bausdavo mirties 
bausme. Ir paskaito eilutę apie dvigubą paleistuvystę, 
Vestlundui šiurpas perbėga per nugarą. Prieš tai dieną ji 
buvo pagrasinusi bernui dešimčia rykščių už tai, kad šven- 
tadieniui parsinešė į namus kirvį. Galų gale siaubas išga- 
ravo, Vestlundas perpyko, užgesino lempą. Jei nori skaity- 
ti man įstatymus, suriko jis, tai bent paimk 1809-ųjų me- 
tų. Štai kas! Arba arklių veisimo žinyną, atkirto ji. 

Tą naktį buvo tylu. Tik kitas ne. Nors: galiausiai tapo 
visai tylu. Knygos viena po kitos nukeliavo į krosnį. O 
Frida atsidūrė ant sienos. Tyli ir be knygos. Frida išėjo, 
o Kristoferis sugrįžo namo. 

Dabar vėl keliaus nuo sienos. Užtektinai prisispoksojo 
savo įkypiomis akimis. Ir gedulo metai praėjo, ketveri, 
penkeri, šešeri. O šiąnakt jau nuotaka, Hildura, gulės varpi- 

ninko lovoje. Ateina Siri, kaip tik laiku. Bet akys paraudu- 
sios. Bene verkė? Ar lupo svogūnus tokį ankstyvą metą? 

— Eikš, sėskis, — sako Vestlundas, — ir uždaryk du- 
ris. 

Ji atsisėda ten, kur sėdėjo Svea, ir viskas ne taip leng- 
va. Mat jos ėjo išvien, Frida ir ji. Užtat kas drįs atspėti, 
ką ji šiandien galvoja? Rankos ant kelių, smulkios, plo- 
nos, dailios. Dar beveik neteko mazginio mazgoti. Vien 
knygas vartyti. Ir vartys toliau, miesto gimnazijoj, ji irgi 
kaštuoja pinigą, antra vertus. Nors vis dėlto aiškiai verku- 
si. Užtat geriausia nepamiršti pianino. 

— Guliu ir galvoju apie pianiną, — sako Vestlundas. 

Geriausiai sekdavosi šitaip ir su Frida: „Galvoju apie 
pianiną“. Kartais ir Siri tinka. Bet ne, ne šiandien, Siri 
nieko neatsako. Nors jis apie brangų pianiną galvoja. Ly- 
giai šitaip būdavo ir su Frida, kai reikėdavo ką pasakyti, 
kartais nepadėdavo nė fligelis. O dabar tyli abi, tyli ir 
laukia. Užtat verčiau iškart smogti. 

— Matai, čia dabar bus permainų, — sako Vestlundas, 
žiūrėdamas į Fridą. Frida Žiūri į jį. 

Pažvelgia į Siri, bet Siri akys įsmeigtos į kelius. Į 
smulkius, liesus kelius. Mažytė kaulėta mergaitė su put- 
niomis raudonomis lūpomis ir didelėmis akimis, iš kurių 
kapsi lašai. Kapsi vis smarkiau ir smarkiau. Vestlundas 
tvardosi. 

— Čia dabar bus permainų, — sako jis garsiau ir gar- 
siau. — Mat namuose atsiras dar vienas Žmogus. 

Nors iš rimtųjų: juk ji tą žino. Visi Žino, netgi mieste, 
kiek girdėta iš aluvežio. Ko gero, visoj šaly pasklis, net 
Ekspresas parašys. Užtat ko kalbėti? 

— (Gausi naują mamą, Siri. 

Vestlundas sumezga siūlus, bet iš viso to teišeina šun- 
mazgis. Naują mamą? Ar tiesa? Šešiolika metų — ir dvi- 
dešimt treji. Gal verčiau reikėjo pasakyti seserį? Bet kas 
pasakyta, pasakyta, verčiau reikėjo nieko nesakyti. O se- 
serį? Seserį Hildurą? Ne, kaip minėta, geriau visai tylėti. 

Užtat iškelia savo apžėlusias kojas iš lovos, o Siri palie- 
ka sėdėti kur sėdėjo. Tik pabraukia ranka per jos auksi- 
nius plaukus. Bet ką tas gali padėti vargšelei? Nieko ne- 
tardamas nukabina jis nuo sienos portretą ir pastato ant 
grindų. Dabar tegul galvoja, ką nori. Nušliuožia į virtuvę 
ir po čiaupu gerai nusiprausia makaulę. Paskui pasižiūri 
pro langą, kaip bernas grėbsto platų rudą taką link sker- 
dyklos. Pro žalumą žlibiai švyti balta siena. Ir nekabo nė 
vienos odos. Nė vieno prišnerkšto kibiro. Nekriokia gal- 
vijai aptvaruose, mirties baimės ištikti, medžiai linksta 
nuo vaisių, viskas gana gerai. Tik štai Svea išstypina iš 
pavėsinės su laišku rankoje. Vadinasi, Svea rašinėja ber- 
nui laiškus, užuot naudą dariusi. Čia irgi bus permainų! 
Visur reikės padaryti permainų. Vestlundas prisisega pet- 
nešas ir trenkia duris. Paskui dar vienas, miegamojo. Ir 
jau galutinai įgauna ryžto. 

Bet kai vėl sugrįžta prie sutuoktuvių lovos, niekas ne- 
pasikeitę. Siri sėdi kaip sėdėjusi ir žliumbia. Ir didelė mu- 
sė zirzia kampe. Nors kažkas vis dėlto pasikeitė, jis tą 
tuoj pastebi: Frida vėl kabo savo vietoje ant sienos. Tvir- 
tai laikosi kėdėje. Tvirtai laikosi ant sienos. Vestlundui 
užkaista galva, plyksteli tarsi ugnis. Jis suima abiem del- 
nais dukterį už siaurų petukų ir niršiai papurto. Bet sutin- 
ka taip pat ugnį ir ne mažesnę. Didesnę ugnį. Pažvelgia 
į akis, į tokias pažįstamas akis. Į kurias paprastai nežiū- 
ri. Jos turi balsą, ir balsas sako: taip rašo įstatymas, Vest- 
lundai, kad jeigu būtum gyvenęs anksčiau, tau būtų nukir- 
tę galvą. O mirusiam į akis nepažiūrėsi. Todėl tik 
užsimerk. 

Užtat Vestlundas paleidžia jos pečius ir atsisėda ant 
ąžuolinės lovos. Siri sėdi kur sėdėjusi. O Frida viešpatau- 
ja. Vieną sykį teks padaryti permainų. 

— Liepsiu pakeisti patalynę, — vangiai taria Vest- 
lundas. 

Bet nė aidas neatsiliepia. 

Į elgetyną eina kelias, ir tas kelias ilgas. Vienas ilgiau- 
sių kelių, kurie veda ten. Ir juo žygiuos Hilma, tik nesa- 
ko ko. 

— Pasiimkit skrybėlaitę, mama, — sako Hildura. 

Bet Hilma užsigobia skepetą. 

— Paduokit man pintinę, — teatsako ji, — jei kas Ži- 
not, kur jinai. 

Irma žino, bet sėdi prie stalo ir spokso į kavos tirščius. 
Ir Hildura Žino, bet dabar jai kas kita rūpi. Rodos, lyg sa- 
vyje turėtų akmenį. O tas akmuo auga ir auga. Ir pasidaro 
toks sunkus, kad ji nevalioja atsikelti. O aplink akmenį 
skaudūs baimės žingsniai. Skaudūs kaip ano viršuj. 

Laikrodžiai išmuša aštuntą. Vienas po kito. Stiklas, va- 
ris, varpelis. Ir jis sustojęs ima klausytis. Visos sustoja ir 
klausosi. 

— Argi niekas nepaduos man pintinės? — klausia Hlil- 
ma nuo durų. 

Bet tenka pačiai ieškoti. Kitiems savi ieškojimai. Irma 
rodo Hildurai savo puodelį. Dugne stora tirščių. Jie reiš- 
kia tamsų nepažįstamąjį, ilgą viešnagę ir trumpą kelionę. 

— Ar ko nors lauki? 

Irma šitaip klausia. Klausia ir slenkasi artyn. Hildura 
bijojo sesers. Stengdavosi nežiūrėti į akis, svilinančias lyg 
dilgėlės. 

— Ko aš turėčiau laukti? 

— Bene aš Žinau! Bet taip rodo puodelis. 

Duokit man ramybę! Akmuo auga. Paskutinį kartą šio- 
je virtuvėje, o kas bus toliau? Tik nežinia ir ilga ilga mig- 
lota diena. Tvirtai susideda rankas ant stalo lyg norėdama 
išsilaikyti. Išlaikyti tą, kas yra. Išlaikyti pačią save. Ap- 
ginti tą, kas yra, nuo to, kas bus. Irma palieka ją, puode- 
lis tebestovi. Įsipilti pieno akimirkos darbas. 

— Kažin ko ten mama eina? — sako Irma nuo lango, 
skabydama pelargoniją. — Įdomu, ko jai reikia elgetyne? 

Senė juda obelų paunksmėje, visa juoda ir viena. Ra- 
liai. Jos mato, kaip ji eina nuo šakos prie šakos ir krau- 
nasi į pintinę ankstyvuosius obuolius. Viena ranka skina, 
o kita ramstosi į šakas tarsi į lazdas. Ir darosi kaip visi 
seni, kiek Irma matė: lauke tarsi susitraukia. O Hildurą, 
ne taip pripratusią, suima išgąstis. Išgąstis, kad nespės 
visko padaryti, kol užklups mirtis. 

— Eisiu jai padėti. 

Tada sesers ranka užgula jos pečius tartum jungas. Ir 
ilgai ji šitaip stovi prie lango, tempdama Irmos kančią per 
tylą ir vienatvę. Staiga pajunta tokią baimę netekti to, ką 
dar turi, kad beprotiškai įsikimba į sesers petį. Bet Irmai 
užtenka savęs, ji nieko daugiau netrokšta. Ir šiurkščiai ta- 
ria, atsiimdama savo kančią. 

— Kavinuke dar yra kavos. Bet kas čia pripylė pieno 
į puodelį? 

Ta, kuri bijo tamsių nepažįstamųjų. Ta, kuri trokšta, 
kad jie ateitų, tamsūs nepažįstamieji, kliūsteli pieną į 
kiaulių kibirą. 

— Tu išeisi, — sako ji tyliai ir graudžiai. — O kai 
kam teks pasilikti. 

Jos tebesėdi tylomis, maišo kavą, laikrodžiai viršuje 
tiksi ir artėja prie jungtuvių meto. Bet dar niekas neapsi- 
taisęs vestuviniais drabužiais. Irma su juodu sijonu ir su- 
plyšusia palaidinuke, kurią dėvi išdidžiai lyg šilko skepe- 
tą. Ant abiejų pečių po skylę, pro kurias, lyg du medaliai 
už ištvertą kančią, boluoja nuoga oda. Staiga ji paima Hil- 
duros puodelį. Ne todėl, kad nori paragauti, o pažiūrėti. 

— Tu gausi pinigų, Hildura! 

Hilduros kava pilna burbuliukų, bet dėl to Hildura ne- 
dama padais nubėga į kambarį. Irma nučiūžčioja iš pas- 
kos. Sustoja prie pat durų ir laukia, kol pakils nuo 
priegalvio. Po ilgoko laiko ji išeina, kūkčiodama, užtinu- 
siom akim. 

— Ne, nemanyk, kad Hilmeris neturtingas. Juk ma- 
tei, ir automašiną turi. Trisdešimt penktą. O čia kurį va- 
karą... taigi. 

— Tikriausiai nesiskolino iš tavęs pinigų, ar ne? 

— Ne. Ne, nė negalvok. Jis man rodė savo santaupų 
knygelę. 

— Rodė? 

Irma prieina arčiau. Galų gale atsisėda ant sofos. Ak- 
somas. Minkštas ir švelnus. Nedrebėk, mano sese! Bet ši 
vis tiek dreba. Ir išskris kaip visos išskrenda. O bene gali 
įkalbėti ką nors, kad pasiliktų. Kodėl tie, kas gali, eina 
pro šalį ir juokiasi? Kodėl jie padarė ją tokią, kokia yra? 
Tai irgi klausimas. 

— Taip, šešis šimtus dvidešimt. Būta ko girtis. 

Hildura nusigręžia. Žiūri į langą, kur kažkas barbeno. 
Paežere eina vyrai su kirviais ant pečių. Kirs berželius. 
Mano vestuvėms. Dėl manęs kris jauni berželiai. Ir kol 
beržai nugels, bus jau po visko. Taip arti. Ir taip toli. Bet 
vis tiek. 

— Šiaip ar taip, pakaks užsiprenumeruoti „Šeimininkę“. 

Irmai valia šitaip šnekėti, ji dabar viena galės skaityti 
sekmadieniais „Šeimininkę“. Nors buvo galima atsakyti: 
gal ir naujai palaidinukei užteks. Ar siūlams skyles užsi- 
adyti. -O gal vaiko išlaikymui. Bet tiek to, kadangi vis 
tiek. Kadangi tas akmuo auga ir tvirtėja. Akmuo Manne- 
svarbu. 

— Gal tau ir dantį sutaisys. 

Galėjo atsakyti: Čia tai svarbiausia. O kas gi laido pi- 
nigus tavo pažastų prakaitui ar apgamui po smakru. Bet 
vis tiek. 

— Ar naują stiklą įdės. 

— Naują stiklą? 

— Taip, jeigu kas nors atėjęs pabarbentų, smarkiai Pa- 
barbentų. Kur kas smarkiau, — sako Irma. 

Čia jau nieku gyvu neatlaiko. Ima gelti ten, kur dar ga- 
li gelti. 

— Ar tu jį matei? — kuždom klausia Hildura. 

Balsas šaltas ir blausus, akys ieško paramos. Bet jo- 
kios paramos neranda. Tik Irmą, Irma sako: 

— Tik girdėjau. 

— Kaip ir aš. 

Taip, kaip tu. Bet vis dėlto ne. Tas, kas pratęs gulėti be 
miego, girdi daugiau. Žino geriau. Bet štai sugirgžda prie- 
menės durys. Sučeža žingsniai. Valkatos žingsniai. Nedrą- 
sūs. Atsiprašau, kad sutrukdysiu. Ir pasibeldžia į virtuvės 
duris. Tyliai, tarsi nesitikėtų atsakymo. 

— Valkata ateina, — sako Irma stodama. 

Stovi aukšta ir išblyškusi, akys žybčioja. O Hildura to- 
kia mažutė. Ir maldauja. Neik, maldauja ji, akmuo dras- 
ko. Neklausinėk. Irma! Bet gal per tyliai maldavo, taip ty- 
liai kaip valkata maldauja, kai Žino, kad nieko negaus. 
Irma išeina, dabar ji kitapus baltų užvertų durų, Hildura 
girdi, kaip klausinėja, tyliai klausinėja. Klausinėja to, ko 
beprasmiška klausinėti, kažkas taip pat tyliai atsakinėja, 
kojos nučeža link stalo, link kavos. Irma sugrįžta atgal, 
sugniužusi stovi tarpduryje, akys užgesusios, skruostai 
geltoni. Tu kaip karamelė, mano sese, per ilgai gyvenimo 
čiulpta. 

— Jo vardas Sikstenas, — sukužda ji nugalėta. 

Ir vėl išeina numalšinti dviejų valkatų tylaus alkio. 

O kas numalšins manąjį? Kas sutrukdys mano akme- 
niui augti? Viena guli kambaryje ant kairio šono, kurį ma- 
žiau gelia, girdi, kaip muša visi laikrodžiai. Ir visi laikro- 
džiai kaip žadintuvai. Žadina veikti. Tu ten, aukštai, 
palauk! Nes šiandien tau teks lipti žemyn! Dūsaudama at- 
sikelia. Dūsaudama, tačiau be baimės, nes ką toks akmuo 
išmano apie baimę? Apsunkusi nuo pražuvusios vilties at- 
veria langą, kurį sykį jau buvo atvėrusi. Jis į rytus, į se- 
nelio nendryno pusę, girdi, kaip virš ežero kosčioja kir- 
viai, kapojantys šviežius berželius. Tuoj bus išpuoštas 
priebutis ir visi vartai. 

Man. Man! Bet aš nieko nejaučiu. 

Šitą eglių gyvatvorę teks jai pereiti. Metro aukščio ir 
penkiasdešimt metrų ilgio. Ryte eglės meta ant kelio še- 
šėlį, o vakare čia visai tamsu. Skleidžia silpną trūnijančio 
miško kvapą. Saugo gyvus numirėlius, kad nematytų tie, 
kurie tariasi gyveną. Arba atvirkščiai? Užtat bene keista, 
kad ji baikščiai dairosi aplink? Bene keista, kad ji dar la- 
biau gūžiasi prie elgetyno tvoros? Pasideda pintinę, ši 
traukia ją prie žemės lyg netikras draugas. Nedrąsiai at- 
sigręžia. Mato slėnį ir ežerą. Krūtinėje švilpia, palypėjus 
į kalnelį. Vyk šalin tą nelemtą paukštį, kaip sako Vikto- 
ras, kai ji užkopia laiptais. Ir pasėdėk truputį, Hilma, jei- 
gu jau atėjai. Todėl Hilma atsisėda ant akmens prie kelio. 

Gyvatvorė dabar už nugaros. Už nugaros ir elgetynas, 
nuo kurio daug kam svaigsta galva. Senelių namai, kaip 
sako jaunimas ir tie, kurie niekad čia nesilanko. Bet ar se- 
natvė yra vargšų paguoda? Aukščiausias namas komuno- 
je, gąsdina tos aukštybės galia, gąsdina kaip kiekvienas 
bokštas, kai esi arti. Kitados jis buvo žemesnis, nuo ežero 
net stogo nesimatė. Bet laimė: vargšai neturėjo nei laivų, 
nei vandenų, taigi jiems buvo vis tiek. Bet namas užau- 
go, skurdžiai sensta ir tampa skurdžiais. Tie, kieno valia, 
pastatė antrą aukštą, užkėlė du kaminus iš juodos skardos, 
ketino net kryžių pastatyti. Šiaip ar taip, dabar jis riogso 
virš Tyro kalnų ir byloja: čia ilsisi vargetų gyvenimas. 
Matomas pro visus langus, nors ir keista, bet ypač gerai 
pro mažus langelius, pro didžiausių skurdžių orlaides. Ir 
pro Viktoro. Vieną vakarą parvažiuoja jis iš miesto girtu- 
tėlis. Atsidrėbęs ant grindų statybos rangovo mašinoje. 
Skeryčioja, burbuliuoja: Apsišlapinęs, ar ne taip manot! 
Bet ne! Dabar jau viskas. Nuspręsta. Štai, ką aš jums sa- 
kau: mes irgi, sakau. Girdėjot! Mes irgi. O ką? Pradedu 
statyti, sakau jums. 

Ji mato, kaip nuo ežero šliaužia sraigė. Šliaužia neju- 
dėdama. Bet gerai, kad ten šliaužia sraigė. Ji paglosto ją 

iš tolo. Skersai slėnio, skersai Bjuro arimų ir Olasės dy- 
kynės siunčia ji savo bejėgę meilę. Eikit šen pas mane vi- 
si, kuriuos myliu! Bet niekas neateina. Nieko nematyti ke- 
lyje, tik kažkoks šmėkla pralekia savo žvilgančiu dviračiu. 
Ežere nėra nieko, arkliai palaidi ganykloje, karvės guli 
susispietusios į krūvą ir, matyt, kažką galvoja. Bene Hil- 
dura išėjo į kiemą, bet visa, ką mato kieme, niekis. Val- 
kata arba agentas. Automobilį galėjo pasistatyti už kluo- 
no. Kaip daro Vestlundas. Bene gėdijasi? 

Ne, niekas neateina. Ji sėdi ant savo šaltos varganos 
kėdės, niekas neateina. Jei padėtų, imtų verkti. Bet nie- 
kas nepadės, ji žino. Užtat verčiau keltis ir žengti to- 
liau. Per tvorą ten, kur susiruošė. Bet darosi skaudu, 
taip. Tai, kas prarasta, degina kaip jodas. Tie kartai, kai 
ji galėjo, bet nepadarė. Pasielgė galvodama: dar yra lai- 
ko. Kol esi jaunas, tas tiesa. Pirmi kartai tik šlamštas. 
Labių labiausiai myli paskutinį kartą. Tada, kai kitiems 
vis tiek, man ne vis tiek. Bet žinokit, vienas dalykas bai- 
sesnis už visus kitus. Kad numirsi ir nė karto, nė vie- 
nintelio kartelio nebūsi priglaudęs prie širdies to, kuris 
tau brangus. Akmuo šaltas, diegia šoną, krūtinė švilpia. 
Trys Kalios Bjuro sūnūs stovi lauke, rūko, dalgiai nu- 
trenkti į griovį. Prasti ūkininkai, jei rūko dirvoje. Ir me- 
ta kortas, kuriam mėžti, kuriam arklius šukuoti. Per mė- 
nesį sutrina po malką kortų, kaip pasakoja Kalia Bjuras. 
Lyg būta ko girtis. 

Už nugaros kažkas stovi ir uostinėja. Nagi Žabtė. Iš- 
maišo kaimą po septynis kartus per savaitę, su ta pačia 
prijuoste ant to paties pilvo metai iš metų. Nusitveria ką 
nors ir neša toliau. Kišenė pilna cukraus gabaliukų, pasi- 
čiumpa iš cukrinės, kai tikisi, jog niekas nemato. Susirie- 
tusi kaip lankas. Tik be strėlės. Į visus kreipiasi tu, nors 
nieko neturi, išskyrus prijuostę ir šiek tiek cukraus. Ir lie- 
žuvį paleidus. Kas ją gali mylėti. O šįvakar visa Fuksė ži- 
nos, kad Sraigės Hilma sėdėjo ant akmens netoli elgety- 
no ir verkė, tos dienos rytą, kai Hildura tekėjo už mėsininko 
Vestlundo. 

— Sveika, — vos prataria Hilma, pereina kelią, pinti- 
nė jau lengvesnė. — Kažkas į akį įkrito. 

— Nagi ašara, — sako Žabtė, — ir obuolių turi pinti- 
nėje. Aš vieną paimsiu. O kada Olasės keitė patalynę? 
Tikriausiai nori žinoti! Nagi prieš mėnesį. O kaip keitė? 
Nagi Olasė paėmė Vilės, Vilė paėmė Erikos, o Erika ga- 
vo Olasės, pačią murziniausią. O utėlės rėplioja per sta- 
14. Pati mačiau. Viena buvo cukrinėje. Pasižiūrėk! 

Žabtė išverčia iš kišenės visus papilkėjusius cukraus 
gabaliukus, paskleidžia ant žolės palei gyvatvorę. Po obe- 
lim, astrakanine. Čia stovi tuščia kėdė, ant jos guli juodi 
akiniai. Ji nemačiom pasigriebia juos. Jo! 

— Žiūrėk, — šaukia Žabtė, rėpliodama po žolę ir var- 
taliodama kiekvieną gabaliuką. 

Klūpo ant šlapių kelių, seilės tįsta, maišo cukrų savo 
sukumpusiais pirštais. Galų gale randa žolės blakę. Pa- 
1ma ją gerai nubrūžintom rankom, ji turi kietą šepetėlį, 
Sigrida. Apgniaužia lyg kokią brangenybę. Ir nuseka 
paskui Hilmą, kuri iš lėto artėja prie verandos laiptelių. 
Čia stovi trys senės juodais sijonais, užtveria jai kelią, 
Hilma atsiduria lyg kalėjime, dar labiau sulėtina Žings- 
nius. Tai Kinkuotoja, po antro kraujo išsiliejimo į sme- 
genis visai kreta. Ir ponia Sandbom, neseniai apsigyve- 
nusi, senis Sandbomas numirė birželio mėnesį viršininko 
tvarte, karvei veršiuojantis, nuo širdies smūgio. Ir Klara, 
baptistė. Ji gali staiga nustėrti sunertomis rankomis, akis 
užversti į dangų. Lyg spoksotų į lėktuvą. Kaip ir šį sykį, 
bet jokio lėktuvo nematyti virš Uvo kalnų. 

— Taip, Dievas mato viską, — sako ji, lyg tai būtų 
kokia naujiena. 

Palenkia galvą, nuleidžia akis, žvelgia į Hilmą tarsi 
pats Dievas taip turėtų žvelgti. O Kinkuotoja kinkuoja, 
ponia Sandbom mosuoja laikraščiu, parapijos leidiniu, tik- 
riausiai jame yra pastorius. Ir, matyt, jos kažką žino, ko 
ji nežino. O štai Žabtė jau čia. Atkiša rankas ir rodo ant 
delno blakę. Paskui sako Hilmai: 

— Žiūrėk, štai ji! Utėlė. Aha, skubi. Bet spėsi man 
duoti dar vieną obuolį. O Dainininkas greitai mirs. 

Vos nepameta akinių. Dabar senės rausiasi pintinėje sa- 
vo nugrubusiais pirštais, sukumpusiais besikapliuojant su 
gyvenimu. Ar obuolio, ar jos širdies jos čia kuičiasi. Ma- 
žo obuoliuko, mažo obuoliuko, patvinkusio krauju, kurį 
tuoj apniks kirmėlės. 

— Argi Dainininkui taip prastai? 

Taip, Kinkuotoja linkteli, Klara abiem rankom sugniau- 
žia obuolį. Tegul Dievas nemato, kad ji paėmė obuolį. 

— Visi tuo keliu nukeliausim. 

Aha, sako ji. Kalba taip, lyg nuo jos priklausytų. Lyg 
ji rašinėtų Dievui laiškus ir sakytų: Man rodos, turėtum 
pasiimti Dainininką pas save. Ar kur nors kitur. Hilma at- 
sargiai išsivaduoja iš senių nelaisvės, vienas žingsnis, ant- 
ras, ir visi laiptai. Pintinė kairėje rankoje, sunkesnė, nors 
ir tuštesnė. Akiniai dešinėje. Durys atviros lyg bedantė 
burna. Nasruose tamsa, kvapas dvokus. Elgetynas pūtuoja 
į ją varganos senatvės kvapu, susigulėjusiais dvistančiais 
metais, gyvenimo vėžiu. Ji kone iš karto jį randa. Pama- 
to stovintį koridoriuje tarp dviejų baltų durų, jis atsišlie- 
jęs į pilką sieną, apsunkęs pats nuo savo naštos. Dar ne- 
numiręs. Netgi ne mirštantis. Tarsi išsigelbėjusi nuo 
didžiulio skausmo eina ji artyn. Jis pastebi ją, kai ši jau 
stovi šviesos ruože ir savo šešėliu paglosto jį. Stovi po 
musių nutupėtu gaubtu, rodo jam akinius. 

— Jie gulėjo ant tavo kėdės, Juhanai. 

Bet vis dėlto kažkas atsitikę, ranka labiau virpa, ne- 
valioja suimti akinių. Ir oda labiau pageltusi, matyt, ne- 
ilgai trauks. Pro žalią kepuršę išdrikęs žilas kuokštas. 
Dainininko plaukai buvo juodi kaip čigono, kai ji matė 
pirmą kartą. Dabar ji pastato pintinę ant linoleumo grin- 
dų, tvirtai užkabina jam akinius ant nosies, kur dar likęs 
senas ženklas. Paskui abu ima eiti koridorium, nesako 
nė žodžio, tik eina. Nežiūri į kitas kitą. Nedrįsta. Jis gy- 
vena toliausiai. Paskutiniam koridoriuj, kur šviečia pas- 
kutinė lempa. Bendrajam kambaryje sėdi Pamišėlis An- 

deršas, čia ant grindų po palme jį praus, nusimovęs ko- 
jinę Anderšas kažką jai dainuoja. Šiaip daugiau nieko 
nėra. Dainininkas priėjęs pastato jį ant kojų. Anderšas 
vypso, daina nutrūksta. Rankos suglebusios, galva nu- 
svirusi, liežuvis karo iš burnos. Dainininkas pakužda 
jam kažką į ausį, tada šis. nubąla, ima kyščioti liežuvį ir 
dumia šalin. Baikščiai dumia link raudonos lempos. Kur 
sėdėjo, telkšo bala. Dainininkas susigėdęs pastato toj 
vietoj kėdę. 

— Galim čia pabūti, — sukužda jis ir apsidairo, bet 
niekas nesiklauso. — Malmui jau nebe daug liko. Dabar 
pastorius pas jį sėdi. 

Malmas su Dainininku gyvena vienam kambary, Mal- 
mui vėžys. Jie susėda ant geltonos medinės kanapos po 
palme; palmes prokuristas Lindmanas testamentu palikęs. 
Iš geltono saulės spindulio ant jų sninga dulkių sniegas. 

— Atnešiau obuolių, — sako Hilma. 

Dainininkas pažvelgia į pintinę, kakta aprasojusi nuo 
prakaito, akys išvargusios ir paraudusios, tarsi per daug 
būtų Žiūrėjusios. Jis paima astrakaną, atsikanda kaip ga- 
lėdamas. Abiem rankom laiko obuolį, nors šis nelabai di- 
delis, rankos dreba kur kas baisiau negu paskutinį sykį. Ji 
nedrąsiai taria: 

— Ar Joranas parašė? 

Mato iš jo, kad neparašė. Ir cigarų daugiau neatsiuntė. 
Tikriausiai pats rūko, fabrikantas, ir ji užverda iš pašėlu- 
sios neapykantos. Neapykantos jauniems ir šaltiems. 
Tiems, kurie net pypkės neišsiima iš dantų kalbėdami su 
tais, kurie jį myli. Ir visus laiškus pradeda: taip daug tu- 
riu darbo, kad nėra kada rašyti. Ir baigia šitaip: pasiutu- 
siai daug laukia reikalų, užtat turiu baigti laišką. Ir viskas 
taip brangu, kad ir šįmet nebus lėšų namo parvažiuoti. Ką 
tik įsigijau automobilį, ne pigiai atsiėjo. Bet Dainininkas 
išsiima obuolį iš burnos. 

— Joranas turi galybę visokių rūpesčių. Keturiolika 
vyrų dirbtuvėje, trys kontoroje. O bene gali reikalauti, 
Kad Žmona rašytų, juk šios motina iš kilmingųjų. 

Išdidumas grumiasi su širdgėla, širdgėla laimi. Sunkiai 
nusvyra jo ranka ant josios, beveik užkrenta. 

— Mielasis, — sako Hilma, spausdama ją. 

Stipriai spaudžia. Girdi, kaip jis širdyje verkia. Su aša- 
romis trokšta į ką atsiremti. 

— O tavo Rudolfas, — klausia jis pagaliau, — kaip 
jisai? 

— Nieko sau. Supyksta. Įsikarščiuoja. Pasiožiuoja. Bet 
šiaip nieko sau. 

— Ar kada nors pasako: Eikš, mama! Kaip aš džiau- 
giuosi, kad tu greta. Kaip aš džiaugiuosi, kad tu sveika ir 
esi tokia, kokia esi. Eikš, aš noriu tave apkabinti. 

— Jėzau, bene turi laiko šitaip! 

Bet tai netiesa. Ne dėl laiko, ne. O jei ne dėl laiko, tai 
kodėl? Neklausinėkit! Leiskit man tikėti! Bet Dainininkas 
slenkasi vis arčiau, arčiau ir sako: 

— O tavo Irma? Ar paima tave kada už rankos? Ar pa- 
ima kada už rankos ir paklausia: Gal nueikim šiandien į 
kapus, paravėsim? Tik apsivilk paltą, gal ir skarelę užsi- 
gobk, nors tik kaimą tesieksim. 

Paima už rankos? Nebent įgnybti! Ir: užsidėkit skrybė- 
laitę, jei kur einat! Nusivalykit nosį! Ir liaukitės tabaką 
čiaumojusi. Lilneso elgetyne... 

— Aš viską Žinojau, — sako Dainininkas, tarsi būtų 
girdėjęs jos mintis. — Juk aš Žinojau. O Hildura? 

Apie Hildurą nieko blogo! Tuoj matyti. Ir protas kuž- 
da: ši ne! Tu vienintelę ją turi! 

— Taip, Hildura, šiandien ji išteka. 

Tada Dainininkas atsikelia nuo kanapos ir iš viršaus 
pažvelgia į ją. Stovi ant Operos paaukštinimo ir žvelgia į 
negausią publiką. Ir ji sudreba prieš jį beveik kaip aną sy- 
kį. Nes su šiurpu prisimena, koks jis kadaise buvo. Kaip 
jis tada stovėjo ir žiūrėjo į ją žalioj pavėsinėj, paukščiams 
čiulbant. Kakta buvo lygi, akys skaisčios, juodos, nuka- 
rusi garbana, kvepėjo punšu ir kažkokiu plaukų skysčiu. 
Ir prisiminė, bet jau be baimės, net kur kas maloniau, 
kaip jis pamažu prisitraukė ją prie savęs, nepaliesdamas 

nė mažojo pirštelio. Ir kaip ji tą kartą švelnia ranka nu- 
braukė garbaną, dar nepražilusią. Be kepurės. Taip buvo. 
Bet ar tikrai buvo? Ar gyventa? Ji pasižiūri į pintinę, lyg 
šioje slypėtų jos svajonė. Bet ten jos nėra, vien tikrovė; 
tik prabėgusi. 

— Aha, — sumurma Dainininkas.— Vadinasi, šiandien 
išteka. 

Ir priduria: 

— O tu čia. 

Nes šito jis niekaip negali suprasti. Čia, tikriausiai gal- 
voja, čia, kur Malmas dūsuoja mirties slėnyje. Čia, kur 
Pamišėlis Anderšas dainuoja ir šlapinasi po prokuristo 
Lindemano palmėmis. Bet gal vis dėlto ne taip keista. 
Nes iš kažkur ji pasisemia drąsos ir taria: 

— Gal ateitum ir padainuotum Hilduros vestuvėse. 

Paskui sėdi ir Žiūri, kaip jis prislenka prie lango. 
Žingsneliai trumpi, vos sulig pėda ilgio. Ko gero, visi 
Fuksės vaikai šitaip moka vaikščioti. Užtat dabar į lauką 
jis eina tik sutemus. Taip sako. Bet kai kurie vaikai turi 
lempas. Arba pasiima žibintus iš kluono. 

— Juk ne vakar aš dainavau, — pasigirsta nuo lango. 

Tai buvo vakar, mano drauguži. Ir užvakar taip pat. 
Juk visi žino, kas dedasi miške kiekvieną popietę. Jie tik 
tą ir kalba, nesugalvodami nieko daugiau. Kaip jis eina į 
mišką ir dainuoja. Kodėl? Savo ateities, šviesios ateities 
labui. Ir kaip protarpiais keliauja laiškai į Stokholmą vie- 
nu svarbiu klausimu. Dabar jis iš lėto apsigręžia, eina prie 
jos. Bet jau ne toks, koks buvo iki šiol, o visai kitas. Ir 
kuo labiau artėja, tuo atstumas tarp jų darosi didesnis. At- 
rodo keliais centimetrais paūgėjęs, Žingsniai stambesni, 
kepurė poniška, prašmatniai žalia. 

— Aš ne malonės prašau, kaip Hilma Žinai, — sako 
jis. — Ne malonės, o teisybės. Ir anksčiau ar vėliau va- 
dovybė turės suprasti, kad padarė klaidą. Kad pasielgė 
kiauliškai su žymiu menininku. Yra gėlių, kurios žydi 
gražiai, bet trumpai. Aš nepriklausau tai rūšiai. Tuo grei- 
tai bus įsitikinta. Ir todėl šiandien aš drįstu pasakyti Hil- 
mai: netrukus Juhanas Borgas vėl stovės scenoje, trumpą 

laiką nesirodęs. Ir tą vakarą aš neužmiršiu savo ištikimų 
šiandieninių draugų. 

— Ne, — sukužda Hilma, gaudydama kvapą ir skaus- 
mingai atsidusdama. 

Nes graudu į jį žiūrėti. Graudu Žiūrėti į savo vyrą pri- 
sigėrusį ir į savo draugą, vienintelį, pamišusį. Graudu 
klausytis, kai tavo vienintelis draugas trisdešimt metų va- 
dina trumpu laiku. Vienintelis — ir tai tiesa. Nes vienat- 
vė suteikia tik vieną draugą. Tokį pat vienišą. 

Dainininkas nueina ir atsineša savo aplankus. Visą lai- 
ką jis arba eina prie savo aplankų, arba nuo jų grįžta. Ap- 
lankai juodi, su metalo apkaustais, sunkūs, nes tiek į juos 
pririnkta per trisdešimt metų. Apmaudo ir širdgėlos. Kol 
jo nėra, ateina Sigrida su skuduru ir pašluosto. Klaros 
duktė, jauna, ir visą laiką švilpauja. Turbūt smagiausiai 
švilpauja tą dieną, kai kas nors palieka ašarų pakalnę, sa- 
ko Klara, jei pati ne danguje. Bet dabar Sigrida spokso į 
ją įsmeigusi akis. Pernelyg. Ir sako: 

— Tai Hildura teka šiandien. 

— Taip, teka. 

— Kai kam mikliai sekasi. O kai kam niekaip. Et. 

Ir nueina šalin švilpaudama, skuduru nešina. Bene jau 
pasklido. Bene jau skamba Žabtės kišenėje, ko niekas ne- 
turėtų Žinoti. Niekas, išskyrus vieną. Tuo tarpu ateina pa- 
storius, Dainininko lydimas. Dainininkas be aplankų, ke- 
puršė nusmukusi. Pastorius su skrybėle Li ir malda 
lūpose. Ji palengva atsistoja. 

— Bene pasimirė? 

Pastorius papurto galvą, Dainininkas nusiima kepuršę, 
visi trys eina raudonos lempos link. Gana greitai, nes pa- 
storius, matyt, skuba. Bet staiga Dainininkas atsilieka. 
Hilma pajunta už nugaros maldą. Ji taip pat sulėtina 
žingsnius ir atsigręžia. Dainininko veidas išbalęs ir persi- 
kreipęs. Drebanti ranka ieško jos. 

— Bet mirs. 

Vos vos sukužda. Bet ji sustoja ir supranta. Tai reiškia: 
tegul Malmas nemiršta ir nepalieka manęs. Tegul Malmas 

nemiršta mano kambaryje. Nes jis mano kambario dalis. 
Kai numirs jisai, numirsiu ir aš. Aš taip bijau, Hilma. Dar 
taip daug turiu suspėti. Jis paima jai už alkūnės, o pasto- 
rius nueina. 

— Ateik ir padainuok, Juhanai. 

Ir ne toks jis silpnas, kad nepadarytų šuolio. Nespėja 
pastorius prieiti prie lempos, 0 jis vėl įsitvirtinęs šioje že- 
mėje. Atgavęs spalvą. Užsimaukšlina kepuršę. Palydi ją 
iki durų. Ačiū už tokius žodžius, Hilma. 

— Pintinę atnešiu, kai ateisiu, — sumurma jis, 
džiaugsmas apraizgo jį savo plienine viela. 

Daina veržiasi lauk, jis klupinėja kiemo laiptuose, ak- 
las kaip pelė. Nuklupinėja akylu žvilgsniu į mišką už dai- 
nų krūmo. Bet pastorius pasisiūlo Hilmą pavežėti. Jie nu- 
'ipa sykiu laiptais, jaunas pastorius ir ji. Ji dairosi aplin- 
kur, bet nė viena senė nemato. Netgi nė vienas senis, nors 
šiaip jų visur pilna. Tik Pamišėlis Anderšas stovi atsišlie- 
jęs į beržą ir rankas susidėjęs už nugaros. Bet ką jis iš- 
mano? Beje, ir jo pasaulyje kažkas atsitinka, nes staiga 
susirietęs trilinkas pasileidžia link kiemo pastatų, juokas 
pasilieka po beržu, pikta ji praeina pro šalį. Ko gi juok- 
tis Pamišėliui Anderšui, kai kitiems nėra ko? Eidami to- 
lyn jie mato, kaip Žabtė verkia. Ieško išsitiesusi žolėje. 
Turbūt kaip paprastai dingo cukraus gabaliukas. Bet ji te- 
mato tik savo cukrų, nemato nei pastoriaus, nei Hilmos. 
Išeidama turėjau trylika. Dabar tik dvylika. Ak. 

Ji pirma įlipa į automobilį, pastorius lyg šešėlis po jos. 
Lindas pajuda iš vietos, bet vos truputį pavažiuoja, pasto- 
rius prisislenka arčiau, ji gūžiasi į kampą. Žvelgia į Bju- 
ro laukus, kur sūnūs kerta rugius su cigaretėmis dantyse. 

— Motule Palm, — sako pastorius švelniu balsu. — 
Jam jau nedaug teliko. 

Ji nesijaudina. Tokią dieną nenori galvoti apie Malmą, 
bus laiko rytoj. Tik Bjurai verčiau tvorą susitaisytų, užuot 
lošę kortomis ir rūkę cigaretes. Ir turėtų gėdos, neleistų 
karvių į kelią. Nebent Olasės išdvėsusiems galvijams tik- 
tų. Lindas turi sustabdyti automobilį prieš baužą karvę, 

burzgina ir laukia. Hilma jaučia, kaip ją pila raudonis dėl 
pastoriaus. Bet pastorius kaip Klara spokso į dangų ir į 
Fuksės angelus. Jeigu jų yra. 

— Ar greitai? — klausia ji. Šiaip ar taip pastorius tu- 
rėtų atsakyti. 

— Pirma Malmo, — sukužda pastorius. 

Kurį laiką viešpatauja tyla, karvė nueina šalin. Lindas 
važiuoja toliau. 

— Jo balso pasigesim sekmadieniais bažnyčioje, — 
priduria pastorius. 

Taigi Dainininkas mirs. Kai supranta, paplūsta kraujas 
iš obuolio, jis pasidaro tuščias, susiraukšlėja, tuoj užpuls 
kirminai. Ji įsikimba į saugos diržą, apimta didžiausio 
siaubo. Nes jei neteks Dainininko, neteks visko, ką turi, 
neteks tos savo vienintelės vilties: padaryti galų gale ką 
nors gera. Juodas sielvarto srautas pamažu pradeda ją 
skandinti. 

— Ar jis tą Žino? — vos girdom klausia ji. 

— Ne, ne. 

Tada lyg pro pilką šydą pamato, jog parvažiavo namo. 
Lindas stabteli prie vartelių. Ir pastorius lyg nori tarti 
kažkokį paguodos žodį, bet jis per jaunas, kad galėtų pa- 
dėti. Reikia būti senam, pačiam arti to, kas laukia. Lipda- 
ma iš automobilio ji išvysta seną valkatą, traukiantį iš šu- 
linio vandenį. Pastorius turbūt irgi, o jis nedidelis valkatų 
bičiulis, tą ji žino. Todėl iškiša galvą ir sako: 

— Jūs labai gera, motule Palm. 

Akis užvertęs į dangų. Bet ji vis tiek negali atleisti, 
kad jis toks jaunas. Tik pasibraukia per savo juodą ap- 
siaustą iš užpakalio ir laukia. Lindas snūduriuoja prie vai- 
ro, nori važiuoti. Šito ji irgi nepakenčia. Vieną sykį jis 
užvažiavo ant Palmų telyčios. Sako, tyčia. 

— Saugokitės, motule Palm, kad neliktumėt apgau- 
ta, — meiliai taria pastorius. 

Ir tada ištrūksta Hilmos įtūžis, tą minutę ji nekenčia vi- 
sų, kas jaunas ir piktas. Nors stipriai susiveržia skarele 
smakrą, negali jo suturėti. 

— Jėzus irgi buvo apgautas. Bet jis vis tiek darė ge- 
ra, — iššvokščia ji. 

Tada Lindas paspaudžia pedalą, tikriausiai ir jis girdė- 
jo, užtat labai gerai. Prie šulinio pasitinka valkatą. Svir- 
tis girgžda, irgi jau sena. 

— Ar dar ketinat pasilikti? — klausia jį. 

— Taip, mat anas serga, — atsako jis, rodydamas į 
kluoną. — Užtat duktė sako, kad pasiliktume ir padėtume. 

Nuo vandens traukimo visas pamėlęs. Dangčio vos ne- 
užsimetė ant kojos piršto, galėtų apsiauti. 

— Jau senas tamsta, — sako ji. 

— Aha, šešiasdešimt penkerių. 

Jis tempia vežimėlį su statine, Gunaro vežimėlis, Vik- 
toro statinė, ji eina greta, staiga jis atsitrenkia į akmenį ir 
susigėsta. 

— Metas liautis klajojus, kad toks senas. Juk tikriau- 
siai tik kelyje ir kelyje? 

— Aha, dar ir eilėraščius rašau, — sako jis. 

Nors tikriausiai tik giriasi, neatrodo mokytas. Bet ji 
nori būti gera, turi mylėti visus, kol obuoliai nubyrės. 

— Tada parašyk vieną Hildurai, nes šiandien ji išteka. 

Aha, galėtų. Tada ji nulydi jį į pavėsinę, pasodina ant 
žalios kėdės. Pati atsisėda ant baltos, nežiūri į nusenusias 
alyvas, žvelgia aukštyn. Žvelgia į šiaurę, kur dangus ilsisi 
ant aukštų prieglaudos kaminų. Neleisk jam numirti, su- 
dėjusi rankas meldžia ji tylutėliai. Ir tegul daina, kurią jis 
dainuoja miške, atklysta pro jos plačiai atlapotus vartus. 

— Reikėtų keletą žodžių ir apie jaunąjį pridurti, — sa- 
ko valkata, krimsdamas Siksteno pieštuką. 

Bet ji jo negirdi. 


Ji niekaip nesusivaldo nežiūrėjusi į laikrodžius. Ir jis tą, 
ko gero, jaučia. Tegul. Susikabinęs juos į eilę ir gana aukš- 


55 


VESTUVIŲ NAKTIS 


tai.' Kaip tris galvažudžius ant kryžiaus. “ienas, Šiaip 3r 
taip, vaitoja ant savo vinies. O švytuoklės — tai trys iš- 
plėštos širdys. Pakabink mano, bus keturios. Laikrodžiai 
turbūt vieninteliai, į ką ji Žiūri, jo beveik nemato. Ir, kol 
sėdi pas jį, visa valanda praslenka. Tada išgirsta, kaip jis 
atsistoja ir paeina truputį. Stabteli, atsukęs jai nugarą, prieš 
laikrodį, kuris kaip tik muša. O kadangi nežiūrėjo jam į 
akis, dabar ji žiūri į nugarą. Nelabai į ką yra Žiūrėti. Lie- 
sas visada buvo, o dabar dar liesesnis. Plaukai išretėję kaip 
rudens žolė, liemenė karote karo. Ir, nors iš tiesų nenori, 
vis dėlto galiausiai pajunta jam šiokį tokį gailestį. 

Tada girdi, kaip jis su kažkuo tarsi kalbasi. Galvoja: 
tikriausiai su manim, todėl prieina artyn, sustoja ant sku- 
durinio takelio, bet jis jos negirdi. 

— Kas bus, tas tebūnie, — girdi jį sakant. — Bet vie- 
ną dalyką įsidėmėk: pirma teks man kailį nunerti. Ir Žžar- 
nas ištraukti. 

Ji prieina dar arčiau. Bet jis trumpam nutyla, laukia, kol 
laikrodis baigs mušti. Linkčioja priglaudęs ausį prie laik- 
rodžio pilvo, laikrodis, matyt, pritaria. Tik tada ji supran- 
ta, kad jos tėvas šnekasi su laikrodžiais. Supranta ir tą. 

— Tėte, — sušunka ji lyg gelbėdama nuo pavojaus. 
Nuo jaučio, arklio spyrio. 

Tada jis paima ją už alkūnės, nusiveda į šalį. Ir ji ma- 
to, jog jis buvo kone užmiršęs, kad ji čia. Pradeda mušti 
antras laikrodis. Jis nori ją paleisti, bet ji sulaiko jį. Skai- 
čiuoja dūžius, širdis dunda. Jis įsitempęs kaip styga, tie- 
sus kaip kartis. Dešimtas dūžis, paskutinis. Ji laiko jį už 
rankų ir jaučia, kaip jos styra. Ji pasodina jį ant lovos, jis 
visai bejėgiškai susmunka. Belikęs tik nuovargis, tik se- 
natvė, minkšta kaip muilas. 

— Kula, — aimanuoja jisai, — kada ji išgis? 

Kula, viešpatie! Bet kas gi atsitiko Hildurai? Kas atsi- 
tiko, kad ji klausia save: kada aš čia buvau? Kada pasa- 
kiau jam paskutinį žodį? Kada turėjau galvoje kitą mintį, 
ne tik šią: sraigė. Kvaišas senis. Akių turėtum netekti iš 
gėdos. Visur kur aš kalta. Ir ji prapliumpa verkti. O jai 

verkiant 1ma imušti trečias laikrodis. Įsikniaubusi į rankas 
ji klausosi. Ji paleido jį, jis gali eiti, eiti, jei nori. Ir tarp 
dūžių dabar didžiuliai tarpai, kelios amžinybės. Bet nič- 
nieko negirdėti, tik sergančio laiko gargaliavimas. 

— Tėte, — sako ji, kai laikrodis rodo po dešimtos. — 
Laikrodis išmušė. 

Ji Žiūri į kojas, savo ir jo. Jis basas, kojos susiraukš- 
lėjusios, geltonos. Turbūt visas jis toks. Ir iš arti jaučia, 
kaip jis dvokia rūgimu. 

Bet jam malonu, kad ji verkė. Čia niekas neateina 
verkti. Čia ateina tik pasakyti: žadam tą ir tą daryti. Ir iš- 
neša arba atneša atliekų kibirą. Dar numeta ant stalo du- 
benį. Bet niekas čia nėra atėjęs verkti. Nors jis užmiršo, 
ką reikia daryti su verkiančiu. Turbūt niekada nežinojo. 
Užtat nedaug kas pasikeitė. Ir kai ji paprašo nulipti Že- 
myn, jis tik atšauna: 

— Ne! 

Bet nenori būti toks atžarus, todėl priduria: 

— Negaliu. 

— Kodėl? — klausia ji, sėsdamasi arčiau. 

Tada jis prieina prie lango ir susimąsto. 

— Neturiu kuo apsirengti, — sako jis ir vogčiomis 
klausosi, kas dedasi už jo. 

— O ta juoda eilutė, kur buvai per senelės laidotuves? 

— Ir nesiprausęs esu, — sako tada. 

— Katile yra karšto vandens, tėte. 

— O kas man nušveis nugarą? — su panieka klausia jis. 

— Aš nušveisiu, tėte. 

Tuo metu į kiemą įvažiuoja mašina. Iš tarškesio gir- 
di kieno. Dvidešimt penkta, kaip tyčiojasi Rudolfas. 
Trisdešimt penkta, kaip sako Vestlundas. Bet senis ma- 
no, jog kažkas atvažiavo jo paimti. Kuo greičiau dings- 
ta nuo lango. 

— Į kiemą įvažiavo mašina, — baimingai suaimanuo- 
ja jis. 

Ramindama suima jį už alkūnės. Marškinių rankovė 
praplyšusi ties pačiu linkiu, šviečia baltas, smailas kaulas. 

— Juk ten Vestlundas. 

— Aha. Kad tik neatsitrenktų į šienapjovę. 

Ji priveda jį prie lango ir parodo, kad mašina toli nuo 
ienų. Šienapjovė senio meilė. Vieną naktį Rudolfas grįžo 
iš Rulanos patalų. Tykina palengvėle per kiemą, dar ne 
visai sutemę. Žiūri, senis sėdi ant šienapjovės. Rankose 
neva laiko vadžias. Tpru, šaukia nematomiems arkliams. 
Atseit, važiuoja, Rudolfas neištvėrė nesusijuokęs. Įspruko 
į vidų ir pažadino Irmą su Hildura. Irma taip pat nusijuo- 
kė. O Hildura tylėjo. 

Dabar ji pastebi, kad senis Žiūri į ją iš šalies, neįtikė- 
tinai protingom akim. 

— Meluoji, — sako jis atsigręždamas į ją. — Kada 
žentas taip sumenko? 

Ji taip pat pasižiūri į lauką. Kieme stovi vienaausis 
murzina prikyšte ir traukia kotletus iš kabinos. Tikriausiai 
ir sėdėjo ant jų, tas nevaleika. Bet greitai bus kitaip. Kė- 
bule bliauna veršis. Senis sugniaužia jai ranką. 

— Juk čia Vestlundo bernas, atvežė mėsą. 

Ji dairosi Sveos, bet Sveos nėra. Ši, ko gero, tebesirą- 
žo lovoje. Bet greitai liausis drybsojusi. Tinginių pantis. 
Vis stipriau ir stipriau spaudžia senis jai ranką. Jo veide 
spindi triumfas, pasipūtimas. 

— Betgi šitas veršis iš mano tvarto, — sušunka jis 
išdidžiai. — Rožės veršis. Žentas gabenasi veršius iš 
mano tvarto. Ir tokiam paduoti ranką? Dėl tokio lipti 
žemyn? Ką? 

Ji atsidūsta ir nusisuka link durų. 

-— Eime su manim drauge, pamatysi, jog veršis tebėra. 

Ji stabteli, vilioja jį. Bet jis lyg prie žemės priaugęs. Ji 
mato, kaip jis norėtų, bet nesiryžta. Mato, kaip jį Iš visų 
jėgų traukia prie jos. Bet vis tiek nepajuda. Ji išeina į 
laiptus, sustoja ir pasiklauso. Viduje girdi Žingsnius: tip 
tap, tip tap. Patenkinta nubėga žemyn. Svetainės durys at- 
viros, pro langą ji girdi Irmos balsą, ne tokį šaižų kaip 
paprastai, todėl kyšteli galvą. Nagi Irma su valkata kabina 
girliandas. Valkata stovi ant kėdės, ji žemai ir Žiūri, kaip 

jis sega prie sijos. Ir Hildurai pakanka vos akį užmesti, 
tuoj supranta, kas čia dedasi. Irma pasikeitusi palaidinu- 
kę. Ir pakeitusi būdą. Pakeitusi būdą ir palaidinukę dėl 
valkatos, nors šis ir nebjaurus. O priemenėj stovi antras 
valkata su skrybėle rankoje. 

— Draugas prašė paklausti, ar negautų pieno. 

Kol ieško spintoje ąsočio ir puoduko, jai šauna į gal- 
vą Mintis. Bet nenori parodyti jam, ką galvoja, todėl sa- 
ko lyg silkei ar sūriui. 

— Pasemkit vandens, o pieną aš pati nunešiu. 

Valkata nusikrenkščia, sušvokščia. Nusispjauna pro 
duris. 

— Nelabai yra į ką Žiūrėti, — sako jis. — Pasiligojęs, 
varganas ir sulysęs. 

Tada ji pasisuka ir drąsiai pažvelgia jam į akis. 

— Kaip jis atrodo? — sukužda ji. 

Valkata užsimaukšlina skrybėlę, pasikaso pakaušį. 

— Kaip krekena, — burbteli jis. 

Ji vos nesupyksta. Krekena — argi tai atsakymas? Jis 
tą pastebi ir postringauja toliau. 

— Nagi tąsus, kibus, lipnus. 

Nėmaž daugiau neapsišvietusi nueina ji su pienu į Vir- 
tuvę. Valkata stenėdamas tempia vandens statinę lauk. 
Vienaausis sėdi ant kanapos, užsikėlęs koją ant kojos. Jau 
kaip namie. Su kepure, kotletai ant stalo, įsukti į „„Darbi- 
ninko“ laikraštį. Viršuj skamba laikrodis, pats geriausias, 
jis muša ir ketvirčius. Bernas rodo ranka aukštyn, vypso, 
nežinia kodėl. Ką jis nori pasakyti? Ko jis nori iš tėčio, 
juk pats nieko nesupranta? Kai laikrodis nustoja mušti, jis 
vis tiek tebevypso. Ko gi dar? 

— Argi dabar mada kotletus į laikraštį vynioti? — 
trenkia jinai, džiaugdamasi, kad sugalvojo ką. 

— Juk čia ne šios dienos, — pasiteisina jis ir atsisto- 
Jęs dirsteli į laikraštį. — Net praėjusios savaitės. 

Štai kur nukrypo. Bet ji nenori, kad jis paimtų viršų, 
nes, kai paims viršų, taps pavojingas, net Hilmeris taip 
sako. Todėl ji šiaušia šerį. 

— O Svea? Ar Svea neketina čia padėti virtuvėje? 

— Ateis, ateis. Bet rytą dar turėjo šį bei tą padaryti. 

Ir dabar jis vos susilaiko nenusišypsojęs. Pikta apsisu- 
ka ji eiti lauk, o jis vypso įkandin. Krapštosi už savo vie- 
nintelės ausies. Velnių priputęs. Žiūri klastingom akim į 
jos prikyštę ir sako: 

— Kiek suprantu, greitai būsi vainikuota karūnuota. 

Čia jis išmano. Ji žengia keletą žingsnių veja, skaudu. 
Vainikuota? Gal kokį ir sukrapštytų. O šydas juodas. Ki- 
niško krepo gausi, pasakė Vestlundas. Bet kai iš rimtųjų 
reikėjo, krepo neliko nė kvapo. Bala jo nematė, ir bernui 
nėra ko vaipytis. 

— Apseisiu ir be karūnos. 

Pyktis čia suima, čia vėl atlėgsta. Ji sulėtina žingsnį ir 
palaukia jo. Tegul pasirodo saulės šviesoje. Ir valkata taip 
pat, girgždinąs vežimaitį. Ji stabtelėja ir paduoda ranką, 
kol kas sudie. Jis spokso į stiklinę ir ąsotį. 


— Nešu katei pieno, — švelniai taria ji. 
— Pasiutusi katė, jei tiek pieno ištratina, — nusišyp- 
so bernas, žiūrėdamas į litrinį ąsotį. — Jei dar ir degtinę 


maukia, atiduosiu savo knygelę. 

Ir taip nusikvatoja, kad vos kepurė nuo galvos nenu- 
krenta. Suploja sau per prikyštę, net dantys subarška, ir 
vienu šuoliu atsiduria mašinoje. O Hildura skuba į kluo- 
ną. Matė, kad senis stovi priplojęs nosį prie lango. Veršis 
bliauna. Karvės baubia ganykloje. Vestlundo bernas palei- 
džia dvidešimt penktą. Matyt, nori parodyti kaimiečiams, 
kaip ponai važiuoja. Atbulinį bėgį, šast. Subraška tvarto 
durys. Ji atsisuka ir Žiūri. Užvažiavęs tiesiai ant šienap- 
jovės ienos, ir ta nulūžusi, kabo tarsi nendrė. Motoras už- 
gęsta. Sekundę tylu, paskui kažkas girgžtelėja. Atsiveria 
langas. O pro jį maskatuoja senio ranka. Bernas vėl palei- 
džia motorą. Gal išlipa ir atsiprašo? Ne, ne! Tik pasigna- 
lizuoja valkatai, kad mikliau pasitrauktų su savo vežimai- 
čiu. Ir išneria pro vartus, palikdamas paskui save dūmų 
uodegą. Tik lėk pasišvilpaudamas, kaip sako Hilmeris. Tik 

lėk pasišvilpaudamas su smokingu į vestuves. Tik kur tas 
smokingas, užmiršo papasakoti. 

Į senį ji nedrįsta pasižiūrėti. Suspausta širdim įsėlina į 
tvartą. Čia dabar tylu ir išverkta. Visai neseniai ji čia gu- 
lėjo ant šiaudų. Tada verkė širdis, o pašte buvo laiškas. Ir 
Vestlundo balsas, be paliovos aidintis ausyse: Jei nori dau- 
giau pamatyti, ateik penktadienį į namus. Ką gi ji turėjo 
pamatyti? Sidabrinę grandinę, ir kas čia nuostabaus? Ku- 
14 metas pjauti, ji jau penkiolikos metų, amžinai bergždžia. 
Tėtis kitados ją pirko ir dabar nenorėjo prarasti. Kartą per 
mėnesį Rudolfas vis kopdavo pas jį. Ar ne geriau papjauti 
Kulą? Ne, nieko neišeis. Todėl Vestlundas atvažiavęs tu- 
rėjo sustoti už tvarto. Pamačiusi ji slapčiom nusigavo ten. 
Jis švilptelėjo ir numetė grandinę, tokios gražios grandi- 
nės ji nebuvo regėjusi. Spindėjo lyg sidabras. Rankas ji lai- 
kė ant pilvo, prikyštės kišenėse, vienoje žiedą, kitoje laiš- 
ką. Martino laišką. Palauk keletą metų, kol susitvarkysiu 
ūkiškai. O vaikui gerai ten, kur dabar. Ačiū ir sudie, pa- 
galvojo ji ir užsklendė širdies dureles. Atsidurti Irmos vie- 
toj? Varguolis, kuris nieko nemato? Po jos rankomis sly- 
pėjo gemalas, kuris jau visas mėnuo augo. 

Kas ginė ją tenai, už tvarto? Sužinojo tik priartėjusi 
per penkis žingsnius. Sužinojo iš grandinės, kurią nume- 
tė stambi mėsininko ranka. Aš noriu jį turėti. Ji paėmė 
grandinę, mėsininkas stovėjo nejudėdamas. Tvarte bernas 
nukėlė kartį nuo užpakalinių durų. Gražią grandinę turi 
Vestlundas, pasakė ji ir nusišypsojo. Vestlundo šuo amsė- 
jo šalinėje. Mėsininkas buvo visa pėda aukštesnis už ją, 
rankovės atraitotos, tarpupirščiai kruvini. Jis prislinko vi- 
sai arti, 0 ji nesitraukė atbula. Jei nori pamatyti daugiau, 
ateik penktadienį į namus. Ateik septintą. Balsas skambė- 
jo kimiai, ji paėmė grandinę ir užsinėrė ant kaklo. Jis ap- 
suko su ja ratą. Vienintelė puiki grandinė, kurios senis ne- 
pragėrė, gulėjo palėpėje ir atrasta tik aprašinėjant turtą. 
Paimsiu ją, tarė Vestlundas. 

O dabar bernas stovėjo ant daržinės slenksčio ir Žiū- 
rėjo. Dabar jau nieko nebuvo galima sugrąžinti atgal. 

Surašyta 1 užantspauduota. Ji paėmė grandinę ir pažvel- 
gė jam į akis, šios buvo žydros su smulkiu kraujagyslių 
tinkleliu pakraščiais, šypsojosi. Eikš, pasakė ji ir pirmo- 
Ji įžengė į tvartą. Mosikuodama grandine, lyg ji būtų 
jos. Pirma mėsininko, berno ir mėsininko šuns. Ji įlipo į 
Kulos gardą ir atsisveikino su berage. Atrišo Palmų sie- 
tą ir užnėrė mėsininko grandinę. Kula pasuko galvą, pa- 
matė vienu metu vyrus ir šunį, suriaumojo iš siaubo. Ei- 
kit lauk, pasakė Hildura, aš pati išvesiu. Jie nuėjo prie 
mašinos, ji truputį nusiverkė prieš vesdama karvę, atro- 
dė, jog pati save veda pjauti. Tačiau be gailesčio, tik su 
kažkokiu siaubu. 

Nelemta grandinė, pasakė bernas Vestlundui, kai ji pri- 
ėjo. Jie sustoję gėrė alų. Vestlundas nusišluostė burną, bu- 
telį nutrenkė į šiaudus. Bernas saviškį švystelėjo griovin. 
Hildura žengė ant lentų, viena po kitos nubyrėjo kelios 
ašaros. Sidabras ūkininkams, varis torpariams, pasakė mė- 
sininkas, bernas nusišaipė, žingsnis po žingsnio tipeno 
Kula į mirtį. Mėsininkas užstūmė kartį, atsistojo ant ke- 
lio plačiai prasižergęs. Staiga išskėtė rankas. Šok, pasakė 
jis, Hildura užsilipo ant krašto. Ir puolė į mėsininko glė- 
bį. Laiškas sušlamėjo, prispaustas prie Vestlundo pilvo, ji 
užuolankom parbėgo namo tiesiai į kambarį. Čia sėdo ra- 
šyti, draskoma baimės ir šiurpulio. | 

Laiškas buvo parašytas ir išsiųstas su žiedu rytojaus 
vakarą. Siuntėjo adreso nebuvo, tačiau vis tiek grįžo at- 
gal. Kiekvieną naktį iki užsakų ir dar po to. Sapnuose. 
Sapnuose ji sėdi prie stalo, pasidėjusi storą šūsnį popie- 
rių, ir turi visus prirašyti. Bet nespėja pradėti, link jos 
per stalą atrėplioja voras. Baisiai didelis, ji išsigąsta. 
Suima kelis lapus, norėdama jį sutraiškyti. Popieriai pa- 
byra, ir voras dingsta po jais. Ji suverčia juos atgal ir 
girdi, jog jis jau kitur. Tada prispaudžia, ir šis daugiau 
neišlenda. Kažkur čia turėtų voras būti. Bet kur? Vieną 
po kito nurenka visus lapus iki paskutinio, bet voro ne- 
randa. Ir tada atsitinka siaubingiausias dalykas. Apatinis 
lapas pakyla pats, jis guli ant voro nugaros, o voras au- 

ga ir auga. Galų gale pasidaro didumo sulig kumščiu ir 
puola ją. Ji pabunda kupina krūtine išgąsčio, ima ieškoti 
lovoje. Ir randa tik vaiką. 

Perskaitė kiaurai visą sapnyną, bet paaiškinimo neap- 
tiko. Užtat verčiau nemigti. Dabar ji stovi su pienu Kulos 
garde. Tėtis klausinėja, kur ji. Matyt, nujaučia, kas atsi- 
tiko. Rytais skaičiuoja karves, kėzlinančias į ganyklą. Pir- 
mą rytą vienos trūksta. Jis pabarbena į Rudolfo langą. 
Rudolfas užkopia. Kur šiandien Kula? A, serga, stovi gar- 
de. Parvežk veterinarą. Rytojaus rytą neva atvyksta vete- 
rinaras. Bet jo nemačiau. Atvažiavo su dviračiu. Automo- 
bilis taisykloje. Ir kiek laiko jai reikės išbūti tvarte? Visą 
vasarą. O ką daryti rugsėjo pirmą? 

Ji prieina prie aptvaro ir iš kaušo pagirdo veršį. Čia 
norėtų praleisti tą laiką, pasislėpti, kol bus po visko. Bet 
turbūt greitai vienuolikta, keturios valandos teliko. Staiga 
išsigąsta. Kažkas stovi už nugaros, kaip dažnai jai rodo- 
si paskutiniu metu. Bet šį sykį tikrai. Tik berniukas. Gu- 
naras. Ji pastato pieną ant žemės ir apkabina jį. 

— Mano mažasis jauniki, — sako ji, sėsdamasi ant 
melžimo suolelio. — Ar tau mama vėl įgnybo? — Kairėj 
rankoj mėlynė. 

— Kai ištekės, tikriausiai bus geresnė, — sako Gu- 
naras, nusispjaudamas į karvės mėšlą, — taip Rudolfas 
aiškina. 

Ji šiaušia gelsvus plaukus, juos jis gavo iš nepažįsta- 
mojo. Palmų juodi. Stengiasi pažvelgti į akis, o jis sukasi 
šalin. Irma pasendino jas. O jį patį Rudolfas. Išmokė kaip 
ūkininką kalbėti apie kergimą. Ir spjaudosi kaip Rudolfas. 
Ir šlapinasi ant to paties akmens. O ką ji padarė? Nieko. 
Paglostė, kai buvo gaila. Turbūt ir viskas. Užtat dabar, iki 
trečios valandos, norėtų kažką gera padaryti. Taigi atsisė- 
da šalia ant suolelio, įgnybia jam į ausį, nosį, lūpą. 

— Ar aplankysi mane, kai išvažiuosiu iš čia? 

— Jei galėsiu pažiūrėti, kaip galvijus pjauna, — sako 
Gunaras. 

Ji pakšteli jam į žandą. 

— Et, nesiseilėk, — sušnypščia Gunaras, atsistoda- 
mas garde. 

Ji žiūri, kad jo lūpos juodos. Tik keistai juodos. Kils- 
telėja ir pauosto. Tabakas. Dar mato kažką pūpsant kairėje 
kelnaičių kišenėje. Mikliai šmurkšteli ranką. Pirmiausia 
apčiuopia du sliekus. Paskui vištos mėšlą, sudžiūvusį kaip 
akmuo. Galiausiai tėčio tabakinę. Tada jis šasteli, įsi- 
spraudžia į kampą, išsigandęs, kad negautų mušti, akys 
žaibuoja iš neapykantos. 

— Aš jos nepavogiau, — sušvokščia jis. Susirietęs į 
kamuoliuką, žvėrelis. — Ji gulėjo po šienapjove. 

Atidaro dėžutę, joje yra veidrodėlis. Mato dalį savęs 
pačios. Kraštelį nuotakos, papilkėjusios, apsiverkusios, 
bjaurios menkoj šviesoj. Vėl užveria. Tikriausiai tą naktį 
senis buvo nulipęs Žemyn. Bet nenori išsiduoti. Nenori 
pasakyti: nueik paieškoti tabakinės, Hildura, aš ją pame- 
čiau lauke. O vieną naktį nueis toliau negu iki šienapjo- 
vės. Nueis į tvartą. Nueis į tuščią gardą. Ir tą naktį jos 
nebus namie. Tą naktį ji nieko negalės padaryti. Ji įside- 
da tabakinę į kišenę. 


— Nemušiu aš tavęs, — sunkiai ištaria ji. 

Tada jis nedrąsiai ima slinkti artyn, galiausiai visai 
prieina. 

— Jeigu neišplepėsi, aš tau parodysiu vieną daiktą, — 
sako jis. 

— Ką? 


— Širdį, — sako Gunaras ir eina link durų. 

Ji iš paskos su pienu. 

— Kur? Čia? 

— Ne, daržinėj. Visai nauja sienoje. 

Nauja širdis sienoje! Širdis, išpjauta šiąnakt. Jos pačios 
širdis netelpa krūtinėje, daužosi iš baimės dėl to voro. Kai 
išeina lauk, kiemą randa pilną svetimų karvių. Ji taip ap- 
kvaitinta sapno, kad mano, jog nieko neatsitiko. Bet var- 
tai atlapoti, mėsininko bernui išvažiavus, ir ji mato, kaip 
Olasės karvės šniukštinėja po rojų. Nes Olasės pievoj žolė 
į Žemę auganti, kaip sako pikti liežuviai. Valkata dar ne- 

pradėjęs semti vandens, sėdi ant pievos palei šulinį, ma- 
tyt, nusistekeno, kol iki čia atkėblino. Jaunasis valkata 
stovi tarpduryje ir rūko lyg šių namų šeimininkas. Senio 
nematyti. Tik šukės prieangyje. 

— Išvaryk karves ir užkelk vartus, — šūkteli ji se- 
najam. 

Ji griežta šiandien, bet voras auga ir auga. Greit visą 
pripildys. Ji paima berniuko ranką, ir abu sykiu eina į 
daržinę. Berniukas veda ją tylėdamas, ji palieja pieną ant 
šieno. Kairiojoj sienoj tarp apynasrių naujai išskobta šir- 
dis. Ji pastato ąsotį ant akselinės, įkiša nagą į širdį. Su- 
skausta lyg jos pačios. Uždengusi ranka berniukui burną, 
ji slenka į daržinę, tyliai tarsi rami sąžinė. Tvarto durys 
uždarytos, vištidės uždarytos, asla tuščia. Ji užlipa ant 
šieno ir apžiūri migius. Trečiasis šiltas. Baikščiai grįžta 
atgal, sustoja tarpduryje ir keturis sykius bilkštelėja puo- 
deliu į ąsotį. Klausydamasi kaip skamba, ji dairosi aplin- 
kui, norėdama pažvelgti pavojui į akis. Kai nuskamba 
paskutinis dūžis ir vėl viskas nutyla, ji sušunka tyliai, tar- 
si šaukdama baikščią katę: 

— Martinai. 

Tą pat akimirką prasiveria tvarto durys už jos, ji mik- 
liai atsigręžia. Paleidžia ąsotį, paleidžia puodelį, lig pu- 
siaukelės eina pasitikti savo priešo. Berniukas suklinka. 
Lauke vaitote vaitoja šulinio svirtis. Nuo šalinės tartum 
iššauta beveik tiesiai ant jų galvų nukrenta višta. 


+ 
() 


Paguldę dešimt berželių, nueina trumpam prie ežero. 
Kirviai žvilga ant pečių, tepaluoti batų aulai spindi kaip 
per kokią šventę. Šįmet sausringa vasara, ir vanduo eže- 
re nusekęs. Nendrės žydi, kai kur jas pjauna, jie susto- 
ja ir Žiūri į ežero plynę. Rudolfas nusispjauna į ežerą, 
turėtų būti gerai. Bernas irgi nusispjauna iš paskos. Pa- 

krašty plūduriuoja didelė negyva žuvis. Bernas kaukšte- 
lėja jai su kirvakočiu. 

— Šįryt Olasė tikrino tavo bučių. 

— Ir ką nors paėmė? 

— Šiek tiek. Mačiau spurdant dugne. 

Rudolfo veidas apsiniaukia, jis lengvai supyksta. Sio- 
renas ima gailėtis, kad pasakė. 

— Duok man virbą, — burbteli jam Rudolfas. 

Bernas iškerta alksnio virbą. Bet Rudolfui gal protas 
aptemo, jis pasmeigia sudvisusią žuvį ir ilgais Žingsniais 
patraukia link upelio. 

— Šiandien Olasė pasivaišins žuvimi. Ne kiekvieną 
nelemtą dieną vestuvės. 

Staiga pralinksmėja, pasišokinėdamas švytuoja žuvį, 
bernas nedrąsiai velkasi iš paskos. Kirvis pavojingai svy- 
ruoja, netrukus jie atsiduria prie juodo upelio, upelis ne- 
didelis, kaip geras griovys akmenėtu dugnu, jie pereina 
sausais akmenimis. Į Olasės valdas aukšta įkalnė, Rudol- 
fas numeta pirma savęs kirvį tartum įspėjimą. 

— Gal visai nieko nepaėmė, — sumurma bernas. 

Bet kas pasakyta, pasakyta, ir vestuvės kaime ne 
kiekvieną dieną, jie šnopuoja aukštyn, bernas su kirviu 
rankoje. 

— Mes irgi išmesim po kokią vestuvių proga, — su- 
rinka Rudolfas, ant peties kirvis, ant kito žuvis. 

O bernas paberia druskos ant atviros žaizdos, nusikerta 
usnį, labai neįsidrąsina. 

— Juk ne mes tuokiamės, — niaukiasi jis atsilikdamas. 

Rudolfas pasisuka skersas, Žiūri, kad bernas išraudęs. 
Čia kažkur šuo pakastas, jie traukia per lauką. Tiesiai, bet 
ne kažin ką čia yra išmindžioti. Visur kur kyšo aplaidu- 
mas, piktžolės vešlios avižose, 4 avižos menkos piktžolė- 
se, klūpo prieš jas ant kelių, verkaudamas dėl savo var- 
gano gyvenimo. Žengiant rūksta dulkės, kartais batai 
kliūva už surūdijusių skardinių, Rudolfas keikiasi, bernas 
spokso į piktžoles. Gėdinasi lyg prasikaltęs šuo. 

— Verčiau būtų avižas pasėjęs, ne skardines, juk an- 
čiuviai dirvoj neauga. 

Rudolfas jaučiasi stiprus, išmeta kirvį ir vėl pagauna, 
išeidami truktelėjo po vieną. Reimersholmo. Bene iš pat 
ryto pradėsit maukti, užriko Irma, o motina pakinkavo 
galvą. Niekada nėra per anksti, pasakė Rudolfas, tik nie- 
kas šiuose namuose neteka anksti. Ką? Irma tylėjo, bet ir 
bernas tylėjo, nors kitais kartais šaiposi. Šiandien jam ne- 
labai rūpi vestuvės. 

Pagaliau Olasės sodyba ranka pasiekiama, jie sustoja ir 
stebeilija į bulvių lauką, niekas jų nematė. Lig šitos vie- 
tos dešimties minučių kelias, bet jau dvidešimt metų Ru- 
dolfas čia nėra buvęs. Atbėgdavo kitados dar mažas, o 
grįžęs gaudavo perti. Neik tenai. Kodėl? Nutilk, piemen- 
galy! Kai aš kalbu! Pas šitą sukčių! Jis arkliui aršeniko 
užduoda. Žiūrėk, pats gausi šaukštą ir pakratysi kojas. 
Rudolfas pakapsto koja, nemaža atsiminimų skraido sykiu 
su kregždėmis aplink sugriuvusias tvarto duris, bernas už- 
sirūko „Bilį“. Priešais iš eilės guli kauptukas nulaužtu ko- 
tu, stovi dėžė kiauru dugnu, guli ąsotis numuštu snapeliu. 
"Tvarto stogas įsmukęs, lyg ten naktimis milžinas būtų rai- 
tas jojęs. Kluono durys persimetusios, viduje tuščia. At- 
ėjus šienapjūtei senis vaikščiojo aplinkui, prašinėdamas 
paskolinti arklį, pas mus nesirodė. Pagaliau gavo pusvel- 
čiui nusipirkti kuiną iš mėsininko. Galėjai užpūsti kaip 
žvakę; gyrėsi Vestlundas. Ir nudvėsė įkinkytas į grėblį. 
Buvo pakviestas veterinaras, paskui atvažiavo lensmanas 
su fordu, ko gero, bus apkaltintas už gyvulių kankinimą. 

Bernui tirta pakinkiai, Olasė turi sūnų, stiprų kaip 
velnias. O Rudolfas stovi kaip stovėjęs, kirvį pasimetęs 
ant žemės, ir skendi atsiminimuose. Ir tada buvo nei šis 
nei tas. Ant skiedryno senis darydavo jam ir Vilei strė- 
les. Arba šratais šaudydavo varnas alyvose. Sykį seniui 
Bjurui strėlė įsmigo į šiaudinę skrybėlę. Ir labai gerai, 
pasakė Olasė, Bjuras taip mažai moka, kad tiesiog gė- 
da. Jau tada jie pradėjo nuo žemės šalintis, Olasė įgu- 
do gerti, tėvas statytis. 

Jie prieina truputį arčiau, bulvės skystos, skiedryne ant 
ožio guli paskutinė vėliavos stiebo atlauža. Kirvis vėl su- 

žadina Rudolfui prisiminimą. Čia jis nukirto pirmą gaidį. 
Vienuolikos metų. Vilė: nevaliosi tu nukirsti gaidžio. Ru- 
dolfas: atnešk kirvį, o aš pasigausiu gaidį. Pačiupo jį nuo 
vištos ratinėje. Vilė pataisė trinką. Gaidys kapliavosi, Ola- 
sė sėdėjo pavėsinėje ir gėrė su vienu sukčium, jo pati bu- 
vo kapuose. Rudolfas: duok šen kirvį ir palaikyk gaidį. 
Pirmas smūgis nukirto gaidžiui koją, nuo antro gaidys bu- 
vo gatavas. Užkasėm jį mėšlo krūvoj. Bet galiausiai įme- 
tėm į ežerą. 

Medpadžiai stovi verandoje, viena pora. Ten pat stovi 
Erika, sesuo tos, kuri neseniai numirė. Ji sena, apskretu- 
si. Ant suolo guli trys karšiai, ji kaip tik darinėja ketvir- 
tą, peilis surūdijęs. 

— Labą dieną, šiandien kibo. Aha! Ar Larsonas namie? 

Senė išsigąsta ir vyrų, ir kirvių, Žvilgančių ant pečių. 
O Rudolfas vėl narsus, bernas slepiasi už jo. Senė link- 
teli galvą, taip, namie. 

— O Vilė irgi namie? — klausia bernas, žvalgydama- 
sis aplinkui, Žiūri, ar nėra ko už nugaros. 

Senė nusišluosto akis prikyšte, Žvynai prilimpa prie 
nosies, matyt, neseniai verkusi. 

— Ne, Vilė šįryt į Jevlę išvažiavo. Ir turbūt jau nieka- 
da negrįš namo. 

Rudolfas pabeldžia kirvio kotu, niekas neatsiliepia. 
Tuomet atsidaro duris ir įeina į vidų, nuo slenksčio vėl 
nori grįžti atgal, Olasės virtuvėje dvokia smalkėmis ir 
kiaulių tvartu. Palubėj apipelijęs musgaudis, kiekvienoj 
kertėj stovi po kibirą, Olasė sėdi prie stalo ir nei girdi, 
nei mato. 

— Labą dieną, — sako Rudolfas, žengdamas į priekį, 
kirvis ant peties, karšis ant virbo, senis nė krust. 

Rudolfas stovi ir ilgai Žiūri į jį, viskas, ką norėjo pa- 
sakyti apie bučių ir vagiliavimą, kažkur prasmego, karšį 
jis nutrenkia į artimiausią kibirą. Bernas nori atidaryti 
sandėliuko duris, ketina išnešti kibirą, jame kažkas paža- 
liavę. Durys užkištos iš vidaus, jis pastato kirvį prie du- 
rų staktos. 

— Labą dieną, — sako Rudolfas garsiau, švysteli kirvį 
aukštyn, norėdamas nusiimti nuo peties, atkerta nuo sijos 
atšaižą. 

Bernas nueina atidaryti lango, bet langas tebėra už- 
taisytas Žiemai, vata neišimta. Olasė leidžia musėms 
rėplioti per jį, rankos miega ant kelių. Rudolfas prieina 
prie stalo. 

— Kas jums yra? — klausia jis, nustumdamas pripe- 
lijusią lėkštę į šalį, kirvį laiko kairėj rankoj, bernas sėli- 
na prie sandėliuko durų. 

— Lauk iš čia, prakeiktieji, — sušunka Olasė. 

— Aha! — Rudolfas pakelia balsą, tada mato, kad se- 
nis verkė, nieko daugiau. Ant sienos kabo šratinis šautu- 
vas, senis pakyla nuo stalo, mirties pelėsiai jau aptraukę 
veidą, nesiskutęs kokį mėnesį. Rudolfas padeda kirvį ant 
stalo, bernas prikišęs akį Žiūri pro rakto skylutę, Olasės 
kelnės suplyšusios, staiga jis nusičiumpa šautuvą. 

— Eikit lauk, velniai prakeikti, — užriaumoja jis, 
klykdama įlekia senė, vamzdžiai Žiūri Rudolfui į akis, jis 
mikliai atsistoja. Bernas išpuola į verandą, senė iš paskos 
su peiliu rankoje, Rudolfas sutvoja kirvio kotu seniui per 
riešą. Šautuvas trinkteli ant grindų, senis irgi susmunka, 
Rudolfas pakelia jį už pečių. 

— Kur Vilė? — sako jis į užputusią Olasės ausį, paso- 
dina jį prie stalo, kirvį pasideda ant artimiausios kėdės. 
Bernas vėl grįžta į vidų, baltas kaip kreida, senė paskui, 
paima berno kirvį ir išmeta lauk. 

— Vilė, — murma Olasė, ašaros sruva lyg vanduo uo- 
la, kažką jis bando prisiminti. 

Bernas prieina arčiau, be kirvio. Pasilenkia ir sukužda: 

— Čia atsiduoda lavonu. 

Rudolfas nusivaipo. 

— Sandėliuko durys užrakintos, — sukužda bernas. 

Rudolfas liaujasi vypsojęs, kirvį pasiguldo ant kelių. 

— Išeik į lauką ir pasižiūrėk pro langą. 

— Ar negalėtum nueiti sykiu? 

— Paimk mano kirvį, jei bijai. 

Bernas išeina, ašaros tebesruva uola, jos skaidrios kaip 
krištolas, lyg tekėtų iš kokio nors tyro šaltinio, o ne iš to- 
kio suskretusio senio. 

— Kur Vilė? — nepasiduoda Rudolfas. 

— Vilė numiręs ir palaidotas, — iškilmingai taria se- 
nis. Rudolfas tvirčiau suspaudžia kirvio kotą. 

— Taip, man jis miręs, — prideda senis. 

— Tik jums? Štai kaip! 

— Rudolfai, — sako senis, — duok man ranką. 

Rudolfas paduoda seniui dešinę, už namo pasigirsta 
balsai, senė dingsta, ašaros sruva upeliais. Rudolfui su- 
šlampa dešinė ranka, šlapias ir kirvio kotas. 

— Augini sūnų, — kalba toliau Olasė, — plūkiesi lie- 
žuvį iškišęs. Trisdešimt metų plūkiesi. Ir ko sulauki po tris- 
dešimt penkerių. Kad jis tave vieną rytą vagiu išvadintų? 

— Rudolfai, — šniurpsi senis, — ar Olasė vagis? Ar 
Olasė vogčiomis medžioja? Ar Olasė vogčiomis Žžuvauja? 
Ar Olasė varo naminę? Ar Olasė vertas, kad sūnus trenktų 
jam antausį, kai septintą valandą ryto parnešu karšių? 

Rudolfas paleidžia kirvį, jam rodosi, kad už namo vi- 
sa virtinė persekiotojų, jis atsargiai suima senį už alkūnių, 
palinguoja, stengiasi nuraminti. 

— Olasė geras, — sako jis, — geriausias Fuksėje. — 
Rudolfas maloniai nusiteikęs, jo laukia šventė, todėl no- 
ri ir seniui atiduoti truputį savo džiaugsmo. 

— Bet kurgi Vilė? — pašnibždom klausia jis, atsargiai 
sukiodamas ant kelių kirvį. 

Nes dabar anie jau čia, pro duris įeina trise. Pimasis — 
prekeivis su krepšiu rankoje, tada bernas, pakėlęs kirvį, 
galiausiai senė su įkaitusia marmūze. 

— Štai šitas nelabasis buvo sandėlyje, — sako bernas, 
kaukštelėjęs kirvio kotu prekeiviui per nugarą, — kaip tik 
lindo pro langą, kai aš išėjau. 

Rudolfas atsistoja. Olasė nė čiukšt nekreipia dėmesio, 
sėdi sau ir varvina ašaras ant stalo. 

— Kokią prekybą ten varei sandėliuke?— klausia Ru- 
dolfas, spausdamas kirvį. 

Prekeivio skrybėlė ant šono, šiandien ne pati blaiviau- 
sia jo diena, jis užsikabina krepšį ant peties, nosis spin- 
di, akys šmirinėja lyg sukčiaus. 

— Lauk iš virtuvės, užriko senis, mane pamatęs. Nie- 
ko nenoriu šiandien matyti. Tada aš nuėjau į sandėliuką. 
Ir kas čia keista? 

— Jei pavogei pinigus, vožk juos ant stalo, — sako 
Rudolfas, pakeldamas kirvį, prekeivio galva atsiduria tarp 
dvejų ašmenų. Prilekia kvaiša senė. 

— Nelįskit prie mano pusbrolio, — sušunka ji. 

— Taigi, — linkteli prekeivis, žengdamas į šoną, kiek 
leidžia kirviai. — Mes giminės. Prašom to neužmiršti. 

Senė stveria berno kirvį, Rudolfas nuleidžia savąjį. 

— Vilė pabėgo iš namų, — verkdamas sako Olasė. 

— Dabar jūs būsit nubausti už namų ramybės drums- 


timą, — suinkščia senė. — Kai tik susirinks teismas. 
Rudolfas įsikarščiuoja. 
— Ateini, pasilabini, — sako jis. 
— O rankoj kirvis, — gerkloja senė. — Ir lubas su- 
skaldei. 


Rudolfas taip supyksta, kad kirvis iškrenta iš rankos, 
bernas stengiasi saviškį paslėpti už nugaros. 

— Ateini ir pasilabini, — šaukia Rudolfas. — Ir štai 
tau ačiū! k 

Jis paima atšaižą ir pritaiso atgal prie sijos. Prekeivis 
vėl ją nukrapšto. Senė atkišusi pilvą lenda prie Rudolfo 
lyg ketindama nudurti. 

— Aš nueisiu pas Lensmaną, — šnypščia senė, pilvas 
gurguliuoja. 

— O briedis, — šaukia Rudolfas, — ką jūs darot su 
briedžiu? 

— Su briedžiu? 

Senė išbąla tarsi lavonas, Rudolfas prilenda prie pilvo, 
baksteli su kirvakočiu. Prekeivis išsliūkina lauk. 

— Manot niekas nesuprato, kad čia kibiruose briedis, 
nors ir uždriekta samanų. Ne vakar gimęs. Ir ne po tiltu. 
Taigi verčiau nuneškit ir užkaskit briedį, juk koks mėnuo 
čia smirsta. 

Rudolfas užsimeta kirvį ant peties, bernas užsimeta 
kirvį ant peties, išeina. 

— Rudolfai, — riktelėja senis, — jei pamatysi Vilę, 
pasakyk, kad eitų namo. Galės pirktinę maukti. 

Ir Olasė verkia sūnaus lyg kūdikis, bliauna tarsi veršis, 
daužo galva į lėkštę, kol ši suskyla. 

— Viešpatie, — sako senė, uždarydama paskui juos 
duris, paskutinis, ką ji mato, kirviai. 

Prekeivis stovi vidury kiemo, vaipydamasis iš jų, pri- 
sėlina katė, suleidžia nagus į karšį. Rudolfas spjaudosi, 
bernas išbalęs, nori vemti, kirvį pastato prie namo kertės. 

— Ne pro šalį būtų gurkštelti lašiuką, — sako prekei- 
vis, papleškenęs į skrynelės dangtį, pėdina link bulvienos, 
pėdina link upelio. Rudolfas nuseka paskui, bernas nusi- 
vemia palei trobos kertę, bet tuoj paveja. Prekeivis ir Ru- 
dolfas sykiu šliuožia šlaitu žemyn, Rudolfas permeta sa- 
vo kirvį per upelį, bernas pataiko į vandenį. Prekeivis 
suklumpa brisdamas per upelį ir prisemia batus, bernas 
nusišluosto kirvį, Rudolfas užsimeta saviškį ant peties. 
Oro sargybos bokštas aiškiai matosi skynime priešais. 

— Aš pažįstu vieną, kuris eidavo ten naktimis pamie- 
goti, — sako Rudolfas, norėdamas pralinksminti berną. 

— Aš neidavau, — burbteli Siorenas, jis nenusiteikęs 
kalbėti apie mergas, apskritai nenusiteikęs. 

— Eikšekit, vyrai, aš jums kai ką parodysiu, — šypso- 
si prekeivis, einą su savo krepšiu priešaky, batai šliurpsi. 


— Namie aš turiu akmenį, šlapinuosi ant jo, — sa- 
ko Rudolfas. — Tas akmuo aštuonis kartus vertesnis 
už tave. 


Prekeivis tebesišypso, Rudolfas su bernu eina drauge, 
susėda ant berželių krūvos, prekeivis vidury. Prekeivis 
nusikabina nuo peties krepšį, krepšyje tarp visokių smul- 
kmenų butelis degtinės, jie pasideda kirvius po didžiausiu 
beržu pievoje, vėjas ūžauja nendrėse. 

— Pavogei iš senio, — sako Rudolfas, atsuka kamštį, 
pauosto, puiki naminė. Prekeivis vypso, Rudolfas gurkš- 
teli, bernas gurkšteli kaip reikiant. 

— Ir ko jūs šiandien norėtumėt? — klausia prekeivis. 

Jie pasižiūri į krepšį, paprasčiausias šlamštas. Rudol- 
fas paima šukas ir įsmeigia į taukuotus prekeivio plaukus. 
Siorenas ieško ko nors nuo vaikų, kaip prekeivis sako. Iš 
pat krepšio dugno prekeivis ištraukia užrakinamą skryne- 
lę, atidaro ją, čia įvairiausios segės, sagtys ir kitokie mo- 
teriški reikmenys. 

— Pirkit po segę savo mergaitėms. 

Dar pikčiau nusišaipo, nusispjauna ant berno kirvio, 
rankoje laikydamas vieną segę. | 

— Vestlundas keturias nupirko. 

Rudolfas išpučia akis. 

— Ką Hildura veiks su keturiomis segėmis? Bene 
vaikščios apsikarsčiusi kaip kokia. Ką? 

— Betgi Hildurai teks tik viena. Siri gaus antrą. Ir taip 
toliau. Et cetera. 

— Ką tuo nori pasakyti? — klausia Rudolfas, dėbtelė- 
jęs į kirvį, bernas atsakančiai numaukia dar sykį. — Šian- 
dien jų sutuoktuvės. Gal nežinai, nususus pele? Kada jis 
jas pirko? 

— Nagi vakar, — šiaip taip ištaria prekeivis, akys įžū- 
liai sužaibuoja. — Tik vakar iš Jevlės juvelyro jas pasi- 
ėmiau. 

Bernas jau neketina liautis, Rudolfas nugeria keletą 
centimetrų, pasistato butelį tarp kojų, suima prekeivį už 
peties. 

— Padėk peilį, vaikine. 

Prekeivis numeta peilį prie-kirvių, Žiūri pro skribliaus 
kraštą. 

— O dabar drožk viską, kol nenulėkei į nendres. 

Prekeivis atsipalaiduoja kaklaraištį, pažvelgia į kirvius, 
pažvelgia į peilį, nusiskina lapą nuo Hilduros beržų, ber- 
nas atsistoja, rodos, visai girtas. 

— Taigi, tas buvo vakar, — išstena jis. — Einu per 
kaimą, įslenku į Bengtsono kavinę. 

Sioreno akys sužaibuoja, Rudolfas paleidžia prekeivį, 
butelis apvirsta, palieka jį gulintį, po velnių, bene Ru- 

lana. Bernas prislenka prie Rudolio, prekeivis šypsoda- 
masis kalba toliau. 

— Žiūriu, sėdi Vestlundas ir geria kavą. Rulana išeina 
atnešti bandelių. Ar nereikia šukų, Vestlundai, sakau jam. 
Ne, bet jei turi žoliapjovę, tada sukirsim, sako Vestlundas. 
Cha, cha, sakau, Vestlundai, juk tu plikas kaip kroketo ru- 
tulys. Cha, cha, taigi sakau. 

— Neplepėk niekų, — piktai surinka Rudolfas, bernas 
pasiima kirvį ir nušluosto su lapais, prekeivis pasikrapš- 
to po skriblium, akys bėgioja. 

— Na, bet juk rytoj žadi vesti, gal norėtum kokio bliz- 
gučio, sakau aš. Tiesiai iš Jevlės juvelyro, sakau aš. Tai- 
gi. Šen pablizgink, ten pablizgink, sako Vestlundas, na, 
duok šen savo kapšį, pažiūrėsim. O, prakeikimas, sako 
Vestlundas, gražu iš tiesų. Jis paima vieną segę ir paside- 
da ant lėkštutės. Oho, tai bent džiaugsis nuotaka. Duok 
man keturias, sako Vestlundas, ir bus tvarka. Viena Hil- 
durai, viena Siri. Bus lygiai šešios kronos, sakau aš. Tuoj 
ieškau piniginės, sako Vestlundas. 

— Po velnių, verčiau pasiimti kirvį, — sako Rudolfas 
ir atsikėlęs nusičiumpa kirvį už ašmenų, bernas nusigan- 
dęs atsisėda, prakaitas Žžliaugia Rudolfo kakta, apsuka sy- 
kį kirvį, akys piktai sužaižaruoja. Prekeivis išriečia nuga- 
rą kaip katė. | 

— Drožk toliau, — užrinka Rudolfas atsistojęs, per- 
braukia pirštu per ašmenis, prekeivis palinksta į priekį, 
Rudolfas uždeda koją ant kirvio. 

— O kitos dvi, — tirtėdamas vėl pasakoja prekei- 
vis, — mano reikalas, sako Vestlundas. Bet štai ką galiu 
pasakyti, aš puikiai Žinau, su kokios spalvos kelnaitėm 
šiandien toji, kur nuėjo bandelių. 

Bernas nusišiepia lig ausų, Rudolfas švysteli kirvį virš 
galvos, prekeivis pasilenkia ir pradeda poteriauti, bernas 
atsigula ant Hilduros beržų, Rudolfo kirvis įsminga į di- 
džiausią beržą. Medis suvirpa, kirvis kabo lyg dėlė įsise- 
gęs į beržo krūtinę, Rudolfas pasilenkia Žemai prie dre- 
bančio prekeivio, kažką neaiškiai sumurma. 

— Ką? — sužagsi prekeivis. 

— Kokios spalvos? — suriaumoja Rudolfas, papurty- 
damas jį. 

— Šviesiai žalios, — sukužda prekeivis, vos atgauda- 
mas kvapą, bernas atsitiesia, įsikimba į kirvio kotą, kone 
sprogsta iš juoko. 

— Šėtonas, — sumurma Rudolfas. — Ir mano grėb- 
lys. — Keliai neatlaiko, jis parklumpa ant beržų. Prekei- 
vis ištrūksta, pasilenkęs siekia peilio, bernas nevalioja 
daugiau susiturėti. | 

— Dar ne viskas, — sako prekeivis garsiau negu iki 
šiol, jis irgi šypsosi, bernas nustoja kvatoti, abu suklusę. 

— Ir dar galiu pasakyti, — sako Vestlundas, — kad 
puikiai Žinau, ant kurios šlaunies turi apgamą ta, kur an- 
tai sėdi mašinoje, pasakoja prekeivis, bernas pašoka, akys 
dega nuo naminės ir nerimo, sunkiai padeda kirvį prekei- 
viui ant kelių. 

— Ką gi, juk aš buvau pažiūrėjęs pro langą, — sako 
prekeivis, imdamas į ranką peilį. — Žodžiu sakant: ma- 
šinoje Svea sėdėjo. 

Bernas suklumpa šalia jo, Rudolfas atsistoja ir įsiremia 
nugara į storiausią beržą, paklaikusiose berno akyse ma- 
tyti klausimas, kirvis slegia prekeivio kelius. 

— Ant kairės, — sukužda prekeivis, tuo metu bernas 
staiga pašoka. ČCakšt! Sioreno kirvis įsminga į beržą per 
kirvakočio storumą atokiau nuo Rudolfo, abu kirviai Žin- 
da tą pačią krūtį, vyrai Žiūri į kits kitą, sekundę, tiek pa- 
kanka. Prekeivis išsitiesia, uždaro skrynelę. 

— Taigi, nebereikia daugiau segių, — suinkščia jis, bet 
niekas jo negirdi. 

Rudolfas išsitraukia savo kirvį, bernas savo. 

— Nutversim mes tą šėtoną, — sako Rudolfas, susi- 
Jaudinę jie žiūri kits kitam į akis, išsiskiria. 

Prekeivis mano, kad jį turi galvoje, užsimeta krepšį ant 
peties ir paraito kulnis. Jie girdi, kaip jis pliuškena per 
upelį, girdi, kaip šniokščia į kalną. Matyt, dumia pas sa- 
vo giminę vėl degtinės vogti, butelį palieka. Kiekvienas iš 

savo pusės čaižo beržą kirviai, jie kerta kaip pasiutę, be 
paliovos sruva karštas prakaitas, vis gilyn ir gilyn žaizda 
beržo kūne. Jie neturi kada pasigaląsti, kirviai cypia, dū- 
žiai amsi aplink ežerą, aidas kurtina ausis, beržui tuoj bus 
galas. Jis linksta į Rudolfo pusę. Linksta į Sioreną, kirvių 
ašmenys tarsi broliai susitinka beržo kūne, sudžeržgia, pa- 
sipila kibirkštys, didysis beržas susvirduliuoja, nuvirsta į 
ežero pusę. 

— Nugenėsim šitą velnią. 

Pradeda nuo apačios, šakos lekia į šalis, paskutinės at- 
siduria vandenyje. 

— Nutrenksim šitą velnią į ežerą. 

Jie suima beržo kamieną, pakelia, stumtelėja, galų gale 
jis plūduriuoja, galų gale beržas supasi vandenyje, ilgas, 
baltas ir lieknas. Jie žiūri į kits kitą, baisiausiai nustebę, 
kad jis toks didelis, kirvius sumeta į žolę už savęs. 

— Dabar susprogdinsim tą velnią, — sako bernas. 

Jis bėginėja su sprogalu kišenėje, vestuviniu saliutu. 
Rudolfas nulenda po beržais, jis bijo visko, kas pokši. 
Kai nuaidi sprogimas, grįžta atgal. Beržas sveikas, tik nu- 
plaukė toliau, į upelio žiotis. Ten gilu, du juodi verpetai 
lyg kokie nasrai godžiai ryja vandenį. Ištisa žuvų flotilė, 
pilvas prie pilvo, suka aplink verpetus, beržas plūduriuoja 
sraunumoje. 

— Dabar eisim žuvauti, — sako bernas, jis pašėlusiai 
gerai nusiteikęs. 

Jie nusirengia prie kirvių. Nuogi ir balti stovi po ber- 
žais ir Žiūri į kelmą, jaučiasi neapsakomai laisvi po sau- 
le ir beržais, prakaitas sruvena šlaunimis, jie subrenda 
į vandenį, keliais yriais priplaukia prie beržo, susėda ant 
jo apžargui, ima žuvis už pilvų ir meta į krantą. Verpe- 
tas kutena kojas, o gaudyti negyvas žuvis vandenyje at- 
rodo bekraštė laimė. Staiga Siorenas pratrūksta kvatoti, 
taip kvatoja, kad nuslysta nuo beržo ir išžiota burna pa- 
nyra verpete. Rudolfas jį ištraukia, bet vos tik šis išky- 
la, vėl ima kvatoti, kol dar sykį nuvirsta. Galiausiai už- 
sikepurnėja ant rąsto. 

— Ko tu juokiesi? — klausia Rudolfas, sviesdamas į 
krantą paskutinį ešerį. 

Tačiau bernas taip apsėstas juoko, kad nevalioja atsa- 
kyti, mat jam staiga šauna į galvą, jog Vestlundas pada- 
rė Sveai vaiką. Virš Uvo kalno mėlynas ir be rūpesčių 
dangus. Tada, užuot atsakęs, ima dainuoti seną dainelę: 


Aš nupirkau segę savo vargšei motinai, 
Aš nupirkau žiedą savo mergaitei. 

Aš nupirkau tėvui suplyšusių batų porą, 
O savo sesei sidabrinį padėklą. 


Aš nupirkau šukas savo utėlėtam broliui, 
Aš nupirkau degtinės savo kekšei 

Už segę, kurią pirkau savo vargšei motinai 
Ir už žiedą, kurį pirkau savo mergaitei. 


Aš nupirkau didelį kaušą degtinės, 

Aš nupirkau kaušą savo kekšei 

Už šukas, kurias pirkau savo uteėlėtam broliui 
Ir už sesers sidabrinį padėklą. 


Aš nupirkau smuklę degtinei, 

Aš nupirkau smuklę savo kekšei 

Už mano baso tėvo suplyšusius batus 

Ir už žiedą, kurį gavau iš savo mergaitės. 


Rudolfas palinksta virš vandens ir juodam veidrodyje 
mato save patį greta berno, jie sėdi nuogi ir joja ant ber- 
žo. Ir staiga jis prapliumpa juoktis, juokiasi pasistūgauda- 
mas, juokiasi iš saulės, juokiasi iš vandens, juokiasi iš Žu- 
vų ant kranto ir oro sargybos bokšto, juokiasi iš Olasės, 
juokiasi iš prekeivio, juokiasi iš briedienos kibiruose, juo- 
kiasi iš naminės, juokiasi iš kirvių, žvilgančių žolėje. Pa- 
galiau juokiasi iš Gunaro, kuris tekinas atkuria link eže- 
ro. Gunaras paleidžia į juos akmenį, plaukti nemoka. 

— Kas jums yra? — sušunka jis, visai uždusęs, turi 
daug ką papasakoti. — Senis pakvaišo ir išmušė langą, o 
mama kambary bučiavosi su valkata, Vienaausis su auto- 
mobiliu užvažiavo ant šienapjovės, o Hildura laksto visur 
pienu nešina, tik jo niekas nenori, o močiutė pasodino se- 
nį valkatą pavėsinėje, tie daržinėje išėję iš galvos. Visi 
pamišę. Ir jūs taip pat. 

— Nusispjauti, — sako Rudolfas, — o vestuvės ne 
dažniau kaip sykį per metus. Bet po velnių! Ar Žinai, kur 
Olasė gyvena? 

— Jis man daro strėles, — atsako berniukas. 

— Dabar nuneši jam žuvų, — sako Rudolfas, — tiek 
žuvies jis dar nėra matęs. 

Jie atsiiria su beržu į krantą. 

— Pasiutusiai daug žuvų, — sako Gunaras, — kaip jūs 
tiek prigaudėt? 

— Rankomis, vaikine. 

— O su kuo aš jas nunešiu? 

— Susidėk į mano marškinius, — sako Siorenas, nu- 
ėjęs atneša, suriša rankoves, prikrauna pilnus Žuvų. 

— Iškratyk žuvis prieangyje, kad niekas nematytų, — 
sako Rudolfas, — ir kiek įkerti dumk atgal. 

Berniukas nudrožia. 

— Tik parnešk namo marškinius, — šūktelėja jam Sio- 
renas. 

Jie išlipa į krantą ir apsirengia, po maudynės sriūbte- 
lėja iš butelio, kelyje sutūtuoja mašina, berniukas brenda 
teškendamas per upelį, ganykloje subaubia karvė, jie girdi 
visus garsus taip aiškiai, lyg seselė Mari būtų ausis išplo- 
vusi. Kūnai vėsūs ir švarūs, jie maloniai atsiduoda Žuvi- 
mi ir.vandeniu, beržu ir degtine, tikras šventadienis, toks 
šventadienis kaip niekad lig tol. 

— Na, velniai rautų, prikaposim šakų, — sako Rudolfas. 

Jis pasiima kirvį nuo žemės ir atsivėdėjęs trenkia į di- 
džiausią kelmą, šalimais bernas tratina savąjį. 


78 


VESTUVIŲ NAKTIS 


Vestlundas turi kontorą. Čia dažnai sėdi ir galvoja, sėdi 
1r viskam vadovauja. Kontora po kiemo veranda, viršuj 
Siri balkonas, ten ji paprastai būna tik vakarais. Ar pašė- 
lai, mergiote, ko tu bildi ties kontora! Ir ji klauso, kitaip 
būdavo su Frida. Ši pasistatydavo ten gramofoną ir gro- 
davo per dieną, o sykį, išsinešusi ratelį, verpė nuo ryto iki 
vakaro. Dar ir šiandien galima verpti senuoju rateliu, bet 
jau baigė verpti. Ir senelis gramofone nebešoka seno val- 
so, matyt, nusilaužė koją, Vestlundui nelabai rūpi gramo- 
fonas, jis nori pats verpti ir šokti. Ir Siri Žiūri su pagar- 
ba, nesako, bene iš čia tau būtina vadovauti tokiai neva 
skerdyklai, galėtum ir nuo suolelio virtuvėje, dėl to nerei- 
kia kontoros. 

Bet kaip tik jam reikia, o kada nors turės ir kasos apa- 
ratą, ir telefoną, ant sienos pasikabins Fuksės žemėlapį su 
apylinkėmis: Bioliu, Karlhelu, Bruketu, Šiosta, Longmu ir 
Lerkstriomu. Vieną jau turėjo, Siri buvo išbraižiusi kelius, 
sankryžas, pažymėjusi miškus, koplyčias ir bažnyčias, 
mokyklas ir krautuves, varpinę nudažė violetine spalva, o 
Frida atėjo ir pamatė. Viešpatie, bene galima ant sienos 
kabinti, turėk jį mašinoje, kad lengviau būtų tvartus suras- 
ti. O čia nėra naujosios Sundkvisto vištidės, imsi dar ir 
atsidursi pas siuvėją, susiruošęs -pas Sundkvistą gaidžio 
kirsti. Tada jis buvo išdidus, išdidus kaip visada, žemėlapį 
nutraukė nuo sienos ir, suplėšęs į kelis šimtus gabaliukų, 
nutrenkė į šiukšlių krepšį, atėjusi mergaitė norėjo pažiū- 
rėti, kaip Žemėlapis atrodo ant sienos. Vargšelė Siri ver- 
kė, jai irgi kartais nelengva būdavo. 

Šiandien Vestlundas neilgai sėdi prie rašomojo stalo, 
vadovaudamas kitiems. Ne, pačiam kažkas neduoda ramy- 
bės, lenda keisčiausios mintys, tai užeina, tai praeina, pri- 
siminimai blykčioja lyg kirviai acetileno lėmpos šviesoje, 
sėdi ir mąsto, kas jam skolingi, o kam jis skolingas. Na- 
mie beveik vienas, bernas išvažiavęs, Svea pasiėmusi dvi- 

ratį numynė pas Palmus, o Siri guli savo kambaryje ir 
verkia, jei būtų balkone, galėtų ją girdėti. Dabar tik ber- 
žai šlama už lango, o kartais lyg kas suvaitoja lauke. Bai- 
gėsi tuo, kad jis galų gale vis dėlto nukabino portretą, pa- 
statė šalia Siri kėdės, nepasakė nieko, tik pasiėmė šukas, 
prieš veidrodį nubraukė plaukus į šoną, atrodė taip, kaip 
turėjo atrodyti. Tada kažkas, matyt, trūko joje, staiga su- 
gargaliavo, lyg užspringusi ašaromis, ji išbėgo pro duris, 
paskui užlėkė laiptais, įpuolė į savo kambarį, visą laiką 
buvo girdėti gargaliuojant, nuo to Vestlundui ėmė gelti 
ausį, jis nuėjo į kontorą ir truktelėjo vieną. Didesnį. 

Pasijunta geriau, netrukus bus visai gerai, sėdi ir 
sklaido šūsnį popierių, darosi vis geriau ir geriau. Mat 
Vestlundas nėra blogas, nors kartais ir blogai elgiasi. 
Bet jis visada gailisi, taip skausmingai gailisi, kad nak- 
tį bluosto negali sudėti, guli ir klausia štai šitaip: kodėl 
taip yra, kad privalai daryti tą, ko nenori, kodėl verčia- 
mas pasielgti taip, kad paskui turi gailėtis. Olasės ar- 
klys, kurį pardavė, nors reikėjo pribaigti, kartais pasiro- 
do naktimis ir ima graužti lovą, ąžuolinę lovą, kanopos 
brūžina kilimą. Tada jį pagavo beprotiškas noras pada- 
ryti ką gera, jis nuėjo į Emano paštą, apgniaužęs pen- 
kiasdešimtinę. Pasiųsiu anonimiškai Olasei, galvojo jis. 
Bet, kol pildė lapelį, plunksna pakrypo ir išėjo tik dvi- 
dešimt — bet vis dėlto! Dažniausiai, jei geras, jis būna 
geras moterims, taip daro tik iš savo gerumo. Ne kaž- 
kas ir toji Sara, bet ji buvo viena atkampioj miško tro- 
belėj, aplinkui stypinėjo briedžiai, ji bijodavo. O Svea, 
irgi vieniša, užtat gavo segę, taigi jisai ir joms geras. 
Hildura taip pat gaus segę ir kavos lovoje. Bet štai kas 
įdomiausia: kartais jis ima gailėtis gera daręs, gal iš tie- 
sų ir nebuvo nieko gero, nors taip manė, nes pastebėjo, 
Jog kai esi geras vienam, lieki blogas kitam. Ir tada jis 
jau nebežino ką daryti. Ir išmeta burnelę. 

O dabar daugiau nebegers, pastato butelį į šiukšlių 
krepšį, nes ten jo vieta. Stveria į ranką plunksnakotį, mat 
jam šovė į galvą nauja idėja, susiranda lapą popieriaus ir 

ima rašyti iš eilės pavardes, pirmoji išeina stambiausia, 
kitos smulkesnės. Galų gale turi pasiimti dar vieną lapą. 
Sėdi ir sudarinėja sąrašą, kam buvo geras, o tų pavardžių 
gausiau negu manė, jis rimtai susijaudina, nes visada taip 
atsitinka, kai esti geras, bet štai baigia ir daugiau neatsi- 
mena. Suskaičiuoja, išeina keturiasdešimt dvi. Tada paste- 
bi, kad trūksta Siri, labai liūdna, čia jos būtinai reikia, 
svarsto jis. Ir tuoj sugalvoja, ką jis padarys: pakabins por- 
tretą ant sienos, paprašys Siri ateiti. Žiūrėk, sakys jisai, 
nemanyk, kad aš toks, koks nesu. Jis įrašo ją didelėmis 
ryškiomis raidėmis, padeda plunksnakotį ir perskaito ke- 
turiasdešimt tris pavardes, tada kelyje pasigirsta automo- 
bilis. Jis dirstelėja pro raugerškius, kruvinasis raugerškis 
labai tinka mėsininkui, kaip kartą pasakė gyvatvorių au- 
gintojas, žvilgantis naujas sunkvežimis sustoja kelyje, ža- 
lias su sidabriniu aušintuvu, Simonas išlipa lauk, trinkteli 
dureles, Karlsonas nuvažiuoja toliau. Iš nuostabos Vest- 
lundas apsunksta kaip laužtuvas, nes barkšteli varteliai, 
Simonas įeina į vidų. Bet, kol pasigirsta barbenimas į ve- 
randos duris, keistą Vestlundo kūną kažkas ištinka, noras 
daryti gera neišnyksta, bet peršoka iš vieno kelio krašto 
į kitą. Reikėtų ir jį įrašyti į sąrašą, galvoja eidamas atida- 
ryti. Siri užmiršta. 

Simonas irgi neatrodo piktas, šventadieniškai apsitai- 
sęs, su mėlyna eilute, po pažastim turi paketą, panašų, 
kaip daro svaigalų parduotuvėje Jevlėje. 

— Eikš, Simonai, — sako Vestlundas, jie pirmą kartą 
susitinka namuose, Simonas iš Bomhuso, užtat jo visad 
klausdavo, ką veikia Fuksėje. 

— Gal užsuksim į kontorą, — sako Vestlundas. 

Jie sueina į vidų, Vestlundas nupurto nuo rankų konto- 
ros dulkes, Simonas padeda paketą ant rašomojo stalo ir 
nepasako nieko, ko Vestlundas paskui negalėtų užmiršti. 

— Reikia turėti kontorą, reikia, — sako jis, skamba 
tikrai liūdnai. 

Mat jis neturi kontoros, Vestlundas pasiūlo jam kėdę, 
kone susijaudina, kad Simonas neturi kontoros. 

— Taip, kontorą malonu turėti, — sako Vestlundas 
sėsdamasis, lapų su sąrašais nejudina, tegul Simonas gal- 
voja, kad tai klientų pavardės. 

— Aš tik trumpam pro šalį, — pasakė Simonas, — 
grįžtu iš miesto, buvau degtinės. 

— Teisingai padarei, — sako Vestlundas, pasiūlo ciga- 
rą, atsidrebia kėdėje, Simonas turbūt metro šešiasdešimt 
penkių be apavo, pats jis metro aštuoniasdešimt šešių. 

— Dar ir šiokius tokius reikalus sutvarkėm, — pridu- 
ria Simonas. 

Vestlundas klausosi, čiulpia cigarą, dar tebenori būti 
geras. Simonas išvynioja butelį, pastato į šiukšliadėžę, 
kur jau tūno Vestlundo puslitris, tai tolygu kaip dėti ant 
stalo. 

— Mano merga užsiėmusi vestuvių ruoša, — sako 
Vestlundas, — bet silkės gabaliuką vis kaip nors surasiu. 

Jis išeina į virtuvę, kai grįžta atgal, Simonas jau skaito 
jo sąrašus, Vestlundas nusikeikia širdyje, ko gero, tuoj su- 
pyks. 

— Ar čia tavo klientai?— klausia Simonas, nesišypso, 
popierius atsargiai padeda atgal. 

— Taip, jiems aš skerdžiu gyvulius, — sako Vestlun- 
das, leidžia Simonui kalbėti toliau, šiam truputį virpa 
ranka. | 

— Sara Kristoferson — ar ji turi kokį gyvulį? — klau- 
sia Simonas, tačiau be klastos. 

— Taip, dabar laiko paršą, — sako Vestlundas, susi- 
rinkdamas popierius, jį pradeda mušti prakaitas. 

— O Svea Larson, ar taip pat turi gyvulių? 

Vestlundas nusikvatoja. 

— Ne, čia ne toji Svea. Yra dar viena, Skutšere, aš 
dar mažas būdamas skerdžiau. Taip sakant. Ir ji nenori 
nieko kito. 

Simonas priblokštas, aiškiai matyti, nors tikriausiai 
pats atėjo pasigirti. Sako: 

— Taigi, buvau mieste ir nusipirkau mašinėlę. 

— Skutimosi? 

— Ne, — atsako Simonas nė kiek nesupykęs, — šį tą 
geriau. Tokią, kur pjausto dešras, kumpius ir kitką. Elek- 
trinę. Tau būtų pravartu tokią įsigyti, kai tiek daug turi 
klientų. 

Simonas nuleidžia akis kiek žemiau, Vestlundas tebė- 
ra geras, jie susidaužia. 

— Aš turiu numatęs kitokį pirkinį, — galiausiai sako 
jis, nusišypso, persibraukia švariai nuskustą smakrą, pa- 
tyli, Simonas sėdi kaip ant adatų. 

— Ar Žinai, Amerikoj, — atsargiai pradeda Vestlun- 
das, — ten jie turi pjūklų mėsai pjaustyti. 

— Nežinau, — sako Simonas, visai be įtarumo, visi 
šimtas šešiasdešimt penki centimetrai tirta. 

— Taigi, — kalba toliau Vestlundas, pūsdamas cigaro 
dūmus per visą kontorą, — tokį pjūklą man prižadėjo vie- 
nas senas pažįstamas valstijose. Žinai, tik paimi jautį ar 
karvę, kaištį į sieną, ir pjūklas ūžia! Per dvi minutes su- 
pjaustai dramblį, per pusę — arklį. 

Simonas kurį laiką nevalioja žodžio ištarti. Vestlundas 
įpila. 

— Toks pjūklas tikriausiai brangus, — galų gale išste- 
ni Simonas. 

— Maždaug kaip tavo automobilis, — pabando Vest- 
lundas. 

Simono akys atgauna blizgesį. 

— Ar tu matei? — sukužda baimingai. 

— Taip, stovėjo už tvoros. 

— Ar matei mašinėlę? Ji buvo kėbule. 

— Ne, -— sako Vestlundas, smagus, kad nemeluoja, — 
mačiau tik aušintuvą. 

— Tada velnio bernas per anksti sustabdė! 

Dabar Simonas rimtai supyksta. 

— Nieko, kitą sykį pamatysiu, — guodžia Vestlun- 
das, — paprašysiu berną, kad nuvežtų kada nors pas tave. 
Hagstriomą turiu galvoj. 

Bet Simonas neapsidžiaugia, tylėdamas čiaumoja silkę 
ir gurkšnoja alų, Vestlundo triumfas absoliutus, ir geras 
tebėra, sėdi ir maukia su Simonu tiesiog vestuvių dieną. 

— Kuo vardu tavo bernas? — klausia jis. 

— Karlsonas, — liūdnai atsako Simonas. 

— Aha, Karlsonas. 

Vestlundas pakartoja kelis sykius, atseit, kaip prastai 
skamba, ir galų gale Simonas priverstas atsiprašyti. 


— Taip, bet daugiau jam nieko neprikiši, — sako Si- 
monas raustelėjęs. — O taviškis plepa visokius niekus 
apie tave. 


— Ir ką jis sako? 

Dabar Vestlundas pastato ausis, įsigrūda į burną dešri- 
galį savo paties skerdimo. 

— Nagi plepa visur, kad tu ketini kai ką suvažinėti, 
kai tik gausi licenciją padangoms. 

Vestlundas įkaista, suima pirštais silkės gabalą ir taip 
sviedžia į burną, kad kibirkštys iš dantų pasipila. 

— Prakeiktas melas, — sako jis, — tik pamanyk, ber- 
nai! Ar jie Hagstriomai, ar tik Karlsonai, vis tiek iš jų 
šnipštas. Ar matai klientų sąrašus ant stalo? 

Viską mato Simonas, viską, netgi daugiau negu reikia. 
Vestlundas paima juos ir, suplėšęs į šimtus skutelių, įmeta 


į krepšį. 

— Ir jei liko kas tarp mūsų nepasakyta, Simonai, — 
taria jis iškilmingai, — tebūnie sunaikinta kaip šitie są- 
rašai. 


Jie susidaužia, Simono akys ima rasoti nuo geranoriš- 
kumo, Vestlundo irgi. 

— Aš buvau mieste, — sako Simonas. — Kai išvažia- 
vom į Fuksės kelią, pagalvojau: mėsininkas yra mėsinin- 
kas, ir nedera prasukti pro kolegą, net jeigu kitam kaime 
gyvena. Taigi ir liepiau bernui sustoti. 

— Teisingai padarei, — sako Vestlundas, vienu mau- 
ku prarydamas alų. 

— O šiandien vestuvės ir visa kita, — priduria Simonas. 

Vestlundas dirstelėja į kontoros laikrodį, tai žadintuvas 
iš Elvkarlebiu, bet dar daug valandų iki jungtuvių. Simo- 
nas prisimena vestuves, ir jam pasidaro taip smagu, kad 
ašaros iš akių ima trykšti. 

— Skutšere kitąsyk buvo dažytojas, — sako jis, — ku- 
ris septynis stiklus degtinės išgėrė prieš vestuves. Ir sto- 
vėjo tiesut tiesutėlis. Tik, beje, taikėsi jai ant nykščio Žie- 
dą užmauti. 

Vestlundo kakta švyti virš akinių lyg saulė ties Fukso 
ežeru, jis pakelia savo sunkią ranką ir uždeda ant Simo- 
no, jis geras, smagus, trokšta kažką ypatinga padaryti. 
Kažką tikrai nepaprasta. 

— Tada Vestlundas išgers aštuonis, — sako Vestlundas 
įsipildamas. — Ir žiedą teisingai užmausiu. 

Tai Simonui atrodo taip didinga, kad iš nuostabos akys 
apsiašaroja, silkė baigta, jie ima gerti užsikąsdami cukru- 
mi, Simonas prisimena kažką apie cukrų, vėl juokiasi. 

— Taigi tasai dažytojas, — kalba jis toliau, — ar Ži- 
nai, kaip jis gavo pačią? Taigi, gyveno Lundkvisto pen- 
sione Jevlėje, žinai. Ten įsimylėjo vieną patarnautoją. Bet 
ši buvo griežtai auklėjama, motina stovėdavo tarpduryje ir 
žiūrėdavo, kad ši neprasidėtų su svečiais vyrais. Po pie- 
tų būdavo kava, svečiai iš eilės eidavo prie stalo kampe. 
Ten stovėdavo toji mergina ir kiekvienam įpildavo kavos, 
įdėdavo cukraus. Dabar jie kartais susitikdavo dieną, nes 
vakarais ji negalėdavo išeiti. Bet jis neištaikydavo tuo pa- 
čiu laiku, todėl jie susitarė, kad jeigu jam patogiausia bus 
trečią valandą, pasakys: Prašom tris gabaliukus cukraus. 
Ir kurį laiką gerai sekėsi. Bet vieną sykį jis buvo laisvas 
dvyliktą valandą. Kiek cukraus, klausia mergina. Dvylika, 
atsako dažytojas. Mergina išbąla ir prikrauna cukraus, 
puodelis kupinas, lėkštutė kupina, o eilėj svečiai mano, 
kad jam protas aptemo. Jis išgėrė kavą ir susirgo, rytojaus 
dieną atsisveikino su pensionu ir drauge pasipiršo jai. 

— Tai bent vyras buvo, — sako Vestlundas, netverda- 
mas noru padaryti ką dar geriau. Įsidėti penkiolika gaba- 
liukų. — O kaip paskui jam sekėsi? 

— Vėliau jam pasimaišė, — sako Simonas. — Nuėjau 
aplankyti į sikiatrinę. Jis sėdėjo lovoje mosikuodamas 
kaire ranka, mat buvo kairiarankis. Ką čia darai, sakau. 
Dažau, ar nematai. Dažau sulfitų fabriko tvorą. Tie kvai- 

šos šįmet nori žydrai geltonos. Žydrai geltonos, man re- 
gis, ji žalia. Vaikine, tu neskiri spalvų, surinka jis. Kaip 
ir visi iš Bomhuso. Ir visada toks buvai. 

Vestlundo akys įsispyrusios į plonas Simono lūpas, 
nuostabi idėja ima leisti daigus jo makaulėje, kol kas dar 
tik gležnos šaknelės. 

— Manai, kad dažytojas ir susirgęs dažo, — sako jis. 

— Aišku, — atsako Simonas. — O šoferis vairuoja. 
Sėdi lovoje, pypina ir važiuoja. Perjunginėja lovos šonus. 
Ir spaudo koja galvūgalį. 

Įkvėpimo ugnis įsižiebia raudonose Vestlundo akyse, 
jis sudeda abi rankas ant stalo, širdis kone ima daužytis 
iš džiaugsmo. 

— Juk ir mėsininkai gali šitaip susirgti? — klausia jis. 

— Aišku, — sako Simonas, — o kaip? 

Simonas iš įtampos žadą užkandęs, jis jaučia, jog kaž- 
kas bus, didelis cukraus gabalas vos nepakliūva į kvapi- 
nę. Vestlundas sako: 

— Aš tik galvoju, kad tokį žmogėną būtų neblogai į 
namus pasiskolinti. 

Simonas svarsto, kasinėjasi nosį, Vestlundas žiūri į jį, 
išpūtęs akis, gyslos kaktoje tvinkčioja. 

— Aš turiu seserį, ji dirba slauge sikiatrinėje, — susi- 
mąstęs sako Simonas, — taigi būtų lengva susitarti. Ką? 

— Tai štai, pasikvieti tokį į namus. Duodi išgerti, o kai 
užeina šitaip, kirvį į rankas. Drožk į skerdyklą, vaikine, 
ir darbuokis su kirviu, jaučiais ir karvėmis. Geriausias gy- 
dymo būdas. Kaip pigiai atsieis ir valstybei, ir komunai. 
Ir privačiam mėsininkui. 

Šito jau kone per daug Simonui, liežuvis užsimezga, 
keletą minučių jis neįstengia praverti burnos, persisveria 
per stalą, savo kumštį įbruka į Vestlundo saują, čia pakak- 
tų vietos trims keturiems kaip jo. 

— Tu genijus, vyruti, — sušvokščia jis, iš džiaugsmo 
tampa kone metro šešiasdešimt septynių. 

Dabar kibirkštys laksto iš Vestlundo į Simoną ir atgal, 
įkvėpimo aureolės užsižiebia virš abiejų makaulių, mažes- 
nė Simono, didesnė Vestlundo. 

— Klausyk, aš visada šitaip galvojau, — sako Simo- 
nas, — kad šitam kaime vienu mėsininku per daug. 

Vestlundas spusteli Simono ranką, bet ne piktai, jis su- 
pranta. 

— Aš manau, — mano Simonas, — kad viena sker- 
dykla per daug. Tikriau sakant. Užtat būtų galima susi- 
mesti draugėn, aš manau. Pats pagalvok, manau aš: Si- 
monsonas ir Vestlundas! 

—- Arba atvirkščiai, — sako Vestlundas. 

— Taip. Arba ir kompanija, — mano Simonas.— Pir- 
miausia galėtume pasiskolinti iš sikiatrinės mūrininkų ir 
sprogdintojų, paskui stalių ir dažytojų bei skardžių ir su- 
ręstume skerdyklą sulig Skutšero lentpjūve didumo ar 
bent kaip parapijos namai. Po to galėtume pasiskolinti ko- 
kį tuziną skerdėjų, pasirūpinti keletą tokių pjūklų iš Ame- 
rikos ir tokių mašinėlių kaip mano iš Jevlės. Automobilius 
juk turim, maniškis naujut naujutėlis, o tu irgi turi. 

— Trisdešimt penktą, — priduria Vestlundas. 

Tada jie išmaukia po penktą porciją, kontora tik ske- 
čiasi į visas šalis, o jiedu galiausiai jau su dvigubom au- 
reolėm. Bet Vestlundas pastebi, kad sėdi sau toks gražu- 
tis, su naktiniais marškiniais ir kelnėmis. 

— Eime, vyruti, — sako jis Simonui, — Vestlundui 
laikas pasipuošti vestuvėms. 

Jie abu nueina prie ąžuolinės lovos, Simonas padeda 
Vestlundui prisitaisyti apykaklę, tupinėja aplink jį kaip 
tarnas, Vestlundas švyti, Simonas švyti, jų keturios aure- 
olės atsispindi veidrodyje. 

—- Iš tiesų reikėtų smokingo, — sako Vestlundas, — 
tik man labiau prie širdies paprastumas. Bet kai gausim tą 
pjūklą, tada velniai griebtų! 

Jie patapšnoja kits kitam per pečius, per Vestlundo petį 
Simonas pamato Fridos portretą, kad ši sėdinti stovi ant 
grindų. Simonas paima jį, pasižvalgo vietos, randa vinį. 

—- Ne čia, — sako Vestlundas. 

Dabar jam reikia pagalbos, jam reikia tikro draugo 
atramos, akys klaidžioja į šalis, jis pamato ištikimas Si- 

mono ir įmanytų kažin kiek nusižeminti, kad tik būtų 


mylimas. 

— Atiduosiu dabar jį Siri, — sako jis, — ji viršuj 
gyvena. 

— Tada nešam, — sako Simonas, jis supranta. 


Jie paima portretą už priešingų kampų, Simonas eina 
atbulas, keliai daužosi vieni į kitus, nes portretas nedide- 
lis, bet sunkus kaip niekad. Laiptai girgžda, staiga Simo- 
nui pasidaro baisiai smagu, kad vos nesisėda, Vestlundas 
sumuręs, bemat prajuksta ir jisai. Galiausiai stovi abu prie 
Siri durų ir žvengia. Vestlundas pasibeldžia. Jokio atsaky- 
mo. Vestlundas patampo rankeną. Durys užrakintos. 

— Siri,— sako Vestlundas, — čia Simonas ir aš. Ati- 
daryk! 

Bet ji neatidaro, viduj negirdėti nė garso, o balkone jos 
irgi nėra, bet Vestlundas pasigerino draugui, užtat jam 
lengva ištverti. Jie pakabina Fridą ant Siri durų ir kopia 
žemyn, greta kits kito, turėklų suspausti, didelis mėsinin- 
kas ir mažas mėsininkas. 

— Kiek dar liko? — klausia Vestlundas. 

— Turbūt trys ar keturios, — atsako Simonas. 

— Sakysim, kad keturios, — mano Vestlundas. — 
Tvarkos dėlei. 

Jis stabtelėja vidury laiptų, liemenės kišenėj susiranda 
žiedą, paima Simono ranką ir užmauna ant mažojo pirš- 
telio. 

— Šitokiu būdu kviečiu tave į mano vestuves, Simo- 
nai, — sako Vestlundas, sukiodamas žiedą. — Dar nesu 
toks girtas kaip tas dažytojas iš Skutšero. — Nekrutink 
rankos! 

— Kai jo boba galiausiai perpyko, įpylė į degtinę an- 
tabuso, — sako Simonas. 

Aureolės švyti vis skaisčiau, jie nueina į didžiulę 
skerdyklos kontorą, išsipleikia abu odiniuose foteliuose 
ir kuo toliau, tuo genialiau tvarko savo verslo reikalus. 
Didelis mėsininkas ir mažas mėsininkas. Jaunasis ir ves- 
tuvių svetys. 

Pienas palietas, nėra prasmės dėl to verkti, ašaros ne- 
padės. Tylėdamos glaudžiasi jos viena prie kitos, seserys, 
tik pernykščiai šiaudai šnara po kojomis, Gunaras nusi- 
gandęs, tyli kamputy prie durų, netgi vištos nebekarkia. 
Kluone negirdėti nė krepšt, tai reiškia: kas prašneks pir- 
mas, tas praloš, atvers angą į savo didžiausios paslapties 
podėlį. Užtat verčiau patylėti, susakyti viską kitaip, Irma 
kalba nosimi, nosies sparneliai virpa tarsi ruošdamiesi 
skristi. O Hildura kalba ausimis, jos Žioruoja po juodais 
plaukais kaip ugnis naktį. Galiausiai abi tą patį pasako 
rankomis, Irma suspaudžia jaunus Hilduros pečius, Hilma 
įsitveria į minkštumą po sunkiomis Irmos krūtimis. Jos 
stovi ir grumiasi geroką valandėlę. Bet greitai viskas pa- 
sakyta, ką galima pasakyti be žodžių, jų vandenyje dau- 
žosi didžiulės žuvys, kandžiojasi, liežuviai šokčioja kaip 
plūdurai. Gunaras stovi šalia vandens siurblio, visas įkai- 
tęs, dega iš beprotiško džiaugsmo. Paleisti į abi! Štai ko 
jis nori. Sudraskykit viena kitą, aš jūsų nekenčiu! Jis 
čiumpa žarną ir paleidžia, vanduo siurblyje atrodo visai 
karštas. Tada Irma pasiduoda. 

— Juk tu Žinai, — sušunka ji, paleidžia, akiduobės 
atrodo per mažos didžiuliems rutuliams, Hilduros ausys 
dega. 

— Ne daugiau kaip tu, — šūkteli ji atgal. 

Sulydytos neapykantos ir aistros nuklypina jos į aslą, 
griūva viena ant kitos į šaltą Ivaro guolį. 

— Prakeiktoji! 

Gunaras negirdi, kas surinka, jam vis tiek. Užsimuškit! 
Sparnai dega ant pečių, greit jis bus laisvas, Gunaras. Ka- 
da nors viskas pleškės, liepsnos ardys stogus, arkliai keps 
arklidėse, o paklaikusios karvės lakstys po kiemą, iškėlu- 
sios degančias uodegas tarsi fakelus. Tada juoksis Guna- 
ras, gulės po alyvomis, klausysis, kaip ugnis sliuogia dc- 
gančių alyvų tiltu į sraigės namą. Bet Irma su Hildura vėl 

ant kojų, vėl tyli, vėl stovi lyg surištos daržinės asloje. 
Kad tik neužgestų! Gunaras pakelia žarną, atpalaiduoja 
rankenėlę, nuo žalio vandens žarna sustingsta. Jis pum- 
puoja lyg pakvaišęs, pumpuoja ugnį, jis nori naikinti, sro- 
vė staigiai atsitrenkia į seserų galvas. 

Sudvisęs vanduo lyg ašarų upeliai žliaugia Irmos 
skruostais, Hilduros neseniai sugarbanoti plaukai pamažu 
1ma tiestis. Jos Žiūri į viena kitą, jausdamos, kaip sykiu 
su vandeniu sruva šalin neapykanta, staiga prapliumpa 
kvatoti, tokios juokingos atrodo viena kitai. Jos raitosi iš 
juoko, laisvos nuo skausmo puola kita kitai į glėbį, išjuo- 
kia viena kitai viską į ausį. Gunaras liaujasi pumpavęs, 
vėl tampa toks kaip buvęs. Niekada nedegs. O Irma kaž- 
ką prisimena. 

— Kaip jis atrodo?— sušunka kone dusdama iš juoko. 

— Kaip krekena. O taviškis? 

— Kaip šluotražio kotas. 

Šito joms per daug, jos nebegali ištverti suvaržytos, 
joms per ankšta nuo tokios begalės džiaugsmo, jos lai- 
mingos kaip septyniolikmetės penktą valandą šeštadienį, 
susiruošusios į šokius. Gunaras užmirštas, jis nusispjau- 
na į siurblį, trenkia į jį puodelį, pasičiumpa kiaušinį ir pa- 
leidžia į siją. Niekada nedegs! 

— Viešpatie, — sako Irma, kai jos išeina lauk. 

Senasis valkata semia vandenį, po kokį kaušą kiekvie- 
ną sykį ar panašiai. Bet ne tai svarbiausia. Mat senis nu- 
lipęs žemyn, ne tik žemyn, bet ir lauk išėjęs. Dabar jis sė- 
di ant surūdijusios šienapjovės pasostės ir važiuoja į 
pražūtį, verkia gailėdamas nematomo arklio, gailėdamas 
sutrūkusių vadžių, gailėdamas sulaužytos ienos. Hildura 
tekina pasileidžia prie jo, Irma ne taip skuba. 

— Tėte,— sukužda Hildura, pakeldama ieną. — Ru- 
dolfas rytoj mikliai sutaisys. Bet ačiū, kad atėjot į mano 
vestuves. 

Senis papurto galvą, atsargiai paguldo ieną žolėn, taba- 
kinė tarkšteli į šlaunį. 

— Jau atvažiavot, tėte. Lipkit žemėn. 

Jis tikrai nulipa, nuo mašinos eina link trobos, ne į 
tvartą, ačiū dievui, ji paima jį už parankės, įveda pro var- 
telius. Irma šluoja išmušto lango šukes. 

— Nesirūpinkit, tėte. Pirmadienį Larsonas sutvarkys. 

Atrodo nuramintas, tik labai pavargęs, ji užveda jį laip- 
tais, pasodina ant lovos. 

— Nusirenkit, tėte. Aš jus nuprausiu. 

Kai grįžta atgal su dubeniu ir muilu, jis stovi priešais 
vieną laikrodį, ranka prisilaikydamas apatines kelnes. 

— Ar esi kada mačiusi tokį apskretusį senį? — klau- 
sia Jis. 

Ji brūžina jį karštu skuduru. 

— Jūsų graži nugara, tėte, — sukužda jinai. — Tiesi 
lyg tikro leitenanto, kaip kažin ką. 

—- Tėvukas buvo kareivis, — išdidžiai sako senis, lie- 
sa nugarėlė tirta, pradeda mušti laikrodis, ji atsargiai su- 
graibo tabakinę ir padeda ant stalo. 

Kai pasuka jį ir ima prausti pažastis, jis pamato ta- 
bakinę, nustėrsta, užmiršta pasilaikyti kelnes, ir visas 
nuogas. 

— Kur tu ją radai? — baimingai sukužda jis, laikrodis 
baigia mušti, ji beveik girdi tuksint jo širdį po šonkau- 
liais, perbraukia su skuduru iki pat alkūnių. 

— Už komodos, — sako ji, — stovėkit ramiai. 

Jis taip nudžiunga, kad griebia ją į glėbį savo šlapio- 
mis rankomis, ji nuveda jį vėl prie lovos, užtraukia kel- 
nes, iena tikriausiai užmiršta, bet jis vis tiek rauda. 

— Bene kam reikalingas toks suskretęs senis, — sa- 
ko jis. 

Ji atsako: 

— Tu jau švarus, tėte. Ir kvepi Palmolivu kaip tikras 
muilo agentas. 

Ji padeda jam užsimauti juodas kelnes ir prižada: aš ta- 
ve nuskusiu, tėte, ir nė karto neįpjausiu, ji paima Žiups- 
nelį tabako iš dėžutės ir nusičiaudėja, žino, kad jam taip 
patinka. Staiga jis pakelia čiužinį, pasikapsto, pasikapsto, 
galų gale ištraukia baisiausiai sučiurusį užvalkalėlį. Pra- 
noktų, ko gero, ir Erikos. 

— Atrišk, — paprašo jis. 

Ji atmazgo juodus kampus, pasižiūri į ryšulį, šis pilnas 
pinigų, banknotų, monetų, sidabrinių, visa maišalynė. Jis 
nusijuokia, pamatęs, kokia ji nustebusi, kyšteli ranką į 10- 
bį 1r ištraukęs papila saują jai ant kelių. 

— Tegul skerdėias nesirūpina mėsa, — sako jis. — 
Sraigė ne toks skurdžius. Ne-e! O dabar pasiimk dviratį, 
nuvažiuok pas Simoną ir pasakyk, kad Sraigė nori gauti 
nušertą veršį. Penėtą konjaku ir bandelėmis, įsidėmėk. 

Taip, šitą ji įsidėmės, daug ką įsidėmės, bet ypač šią 
akimirką. Tebūnie ji kuo ilgesnė, nes nežinia, kas dėsis 
vėliau? Laikrodis vėl pradeda mušti, ji apkabina senį sa- 
vo sausomis karštomis rankomis ir pravirksta, širdyje 
jam pasidaro šilta šilta, rodos, dega sausų beržinių mal- 
kų ugnis. Užvalkalėlis su pinigais dunksteli į grindis, 
jos prikyštės kišenės pilnos prigrūstos savo meilės ne- 
tvirtos valiutos. 

— Neverk, dukrele mano, — ramindamas sako jis, 
laikrodžio dūžiai apgaubia juos, ir jie pasijunta tarsi pui- 
kiam narve, kur gera ir šilta. 

— Nebeverk daugiau, — priduria jis. — Galėjo būti 
blogiau. Galėjo. Galėjo tau baigtis kaip Bjuro Anai. Ga- 
lėjai, mergiote, tokį gauti, kuris dantis šveičia. 


Kada nors įsižiebs kita žvaigždė. Ji bus didelė, ir ją vi- 
si mMatys, užsiverdami duris nakčiai. Ir prieš užmigdami 
visi apie ją kalbės. Ji bus šilta, ne tokia šalta kaip tos, kur 
jau dega. Visiems, kas myli, ji švies ir visus šildys, nu- 
sileis žemėn ir pakibs po mylimųjų lubomis. Ji neskau- 
dins. Neturės jokio vardo, švies tada, kai panorėsi, ją bus 
galima paliesti. 

Užtat ji daugiau nebeverkia. Tą žvaigždelę ji pasikabi- 
no po savo raudonu gaubtu, žvaigždelė skleidžia švelnią 

šviesą kambaryje, kur ji verkė. Ypač jos šviesa maloniai 
glosto motinos portretą, neseniai pakabintą ant sienos. 
Prieš jį suklumpa ant kelių, jai skaudu, bet niekis. Ave, 
mano Marija. Yra žvaigždė. Yra daina, yra rauda, kuri pa- 
virsta daina, kai ilgai verki. Kartais ji žino viską ir tada 
džiaugiasi. Tada ji tiki, jog kad ir kas atsitiktų, ji vis tiek 
sulauks kitos žvaigždės. 

Tada ją apninka gražios mintys, tada ji sapnuoja nuo- 
stabius sapnus. Tik gyvieji yra mirę, štai ką ji tada galvo- 
ja. Tik mama gyva, visi kiti seniai numirę. Ir gali įsivaiz- 
duoti, jog eina keliu į parapijos namus, o vaikinai 
spraudžiasi iš dešinės ir iš kairės, jog vieną kartą kažkas 
turi atsitikti. Vieną kartą ateis toks, kuris nesignaibys ir 
nesikeiks, jo rankos bus kitokios. Jis kalbės kitokia kal- 
ba, o jo grožiui neprilygs niekas. Ir tada bus kitaip, kito- 
kiam kambaryje, kur niekas neprakaituoja, kur niekieno 
kakta nebus spuoguota, kur niekas nedvoks degtine. 

Tas kitas palinksta virš pievos, ji ta pieva. Ji didžiulė 
makštis, ji dėklas kardui. Kada nors ateis jis žvilgantis, 
grakščiai žengdamas per pievą, geležtė neliesta rūdžių. 
Nieko daugiau nėra, tik švytinti žvaigždė ir žvilgantis kar- 
das, kuris po mūšio ateis pailsėti savo dėkle. Jis raudonas 
nuo kraujo, dėklas prisipildo lig kraštų, bet neskauda. 

Ji pradeda traukti nuo savęs drabužius, atsisėda ant 
grindų po motinos portretu, durys užrakintos. Po grindi- 
mis sėdi mirusieji, jų nuožmūs balsai dunda į jos grindis, 
garsas panašus į vaidinimą pragare. Tik gyvieji visą lai- 
ką privalo tylėti. Ji turi veidrodį virš komodos, pakreipia 
jį, palinksta į jo pusę ir sutinka save. Kitados bijodavo, 
šalindavosi veidrodžių, tada nekentė savo geliančio kūno, 
sprausdavosi bailiai į kambario kertę. Noli me tangere*, 
tai buvo trečioj klasėj, stengdavosi neliesti savęs, rankas 
laikydavo toli nuo kūno, tada dar nežinojo, jog kada nors 
atsiras nauja žvaigždė. Jog vieną rudenį laštakai prisikimš 
nukritusių lapų. 


*Neliesk manęs (Iot.). 

Dabar ji tyra ir graži, ji vienintelė tą Žino, tai jos pa- 
slaptis. To niekas neturi žinoti, tik veidrodis. Ji kiekvie- 
ną dieną prausia kūną karštu vandeniu, nori būti švari, kai 
ateis žvilgantis, jis įžengs į kambarį, kur iki tol nieko ne- 
buvo, tik jis turės raktą. Ji parklumpa prieš veidrodį, par- 
klumpa prieš save pačią, ji tas, kuris ateis, kol kas, ji at- 
stoja tą kitą, žvilgantį. Ave Marija, mano kūne. 

Jos geriausi rūbeliai guli ant lovos, raudona palaidi- 
nukė, juodas sijonas, ji užsivelka raudoną palaidinukę, 
paleidžia veidrodį. Net springdami kvatoja mirusieji sa- 
vo pragare, jie jai nerūpi, ji guli nuoga ant grindų, rau- 
dona palaidinukė aptempusi baltas krūtis. Motina pasii- 
ma kėdę ir pasislenka arčiau, prisislenka labai arti, tad 
visa kita nesvarbu. Bet kada nors įsižiebs nauja 
žvaigždė, kada nors žvilgantysis suras raktą į savo vie- 
nintelį kambarį, ji užsimerkia, sučiaupia lūpas, staiga 
begalinis grožis apglėbia ją savo skausmu, ji vėl trupu- 
tėlį paverkia. 

Tuo tarpu susijuokia Vestlundas, degtinės porcija nu- 
garma žemyn, aštuntoji, jis pastato taurę ant direkto- 
riaus stalo. 

— Aštuonios, — sako jis, šluostydamasis lūpas. 

Bet Simonas paniuręs, sukioja žiedą ant mažojo pirš- 
to, paskutinę kortų partiją jis pralošė, jie varžosi, kas bus 
įmonės direktorius, rezultatas du du. 

— Septynios, — sako Simonas, barškindamas. žiedu 
į stalą. 

Vestlundas įkaista, vis dėlto greitai nusiramina, atsisto- 
ja, pavaikštinėja, nė kiek nesvirduliuoja, jis pasuka ranke- 
nėlę ir paima ragelį. 

— Šeši trys, — sako jis. 

Simonas neteisingai supranta, nuo gėrimo jam aptems- 
ta nuotaika. Pasak Hagstriomo. 

— Du du, — suriaumoja jis, — taigi neišspręsta. Dar 
neaišku. Ir tik septynias porcijas išgėrei. Bet liaukis, jei 
daugiau nevalioji! 

Vestlundas susijungia su Bengtsono kavine. 

— Labas, Rulana, — šūkteli į ragelį, matyt, nori pa- 
sigirti Simonui savo mergomis, — čia Hilmeris. Kokia 
būsi šiąnakt? Nusivilk raudoną megztinį ir nusiimk sma- 
ragdo grandinėlę, kurią tau nupirkau, kai paskutinį kar- 
tą buvom Jevlėje. 

Pašnairakiuoja į Simoną, aha, girdi. Bet: 

— Užčiaupk srėbtuvę, ožy, nes pakviesiu policiją, — 
išgirsta jis atsakymą. 

Matyt, senė Bengtson atsiliepė. Jis ramiai padeda rage- 
lį ir vos nepravirksta, taip ir atsitinka, kai esi geras, per 
daug geras, štai kur visa bėda. Dabar jo eilė dalinti, ir jis 
dalina. Simonas laimi, Simonas tampa direktorium, jis su- 
sisagsto švarką ir persibraukia per akis. Dabar reikėtų aki- 
nių, su auksiniais rėmeliais, įmonės direktoriaus akinių. Ir 
akinių nuo saulės, kai eina į seifą. 

— Nemanyk, kad aš pavydžiu, ne, — sako Vestlun- 
das, — tu direktorius. Ir šaukštai po pietų. Bet aštuonias 
išgėriau, atsimink. O gal atsinešti skaičiavimo mašinėlę. 

Jis mosteli ranka į kampą už komodos, ten slėpdavo 
savo davinį, tais laikais, kai dar reikėjo. Bet Simonas 
taip gauna, kad nutyla. Simonas ir skaičiavimo mašinė- 
lės neturi. 

Vestlundas drožia toliau: 

— Bet jei aš nebūsiu vicedirektorius, tada velniai rau- 
tų. Tada liepsiu nesiųsti pjūklo. Štai! 

— Septynios, — šaltai sako Simonas maišydamas kor- 
tas, — dėl to kito sulošim. 

Bet dabar Vestlundas nusiteikęs kilniadvasiškai, išmau- 
kia ir devintą, o su kortomis nei bėgti, nei rėkti, Simonas 
tampa ir vicedirektorium, nieko nepaveiksi. Pusę antros 
Simonas direktorius, vicedirektorius, ekspedicijos šefas, 
skerdyklos šefas, vyriausias kontrolierius, prekybos šefas 
ir vyriausias skerdėjas. Vestlundas yra personalo skyriaus 
šefas, vis dėlto šis tas, panorėjęs gali duoti Simonui ke- 
liu į užpakalį. Šiaip ar taip nedaug, jis galutinai susigrau- 
žia ir pasiguosti trokšta, kol dar laikas. 

— Simonai, leisk paspausti tau ranką. 

Jie spaudžia ir spaudžia, aureolės išnyksta kaip dūmas, 
begalinis liūdesys pasklinda kambaryje, Simono automo- 
bilis sustoja prie gyvatvorės. Vestlundas stengiasi jo ne- 
matyti, bet nesiseka. 

— Tokį velnią reikia turėti, — atsidūsta jis.— Nesu- 
prask manęs klaidingai. Aš turiu pjūklą. Turiu savo tris- 
dešimt penktą. Ir radiją turiu. Ir dešimt dvylika knygų tu- 
riu. Ir tris litrus knygelėje. Ar dėl to verta manęs gailėti? 
Kaip? 

Dabar Simonui pasidaro truputį neramu, jis išsiverčia 
iš kėdės, apsunkęs nuo degtinės ir visų garbingų pareigų, 
bernas jau trypia prieškambaryje, jis turi atsipeikėti. 

— Ar labai bjauriai atrodau? — graudžiai klausia Vest- 
lundas. 

Vestlundas irgi ant kojų, jie stovi priešais kits kitą, 
Vestlundas atsispindi Simone lyg veidrodyje. Bet jo liūd- 
numas greitai praeina, viskas praeina, tik reikia palaukti. 

— Nesijaudink, Vestlundai, — sako Simonas, jis atida- 
ro duris savo bernui, — tu atrodai kaip, kaip... 

— Kaip paryžietis, — užbaigia jis. 

Ir to pakanka, jie susidaužia už paryžietį, bet tik su 
alum. 

—- Automobilis čia, — sako Karlsonas. 

Šitam trūksta tik livrėjos, ir su dviem ausim, Hagstrio- 
mas šmėstelėja už jo. 

— Ar tu su automobiliu iki pat laiptelių privažiavai? — 
klausia Vestlundas. 

— Šitaip būtų reikėję pirma trejetą obelų iškirsti, — at- 
siliepia Hagstriomas. — O tada galėčiau ir į prieškambarį 
įvažiuoti, jei Vestlundas taip pageidautų. 

Simonas nusišypso, Karlsonas nusišypso, abu išeina. 
Automobilis stovi prie skerdyklos, Hagstriomas kasosi pa- 
kaušį, Vestlundas tikrina save, ar girtas, ne, jis tarsi lynu 
žengia laiptais. Bet Hagstriomas, matyt, kažką turi pasa- 
kyti, nes sustoja po medžiu. 

— Ar sunkvežimiu važiuosim pas pastorių? — klau- 
sia jis. 

Simono ausys paūgėja colį, jo berno taip pat, Vestlun- 
das įkaista kaip asfalto katilas. 
— Kurgi ne, kad tu prasmegtum, — sako jis Hagstrio- 


mui. — Argi mano trisdešimt penktas netinka vestuvėms? 
Kas kitaip sakė? Ką? 
— Kaip tik niekas, — atsako bernas. — Bet neseniai 


iš Lindo girdėjau, kad Hildura lyg užprašiusi jį dvidešimt 
po antros. Girdi, jo tokia minkšta sėdynė. 

Dabar jau liežuvį tenka laikyti už dantų, Vestlundas 
nužvelgia visus tris vyrus, daugiau jie neturės iš ko šai- 
pytis. Ir, šiems dar nespėjus nė mirktelėti, pasileidžia 
laipteliais aukštyn, visi kiti iš paskos. 

— (Gaus ji gerą sėdynę, — sušunka jis, įgriūva vidun, 
įgriūva į kontorą, anie taip pat. 

— Imkit, — riktelėja jis bernams. Šie paima. 

Taigi paima odinę sofą už tris šimtus aštuoniasdešimt 
penkias kronas, iškaburkština iš kontoros, nuneša laiptais 
žemyn, užkelia ant Vestlundo dvidešimt devinto. Sofa 
švyti prieš saulę kėbule ir atrodo kaštuojanti mažiausia 
šešis šimtus. „Atremk savo nuvargusią galvą“, parašyta 
ant didžiojo priegalvio. Dabar, velniai rautų, nėra pavar- 
gusių. Vestlundas užsiropščia ir atsisėda ant sofos vienas, 
nes Simonas su Karlsonu pėdina prie fordo. 

— Dabar mes pažiūrėsim, kieno sėdynė minkštesnė, 
Lindo ar Vestlundo, — šūkteli jiems įkandin, paskui įsi- 
kiša pirštą į burną ir pašvilpia Siri, jau laikas. 

Ir ji išeina, kaip tik tada, kai Hagstriomas tikisi, Žžen- 
gia vientulė, smulkutė laiptais Žemyn, su juodu sijonu, 
raudona palaidinuke, žvelgia kažkur į tolį, už visų miru- 
siųjų šioje žemėje. Bet, regis, eina į šermenis, o ne į ves- 
tuves. 


— Aukščiau galvą, mergiote, — sako Vestlundas, 
prasmegdamas vis giliau ir giliau personalo skyriaus še- 
fo sofoje. 


Jis pabarbena į kabinos langelį, Hagstriomas įjungia 
pirmą bėgį, vestuvių kelionė prasideda, Simonas supy- 

pina už raugerškių krūmo. O gal Karlsonas? Taigi pa- 
pypina ir važiuoja. 


Jie išrausė duobes abipus priebučio, į duobes susmei- 
gė berželius. O svetainėje jau rangėsi žalios girliandos, 
raudonos girliandos, geltonos girliandos ir mėlynos gir- 
liandos tartum gyvatės Viešpaties džiunglėse. Iš rūsio at- 
nešė alų, Irma ir jos valkata. Rūsyje buvo tamsu, nors į 
akį durk, jie drauge pakėlė nuo grindų statinaitę ir vėl 
drauge pastatė atgal. Duok man bučkį, pasakė Irma, nuo 
lubų varvėjo, staiga ji pasidarė sunki lyg statinaitė. Bet jo 
lūpos buvo karčios, atsidavė krauju. 

Svea stovi virtuvėje su baltu švarkeliu ir kepa, Siore- 
nas paėmė ją už alkūnės, kol kas nieko nesakė apie pre- 
keivio seges. Jo rankos sakuotos, ir ant rankovės liko dė- 
mė. Tu padarei dėmę, sušnypštė ji. Juk ir taip ne vieną 
turėjai, atkirto jis. Ji nesuprato, turbūt supras vėliau. 

Viršuje senis pasipuošęs vestuvėms, rankas susidėjęs 
ant kelių. Hildura užmovė jam žiedą, visai lengvai. Įpjo- 
vė žandą, nedaug kraujo išbėgo, pats sau vienas pradėjo 
samprotauti. Jis turi laiptus ir turi kojas, jos kvepia mui- 
lu. Bet žemyn lipti dar negali, yra kliūčių, kurių nė vel- 
nias nežino, jis uždarytas kalėjime kaip tu ir aš. Taip ir 
sėdi kur sėdėjęs, laikrodžiai knapoja kaip balandžių sna- 
pai, sykį kelyje pasirodė Žmogus dviračiu vedinas. Kodėl 
jis nevažiuoja, pasakė kažkas. Buvo karšta, eiti sunku tam 
žmogui. Ne, atsakė jis, tas, kieno buvo dviratis, numirė, 
prigėrė prieš ketvirtį valandos, dviratis gulėjo paupy. Nie- 
kam nevalia važiuoti numirusio dviračiu, sėdi jis pasken- 
dęs prisiminimuose, rodos, vakar tas dėjosi. Argi vakar? 

Senis valkata turi aštuonis posmelius vestuvių eilėraš- 
čio, po šešias eilutes.Visai kitas sėdėjo ir rašė, kitoj pa- 
vėsinėj, kažkas netoliese kapojo malkas, stiprus bjaurybė. 

Jis, tas kitas, irgi rašė eilėraščius, valkata sėdėjo kiek ato- 
kiau, kiek aukščiau ir žiūrėjo į jį. Jis rašė apie peilius ir 
naktį Žemėje, jo rašalinė buvo pilna kraujo, patekėjęs mė- 
nuo švietė jam. Aš gal nepilnaprotis, galvoja valkata, to- 
kių dalykų niekam nevalia matyti, draudžia įstatymas. 
Taigi jis užmiršo viską, bent tam kartui. Dabar jis tik plu- 
kiasi, plukiasi palinkęs prie popieriaus lapo, plukiasi su 
žodžiais, plukiasi su gyvenimu. Kone valandą šitaip gal- 
voja, o už jo kažkas triūsia su žalumynais: netrukus aš 
būsiu tas Kitas, kuris sėdi kitoj pavėsinėj, o jo rašalinė 
pilna kraujo. Reikia parašyti eilėraštį apie mirtį, kol dar 
ne vėlu, nors rugpjūčio mėnuo. Reikia rašyti apie mirtį, 
ne apie vestuves. Štai šitaip. Tu mažas žmogeli, tu jauni- 
ki! Tavo patalas paklotas paskutinei nakčiai, sutuoktuvių 
nakčiai. Tavo juodoji nuotaka nusistato laikrodį, suvilgo 
savo lūpas vieninteliu vynu, tavo lūpos turės jį nusausinti, 
tu tą Žinai. Tavo vienintelė jaunoji vadinasi mirtis, netru- 
kus turėsi jos vardą. Netrukus tave myluos vienintelė iš- 
tikima meilužė, todėl nusirenk nuogas, jos patalas karštas. 

Tuoj Dainininkas bus apsitaisęs vestuvėms, daina guli 
miške po krūmu ir miega, vidurdienis, jis su skrybėle ant 
galvos, šiaudine skrybėle. Kitados operoje turėjo šiaudi- 
nę skrybėlę, reikėjo ją suvalgyti ir nebūtų taip atsitikę. O 
dabar turėjo ją ant galvos, gėrė prieš tai. Buvo gražus ir 
gėrė daug. Aš pavojingas visuomenei, dainavo jis savo 
vonios kambaryje. Dabar kitokia buvo daina, jis nusiėmė 
šiaudinę skrybėlę, lūpose suvirpėjo šypsena, jis nuginė ją 
ir uždainavo. Vidur dainos apninka sustingę veidai, už- 
griūva jį tarsi jūros bangos, pasidaro šalta kaip eketėj, jis 
guli eketėj ir šaukiasi pagalbos. Šiaudinę skrybėlę laiko 
pakėlęs kaip skydą, šis subyra, lūpos susičiaupia, daina 
perpjauta gerkle parkrinta ant scenos grindų, smuiko nu- 
žudyta. Viešpatie, galvoja jis sutrikęs, aš ne tą, kas reikia, 
dainuoju, mano daina čia netinka, ji priklauso kitai ope- 
rai, kitam laikui, kitai vietai. O po to sapnas amžinas, 
sapnas apie tylą, neišvengiamą tylą. Dabar jis prisisega 
varlytę Malmo kambaryje ir savo, daina nenumirusi, ji 

pabunda po krūmu, nusižiovauja, išlenda iš miško, ji gy- 
vena elgetyne. Vieną sykį visi pamatys, kad nusprendė 
klaidingai, tada bus tylu tylu. Šiandien jis parašė dar vie- 
ną laišką ir atidavė viršininkui, kad išsiųstų. 

Gunaras sukrauna žuvis prieangyje, paskui randa strėlę 
Olasės dirvoje, paieško upelyje devynakės, bet randa tik 
dėlę, užtupdo ją ant kito akmens. Šitas akmuo nekęs dė- 
lės, tai irgi Žaidimas, šmirinėti visur ir perkėlinėti smul- 
kius padarus į tokias vietas, kurių jie nekenčia, tai geriau- 
sias jo Žaidimas, žaidimas, kurį kiti žaidžia su mumis ir 
kurį mes labiausiai mėgstam žaisti. 

Rudolfas išsineša grėblį iš daržinės, šventadieniškai 
apsitaisęs bando su juo grėbstyti, tik mažai kas įkliūva. 
Bet Rulana įklius, ją grėbstys, kol dantys išlūžinės, vie- 
nas toks vaikšto po pievą ir grėbsto, dar prieš penkiasde- 
šimt metų pradėjo. Tai buvo Aspas, Augustas, nelabai 
sveikos galvos, grėbstė ir grėbstė, o metai slinko, galiau- 
siai jis numirė, bet vis tiek nesiliovė grėbstęs. Rytais, pra- 
slinkus dešimčiai metų po jo mirties, žolėje mėtėsi išlū- 
Žę grėblio dantys, mama dar ir dabar jų randa, ji vienin- 
telė, ji Aspas. 

Viduj ji negali būti po to, kai gavo laišką, Hildura, Gu- 
naras grįžo nuo pašto dėžutės prie vartelių, rankoje turė- 
jo paštą: „Upsalos naujienas“, „Jevlės dienraštį“, ,Smo- 
lando laikraštį“, žalią laišką iš Ipotekos banko, laišką iš 
Ūkininkų draugijos, dar bernui laišką iš namų. Hildura, 
šūktelėjo jis, tau laiškas. Ant voko nebuvo pašto ženkliu- 
ko, neišvaizdus ir plonas, užsidariusi kambaryje viena at- 
plėšė jį. Parašyta keletas eilučių, bet ir tų užteko: Kas 
barbena į jaunosios langą ketvirtą valandą ryto? Tą no- 
rėtų ir kai kas daugiau žinoti. Bet taip jau, matyt, yra. 
Imi, ką turi. 

Ji buvo apsitaisiusi jungtuvėms, laiškas nukeliavo į pa- 
laidinukės kišenę. Mama, eisim, sako ji. Hilma jau irgi 
gatava, Hildura užsagstė jai visas kabeles, susuko į kuo- 
dą plaukus, apavė juodomis kojinėmis, ir jos išėjo. Užsu- 

ka į pavėsinę pas valkatą, dar nebaigta, sako jis, bet grei- 
tai, švilpauja. Jos traukia toliau, vidurdienis, bernas sto- 
vi ir taip pat švilpauja, prausiasi ežere, nuogas, kiek jos 
gali matyti, Rudolfas švaistosi su grėbliu, vėl turbūt šu- 
lą pametęs. Dėl Rulanos. 

Jos eina dar toliau per šilumą, visa, ko neteks, ji trokš- 
ta pamatyti, glaudžiasi prie motinos lyg prie medžio, į ku- 
rį gali pasilaikyti, jos eina po alyvomis, čia kitados kabo- 
jo sūpynės, linguojamos vėjo. Ji buvo mažytė, visas pa- 
saulis plytėjo po ja, aš supuosi ant aukščiausios šakos 
kaip Zachris Topelijus, vienas toks manė, kad šitaip vadi- 
nosi, paskui prigėrė. Jos dirstelėja į daržinę, čia guli ro- 
gutės, kartą ji tupėjo po kailiu ir buvo mažesnė už veršiu- 
ką, vėjas stūgavo po laukus, ji anksti pabudo. Jie važia- 
vo žiemos keliu, žvaigždės mirgėjo virš kalnų, tėtė laikė 
rankoje žibalinę lempą, Rudolfas stovėjo užpakalyje ir 
klykavo iš džiaugsmo posūkiuose, ledas žiburiavo ežere, 
bokšte skardžiai skambėjo varpai. Ji sėdėjo palei langą 
bažnyčioje, gali uždegti žvakes, Viktorai, pasakė zakristi-. 
jonas. Tėtis atsistojo, uždegė sietyną lango nišoje, stovėjo 
ilgai, kad visa bažnyčia matytų, Hildura niekada iki tol jo 
taip nemylėjo. 

Bet imi, ką turi, ji paima Hilmos ranką, jos eina link 
šulinio ir mėšlo krūvos, viską ji renka ir kraunasi į save, 
ji didžiulis kelioninis krepšys, ji prigrūda jį pilną, užraki- 
na, ištraukia raktelį ir numeta ant grendymo. Juk amžinai 
rakteliai dingsta daržinėse. Arba laikrodžiai. Arba cigare- 
tės. Ar bent plaukų segtukai. Kartą per kūlimą ji net še- 
šis pametė. 

Priešais pavėsinę striksi kielė, per vėlai striksi, jos įei- 
na pas valkatą, šis paduoda sulankstytą popieriaus lapą, 
nusigręžusi nuo senių ji išskleidžia jį. Niekaip negali per- 
žengti pirmos eilutės, ji tokia juoda, tokia aukšta, sunki 
kaip vartai. Kas žino, kur mano sielvartas tūno? 

Palikusi juos ir visa kita, ji išlekia iš pavėsinės, išgąs- 
dina kielę, nori bėgti kuo toliau, lyg įmanytų rasti tą, kas 

žino. Bet ne ką nubėga, tik iki malkų ožio. Nes pro di- 
džiuosius vartus įvažiuoja Lindas, iš abiejų pusių durelėse 
švediškos vėliavėlės. 


e 
“ 


Vestlundas įrieda į kiemą, iš paskos įrieda Simonas, 
įrieda vienas po kito, rieda tiesiai link nuotakos ir pulko, 
kurie stovi prie vartelių, ten stovi ir Lindo mašina. Pats 
Lindas stovi ant paminos ir atrodo įširdęs. Ir ko neširs? 
Pirmiausia atrodo, kad jie taikosi užvažiuoti ant jo, bet 
ne, tik kvailioja, įspraudžia jo mašiną tarp savo automo- 
bilių, nė durelių neatidarysi, ne. Tada atkunta Lindas ir at- 
kunta Rudolfas, Siorenas taip pat. Vestlundas tebesėdi so- 
foje, Simonas išlipa lauk. 

— Bene atsikraustot? — šūktelėja Rudolfas, — Tik 
mes neturim laisvo kambario. 

Vestlundas galingai įsižeidžia, nukrato cigaro pelenus. 

— Ar tai tu šitoks svainis, — nusiskundžia jis iš sofos 
gilumos, — kad manai esąs per geras važiuoti pas pasto- 
rių Su svainio mašina! 

— Lipk nuo sofos, stuobri, — sako Rudolfas, atidary- 
damas užpakalinį bortą. — Manai, smagu apsijuokti prieš 
visą kaimą! 

Simonas įsiterpia: 

— Argi jau draudžiama sėdėti sofoje, — sako einąs di- 
rektoriaus pareigas, jis stovi kieme įsitvėręs į sofos atlo- 


šą. — Po kipšais, Bomhuse mes tik ir sėdim sofose. 
— Liaukitės, — užrinka jiems Hildura, — visi jūs 
vienodi. 


Per vėlu, jie jau kėbule, Lindas, Rudolfas ir Siore- 
nas. Vestlundas pasunkėja keliais kilogramais, jie tempia 
sofą į sunkvežimio užpakalį, bernai sėdėdami kabinose 
vypso, stabdžiai įjungti, taigi jų mašinų niekas neišjudins 
iš vietos. Siri niekas nerūpi, ji žiūri pro palėpės langelį, 

tegul rėkauja visi mirusieji, jie nutempia sofą iki krašto, 
Vestlundas išsikutuliuoja lauk. Jie pastato sofą prie tvoros 
ir nusipurto rankas, Vestlundas atsisėda ant jos, cigaras 
beveik surūkytas. 

— Kelias porcijas išmaukei, kol čia atsibeldei? — 
klausia Irma, ji tokia įpykusi, kad dreba, nosies šnervės 
išpūstos. 

Tuoj pripuola Simonas į pagalbą. 

— Ne daugiau kaip aštuonias, — sako jis. — Nė laše- 
lio daugiau. Regnario ir Bordo. Ir dar kelias alaus. Bet 
alus... 

— Et, vis tiek nesu blogesnis už škiferio bobas, — 
priduria Vestlundas, suraukęs išprakaitavusią kaktą Žiūri, 
kaip jie stumia Lindo mašiną. 

Ir stumia tiesiai į sveikąją ieną, ši subraška ir nulūžta. 

— Tėtė dingo! — sušunka Hildura. Ji vienu šuoliu už- 
lekia laiptais, durys užrakintos, viduje tylu, aimanuok ne- 
aimanavusi. Ir vėl žemyn. 

Tada erzelynę perskrodžia šaižus, visa užgožiantis sig- 
nalas. Gunaras įsilipęs į Simono automobilį ir pypina. Vi- 
si tyli, ir tai keista: nėra reikalo ilgai tylėti, kad prapliuptų 
visa gerkle kvatoti. Jie pažvelgia į sofą, kur ilsisi Vestlun- 
das, pažvelgia į cigarą, kurio tik žarija likusi, net sulūžu- 
sios ienos kelia juoką. 

— Lauk iš sofos, Vestlundai, — sako Rudolfas, jau ge- 
raširdiškai. — Ruoškis į jungtuves, šėtone! 

Vestlundas nuolankiai atsistoja, eina prie Hilduros, jis 
rūpinasi ja, kada nors pilną knygą prirašys pavardžių, 
kam buvo geras. Jie susėda į Lindo automobilį, višta už- 
šoka ant sofos, nieko baisaus, jei daugiau ko nepadarys, 
jie išvažiuoja. 

— Velnias, jeigu pralenks, — sako Vestlundas Lindui, 
anie burzgia iš paskos, sunkvežimiai. — Greičiau, juk ne 
laidotuvės! 

Bet Hildura nesijuokia, visą laiką sėdi persikreipusi, 
žiūri į kiemą ir mato išdaužtą langą. Tik senio nemato, o 

ties paskutiniu posūkiu Karlsonas aplenkia juos, supyp!- 
na ir pralekia pro šalį. Hagstriomas irgi nenori pasirody- 
ti esąs blogesnis, šast, prašvilpia ir jis, Vestlundas neatsi- 
gėri savo dvidešimt devintu, pagaliau atvažiuoja. 

Klebonijos kiemas aptvertas gudobelių gyvatvore, su 
geležiniais varteliais, Hildura iš lėto pastumia juos, šie su- 
cypia, visi tyli. Kieme žvyruotas takelis, Hildura eina pir- 
moji, lyg būtų viena, šuo spokso iš būdos, Vestlundas ve- 
jasi ją. Žolėje guli obuolys, Gunaras pasiima, Irma 
nuskuta jam ešerį, jis sucypia kaip varteliai. Priešais kle- 
boniją nedideli laipteliai, šešios pakopos ir su geležiniu 
turėxlu, rodos, amžinybė praeina, kol užkopia jais. Ji Žžen- 
gia po žingsnelį, imi, ką turi, iš pastoriaus skalbyklos ky- 
la garai, paežerės pievoje tarška šienapjovė. Klebonijos 
plačios durys su stiklu, po Tilbergos Žmogžudystės iš vi- 
daus turi grandinę, ji suima rankeną, imi, ką turi. Išsitrau- 
kia nosinaitę, mažytį šlapią gumuliuką, imi tokią nosinę, 
kokią turi, tuo pat metu kitapus tvoros ji išgirsta keistą 
garsą, paleidžia rankeną. Visi išgirsta, šalikelėje nuvirsta 
dviratis. Link vartelių artėja žingsniai, akimirką jis stab- 
teli dvejodamas, paskui atidaro ir iš lėto prieina prie sa- 
viškių. Jo kelnės dulkinos, ištepliotos alyva nuo grandi- 
nės, prakaitas sruva žemyn už apykaklės. 

— Tėte, — sukužda ji tokia laiminga, lyg jis būtų jau- 
nikis. 

O Vestlundas šūkteli Simonui, apsižiūrėjęs, kad lieme- 
nės kišenė tuščia, Simonas užlekia laipteliais. 

— Žiedą, — supūkščia Vestlundas. 

Jie tampo kaip įmanydami Simono mažąjį pirštą, bet 
žiedas vis tiek kur buvęs, ateina Rudolfas, irgi patampo, 
jie tyliai ir atsargiai keikia, kad niekas negirdėtų. 

— Išbrinko prakeiktasis, — sako Vestlundas. — Kai 
sugrįšim namo, teks peilį paimti. Ar pjūklą. 

Jie dar pasiplukia, bet žiedas tarsi prilydytas prie Si- 
mono piršto. Hilma nusimauna saviškį, įbruka Vestlundui 
į saują. Klebonijos prieškambaris tamsus, čia baltos du- 

rys, pro jas ir reikės jiems eiti. Durų rankena iš šaldan- 
čio žalvario, Hildura suima ją, imi, ką turi. 

Simonas paskutinis įsmunka pro lauko duris, gerai už- 
veria, užveria negrįžtamai. Užveria kairiąja ranka. Dešinę 
slepia kelnių kišenėje. 

IMI, 
KĄ TURI 


et dabar vakaras, ir mėnuo plūduriuoja virš ežero, šu- 

linio dangtis atstumtas, šulinys sklidinas šviesos, sru- 
tos mėšlyne žvilga kaip užtvanka prie Liofstos fabriko. 
Kieme stovi trys automobiliai, mėsininkų ir vienas iš 
miesto, Plimutas 32, laivas spindi ant aušintuvo. Ežys ga- 
vo vestuvių pieno, dabar ritasi per mėnesieną, po velnių, 
jei dabar ateitų lapė, galvoja jis, taigi nusiteikęs gerai. 
Šienapjovė užmigusi, nuleidusi sparnus nakčiai, po ieno- 
mis pastatyti ramsčiai, todėl senis patenkintas. Nes šį va- 
karą visi turi būti patenkinti, net ledas patenkintas, nors 
vakaras šiltas, jis giliai po pjuvenomis sode ir nebeprakai- 
tuoja. Arkliai gavo duonos ir cukraus, jie stovi garduose 
ir sapnuoja: vienas sapnuoja girią: rogės prikrautos rąstų, 
jie tempia juos per kadugyną, sniego dar nėra, visi jie su 
dideliais žąslais mažyčiuose kruvinuose nasruose. Šiaudai 
po karvėmis šilti ir sausi, mėnulis šypsosi už smulkių lan- 
gelių, dabar metas, kai akliai nustoję gelti. 

Obelys išskėtusios mėnesienoje šviesias šakas, žolė pa- 
mažu pradeda ašaroti, reikia daug ilgų suknelių jai brau- 
kyti, kad išdžiūtų. Vorai neria tinklus vartuose, samanos 
spūra ant tvorų, joms niekas nerūpi, geriausias būdas, kad 
niekas neapgautų. Katės traukia medžioklėn į mėnesieną, 
sėlina žolynų džiunglėmis, sėlina į bulvienų girią, vaka- 
ras pilnas pavojų, jos sėlina per rugius sulig debesim 
aukštumo, sėlina atsigerti į vandens duburį, vakaras pil- 
nas dramblių trimitavimo, kačių žemė dreba. 

Vakaras pilnas aštrių šešėlių, jie nusidriekę pavartėse, 
kaminų šešėliai ramiai ilsisi ant stogo. Bet kai kurie še- 

šėliai juda, suka aplink namą, kiti aplink kluoną ir tvar- 
tą, juda vikriai, trūkčioja, visą laiką sprukdami nuo švie- 
sos. Vienas šešėlis išeina į priebutį. 

— Kas ten? — šūkteli šešėlis, nužengdamas ant egli- 
šakių. 

Atsakymo nesulaukia, nebent atsakas vikrūs žingsniai 
ir pėdsakai rasoje, tamsūs pėdsakai už kertės. Dar vienas 
šešėlis išeina, atlinguoja mėnesienoje, sugirgžda ganyklos 
vartai, bėgantys šešėliai atrodo sunkūs. 

— Sustokit, nes pokštelsiu druskos. 

Šitaip šūkteli ką tik pasirodęs šešėlis, jis pasileidžia 
nuo priebučio pro šviežius berželius, išgirsta juoką vietoj 
atsakymo, jeigu dabar juokas yra atsakas. Paskui stoja ty- 
la, mėnulis švelniai barsto lietų ant dviejų šešėlių, kvepia 
rezetomis, šešėliai kvepia degtine. 

— Teks padaryti permainų, — sako vienas šešėlis, di- 
dysis, iškelia rankas virš galvos, Kalios Ševeno valsas 
drebina langus. 

Antrasis šešėlis irgi nemažas, atsipalaiduoja ilgą kak- 
laraištį, nutykina už kertės, ten, prie saulėgrąžos, staiga 
suklumpa ant kelių. Netikėtai tylą sudrebina sprogimas, 
prie bulvinės sužėri ugnis, iš mėnesienos pliūptelėja dū- 
mai ir nuvilnija link namo kertės. Namas patraukia pe- 
čiais, langų rėmai sutirta. 

— Teks padaryti permainų, — surinka didysis šešėlis. 

Paskui visai tylu, viduje Gunaras uždaro gramofoną, 
dar vienas šešėlis išvinguriuoja į priebutį, jis turi butelį 
rankoje. Visi trys šešėliai sustoja rateliu ir geria, mėnulis 
užsideda naują vasarinę skrybėlę, virš rugių lauko pa- 
sklinda tamsa. 

— Eisim į skirtingas puses, — sukužda vienas šešė- 
lis. — Ir susitiksim prie ežero. 

Taigi pasklinda, gramofonas vėl ima groti, du šešėliai 
susimeta draugėn, netrukus butelis ištuštėja. O palei bul- 
vinę kažkas kepurnėjasi, jie ima tykinti pirštų galais, dvo- 
kia paraku, jie užsitaiso kumščius, dar penki metrai. 


107 


VESTUVIŲ NAKTIS 


— Pui, — sušunka du šešėliai, staiga užklupę tre- 
čiąjį. 

Kišenės pribyra smėlio, vienas gauna kumščiu į pilvą, 
kitas spyrį į kelius, galiausiai sugriūva visi, trečiasis Vir- 
šuj, jis stipriausias. Mėnulis nusiima skrybėlę, atsiranda 
ganėtinai šviesos, jie kilstelėja apatinį ir pasižiūri. Tai 
Vestlundas. 

— Juk čia aš, — sako Vestlundas. — Ir nemėtau 
bombų. 

Rudolfas su Siorenu susižvalgo, žiūri, kad jie broliai, 
broliai po mėnuliu. Siorenas trenkia butelį į bulvinės du- 
ris, džerkšt. 

— Juk mes turėjom susitikti prie ežero, — aimanuoja 
Vestlundas, nevaliodamas ištrūkti. 

— Žinoma, bet kadangi jau guli apačioj, gausi dar 
vieną niuksą, — sako Rudolfas. — Nes kitaip nebus ly- 
gybės. 

Jie tesi pažadą. Ir tada viskas gerai. 

— Kaip dabar reikalai su Rulana? — maloniai sako 
Rudolfas, jis sėdi Vestlundui ant krūtinės, Siorenas ant 
kelių. — Ir kaip su Svea? 

Vestlundas nusišypso, jis guli po apačia, o iš tiesų yra 
viršuje, tik po nugara baisiai daug akmenukų. 

— Su abiem kuo puikiausiai, — atsako jis nuošir- 
džiai. — Rulana sėdi ant kėdės pavėsinėje su ponuliu iš 
miesto. 

— Juk ten tik viena kėdė, — purkštelėja Rudolfas, jis 
gerai žino, nes kitas pats nunešė prie stalo. 

— Būtent, — sako mėsininkas, — būtent; — pagaliau 
jis ištrūksta. — O Svea tikriausiai virtuvėje, taiso deser- 
tą. Tai štai kaip. 

Tada pokštelėja už daržinės, šįsyk silpniau, beržai su- 
svyruoja, suklykia paukštis, ir viskas. 

— Gal einam pažiūrėti grėblio, — sako Rudolfas. 

Jis vos neverkia, jie atrodo lyg kelio darbininkai, kai 
atsikelia savo Žvyruotomis eilutėmis, ir staiga supranta 
kits kitą pasakiškai gerai. 

Grėblys guli žolėje, jis grakštus ir dailus, matyti, kad 
ilgisi šieno. Apkaustas žvilga, niekas nėra matęs tokio 
gražaus grėblio, jie stovi rateliu aplink jį, iš kluono dvel- 
kia klijų kvapas. 

— Pasiutimas, — sako Vestlundas. 

— Tavo teisybė, — pritaria Siorenas. 

Rudolfas paima grėblį. | 

— Pačiupinėkit, — sako jis, iš susijaudinimo vos 
įstengdamas prasižioti. 

Jie visi pačiupinėja, paglosto kotą, jis švelnus kaip 
merginos nugara, Vestlundas švilptelėja. 

— Pačiupinėkite dantis, — sukužda Rudolfas. 

Jie pačiupinėja dantis. 

— Nė pašinėlio, — sako Vestlundas. 

— Šukuotis galima, — sako Siorenas. 

— Reikia turėti ką šukuoti, — burbtelėja Rudolfas. 

— Reikėtų plekučio šieno, — sako Vestlundas. 

Jis tempia grėblį žole, traukia pliku takeliu link Rudol- 
fo beržų, Siorenas su Rudolfu atsineša po glėbelį šieno iš 
daržinės. Paskleidžia jį mėnesienoje, padaro naują pievą 
kieme, Vestlundas tapena atbulas ir grėbia, apkaustas žyb- 
čioja pro pilką šieną. Hildura išeina iš trobos ir atsistoja 
prie vartelių. 

— Hilmeri, — šūkteli ji atsargiai. — Gal jau važiuo- 
sim namo? 

Vienas kiemo šešėlis atsako: 

— Eik sau atgal! Juk matai, kad jis grėbia. 

O šįvakar ji taip bijo šešėlių, todėl įlekia į vidų ir tik- 
riausiai pravirksta. 

Vestlundas sutraukia šieną į ilgą pradalgę. 

— Velnias ne grėblys, — sako jis. 

— Dabar mano eilė, — sako bernas. 

Vienas po kito slankioja jie mėnesienoje ir grėbia, Ru- 
dolfas sukrauna kupetą, pasmailina viršūnę, išeina krūtis. 

— Reikės kartkartėmis atvažiuoti čia ir pagrėbstyti, — 
sako Vestlundas; dabar jis be galo geras visa kam. 

Tuo metu nuaidi trečias sprogimas, bet šį sykį supur- 
to tik Rudolfą, taip supurto, kad šis subyra į skutus, tre- 
čiasis sprogimas tai juokas. Po to stoja visiška tyla, ir tuo 
blogiau. 

— Prisigrėbiau užtektinai, — sako jis nepaprastai ty- 
liai. — Paimk šieną! Eime su manim! 

Grėblį jis užsimeta ant peties tarsi šautuvą, kotas karš- 
tas, dantys Žioruoja. Siorenas su Vestlundu neša karštą 
šieną, susirikiavę eilute traukia kerštininkai link pavėsi- 
nės. Čia tik viena kėdė, ant jos sėdi dviese, Rulanos ko- 
jos švyti tarp Valinderio juodų, tai jis turi Plimutą, radi- 
jo prekyba irgi jo, jie kaip tik bučiuojasi. 

— O nailono galiu gauti kiek tik noriu, — romantiškai 
kužda Valinderis. 

— O į kailį gali gauti dar daugiau, — priduria Vestlun- 
das; šitaip jis išmokęs iš savo berno, dedasi malonus. 

Rulana pašoka, Valinderis tebesėdi, žiobčioja, užvertęs 
galvą į kerštininkus ir mėnulį, jis irgi turi keletą plombų, 
tik mažyčių. Rudolfas nusiima nuo peties grėblį, įsiremia 
į Jį, Vestlundas ir Siorenas užkemša pavėsinės angą šie- 
nu, Rulana atsuka nugarą, jos nugara daili. 

— Aha, tu pažįstamas ir su Rulana, — iš lėto sako Ru- 
dolfas. — Maniau, kad pažįsti tik mano pusbrolį, Nisę Ju- 
hansoną ir jo bobą. 

— Rulaną turbūt visa Jevlė pažįsta po to, kai tarnavo 
viešbutyje, — lengvai atsako Valinderis; už šitų trijų kai- 
mo stuobrių jis mato savo automobilį. Automobilis teikia 
drąsos. 

Bet Rudolfas jaučia, kiek tai tiesa, ir taip sugniaužia 
grėblio kotą, kad ranką įskausta. 

— Stok, — sako jis Valinderiui. 

Siorenas su Vestlundu padeda jam, savo jėgom Valin- 
deris, matyt, nebūtų išsivertęs. 

— O jeigu mes jį sušukuotume, juk ir šukas turim? 

Jis atrodo nesišukavęs, Rulana tikriausiai sutaršė jam 
plaukus, čia jai ne naujiena. 

— Kuriam šone skiri sklastymą? — klausia Rudolfas. 

Valinderis nesiteikia atsakyti, jie laiko jį dar tvirčiau. 


— Pirmiausia pabandykim skirti per vidurį, — sako 
Rudolfas smeigdamas grėblį į garbanas. 
— Mieste turim geresnių šukų, — sako Valinderis, 


bandydamas nekeisti minos, nors Rulana nežiūri į jį. 

— Užtat kaime su apkaustais, — atkerta Vestlundas. 

— Mieste iš plastiko, — nepasiduoda Valinderis. 

— Užtat mūsų ilgesnės, — pareiškia Siorenas. 

— Gal vis dėlto dailiau būtų sklastymas kairėje, — sa- 
ko Rudolfas, vienas grėblio dantis įstringa Valinderiui į 
ausį. 

— Mieste galima šukuotis pačiam, — nenustygsta Va- 
linderis. 

— Užtat čia kaime mes turim specialius šukanešius, — 
sako Vestlundas. — Jie lydi visur, kur tik eini. Jei nori, 
kad sušukuotų, užtenka tik sušvilpti. 

— Aš nešvilpiau, — atšauna Valinderis. 

Tada Rulana nusikvatoja, Rudolfas liaujasi šukavęs, 
Valinderį paleidžia. 

— O dabar tu pagrėbstysi, — sako Rudolfas jai. 

Jis. griežtas, įbruka grėblio kotą į jos gležną saują. 
Vestlundas su Siorenu nudriekia šieno taką nuo pavėsinės 
iki vartelių, Vestlundas atsisėda vienas ant baltos kėdės ir 
užsirūko. 

— Grėbk dabar, Rulana, — romiai sako Rudolfas. — 
Nes šitą grėblį padariau tau. Taigi, imk ir grėbk. 

Ji nemato kitos išeities, visi trys užsirūko po cigarą, o 
ji sugrėbia nuo takelio šieną į kupetą, darbuojasi sukan- 
dusi dantis, dreskia Žemę, visus tris didžiuosius grėbėjus 
net šiurpas krečia. 

— Ar jau baigei? 

Taip, gatava, ji nutrenkia grėblį Rudolfui, šis pačium- 
pa jį dešine ranka, o ją pačiumpa kairiąja. 

— Imkit šieną, — sako jis kitien1s. — Ir eikit su manim. 

Jie traukia link skiedryno, Valinderis liumpina kiek at- 
silikęs, smalsus kaip šarka. 

— Išnešk trinką, — paliepia Rudolfas bernui. 

Siorenas išritina trinką, vienoj rankoj jis turi kirvį, 
Vestlundas paleidžia šieną, Rudolfas paleidžia Rulaną, tą 
pat akimirką mėnulis užsimaukšlina žieminę kepurę. Ko- 
ne visai sutemsta. 

— Uždek šieną, — sako Rudolfas. 

Vestlundas kyštelėja degtuką, šienas dega vangiai, 
drėgnokas nuo rasos. Dabar Rudolfas padeda grėblį ant 
trinkos, paima iš berno kirvį, Rulana suklinka. Jis perker- 
ta grėblį į dvi dalis, paskui perkerta į keturias. Kerta per 
apkaustą, varis sulinksta, dantys pabyra į šalis. 

— Jau niekas negalės suklijuoti, — sako jis pagaliau, 
įbeda kirvį į trinką, akys Žvilga nuo sielvarto rasos. 

ienas užgęsta, netrukus vėl nušvinta mėnesiena, kiek- 
vienas pats grįžta atgal į puotą. 

— Vis dėlto pasiutęs buvo grėblys, — iškilmingai sa- 
ko Vestlundas, jie kaip tik eina pro vartelius. 

Valinderis bando paimti Rulaną už parankės. 

— Paleisk, — purkštelėja ji. 

— Aš galiu gauti nailono kiek tik noriu, — neatlyž- 
ta jis. 

— Užsičiaupk, — burbteli Rulana. 

Rudolfas sustoja ir palaukia, nežmoniškai nustemba, 
staiga pajutęs jos ranką po saviške, ir dar labiau nustemba 
supratęs: džiauguosi šia ranka. 


— Pasiutęs buvo grėblys, — tyliai sako Siorenas, jie 
jau priebutyje. 
— Išmesim už jį po burnelę, — surinka Rudolfas, 


žengdamas pro berželius į vidų, Rulaną laiko prispaudęs 
prie savęs. 

Valinderis pasilieka prie automobilio, užsirūko. 

— Ir tu gausi vieną, Valinderi, — šūktelėja jam Ru- 
dolfas. 

— Okei, — atsako Valinderis.— Palauk, Plimute aš tu- 
riu plastiko butelį. 

— O čia kaime, — suriaumoja Vestlundas, — viena 
senė turi plastiko šlaunis. Bet jas prisitaiso tik sekmadie- 
niais, eidama į bažnyčią. 

Taigi vėl visi geri ir malonūs, šešėliai pasitraukia, slie- 
kai išlenda į mėnesieną. 


Svetainėje karšta, girliandos riečiasi nuo šilumos, Žžva- 
kių nedaug belikę. Tik girti angelai slankioja v0 kamba- 
rį. Jie vėl sėda užkąsti, dar likę pora litrų degtinės, kelios 
dėžutės silkių ir ančiuvių, visi raudoni ir mėlyni, tik nuo- 
taka išblyškusi. Miesto ponai rakinėja ančiuvius, iminėja 
ašakas, Vestlundas ryja su viskuo. Miesto poniutė jau ka- 
dai kas spokso į Sioreną, nori jį pabučiuoti, jos vardas 
Mary, ištekėjusi už pusbrolio, suka aplink ir bučiuojasi. 
Ką padarysi, kad kraujas verda, kaip sako pati, ji turi 
plastiko pudrinę, per ketvirųų valandos suvalgo menką sar- 
dinę. Svea nori sviesti į ją kotletą, ji sėdi greta senio Bju- 
ro, šis gnaibo jai pakinkius. Senė Bjur svarsto, kiek čia 
visko dedasi, gerai būtų turėti pieštuką ir popieriaus, ant- 
raip, gresia pavojus, kad nieko neatsimins. Bet, kad Dai- 
nininkas ir Hilma sėdi susiėmę už rankų, nėra reikalo už- 
sirašyti, neužmirš. 

Simonas geria daugiausia, du stiklus po kiekvieno an- 
čiuvio, toks paprotys esąs Bomhuse, kaip jis sako. Tarp 
vieno ir antro stiklo pasižiūri į Bjurą, jie dabar nedraugai, 
o tai sena istorija. Simonas pirmą sykį nuėjo į Bjuro ar- 
klidę: ten stovėjo arklys, matyt, kažkoks nesveikas, Simo- 
nas pasiuto. Bjuras irgi pasiuto, tai atsitiko dar jo jaunys- 
tėje, tada jis buvo kur kas karštesnis: tai tu manai, kad aš 
sukčius, pasakė jis. Tą ir turėjau galvoj, atsakė Simonas, 
sukčius. Nors būtum pavadinęs niekšu, tada galėtum ap- 
siginti. O dabar atsidursi Erbiu teisme. Tuo ir baigėsi, ga- 
vo užsimokėti baudą. Bene galima pravardžiuoti sukčium 

kelių valdybos pirmininko pavaduotoją! Iki šiol jie buvo 
nesisveikinę vienuolika metų ir tris mėnesius, nepasisvei- 
kino ir šį vakarą. 

Hagstriomas su Karlsonu gale stalo kalbasi apie auto- 
mobilius, Vestlundo jau trisdešimt aštuntas, bet tai dar ne 
viskas, kaip sako Karlsonas. O Simono, kai girtas, galima 
iki šimto septyniasdešimt penkių pakelti. Geriausia būtų 
prisitaisyti sparnus, mano Hagstriomas, tada galėtų nu- 
skristi į Buruviką krokodilų skersti, nes ką kita skersti 
šiam kaime nėra vilties. 

Rulana su Rudolfu šnekasi apie grėblius. Rudolfas ma- 
no, jog galėtų padaryti kitą tokį patį, pritvirtintų lentelę su 
vardu ir taip toliau, ji su juo grėbtų tik keturlapius dobi- 
lus, ir Rulanai atrodo šitaip būsią gražu. 

O Hildura kuo toliau, tuo labiau blykšta, jaučia krin- 
tanti, krintanti skradžiai stiklų skambėjimo, visų šviesų ir 
visų balsų. Irma sėdi priešais ir laukia, dažniausiai Žval- 
gosi į langus. Ir tikrai pasigirdo barbenimas, dešimtą va- 
landą kažkas pabarškino į pietinį langą, Hilmeris lauk, 
Siorenas lauk, Rudolfas irgi. Sugrįžo atgal girtesni, tik be 
barškintojo. 

Siri irgi tarp visų, ji vientulė, buvo nuėjusi pas valka- 
tas į daržinę, nunešė valgio ir degtinės, sėdėjo aplink dė- 
žę, žibalinė lempa stovėjo asloje. Turėtumėt būti trise, nu- 
stebusi pasakė ji. Turėtume, atsakė jaunesnysis, užtat tu 
gali pasilikti. Tada ji išbėgo, vidur kiemo sustojo. mėne- 
sienoje, pajuto, kaip trokšta grįžti atgal. Bet negrįžo, dan- 
guje daug žibėjo žvaigždžių, tik nė vienos tikros. 
Gunaras stovi prie gramofono, jis groja, jo darbas sukti 
gramofoną, kaip tik dabar ir suka, užsilipęs ant klypuo- 
jančios kėdės. Uždeda „Žiūrėk, senelis šoka seną valsą“. 

O Dainininkas nori dainuoti, tik lūkuriuoja savo valan- 
dos. Aš nesiprašydinsiu, galvoja jis, tiek to: truputį pasi- 
branginti gero tono bruožas, tik, žinoma, ne per ilgai. Kad 
pastebėtų: čia ne bet kas dainuoja. Bet: sunku prašydin- 
tis, kai niekas neprašo. Argi pasakysi: prašykit, Žmonės, 
aš noriu padovanoti jums dainą iš savo krūtinės, juk ne- 

galima prašyti kitą, kad šis prašytų tave ką nors padary- 
ti, šitaip negražu. Bet kai širdis kupina, kai ilgesys per 
sunkus tokiai silpnai krūtinės ląstai — ką tuomet darai? 
Imi, ką turi, imi mažiausią iš mažiausių, imi šiurkščiau- 
sią iš visų rankų: bent tu paprašyk, kai daugiau niekas ne- 
prašo. Galiausiai ji ir paprašo, Hilma: 

— Dabar turėsi padainuoti, — paprašo ji. 

Ir staiga jis stovi vidury svetainės, stovi po lempa su 
stiklo gaubtu, stovi po kita lempa, stovi aukštai, virš vi- 
sų veidų. Staiga Vestlundas dingsta, užuolaidos tykiai pa- 
kyla, dvelkteli nauji kvapai, ne degtinės, rūkalų ir prakai- 
to, nušvinta nauja šviesa, ji tamsi, nebėr daugiau šviesių 
veidų, tik balti antkrūtiniai, kurie spindi kaip gėlės vešlioj 
pievoj. Jis instrumentas toje tamsoje, jis groja ne pats, 
kažkas kitas groja, pripildo šį kambarį, daina jį sprogdi- 
na. Bet visos mūsų dainos vienam narve, per patį džiugesį 
jis pajunta, kaip pradeda tekėti prakaitas, norėtų persi- 
braukti per kaktą, bet nevalioja pakelti rankos, šiaudinę 
skrybėlę laiko abiem, ji sunkesnė už visa kita. Pamažu 
ima leistis uždanga, ji aštri kaip skustuvas, pjauna jį per 
pusę, slysta gerkle, bet neskauda. 

Ir tada jį pažadina kita daina, pažadina trepsėjimas. Ar- 
kliai? Jis pamėgina kilstelėti galvą, ant stalo PAE dau- 
gybę cigarų, jis guli ant sofos su batais. 

— Gulėk ramiai, — išgirsta balsą. 

Tai Hilmos, jis jos nemato, tik mato plačią nugarą, lin- 
guojančią aukštyn žemyn, mato stambų veidą, burnoje 
kažkas blykčioja. Palengvėle sugrįžta jis į tikrovę, Vest- 
lundas gimsta iš naujo, Vestlundas šoka senąjį valsą, jis 
įraudęs ir suprakaitavęs, šoka vienas. Baisingai nusivylęs, 
su nežmoniška baime mato Dainininkas, kaip viskas grįž- 
ta atgal. Jis mato Hilmą prie krosnies, ji niekad nebuvo 
tokia bjauri, jaučia krosnies dureles, jos niekad nebuvo 
tokios šaltos, jis guli ant Palmų sofos, tuščias ir negyvas. 

— Kaip aš dainavau? — sukužda jis. 

— Labai gražiai dainavai, — atsako ji taip pat kuždo- 
mis; bet ji pasižiūri į Vestlundą, šis stovi po sietynu, ap- 

kabinęs savo įsivaizduojamą nuotaką, nuotaka gal metro 
storumo per liemenį. 

— Ar jūs matėt šitokias manieras? — riktelėja jis, tuo 
tarpu kaip tik baigiasi plokštelė. 

— Gal jau važiuosim namo, Hilmeri? 

Hildura balta kaip jaunosios drobė, Vestlundas subraš- 
ka savo kėdėje. 

— Ar matėt šitokias manieras? — įžeistas klausia jis. 

Taip, ji viską matė. Dainininkas paskęsta priegalvyje, 
jis nori eiti lauk, bet nevalioja atsikelti. Viktoras atsisto- 
ja prie stalo. 

— Užsičiaupk, dabar aš sakysiu kalbą, — pradeda jis, 
aiškiai šiek tiek padauginęs, išsitraukia iš dėžutės ančiu- 
vį ir laiko suėmęs pirštais, lyg jam ruošiasi kalbėti. 

— Čia turim ančiuvių, — kalba jis toliau ir ima sūrį. 
— Čia turim sūrio. Dar ne visai nusistekenę. Turim ir sar- 
dinių. O tau, Hildura, štai ką tepasakysiu, kai mėsininko 
kumpiai pasibaigs, ateik pas mane. Nes čia lig soties tu- 
rim ančiuvių. Ir majonezo vidury savaitės. Todėl įsidė- 
mėk! Ir ačiū už suteiktą žodį! | 

Jis atsisėda, išbalęs ir girtas, tikriausiai gėda tiems, ku- 
rie dar moka gėdytis. Bet Vestlundas nesigėdija, turbūt 
mato, kaip bernai šaiposi, turbūt mato, kaip Bjuras sėdi ir 
kažką žiopčioja. Taigi metas tarti žodį, jis paima peilį ir 
barkšteli į stiklą, šis sudūžta, nenorėta, degtinė pasilieja. 
Kam ūpas, tegul laižo, o Vestlundas išdidus. Jis atsistoja 
už Hilduros kėdės, įsiremia į jos gležnus pečius, ji per 
menkas stulpas tokiam svoriui. 

— Ne todėl, kad būčiau koks auksaburnis, — sako 
Vestlundas. — Bet pilna tokių, kurie nesugeba, o kalba. 
Tai štai. 

— Tik be pavardžių, — sako Bjuras vypsodamas, se- 
nas sukčius, Vestlundas dar labiau parausta. 

— Prašau manęs nepertraukinėti, — užrinka jis, — nes 
pasiusiu. 

Bet Bjuras specialistas pertraukinėti kalbėtojus. Kai jis 
pirmą ir paskutinį sykį svečiavosi pas tarėją Junsoną, bu- 

vo išmestas lauk, bet, regis, nepasimokė, tai atsitiko per 
tarėjo penkiasdešimtmetį. Kai aš stoviu čia, pasakė tarė- 
jas, kai stoviu čia savo penkiasdešimtąją gimimo dieną, 
kai stoviu čia savo pusės amžiaus sukaktuvėse, kai stoviu 
čia savo posūkio taške ir atsigręžiu atgal... Man rodos, 
kad tarėjas stovi ant grindų, pasakė Bjuras, svečių buvo 
aštuoniasdešimt, praėjus trims minutėms liko tik septy- 
niasdešimt devyni. 


— Kai aš neseniai buvau Amerikoj, — drožia jis to- 
liau, jau radęs tikrą siūlą, medvilninį, made in Ameri- 
ka. — Kai aš neseniai buvau Amerikoj, gatvėse knibždė- 


te knibždėjo visokių postringautojų. Uestlandas, vadino 
jie mane. Ne Vestlundas, kaip čia kaime, o Uestlandas. 

— Vestlandas, — susimąstęs sako Bjuras, — Vestlan- 
das yra netoli Tierpo. O Tierpe aš turiu seserį. 

Vestlundas pakelia balsą, Hildura jau tuoj jo neatlaikys. 

— Kai aš neseniai buvau Amerikoj, — užrinka jis iš 
viso vieko. 

— Kai aš neseniai buvau Jevlėj, — tyliai sako Bju- 
ras,— mačiau vieną šunėką, geriantį alų Rytinėj Uosto 
gatvėj. 

— Į sveikatą, — sako Vestlundas, galutinai sutriuškin- 
tas, jis paima Hilduros stiklą, poniutė iš miesto guli per- 
sisvėrusi ant stalo lyg sumurkšliota servetėlė ir kvatoja 
visa gerkle, matyt, greit bus permainų. 

Bet štai atsistoja Simonas, be galo surukęs. Toks suru- 
kęs, kad svetainėje pamažu visi nutyla, net Hilma, sėdinti 
prie Dainininko, liaujasi kuždėti. Ne, Simono veide nema- 
tyti nė menkiausios pasigailėjimo prošvaistės, o aplink 
Bjurą tvenkiasi šešėlis, jis patraukia nuo Sveos pirštus, 
sėdi vienų vienas. Kas bijo, tas visada vienišas. Bailios 
širdys dunda kaip būgnai, bailios rankos laikosi įsitvėru- 
sios stalo, tų rankos, kurie žino: šiame kaime skriaudos 
niekas neužmiršta, ar po vienuolikos metų ir trijų mėne- 
sių, ar po trisdešimt metų ir vienuolikos mėnesių. Simo- 
nas palinksta į priekį, visa savo niūruma užgula Bjurą, at- 
kiša savo stiklą Bjurui panosėn, nė lašelio nenuvarvina. 


117 


VESTUVIŲ NAKTIS 


— Į sveikatą, — sukužda jis. — Į sveikatą, senas plas- 
tike! 

Praeina šiek tiek laiko, kol Bjuras suvokia, tada atsi- 
stoja su stiklu rankoje, svetainėje mirtina tyla, net atodū- 
siai girdėti. 

— Pakartok dar sykį, — sako Bjuras, nesikarščiuoda- 
mas, šaltai. 

— Į sveikatą, senas plastike. 

— Į sveikatą. 

Jie išgeria, nenuleisdami akių nuo vienas kito, drauge 
pastato tuščius stiklus, tada lyg fontanas plūstelėja krau- 
jas į rudą Bjuro veidą. 

— Ką čia porini? — surinka jisai, užtrenkdamas vi- 
siems ausis. 

Atsako Nisė Juhansonas, jis išgelbėja padėtį, pašoka 
ant kojų, nusimeta švarką. 

— Pažiūrėk, — šūktelėja Bjurui. 

Bjuras pasižiūri, visi sužiūra, jis stovi vienmarškinis, 
marškiniai mėlyni su raudonais dryželiais, Jevlės modelis. 
Pamažu nusimauna vieną rankovių raištį, atkiša į šviesą 
virš stalo. 

— Štai plastikas, — sako vangiai, — nusimauna antrą 
ir paleidžia aplink stalą. 

Bet Bjuras nė kiek nepralinksmėja. 

— Aha, — niūriai sako jis, — vadinasi, toks daiktas, 
kuris laiko tavo marškinius. Lyg ir rankovių laikytuvas. O 
ar yra kojinių laikytuvų? Ką? 

Į tai Simonas neatsako, atsisėda paniuręs. Tuo tarpu 
Bjuras pajunta ant peties ranką, pudros kvapas ima kuten- 
ti kairiąją nosiaskylę. 

— Štai irgi plastikas, — sako karštakraujė poniutė iš 
miesto, ji rodo jam portsigarą, didelį ir dailų. 

— Viešpatie, — atsiliepia Bjuras, jo akys šilčiau suž- 
vilga. — Nieko baisaus. Ne. Puiku. 

Dabar jis visai geraširdiškai pasižiūri į Simoną, ir nuo 
šio nuslenka tamsa. Bjuras mikliai išsitraukia iš kišenės 

kortas, tik šios savaitės, Simonas nukelia, jis pasakė ką 
galvojo, ko jam gintis? 

— Kai aš neseniai buvau Amerikoj, — jausmingai sa- 
ko Vestlundas, — mes lošdavom pokerį iš merginų. Aš iš- 
lošiau vieną vardu Eunicė. Nė velnias negalėjo ištarti. To- 
dėl vadindavau ją Oskarija. 

Bjuras maišo, Dainininkas guli ant sofos ir vaitoja, se- 
nis taisosi migti, Vestlundo automobilis pagamintas tris- 
dešimt devintais. 1839, priduria Karlsonas. O Hagstrio- 
mas tyli. | 

— Kai aš neseniai buvau Jevlėj, — sako Bjuras, — iš- 
lošiau aštuoniasdešimt. 

— Tu ketveri metai nesi buvęs Jevlėj, — sako jo se- 
nė, bet geriau nereikėjo sakyti. 

Ir miesto poniutei nereikėjo eiti lauk, 0 jei išėjo: nede- 
rėjo Siorenui eiti iš paskos. Bet ji pavizgino plastiko už- 
pakalį, ir jis įkandin. Kaip tik durim užsitrenkiant Svea 
paleidžia kotletą, per vėlai, kotletas įstringa plyšyje, o kol 
nukrenta žemėn, ji užkaista nuo gėdos ir negarbės. Vikto- 
ras pasipiktina. 

— Ar dabar tokia mada, kad mėsininkų mergos drabsto 
kotletus į duris, — burbtelėja jis žentui. 

— Kai aš neseniai buvau Amerikoj, — nuolankiu bal- 
su atsako Vestlundas, — iš patrankų šaudydavo. Taigi. 

Po to Hildura išbąla baltut baltutėlė, nes vėl pabar- 
bena į langą, viršuj, pietinėj pusėj, smarkiau negu pra- 
ėjusį kartą, smarkiau negu rytą. Ir siaubas papurto savo 
juodą karūną joje, ji dairosi draugo, bet čia jo nėra. Ta- 
da ima, ką turi, ima sutiktas akis, ima Irmos nuožmu- 
mą ir Šveos pyktį: staiga suvokia, kas parašė. 

— Gal jau važiuosim namo, Hilmeri? — sukužda ji 
vyrui, akys nuseka ją lig pat širdies gelmių, kur niekam 
nevalia brautis. 

Bet Vestlundas jau atsistojęs, jau maišo kortas. 

— Tik pirma aplošiu Bjurą, — atsako jis maloniai. 

Visi sukyla, tik Dainininkas tebeguli kaip gulėjęs prie 

šaltos krosnies, Gunaras uždeda valsą „Labanakt“, plokš- 
telė įtrūkusi. 

— Kaip aš dainavau? — pakuždom klausia Daini- 
ninkas. 

Šį kartą negauna atsakymo. 


Katės sumigo ant Vestlundo sofos, kiekviena savo 
kampe. Jos atsliūkino per mėnesieną apsunkusiomis nuo 
rasos uodegomis, pašokdino peles rugių lauke. Jos 
šliuožė tarplysviais, slapstėsi šešėliuose nuo persekioto- 
jų, staiga tapo tylu po telefono laidais, jų širdys ėmė 
daužytis į žemę. Bet tai buvo tik ežys, vietoj kailio jis 
turėjo spyglius, ne visai normalus. Mes išlaksim jo pie- 
ną, sutarė jos, bet pamatė, kad dubenėlis tuščias. Jos 
pasibraukė letenomis per akis, sapnuojam, pasakė viena 
kitai, liuoktelėjo ant sofos, bet sofa tikrai buvo, jos pa- 
juto ją po savo letenomis, pajuto ūsais, pajuto snukiais. 
Kačių Rojuje visos sofos stovi lauke, ir visos pievos 
pilnos tuščių minkštų fotelių. Nemiegokim, pasakė jos, 
mes turim budėti Rojuje. 

Bet vis tiek užmigo, nes kai tik prasideda Rojus, visa- 
da lengva užmigti, o kai pabudo, atrodė, jog plaukia lai- 
vu. Jos plaukė su sofa per žolę, o sofa plaukė kartu su 
žmonėmis per mėnesieną. Sprukim, pasakė jos viena ki- 
tai, dabar mes turbūt Pragare, nes čia knibždėte knibžda 
žmonių. 

Jie pastato sofą prie šulinio, užstumia šulinio dangtį, 
išpila iš statinių žalią vandenį, tada susėda ant sofos ir 
statinių. Šulinio svirtis tartum aplūžusios kartuvės styro 
virš jų įkaitusių galvų, jie nusitraukia kibirą ir pasistato 
tarpe, šis sklidinas mėnesienos, visa naktis sklidina mėne- 
sienos, ir labai šilta. 

— Dalink, — sukužda Vestlundas. 

Tr Bjuras dalina, jie penkiese aplink šulinį, kortos vė- 
sios, piniginės žvilga ant kelių, ši naktis didelių sumų 
naktis, Simonas pliaukšteli kortomis į kelio girnelę. 

— Aš nelošiu, — purkštelėja jis. 

— Šiąnakt negalima nelošti, — atkerta Bjuras. 

Tada Simonas pradeda nuo dviejų kronų, numeta mo- 
netą ant kibiro dugno. Bjuras įkloja savo kepurę, kad ban- 
knotai nesušlaptų. Galiausiai užsimaukšlina kepurę, ban- 
knotai po juostele, sidabriniai ir variokai barška kelnių 
kišenėje. 

— Reikėtų pasidaryti kokią naudą iš laimėjimo, — da- 
lykiškai sako Vestlundas. 

— Naudą? Verčiau laimikį iškart namo parsigabenti. — 
Ir Bjuras švilpaudamas gabenasi namo. Švilpauja prastai. 
Dviratis pritaisytas dviem. Bet juo reikia važiuoti atsar- 
giai. 

— Jei paštas būtų atidarytas, — sako Vestlundas, — 
galėtume iš banko pasiimti. O Amerikoje kiekvienas turi 
savo vekselių. 


— Taigi, — sako Simonas. — Maniškiai pas pusbrolį 
Bomhuse. 
— Bet juk yra laikrodžiai, — sako Nisė Juhansonas 


drebančiu balsu. 

Jis nusisega savo laikrodį, rankinį su plastiko dirželiu. 
Galų gale visų laikrodžiai guli kibiro dugne stikliukais į 
viršų, jie pasilenkia ir pasižiūri, neapsakomai gražu. 


— Atsimenu, sykį Amerikoje, — sako Vestlundas, — 
buvau laikrodžių krautuvėje. 

— Aš buvau mėsos krautuvėje Jevlėje, — sako Bju- 
ras. — Bet nepasidariau nuo to gudresnis. 


Vestlundas tartum sapne nusimauna žiedą, tartum sap- 
ne įmeta jį į kibirą. 


— Liaukis, — sukužda Rudolfas, bet, rodos, sapnuo- 
damas pats išsisega rankogalių segtukus. 
— Aš kelių, — sako Vestlundas, žiedas spindi skais- 


čioj mėnesienos šviesoj. 

Tada taip pat skardžiai tarkštelėja dar vienas žiedas, 
Simonas pagaliau nusimovė Hilduros. 


Pirmą sykį jis turi miesto poniutę, ir labai nelengva su 
ja. Ir kaip ji kalba, pavyzdžiui, kai jie sėdi ant žolės po 
klevu, ji sako: 

— Voi, šlapuma. 

Iš tikrųjų žolė šlapia. 

— Bet yra sausesnių vietų, — atsiliepia jis. 

Jis galvoja, ar mikliai suktis, ar piano, gerai būtų turėti 
pianiną, tada galėtų pagroti valsą „Labanakt“ ir pasakyti, 
na dabar eisim gulti. 

— Argi yra? — klausia ji pasta nubalintais dantimis. 

Tada jis išgirsta brazdesį lentų stirtoje, nusprūsta vie- 
na lenta, ir kažkas lyg suvaitoja. Paskui vėl tylu. 

— Gal pajudėsim truputį, — sako Siorenas. 

Jis suima ją, pakelia, palengvėle, atsargiai vedasi link 
ežero. 

— Bene ežere sausiau? — su patyčia klausia ji. 

Ji gal trisdešimt penkerių, bet, jei paklaustų, jis atsa- 
kytų — dvidešimt šešerių, dvidešimt septynerių, laiko ją 
stipriai suspaudęs, ji nesipriešina. Ežeras visiškai gelto- 
nas, nendrės svyro virš vandens, įdomu, kaip mėnulis gali 
šitaip aukštai išsilaikyti. 

— Kaip gražiai šiąnakt šviečia mums mėnulis, — jaus- 
mingai sako ji. 

— Tik įdomu, kaip jis gali šitaip aukštai išsilaikyti, — 
sako Siorenas. 

Po to ji kurį laiką tyli, ko gero, galvoja apie mėnulį, 
katės šmirinėja po beržais, kaip gera būtų ištrūkti, būti 
laisvai kaip katė. 

— O kaip mieste? — klausia jis. 

Kartais jie išeina į miestą, vakarais, sutemus, tada šiau- 
riniam pakrašty raudonuoja didžiulė pašvaistė, jie pa- 

vaikštinėja gatve, visą laiką prieš akis raudonuoja. Bet 
Mary, ar kitaip ji vadinasi, sustoja. 

— Turbūt susiplėšiau kojinę, — sako ji. 

Ir iš tikrųjų, bet taip žemai, kad neverta gaišti laiko. 

— O kaip mieste? — klausia jis dar sykį. 

— Hm, ten yra šiukšlių surinktuvas, — atsako ji; atsi- 
dūsta, jai, matyt, tai menkas džiaugsmas. 

Bet kai kam patinka, vaikinams, kurie kartais apsilan- 
ko sekmadieniais. O, jūs turit šiukšlių surinktuvą, sako 
jie. Nerūdijantį. Gerai būtų nukakti į miestą išmesti šiukš- 
lių. Čia kaime viską meta į krūvą. 

— Gerai būtų mieste, — sako Siorenas, jie stovi mė- 
nesienoje priešais skalbyklą. 

Tada Mary rankos sugniaužia jo riešus lyg poniški ant- 
rankiai, jis pasižiūri į ją mėnulio šviesoje tartum po lem- 
pa, dabar ji dar vyresnė. 

Ji panaši į išeikvotoją pirmam „Darbininkų laikraščio“ 
puslapyje, antakiai lyg juodi lankai virš akių, viršutinė lū- 
pa tarsi lankas virš burnos. O kur ietis, sesute? 

— Eime su manim, — sukužda ji užsimerkusi, dabar 
matyti tik antakiai. 

— O kaip mes ten nusigausim? 

— Trauksim per pievas, — sukužda ji neatsimerkda- 
ma, apatinė lūpa papurusi. 

— Betgi dvi mylios iki Jevlės, o žolė pasiutusiai šlapia. 

Ji, matyt, negirdi, ką jis sako, matyt, girdi tik save, lyg 
įniršęs Žvėris puola jos lūpos jo raudonas. 

— Viduj aš turiu aulinius batus, — baimingai sukuž- 
da jisai, viena ranka atidaro duris, antrąja įsiveda ją. 

Prieš uždegdamas šviesą prisimena: sienai reikia cen- 
zūros, tamsoje susiranda dvi kėdes, sustato jas vieną ant 
kitos, paskui viršuj radiją. Kai uždega šviesą, miesto po- 
niutė sėdi ant lovos, tokia puošni, jam pasidaro gėda, gė- 
da dėl kambario, gėda dėl sienos, gėda dėl savęs. | 

— Štai šitaip atrodo samdinių troba, — sako ji atkakliai. 

Jis nežino, ką su ja daryti, viduj ji daug stambesnė, ne- 
patogesnė, nesugalvodamas nieko daugiau, užsuka radiją. 

Bet, rodos, Žmonės neturi ką veikti, tik sėdi radijuje ir 
plepa per naktis, visam pasauly nerasi muzikos, nė vieno 
tono plačiojoj žemėj. Jis nuleidžia užuolaidas, po langu 
nuo ežero pusės stovi auliniai, nuneša juos prie lovos. Ji 
jau basa. Viską jis daro lėtai, nori išlošti laiko, nes juk 
nežino, ką darys vėliau, visa kur plastikas, jis prie jo ne- 
pripratęs. Užsimovusi batus ji vėl pmisimerkia, ištiesia ko- 
jas, vakarykščiai vaikščiota po mėšlą, matyti. Ji atsigula 
aukštielninka, rankas pasikiša po galva. 

— Myliu primityvumą, — sukužda miesto poniutė, ba- 
ladodama batais į grindis. — Myliu kas natūralu. Patį gy- 
venimą. 

Idiote, staiga niršiai pagalvoja jis, tu myli pati save ir 
savo šiukšlių surinktuvą, tu myli mėšlą ant aulinių, nes 
nežinai, kad mėšlas tai šūdas. Tu myli bernus, nes tau ne- 
reikia tarnauti už mergą. Įniršęs nukelia 'is radiją nuo už- 
rašo sienoj, jos suglebę akių vokai pakyla. 

— Kaip bjauru, — sako ji, suraukia kaktą, atsidūsta. 

Bet tebeguli, vėl užsimerkia. 

— Įsidėmėk, kad tu samdinių troboj, — piktai sako 
jis. — Čia nesitikėk rasti angeliukų ant sienų. 

Lūpos prasiveria, kyšteli liežuvėlis, jos nuogos rankos 
pakyla ir tarsi dvi kobros staiga puola jį, jis nespėja ap- 
siginti. Bando nutraukti jai batus, bet ji spardosi. 

— Aš noriu mirti su batais, — ekstazės apimta sukuž- 
da ji. — Tik su jais. 

Kaip tik tuo metu pabarbena į langą, su palengvėjimu 
kilstelėja jis užuolaidą, mėnesienoje stovi Svea, išbalusi. 

-— Eik -šen! — surinka jis. 

Kol ji atsiduria viduj, jis spėja užstatyti radiją. Paima 
ją už parankės, miesto poniutė atsisėda lovoje. 

— Čia mano sužadėtinė, — tiesmukai drožia Siorenas, 
nepaleidžia jos. 

Ir pirmą kartą pajunta, kad jie neatskiriami, kad ji, 
Svea, pritinka čia, kad ji dera samdinio kambariui. Tik ji 
tinka jam, visos kitos per didelės. Ji turės vaiką nuo ki- 
to, olrait, net ir tai tinka. Paglosto jai pilką skruostą. 

— Būk geras, nutrauk man aulinius, — sako miesto 
poniutė, jau nebesimarksto. 

Siorenas nuplėšia nuo jos batus ir nutrenkia į kampą. 

— Kojas patempei, man skauda, — suvaitoja ji, apsi- 
kabinusi čiurnas. 

Siorenas vėl apglėbia Sveą, pasodina ją ant kėdės, toks 
jai geras, kad ši net pravirksta. 

— Nėra ko vaitoti, — sako jis miesto poniutei, — jei 
myli primityvumą. Primityvumas tai aš. Tai mes. Mes, 
įklimpę mėšlyne. Užtat mylėk mus, velniai rautų! 

Visai kitokias šnekas jis šneka, Svea sėdi ant kėdės ir 
jaučia tą, ko niekada nejautė: mes neatskiriami, aš molis, 
o tu šiaudai, ir vaikas nieko nereiškia. Kūdikis turi kaž- 
kieno būti, o kieno — nesvarbu. Ir kas barbena į langą, 
neverta kreipti dėmesio. Mary išsitraukia plastiko portsi- 
garą ir neskubėdama užsirūko „Turkų karalių“, ji dreba 
visa, ji tarsi seismografas, nuo menkiausio laimės sukrė- 
timo ima tirtėti. Ką aš galiu padaryti, kad esu iškankinta, 
kaip sako pati. Ar aš kalta, kad esu ne tokia, kaip kitos? 
Kodėl aš tokia alkana? Ji turi galvoj meilę. Bet ji nieka- 
da nebūna išalkusi, tai baisiausia, tik toks jos hobi, apsi- 
mesti, jog išalkusi. Ji sėdi ant Sioreno lovos ir nekenčia 
juodviejų už jų mažytę laimę, ji nekenčia laimingųjų, kaip 
ir visi, tuštybei nepriimtina kitų laimė. Ir tikro alkio ji ne- 
kenčia, kadangi negali jo pajusti, o tuos, kurie tikrai iš- 
kankinti, ji norėtų dar labiau kankinti. Vien įskilęs arba- 
tos puodelis yra jos skonio. 

Ji staiga krūptelėja, kažkas praeina pro langą. Ji pui- 
kiai išmokusi judesius, gali suvirpėti dėl menkiausio da- 
lyko. Vargšelė, pagalvos visi, vargšelė, kokia ji iškankin- 
ta. Dabar pasibeldžia į duris, neprašyta vidun įeina Hildu- 
ra. Ji, matyt, bėgo visą kelią, iš pradžių neįstengia žodžio 
ištarti, prieina tiesiai prie Sveos. 

— Ačiū už laišką, — sako ji, balsiai, tačiau nepriekaiš- 
taudama. 

— Kokį laišką? — klausia Siorenas; Svea vėl su- 
glemba. 

— Aš nieko blogo negalvojau, — sukužda ji, įsitveria 
į Hilduros ranką, tarsi tik ši galėtų ją išlaikyti. 

Hildura atsisėda šalia jos, Mary ryja jas akimis, bernas 
suranda muzikos. Vis dėlto yra dar stočių, kurios siunčia 
muziką, tai nuostabu. 

— Bet tu pasakei vieną priežodį, — sako Hildura. — 
Imi, ką turi. Taip ir darau. Taip visi daro. 

Siorenas sako: 

— Argi? Juk tiktai išeikvotojai ima tą, ko neturi. Argi 
ne taip? Ką? Bet ko tu čia atėjai? 

— Užtrauk užuolaidą, — išgirsta jis atsakymą. 

Mary užtraukia, ji vėl pradeda atkusti, matyt, ką nujaučia. 

— Kažkas yra lentų rietuvėje, — sukužda Hildura. — 
Kažkas klykia baisiausiai. O tėtė nenori eiti lauk. Sėdi su 
Valinderiu už stalo ir geria. Valinderis jau nebepakelia 
daugiau. O bernai išvažiavę pasitrankyti su automobiliais. 
Bando kits kitą įvaryti į griovį, ko gero, greitai policinin- 
kas pabus. O tie, kur sėdi prie šulinio ir lošia pokerį, nie- 
ko nei girdi, nei mato. Tikriausiai koks žvėris, sako Siri, 
koks sužeistas žvėris. Mama ir ponia Bjur sėdi su Daini- 
ninku ant sofos ir sako, kad ten turbūt Augustas, kur su 
grėbliu, vėl vaikšto. Eik tu ten, sako man Irma, tikriausiai 
tavęs šaukia. 

— Aš manau, jog bus katė, — sako Siorenas po valan- 
dėlės. — Dvesianti katė. 

Vėl kurį laiką tylu, net radijo dainininkas kažko susi- 
mąstė, staiga Hildura krūptelėja, dar labiau išbąla. 

— Paklausykit, — vos ištaria ji. 

Ir jie girdi: kažkas kriokdamas kopia šlaitu, kažkas ar- 
tėja labai sunkiais žingsniais, kažkas baisiausiai skuba, 
užuolaida pakyla aukštyn. Stambus vyras lekia per mėne- 
sieną, stambus pusnuogis milžinas atidunda skalbyklos ta- 
keliu. Tai Vestlundas šitaip nežmoniškai skuba. 

— Hildura, — suriaumoja jis kaip rūko ruporas. — 
Hildura! Hildura! Hilldurra! 

Jau čia. Viduj. Susmunka ant lovos šalia Mary. Sėdi 
su kelnėmis ir apatiniais marškiniais, galva nusivirusi 

tarp pečių tarsi pribrendusi varpa, Hildura atsargiai pri- 
eina prie jo. 

— Hildura, — sušniokščia jis. 

— Kas ten buvo? — sukužda ji, sunkiai sėsdamasi jam 
ant kelių. 

— Tai aš, kaip matai, — atsako jis sugniuždytas. 

— Kur tavo marškiniai ir švarkas, drauguži? 

Jis suima jos ranką. 

— Aš tavęs ieškojau visur, — sako jis pakuždom. — 
Palėpėj, daržinėj ir kelyje. Tavęs niekur nebuvo. 

— Bet juk aš čia, — sako ji, pačiupinėja jo marški- 
nius, jie sumirkę, nepasikeitęs antrai vestuvių nakčiai. 

Bet tai nieko nereiškia, galų gale, visai nedaug, imi, ką 
turi, ir baigta. Ji suima tą kaklą, kurį turi, storą, raudoną, 
ir apkabina. Jis suima tas rankas, kurias turi, ir prispau- 
džia prie savo lūpų nevilties. O Siorenas sugauna kitą sto- 
tį. Iš dėželės pasklinda valsas, miesto poniutė išslenka į 
vidurį kambario, niekas nenori su ja šokti, ji šoka viena. 
Bet nedaug sykių spėja apsisukti, staiga lauke nuaidi toks 
riksmas, kad perveria kaulų smegenis, vandens paviršium 
įsibrauna į ežerą ir prižadina žuvis. Visi atsistoję ima 
klausytis. 

— Mary, — kažkas šaukia iš visų girtų plaučių. 

Uvo kalnas atsviedžia garsą atgal per ežerą, aiškiai ne- 
nori jo priimti. Nisė Juhansonas įgriūva į vidų, Mary įsi- 
sprendžia rankomis į šonus, Augustas Aspas, pamišėlis, 
spokso į juos pro juodus Nisės akinius. 

— Aha, štai kur tu, — surinka jis. — Tu... 

Bet jo balsas per silpnas, radijas užgožia jį, tik Mary 
taip lengvai neužgožia. 

— Gal aš nelaisva, — surinka ji. — Ir ką aš kalta, kad 
nesu kaip visos? Bene aš kalta, kad esu karštesnio krau- 
jo negu jūs? Bet jei šitam prakeiktam krašte į ledą sušal- 
si, tada bus gerai. Visai kas kita Kopenhagoje. 

— Jei dar leptelsi žodį apie tą nelemtą rašomųjų ma- 
šinėlių agentą, aš tau vošiu, — suriaumoja Nisė ir pameta 
akinius. 

Mary šniurpščioja, svarsto ką pasakiusi, taip visada bū- 
na, svarbiausia, kad kalba per daug. 

— Štai, aš už jus visus aukštesnė, — sušunka ji, pa- 
sistiepdama ant pirštų, bet vis tiek nepasiekia kitų ūgio. 

Tik pastebi, kad Nisė trumpesnis negu paprastai, ir ji 
Žiūri į jį Žemyn. 

— Juk tu basas, — nustebusi sako ji. — Ir kojos kru- 
vinos. 

Visi sužiūra į Nisės kojas, nelabai yra į ką Žiūrėti, bent 
jau nuospaudų nematyti, bet jis tikriausiai susipjaustė į 
Sioreno butelį. 

— Ne todėl, kad būčiau smulkmeniškas, — sako Sio- 
renas, — bet galėtum pasitiesti keletą „Visų savaitraščio“ 
lapų. 

Paskui jis stovi ant laikraščių, ir net Mary supranta, 
koks jis juokingas, tuoj ima jį spausti. 

— Kur tu trankeisi? Kruvinas kaip, kaip... 

Bet visi mes turim vardus, kurių nedera minėti, jis 1š- 
bala, ir kol kas dar neverta persistengti. 

— Bent galėtum prisipažinti, kur pametei batus? — 
užtat klausia ji, dėdamasi, jog užmiršo vardą. 

Nisė pakelia akis nuo kojų į Vestlundą, Vestlundas pa- 
siraivo, jis tartum kamščiatraukis, pamažu gręžiasi į tei- 
sybę, akys bėgioja, kamščiatraukis sukasi. 

— Nagi mat lošėm pokerį, — neaiškiai pradeda Vest- 
lundas. 

— Ir ką? 

— Prie šulinio. 

— Čia dabar neturi nieko bendra, — pertraukia Mary. 

Kraujas pradeda sunktis per laikraščius. O aš dar ne- 
perskaičiau feljetono, pagalvoja Siorenas. 

— Aišku, turi, — ginasi Nisė. 

— Ne, nevalia sėdėti prie šulinio ir lošti pokerį, ne. Aš 
visada taip sakiau, — ryžtingai trenkia Vestlundas, gali 
pagalvoti, jog jis kaip gyvas nieko kito nėra kalbėjęs. 

— Ne, tie šuliniai kažkokie klastingi, — pareiškia 
Nisė. 

— Nekraipykit uodegų, pasiutėliai! 

Vestlundas raivosi ir raivosi, Nisė varto laikraščius ko- 
jos pirštais. Ir iš tikrųjų: pasitraukia nuo Fabiano ir atsi- 
stoja tiesiai ant šeicho didžiosios meilės. Bet ko daugiau 
gali tikėtis iš Jevlės gyventojo. 

— Taigi, — atsargiai taria Vestlundas, — ir nieko ne- 
išlošėm. 

Dar pasiraivo. 

— Ir Bjuras nieko neprarado, — priduria Nisė. 

— Ir nuavė jums batus ir kojines! 

—- Ne visai, — nuramina Vestlundas. — Man nuvilko 
marškinius, švarką ir kaklaraištį numovė. Rudolfas nete- 
ko kepės. Bet kad būtumėt pamatę Simoną. Nenorėčiau 
būti jo kailyje. 

— Ir nereikia, — sako Nisė. 

— Ar turim bent pinigų namo parvažiuoti? 

— Pinigų ir pinigų, — išsisukinėja Nisė. 


— Pinigai dar ne visas pasaulis, — tvirtai pareiškia 
Vestlundas. 
— Man reikėtų storesnio laikraščio, — sako Nisė. 


Jis gauna porą iliustruotų, Mary stovi su savo bateliais 
ir nekenčia, Hildura trina šaltą Vestlundo kairę ranką, be- 
vardis pirštas be žiedo, bet tai nesvarbu. 

— Gerai, kad turi dviratį, — purkštelėja Mary. — Nes 
automobiliu nenoriu važiuoti su tokiu kaip tu. 

— Taip, dviratis, — sumykia Nisė. 

Vestlundas pasišauna jį gelbėti. 

— Juk Bjurui reikės su kuo nors parsigabenti laimikį. 
Užtat gerai, kad jam atiteko dviratis. 

— Ir automobilis, — sako Nisė. — Priekinę sėdynę te- 
ko parduoti Valinderiui, kai aš pralošiau teises. O užpaka- 
linę sėdynę tebeturim. 

— Tai bent! 

— O kada nors Bjuras ims ir atvažiuos į Jevlę, — įsi- 
terpia Vestlundas. — Tada gali taip atsitikti, kad jis pano- 
rės atsisėsti ant užpakalinės sėdynės ir pasivažinėti. Nes 
mat ši tartum jo. 

Visų akivaizdoje ji, Mary, trenkia Nisei antausį, Nisė 
nepajuda iš vietos, skausmas perveria tarsi kulka briedį. 
Siorenas nebeiškenčia, nuėjęs ima kuistis po savo stal- 
čius, ištraukia marškinius, kaklaraištį ir liemenę Vestlun- 
dui, porą kojinių ir porą melsvų sportinių batelių Nisei. 
Vestlundas irgi neištveria, staiga pakyla visu savo ilgumu 
ir stovi toks grėsmingas priešais Hildurą, ši pamano, jog 
muš ją. Bet jis pats nori būti sumuštas, ar taip atrodo, ne- 
svarbu. 


— Duok į snukį, — surinka jis. — Mušk ir tu! 
Jis atkiša savo įkaitusį veidą, ji pakelia ranką, pa- 
glosto jį. 


— Duok į snukį, — surinka jis dar sykį. 

Kaip tik tuo metu pasibeldžia į duris, silpnai ir 
trumpai. 

— Prašom, — šūktelėja Siorenas. 

Įeina Dainininkas, ar neįeina, jis stovi tarpdury, atsine- 
šęs su savim Žiupsnį mėnulio, taip jiems atrodo. Bet ko- 
ne tuoj pamato, jog jiems neteisingai pasirodė, jis ne mė- 
nulį atsinešęs, 0 Žiupsnį mirties. Ir jis jau bemaž visai 
kitos šalies pilietis, kur kitas mėnuo šviečia, toks neabe- 
jotinas svetimšalis, kad jie net nedrįsta jo į vidų pakviesti, 
o to jis niekada nesupras. Be vizos laksto jo akys nuo 
vieno prie kito, niekur nesustodamos, niekur nerasdamos 
vietelės, kur jo siela galėtų pailsėti. Kas man yra, galvo- 
ja jis, dar nepasižiūrėjęs į savo pasą. Kai prašnenka, jie 
iškart nesupranta nė žodžio, ir ką jie suvokia, yra labai 
gražu. Atėjo svetimšalis, tuoj paaiškėja: aš ne vienišas, tu- 
riu tautą, aš vienas tarp daugumos, ir mane jie supranta. 
Visi supranta vienas kitą, štai kodėl jau nuo slenksčio pa- 
milsta svetimšalį. Ir kai galų gale prabyla, jie iš pradžių 
nesupranta, jis turi pakartoti: 

— Hm, — sukužda jis, — aš atėjau paklausti vieno 
dalyko. 

Klausimas neskuba išsprūsti, jam nedrąsu jį ištarti. 

— Hm, kaip aš dainavau? Mat aš pats niekada negir- 
džiu dainuodamas. Užtat turiu kitų paklausti. 

Pirmiausia jai ateina mintis, ką pasakyti, ji gali bet ką 
ištarti, taip jai pačiai atrodo. Tau reikėjo tapti advokatu ar 
politiku, yra tokių, kurie šitaip yra sakę. 

— Jūs dainavot nuostabiai, — prataria Mary sužavėta, 
ji drįsta prieiti iki pat ribos, net iki buomo, skiriančio nuo 
mirusiųjų karalystės. 

— O, kaip aš myliu kultūrą, — pagauta ekstazės trina 
rankas. 

Vestlundas nenori per daug procentų būti blogesnis. 

— Nė Koruza nebūtų geriau padainavęs. 

— Ne, netgi Svenas Ulofas Sandbergas, — priduria 
Nisė Juhansonas. 

Galiausiai tik Hildura lieka nieko nepasakiusi, ji galvo- 
ja: ne, aš negaliu. Ko vertas melas tokiam, kuris taip to- 
li nužengęs. Ne iš karto ateina mintis: ką reiškia tiesa to- 
kiam, kuriam greitai nebereikės skirti melo nuo tiesos? Ji 
jaučia, kaip jo beviltiškas žvilgsnis nuslysta jos veidu, jos 
stačia tiesos įkalne, argi leis jam parkristi? Ji ryžtingai 
pakelia akis ir mato: jis gavo leidimą įsikurti. Keletą svai- 
ginančių akimirkų jo gyvastis apsistoja joje, ji jaučia jį 
savyje atgyjantį, o kai jis po to tylom išnyksta, ji supran- 
ta: Ką reiškia leidimas apsigyventi tokiam, kuris ieško pa- 
tvirtinimo, kad jis gyvas? Apimta didžiulio džiaugsmo ji 
sako: 

— Niekas nėra man taip gražiai dainavęs. 

Tada jis gali eiti, ir išeina. O tie, kurie pasilieka, jau 
kitaip sujungti draugėn, net Mary ir Nisė trumpam tampa 
neatskiriami. 

— Dabar eisim prie ežero ir nuplausim mano seniui 
kojas, — sako Mary, visi drauge išeina, leidžiasi prie 
ežero. 

Jie sustoja prie ežero poromis, Vestlundas apsivelka 
mėnesienoje berno marškinius, liemenė per ankšta. 

— Stambų vyrą gavai, — sako jis, sudreižėdamas lie- 


menę. 
— Imi, ką turi, — šypsodamasi sako Hildura ir Žvel- 
gia į ežerą, Vestlundo pusėj nėra ežero. 

Bet argi svarbu, ne visur gali būti ežerų, jei bus nors 
kūdra, bus irgi gerai, o jei bala, kuri atsiranda po lietaus, 
turės tenkintis ir bala. 

— Rytoj pasiimsim dviratį ir nuvažiuosim į sargybos 
bokštą, — sako Siorenas Sveai. — Nuo ten iki Egengrun- 
do matyti. 

Bet tada pamato rąstą, plūduriuojantį kiek atokiau tarp 
nendnų, staiga pasidingoja, jog tarp kalnų ir kalvelių girdi 
aidint kirvių dūžius. Ir prisimena, ką jau buvo užmiršęs. 

— Klausyk, — sako jis Sveai. — Eikš truputį. 

Jie paeina po beržais, beržai sklidini mėnesienos lašų, 
jis atsiremia nugara į vieną beržą, segė sublizga po jos 
kaklu. 

— Išsisek segę,— sako jis. 

Ji išsisega. 

Jis paima ją į ranką, užsimoja ir tada už nugaros iš- 
girsta gerai pažįstamą balsą, vėl nuleidžia ranką. 

— Ir tu gali išsisegti segę, — sako Rudolfas Rulanai. 

Jie išlenda iš žvilgančio krūmo, gerokai sušlapę, matyt, 
buvo sugulę žolėj paplaukioti. Rudolfas smagus kaip lošė- 
jas, nors prarado kepurę, laikrodį ir keturiasdešimt kronų. 

— Teškojau pagalio naujam grėblio kotui, — patenkin- 
tas sako Rudolfas. 

— Nelabai panašu, kad pagalio būtum ieškojęs, ne, — 
atsiliepia Siorenas, jie gretimais vienas kito nueina prie 
ežero, vienu metu užsimoja ir nusviedžia seges. Siorenas 
pralenkia kokiu metru. 

— Aš irgi ne pagalio buvau išėjęs ieškoti, — sako jis. 

Jie grįžta atgal prie kitų porų, Mary klūpo ant savo 
nailoninių kelių ir žole šluosto kruvinas Nisės kojas, už- 
mauna jam kojines, apauna batus, suvarsto. Visą laiką 
klūpodama. Klūpodama ant kietų akmenų. Viešpatie, kaip 
nuostabiai aš kenčiu, galvoja ji džiūgaudama. 

— Nemanyk, jog nieko nežinau, — patyliukais sako 
Siorenas Sveai ir nusviedžia plokščią akmenuką, šis atšo- 
ka aštuonis kartus. — Bet velniai nematė. Nė vienas ne- 
sam geresnis. O dabar einam šokti! 

— Ei, — užgerkloja Vestlundas, liemenė persprogsta 
iki pat viršaus, — mano vestuvėse prisišoks visi, kipšas 
griebtų! 

Šokdami hambo garma į kiemą, net katės išgąsdintos 
ima drebėti, garma nasriodami. Bet prie vartų nasriojimas 
atlėgsta, pasigirsta stūgsmas lyg vilko, visiems širdis su- 
gnybia. Garsas sklinda nuo lentų rietuvės už alyvų. Visos 
poros išsisklaido, o Hildura suaimanuoja: 

— Nepaleisk manęs. Aš taip bijau, Hilmeri. 

Jis apkabina ją tvirčiau, įeina pro vartelius, priešais at- 
lekia Irma, balta kaip mėnulis. 

— Grįžkit į vidų, — uždususi sako ji, — visi baisiau- 
siai nusigandę. Mama bijo. Sako, kai pasirodo Augustas, 
tai prieš mirtį. Senė Bjur baigia suryti visus pyragus, dan- 
tys tik grikši. Siri rauda ir rauda. Iš Dainininko nieko ge- 
ro, tik guli ant sofos ir kliedi apie seną šiaudinę skrybė- 
lę. Bjuras užstalėj, vis apsisukdamas skaičiuoja pinigus, 
jei dar ilgiau, iš galvos išsikraustys. Tėtis nieko nedaro, 
kai Valinderis dingo. O Simonas stovi ant kelio apatinė- 
mis kelnėmis ir laukia, kol bernas atvažiuos su mašina. 

— Gal ten Valinderis? 

Hilduros balsas kupinas vilties. 

— Pamatysi, — atsako Irma. 

Irmos balsas kupinas neapykantos. 


— Eikit, moterys, į vidų, — narsiai sako Vestlundas, 
tarkštelėjęs dantimis kaip padėvėta akselinė. — Čia bus 
permainų! 


Vyrai lieka vieni, šiaurinis namo šonas šviečia bažny- 
čios baltumu, jie mindžikuoja prie bulvinės kauburėlio čia 
ant kairės kojos, čia ant dešinės. Mielai pasikeistų kojo- 
mis kits su kitu. 

— Eik pirmas, Nise, tavo koja skaudama, — kilniai 
sako Rudolfas. 

Ir esi iš Jevlės, tylom priduria jie. Tik anapus ežero 
nematomas per mišką pukši traukinys, o šiaip daugiau nė 
garso, nejaugi mirštantysis numirė? Nisė deda koją su 
sportiniu bateliu, sumirga mėnesienos skaistumo dulkės, 

palei namo kertę vandens statinė, ten stovi vyriškis. Tai 
Valinderis. 

— Ar tu čia slankioji rėkaudamas, — klausia Vestlun- 
das, stverdamas jį, nelabai ką yra stverti, degtinė gerokai 
Jį sumurkdžiusi, jis stovi ant plastiko kojų, įsikibęs į sta- 
tinės kraštą plastiko pirštais, nesusišukavęs. 


— Jis vemia į mūsų vandens statinę, — sušnypščia 
Rudolfas ir įgnybia Valinderiui į petį. 
— Matyt, tokia mada Jevlėje, — spėja Siorenas. — 


Turbūt tam jie tenaudoja vandens statines. 

Nisė įpykęs irgi ima skėtrioti (žinok, kad mes turim 
policininką, primena jis), Vestlundas suima Valinderį už 
plastiko pečių, Jevlė ne Upsalos lene. 

— Eik šalin nuo statinės! O gal tau Maršalo pagalbos 
prireiks?— suriaumoja jis. 

Jokio atsako, jis ištižęs kaip nudvėsusi Žuvis, bet sun- 
kesnis, negu manė, kai pakelia jį. Nė nesuteliuškavęs nu- 
slysta jis į statinę, pajutę, kad kojos siekia dugną, palei- 
džia. Ir kaip tik tą sekundę, kai jie ištraukia tuščias rankas 
iš statinės tamsumos į mėnesieną, drioksteli sprogimas, 
ketvirtas, galingiausias. Namai sudreba, žemė sudreba, au- 
sys užkrenta nuo trenksmo, už alyvų pliūptelėja pašvais- 
tė tartum didžiulė saulėgrąža, bet tuoj nuvysta. Pradeda 
baubti pabudusios karvės, sukudakuoja vištos, arklių 
žvengimas ima skverbtis pro tvarto sienas. Nepakenčiamai 
lėtai griūva lentų rietuvė. 

Jie palaukia, kol viskas nutyla, tada nulekia ten su ga- 
lutinai išsiblaivusiomis ir smarkiai dundančiomis širdimis. 


Jis guli po penkta lenta, guli aukštielninkas, suglaudęs 
kojas, nemiręs. Mėnulis dailiai ir neskubėdamas žeria 
spindulius tiesiai į jo atmerktas akis, jie pakelia jį tarsi li- 

gonį. Bet nieko jam nėra atsitikę, tik kad baisiai nusigan- 
do, jis gali puikiausiai stovėti pats, kairė ranka truputį su- 
kruvinta, jis įsibruka ją į kelnių kišenę. 

— Dabar drošim vidun, išmesim po vieną, — sako 
Vestlundas. 

Ir visi sueina, kiek pasklidę, kaip renkasi vyrai vaka- 
rais po šienapjūtės, savo išgelbėtąjį jis nešasi ant peties 
tartum ką tik išgaląstą dalgį su dvipusiais ašmenimis. 

Svetainėje žemos lubos, girliandos plevena po sijomis, 
niekas neišbėgę lauk. Tik Nisė čia, jis sėdi pakišęs sport- 
bačius po stalu, visi tyli. Bjuras tarškina pinigus. Hildu- 
ra atsisėdusi šalia padeda jam skaičiuoti, dedasi skaičiuo- 
janti dvikrones, bet ne: iš tikrųjų skaičiuoja žingsnius, 
kiek jų nuo lentų iki svetainės slenksčio. Visi skaičiuoja 
tuos žingsnius. Irma stovi po lempa, nusitvėrusi už šir- 
dies. Siri sėdi viena ir žiūri į Dainininką, mirštančius ap- 
gaubia tokia tyruma, kuri priverčia mus raudoti, kuri pri- 
verčia ją tyliai ir graudžiai raudoti. 

Paskui už ateinančių trinkteli varteliai, nuo prieangio 
iki kambario dešimt žingsnių. Hildurai nurieda dvikronė, 
ji atsikelia, prieina prie Irmos, abi sutelpa po lempa. Po 
lempa abi vienodai nusigandusios, po lempa jos pagaliau 
seserys. Durys atsiveria, Hildura užsimerkia, Irmos akys 
išsiplečia, jų rankos degina viena kitą. Naujasis svečias 
pirmasis peržengia slenkstį. Vestlundas nusivelka suplėšy- 
tą liemenę ir numeta ant komodos. 

— Čia mes atsivedam Vilę, — sako Rudolfas. — Jam 
nieko neatsitiko. 

Visi apsvaigsta nuo džiaugsmo stebuklo, štai jis stovi 
vidury kambario, ranka kišenėje, tas pats, kurį laikė žu- 
vusiu, ant nugaros prilipęs Žiupsnelis pjuvenų, šiaip vis- 
kas olrait. Arkliškas veidas kiek trūkčioja, akys skaisčios 
lyg neseniai verkusios. Sklidinos begalinio švelnumo se- 
serys nuveda jį prie stalo, į garbingiausią vietą. 

— Pakeisiu žvakes žvakidėje, — sako Irma. 

Jis sėdi už žvakių, visi žiūri į jį, Vestlundas atnešęs 
naują butelį iš drabužinės, jie susidaužia. 

— Tai bent buvo vestuvių saliutas, — sako Vestlundas. 

Negreit Vilė atsako, jie sėdi ir mato, kaip sunku jam 
rasti žodžių, rodos, traukia juos iš šulinio gelmės. Ir kai 
galų gale randa, nuo jų varva svetimas vanduo. 

— Tai buvo ne saliutas, — sako Vilė. 

— O kas? 

— Aš mėginau nusižudyti, — atsako Vilė, prisipilda- 
mas stiklą sklidinai. 

— Ai, ai, — sako miesto poniutė, ją pagauna baisiau- 
sias noras jį pabučiuoti, juk niekad nėra bučiavusi tokio 
beveik savižudžio. 

Bet dabar visi ima spraustis arčiau, netgi Dainininkas 
atsikelia, susėda greta kits kito aplink stalą, kur kas ga- 
lėdamas. Rodos, stovi ratu aplink gyvačių duobę. Stovi 
ratu aplink pačią mirtį ir mato, kaip ji raitosi ant pilvo. 

— Kaip tau šovė tokia mintis? — klausia Hilma, la- 
biau susisiausdama į švarkelį. 

Vis dėlto tai buvai tu, galvoja Hildura, ji nustebusi pa- 
junta, kaip palengvėjimą pamažu nustelbia nusivylimas, ji 
tampa tokia tuščia, kaip Žmogus negalįs prisiminti sapno, 
kurį sapnavo. 

— Argi aš apsigimęs vagis? — klausia Vilė, jis sunkiai 
palinksta virš stalo, pusiaugulom tyso po žvakėmis, žval- 
gosi iš eilės visiems į akis. 

— Apsigimei, ir baigtas kriukis, — atsako Vestlun- 
das. — Aš irgi neapsigimiau mėsininku. Aš juo tapau. 

— O kuo tu esi apsigimęs? — klausia Vilė. — Arklių 
sukčium? 

Taigi, arklio jis dar neužmiršo. O Siri dėbčioja čia į tė- 
vą, čia į Vilę, matyt, daug ko norėtų paklausti, bet nedrįs- 
ta. Bjuras susižeria dvikrones į kišenę. 

— Žmogus apsigimsti dideliems dalykams, — atsako 
jis. — Pašėlusiai dideliems. O galiausiai iš tavęs išeina 
šlamštas. Juk aš buvau Kelių valdybos pirmininko pava- 
duotojas, todėl ne save turiu galvoj. 

— O kai kas patampa sraigėmis, — karčiai taria Vik- 
toras, — kurios labai norėtų paskubėti. 

Miesto poniutė sako: 

— Aš turėjau būti kultūros įžymybė. O esu tik už Ni- 
sės Juhansono ištekėjusi. 

— Ir turėtum netverti džiaugsmu, — atsako Nisė. — 
Nes tu gimusi slankioti Rytine Uosto gatve vakarais. 

Vilė pagaliau nustoja žvalgytis, savo kruviną ranką pa- 
sideda ant staltiesės. 

— Aš esu apsigimęs vagis, — atkakliai taria jis. — 
Pasivogiau krautuvėj devynis sprogalus ir penkis metrus 
virvės. Tu vagis, vyruti, ir turi pasidaryti sau galą, galvo- 
jau aš. Ir nuėjau į mišką. 

— Kada tas buvo?— neatgaudama amo, klausia Irma. 

— Šįryt septintą valandą, — atsako Vilė. — Lygiai 
septintą, jei norit Žinoti. 

Seserys susižvalgo ir jau daugiau nebe seserys, tik dvi 
varžovės, jos niekada nestovėjo po ta pačia lempa. 

— Miške buvo šviesu, aš atsiguliau po egle, ten, Di- 
džiojo Kuperbergo daly. Prakeiktas vagišius, galvojau aš, 
dabar tau galas. 

— Juk turbūt niekas, vaikine, nėra sakęs, kad būsi va- 
gis, — pareiškia Rudolfas. 

— Nors, ką galima pasakyti apie Olasę, verčiau nuty- 
lėsiuų, — sako Viktoras. 

Vilė sėdi užsidengęs rankomis veidą ir žliumbia, nors 
dar negirtas. 

— Būdamas šešerių metų išmokau tuštinti svetimus 
bučius. Kas pirmesnis, tas geresnis, kalbėjo tėtė. Taigi bū- 
damas šešerių metų turėdavau keltis rytais pusę penktos. 
Sulaukęs aštuonerių vieną ankstų rytą nuėjau su juo į 
mišką, buvo rugsėjo pradžia. Netrukus pasukom ne į tą 
pusę. Bet juk čia Palmų miškas, sakau aš. Na ir kas, at- 
sako jis. 

— Ar girdėjot? — įnirtingai sušunka Vilė, nusiimda- 
mas rankas nuo akių. — Mes buvom jūsų miške, Palmai. 

Jis stebeilija Palmams į akis, jo žvilgsnis paklaikęs. Ar 
nematot, koks aš niekšas, beviltiškai klykia jo akys. At- 
mokėkit man tuo, ko aš vertas! 

— Mes priėjom aukštą eglę, — kalba jis toliau. — Po 
šakomis gulėjo išdarinėtas briedis. Tėtis atsipjovė kelis 
gabalus ir prigrūdo mano kuprinę. Eik namo, pasakė jis, 
aš pareisiu vėliau. Bet jei ką sutiksi, sakyk, kad nešiesi 
mėlynių. Buvo sekmadienio rytas, ir aš sutikau tris Žmo- 
nes, vienas buvo varpininkas, sekmadieninės mokyklos 
mokytojas. Jam sumelavau geriausiai. 

— Ar žinot, ką reiškia meluoti? — surinka jis staiga, 
trenkdamas kruvina ranka į stalą, ilgai skimbčioja stiklai, 
kairė rankovė apvarva stearinu. 

Jie truputį nustebinti tokio netikėto jo balsingumo, gy- 
vatė pakyla duobėje ir pasiekia kur kas aukščiau, negu jie 
manė. 

— Ko gi nežinosi, ką reiškia meluoti, — galiausiai at- 
sako Siorenas. — Bet dėl to neverta giltinės šauktis. 

— Et, žinau aš daug brakonierių, — sako Vestlundas.— 
Ir tikrų vagių, — Amerikoj vienas toks važinėjo visur ir vogė 
verandas, išmontuodavo naktimis ir nusiveždavo sunkveži- 
miu. Bet nė velnio jis dėl to nepasikorė. Jis... 

Bet daugiau Vestlundui netenka papasakoti, Siri staiga 
uždeda ranką jam ant peties, įsmeigia akis į jo akis: nu- 
tilk, sako jos, nutilk, nes dabar kalba tas, kas žino. 

— Kai buvau keturiolikos metų, — vėl prašnenka Vi- 
lė, jau ramiau, — taip mokėjau meluoti, kad kiekvieną sy- 
kį, kai pasakydavau teisybę, pajusdavau tarsi malonumą. 
Tai buvo, ko gero, vienintelis mano džiaugsmas. O štai 
vieną sykį, kai man buvo šešiolika, akėju lauke, o kely- 
je sustoja automobilis iš Stokholmo. Kaip nuvažiuoti į 
Karlholmą, klausia stokholmietis. Turbūt visi Žinot, kaip 
iš čia nuvažiuoti į Karlholmą. 

— Su dviračiu, — sako Bjuras, norėdamas viską su- 
švelninti, juk ne todėl kiaurą vakarą sėkmingai lošė poke- 
rį, kad paskui sėdėtų vestuvėse tartum pakasynose. 

Bet niekas nesijuokia, tik Bjuras. 

— Nuo kooperatyvo reikia pasukti į kairę, — sako 
Rudolfas. 

— Važiuok į dešinę, sakau aš stokholmiečiui. Žinojau, 
kad meluoju. Bet negalėjau susiturėti. Stokholmietis nu- 
važiavo, o aš taip sušėriau arkliui, kad šis pasibaidęs su 
akėčiomis į griovį įlėkė, tada parbėgau namo ir užsilipau 
ant aukšto. Kas tau yra, sušuko senis iš kiemo. Ketinau 
pasikarti, bet ne, nulipau žemėn ir viską papasakojau. Mat 
šitaip galvojau: gal jis supras, senis. Šis stovėdamas ga- 
lando peilį. Aš tave išmokysiu meluoti be reikalo, užriko 
jis. Ir vožė antausį. | 

— Teisingai padarė, — įsiterpė Bjuras, — aišku, kam 
meluoti, kai nebūtina. 

— Bene geriau meluoti tada, kai reikia, negu tada, kai 
nereikia? — niršiai klausia Vilė. — Argi melas nėra kas 
kartą melas? 

Visi lyg sutrinka, juk kiekvienas turi dėl ko pameluo- 
ti, bet argi verta apie tai kalbėti. Tai būtų tolygu nuva- 
žiuoti į Jevlę, ir, nusimovus kelnes, parodyti visą savo 
gražumą. 

— Nenuklysk į lankas, — purkštelėja Nisė Juhanso- 
nas. — Tu ketinai nusižudyti. Štai apie ką buvo šneka. 

— Ir nuėjau po egle, — primena Rudolfas. 

— (Gal jau patroną burnoj turėjai? — klausia Vest- 
lundas. 

Bet dabar Vilė visai ne po kokia egle, jis tolimam lai- 
ke, sėdi ir žvelgia į mirtį nusuktomis akimis, sėdi už Žva- 
kių ir Žiūri į mirusią praeitį. Miesto poniutė prieina ir už- 
gesina palubės lempą. „Aš į viską Žiūriu menininko 
akimis“. Mat yra gulėjusi su keliais teplioriais. 

— Jūs žinote, kur yra Kolbotenas, — sako jis paga- 
liau. — Reikia pereiti žemuogynus anapus bendruomenės 
miško. Kartą naktį ir nuėjom ten, aš, senis ir prekeivis. 
Man buvo septyniolika, ir aš pirmą kartą išsiruošiau į me- 
džioklę. Buvo mėnesiena, rugsėjis. Jie pastatė mane prie 
Kolboteno tykoti, trečią valandą atklypuoja briedė per ko- 
kius penkiasdešimt metrų nuo manęs. Aš leidžiu jai pa- 
bėgti. Kodėl nešovei, ėmė jie rėkti ant manęs. Dar ne lai- 
kas briedžius medžioti, atsakau. Tada tol tvatino mane, 

kol nugriuvau, turėjau pats kaip sugebėdamas namo par- 
sigauti. Kitą naktį pasiėmiau šautuvą ir išėjau vienas, nu- 
šoviau briedę bendruomenės girioj už Liutmano ganyklos. 
Sugrįžau namo, pasikinkiau arklį ir vidury nakties nuva- 
žiavau atgal. Parkakęs išmušiau langą šautuvo buože. 
Eikš, kai ką pamatysi, riktelėjau seniui. Jis išlindo į mė- 
nesieną, aš nudengiau brezentą. Na dabar gausi siurbsnį, 
pasakė senis. Ir mes lig aušros traukėm naminę. Visą lai- 
ką galvojau: tu būsi antras, kurį nušausiu. 

— Ko neišėjai iš namų, kad jis toks bjaurybė buvo? — 
klausia Siorenas, — būtum galėjęs gauti darbo sulfitų 
fabrike kaip kiti iš mūsų kaimo. 

Bet nūnai Vilė ima karščiuotis, matyt, per daug išgėrė, 
Hilma merkia Vestlundui: neduok jam daugiau! 

— Argi niekas nesuprantat? — kone užrinka jis. — 
Argi niekas nesuprantat, kad tik jį aš turiu? Bene vagys 
pasidarys geresni, jeigu paliksim juos vienus? Ar melagiai 
mažiau meluos, jeigu jais niekas netikės? 

— Ir jei kas nors pasakys blogą Žodį apie senį, aš tą 
priplosiu, — surinka jis atsistodamas. 

Bet jau po akimirkos tarsi užmiršta savo pyktį, barzdos 
šeriais ima sravėti ašaros, jis sudrimba ant kėdės. 

— Ar niekas netikit, jog galima mylėti blogą žmo- 
gų? — kužda jis. 

Tada pasigirsta naujas tylus balsas prie stalo. — Taip, 
reikia. 

Tai Siri, kambaryje gana tamsu, ir niekas nepastebi, 
kaip ji išrausta. 

— O šįryt aš sumušiau jį, — su nuoskauda sako Vi- 
lė. — Parėjo iš ežero su karšiais, aš mėgstu karšius. Še 
tau žuvies, sako senis, kaip tik buvau pamelžęs. 

Vilė įsmeigia akis į Viktorą Palmą. 

— Tai buvo jūsų karšiai, Palmai, — sako jis. 

— Aš nemėgstu karšių, — atsako Viktoras. — Bet jei 
kniauks lydekas, tada velniai rautų. 

— Tėte, — patyliukais sako Hildura, — leisk Vilei pa- 
sakoti. 

— Nežinau, kodėl aš jį sumušiau, — kalba toliau Vi- 
lė. — Juk Žinojau, kad norėjo pasigerinti. Bet po visko 
negalėjau Žiūrėti į jį žliumbiantį. Dabar tau galas, pagal- 
vojau. Sumušei tą vienintelį, kurį turi. Nuėjau į mišką ir 
atsiguliau po egle. 

— Na ir kokia buvo savijauta? — klausia miesto po- 
niutė ir pavaišina Vilę cigarete iš plastiko portsigaro. 

— Nežmoniškai džiaugiausi. Stipena tu, galvojau, grei- 
tai letenas ištiesi. Ieškodamas degtukų pradėjau svarstyti, 
kas bus laikraštyje parašyta. Luktelėjau truputį ir peržvel- 
giau mintyse visus laikraščius, pradedant „Jevlės dienraš- 
čiu“, baigiant „Upsalos naujienomis“. Gal net į Stokhol- 
mo laikraščius patekčiau, galvojau. Šiek tiek užtruko 
laiko, kol apsvarsčiau visą spaudą. Net šovė mintis, kad 
žiniose bus paminėta, užsimerkiau ir įsivaizdavau, jog eg- 
lėje kabo garsiakalbis ir skelbia visa, kaip buvo. Nes kai 
susiruoši mirti, reikia iš anksto Žinoti viską, kas dėsis po 
to, kai būsi numiręs. Ir skelbimą apie mirtį, ir laidotuves, 
ir gedulingus pietus ir visa kita. Bet galų gale turėjau pri- 
sipažinti pats sau, kad tiesos, vaikine, nors pasiusk, vis 
tiek nesužinosi. Tada perpykau, tebūnie, pagalvojau, ir už- 
braukiau degtuką. Paskutinį kartą atmerkiau akis. Ir pa- 
mačiau nuostabų dalyką, degtuką užpūčiau. 

— Ką tu pamatei? — kuždom klausia Siri, kažkokiu 
keistu būdu tai liečia ir ją. 

— Vorą, — atsako Vilė. 

— Vorą, — sumykia Nisė Juhansonas, — tikrai ypa- 
tinga! 

Jis, ko gero, mano: Jevlėje mes turim Piksą, Baltijos 
viešbutį, apskrities viršininką Sandlerį ir taip toliau. 

— Vargšas vaikinas, — sukužda Mary. 

Ji myli visus, kurių gaila, mielai prispaustų juos prie 
širdies savo plačioj minkštoj lovoj. Bet Nisė per dažnai 
namie. | 

— Tai buvo tik voras, — atkakliai pasakoja Vilė to- 


liau. — Kol buvau užsimerkęs, jis nunėrė giją tarp eg- 
lių, tikriau sakant, tarp Didžiosios Kuperbergo ir kitos. 

Gija spindėjo saulės šviesoje, o voras darbavosi toliau. 
Nėrė giją po gijos, nebuvau regėjęs tokio grožio kaip 
voratinklis. 

— O jei tu pamatytum „Džildą“ su Rita Heivort, — 
įsiterpia Nisė. — Ar paskutinį „Parisien“ numerį. 

— O kaip buvo paskui? — kuždom klausia Siri. 

— Gulėsiu, pagalvojau, kol jis baigs. Voras nėrė ir nė- 
rė ir niekaip nebaigė. Tas voras išgelbėjo man gyvybę. 

— Už tai jį reikėtų apdovanoti Karnegi medaliu, — sa- 
ko Vestlundas. 

— Bet po to supykau, — sako Vilė. — Juk aš nenorė- 
jau būti išgelbėtas, juk norėjau mirti. Todėl sudraskiau 
voratinklį. ir bjauriai pasijutau. Supratau, kur padaryta 
klaida, nereikia gulėti ir laukti, kai pasiryžti nusižudyti. 
Nes tada gyvenimas purto galvą ir sako ne. Truputį pabė- 
gėsiu, pagalvojau. Ir pasileidau į Kolboteną, kai tik nulėk- 
siu ten, ir padarysiu. Dūmiau kiek kojos nešė. Skuosda- 
mas per žemuogyną išgirdau keistą garsą, stabtelėjau, 
vaikas verkė. Liutmano prancūziukas sėdėjo ant akmens ir 
verkė, buvo paklydęs. Nerandu kelio namo pas Liutmaną, 
pasiskundė jis, imdamas man už rankos. Juk aš negalėjau 
prisipažinti, kad esu atėjęs čia savęs į orą paleisti, todėl 
nusivedžiau berniuką per mišką, kol pasirodė Fuksės so- 
dybos. Jis taip apsidžiaugė, kad ištraukė iš kišenės kny- 
gos skirtuką ir atidavė man. Betgi jis pats turėjo ką nors 
gauti. Juk išgelbėjo man gyvybę. 

— Ir jį reikėtų apdovanoti Karnegi medaliu, — ryžtin- 
gai taria Vestlundas, trenkdamas kumščiu į stalą. 

— Reikėjo jam pasakyti viola, kaip prancūzai kalba. 

— Dabar praeis nemažai laiko, kol vėl pabandysiu, pa- 
galvojau. Turiu užmiršti berniuką ir turiu užmiršti vorą. 
Tada prisiminiau miško ežerėlį, kuriame maudydavausi 
paauglys būdamas. Pagavo didžiausias ūpas nusimaudyti, 
juk maudysiuos paskutinį kartą, pagalvojau. Tas ežeriukas 
Medžiotojų klubo Žemėj, netoli nuo tekšių pelkės. Nusi- 
rengiau, įsibridau ir ilgai plaukiojau, niekad nebuvo taip 
smagu maudytis. Juk galėjau prisikrauti kišenes akmenų 

ir įsibristi su drabužiais, bet taip nepadariau. Gulėdamas 
ant vandens ir žiūrėdamas į egles pradėjau suprasti, kad 
vienas miške vidury dienos niekaip nenusižudysiu. Miš- 
kas juk pilnas vorų, skruzdėlių, žemuogynų ir prancūziu- 
kų, ir visi jie čia tau gelbėti. Jei nori mirti, pagalvojau, 
turi tą padaryti naktį arti Žmonių, suaugusių Žmonių, nes 
tik suaugę Žmonės nepanorės tavęs gelbėti. Taigi pratūno- 
jau miške, kol sutemo. Tada pasiėmiau savo sprogalus bei 
virvę ir atėjau čia į vestuves. 

— Ar tu barbenai į langą? — klausia Irma, neapy- 
kantos magnetu pritraukdama prie savęs vargšes Hildu- 
ros akis. 

— Ko gi aš barbensiu į langus su dinamitu kišenė- 
se,— popikčiai sako Vilė, čiulpdamas kraują iš sužeis- 
tos rankos. — Atsistojau prie bulvinės ir padegiau. Pa- 
maniau, nesitrauksiu, tegu jie mane muša. Bet kai iš- 
girdau jus ateinant, nubėgau už daržinės. Ten padegiau 
antrą, tą sykį stovėjau vietoje. Bet niekas nesiteikė at- 
eiti. Gali daryti ką nori, vaikine, tariau pats sau, nė vel- 
nio tu niekam nerūpi. 

— Kam gi mes tau buvom reikalingi, — klausia Ru- 
dolfas,— jei norėjai nusižudyti? Gal nemanai, kad mes 
tau būtume padegę? Ką? 

— Neįmanoma numirti vienam, — atsako Vilė. — Rei- 
kia, kad aplinkui būtų Žmonės, tik tada galėsi numirti. Bet 
niekas nesirodė. Galų gale norom nenorom turėjau priei- 
ti prie lango. Reikia pabarbenti, galvojau, jeigu dinamito 
niekas negirdi. Kai tik išeis į prieangį, tada ir tebūnie. Bet 
negalėjau pabarbenti. 

— Kodėl? 

Šį kartą klausia Hildura, nors žino atsakymą, Irma 
šypsosi. 

— Ten kažkas jau stovėjo, — sako Vilė. — Todėl 
nudūlinau šalin. Nuėjau prie lentų rietuvės ir atsiguliau 
aukštielninkas. Po kiek laiko šovė į galvą nauja idėja. 
Suriksiu, pagalvojau. Jei suriksiu, jie turės ateiti. Ir su- 
rikau. Bet niekas neatėjo. 

— Mes pamanėm, jog katė, —- sako Vestlundas, užsi- 
degdamas didelį cigarą. 

Tuo tarpu Vilė atsistoja. Didelis, girtas ir baisiausiai 
liūdnas stovi gale stalo, nulenkęs galvą, žvakės plevena 
tarp jo stambių rankų. 

— Ar visi manėt, jog katė? — klausia jis. 

Jokio atsako. Jo akys vėl klydinėja nuo vieno prie 
kito. 

— Ar visi lig vieno manėt, jog katė? — pakartoja jis, 
šįkart daug garsiau. 

Ilgai žiūri jis į Hildurą, galų gale Hildura nusuka 
žvilgsnį. 

— Hildura, ar tu manei, jog katė? — užrinka jis. 

— Taip, — atsako Hildura po kiek laiko, ji atkakliai 
žiūri į Vestlundą. 

— Aha, — sunkiai taria Vilė. 

Bet ilgiausiai jis turbūt Žiūri į Siri. 

— Siri, ar tu manei, jog katė? — klausia jis galų 
gale. 

Siri atsako, žvelgdama jam tiesiai į akis: 

— Aš pagalvojau, kad žmogus, paskui. Mes kone visi 
manėm, kad žmogus. Bet nė vienas nedrįso nueiti ir pa- 
žiūrėti. 

— Štai kaip, — kuždom taria Vilė ir vėl atsisėda. 

Po valandėlės kalba toliau: 

— Tikriausiai katė rėkė. Jeigu niekas neišėjo. Reikėtų 
maktelti, suriko katė. Bet nieko neturėjo ir niekada netu- 
rės. Užtat nė kiek nelaukusi katė įsikišo į nasrus patroną, 
letenomis įžiebė ugnį. Bet, kol dar nebuvo per vėlu, spro- 
galas iškrito, ir katė liko gyva. Ir neberėkė daugiau, pra- 
keiktoji. Gera buvo katė. 

Ir štai dabar jis guli užsikvempęs ant stalo, matyt, pa- 
vargęs, matyt, girtas. Rudolfas kumšteli jam petį. 

— Klausyk, — sako jis atsargiai. — Senis visą dieną 
tavęs verkė. 

— Meluoji, bjaurybe, — sukužda Vilė iš savo sielvarto 
gelmės. 

— Teisybė, — sako Siorenas, — juk mes ien buvom. 

Tada Vilė atsitiesia vienu mostu, džiaugsmas toks ga- 
lingas, kad pritrenki jį tartum kūjis, jis sudrimba ant kė- 
dės, nusirita ant grindų. Jie nuneša jį ir paguldo ant so- 
fos, Mary uždega žiburį, Rudolfas išima iš jo kišenės 
likusius šešis sprogalus. Visi sustoja po lempa ir: Žiūri į 
juos, lyg būtų į ką. Tuo tarpu girdi, kaip bernai grįžta su 
mašinomis, kažkas pakelia užuolaidą. Simonas stovi kie- 
me, mMėnesienos apšviestas, vien su apatinėm kelnėm bei 
megztiniu ir laukia jų. 

— Gal neužvažiuos dar sykį ant šienapjovės, — suai- 
manuoja Viktoras. 

Jis išskuodžia lauk, Vestlundas išskuodžia taip pat. 
Mary suklumpa ant kelių prie Vilės, Gunaras miega po 
sofa, užsidengęs rankomis ausis. 

— Hilmeri, ar dar nevažiuosim namo? — baiminga! 
šūktelėja Hildura jam įkandin. 

— Pirma pakviesiu laikiną direktorių išgerti, — atsa- 
ko Vestlundas. — Dar ims ir peršals, varguolis. 

— Viešpatie, kaip aš myliu, kas dramatiška, — sukuž- 
da miesto poniutė ir ilgai bučiuoja beginklį miegantįjį. 


o 
() 


Kaip gali mėnulis taip vėlai kyboti? O, jis kabo ant 
sargybos bokšto ir tykoja pirmųjų saulės orlaivių. Bet kol 
kas naktis ir ramu, nors šiluma kyla, būna ruduo vasaros 
naktį, kad padidintų mūsų ilgesį. 

Bet Simonui nešalta, nors Bjuras ir išlošė kelnes. Ne- 
šalta nei Hagstriomui, nei Karlsonui, jie stovi prie maši- 
nų ir mala liežuviais. 

— Eik šen, Vestlundai, — šūktelėja Simonas, apatinius 
marškinius susisagstęs iki pat kaklo, kad šaltis netrauktų, 
laimė, su žiemišku megztiniu; bet tik su trumpomis apa- 
tinėmis kelnėmis. 

Vestlundas ateina ir Viktoras ateina drauge, šį sykį šie- 
napjovė išsisuko sveika. Simonas stovi pasilenkęs prie 
įbrėžimo dešiniajam fordo sparne, Hagstriomas stovi ša- 
lia 1r kasosi, iš aušintuvo rūksta dūmai. 

— Aš jį pavijau, — sukužda Hagstriomas, kumštelėjęs 
Vestlundui į šoną. — Ir pralenkiau prie pat Bengtsono ka- 
vinės. Net šimtą penkiasdešimt išspaudė šita sena patarš- 
ka. Niekas nebūtų patikėjęs. 

Bet Simonas visai paniuręs, įbrėžimas spindi kaip nu- 
bėgusi moteriškos kojinės akis. Vestlundas paplekšnoja 
laikinajam direktoriui per petį. Viktoras paeina į šalį, ma- 
tyt, bijo, kad dvidešimt devintas nesprogtų. 

— Nenusimink, Simonai, — ramina Vestlundas. — Kai 
mano vežėčios dar buvo naujos, Liutmano bulius užpuo- 
lė ir ragais išdūrė skylę dešinėse durelėse. 

— Čia ne buliaus darbas, — sušnypščia Simonas. — 
O tavo berno. Ir už tai gaus į kailį. 

— Jeigu jis tą kartą ir ieną sulaužė, tada gaus dvigu- 
bai, — įsiterpia Viktoras. 

Bet šitaip jam nereikėjo daryti, jie pasiunčia bernus už 
kluono, tegul tvatina kits kitam šonus, kaip išmano, o 
paskui čiumpa senį. Ne todėl, kad baisiai pyktų ant jo, 
anaiptol, bet visą laiką Žiojėja properša tarp tų, kurie pe- 
ni, ir tų, kurie skerdžia, ir toji properša ypač pasidaro gili 
išgėrus. Jie mikliai suima jį už pečių, nori tik pajuokau- 
ti, ir pamažu tempia link tvarto. Bet senis tuoj supranta, 
ką jie sugalvojo. 

— Kur jūs mane vedat? — klausia neramiai. 

Jis jaučiasi tartum surakintas tarp mėsininkų rankų, 
bando ištrūkti, bet tie dar stipriau laiko. 

— O jeigu patikrintume skaičių? — klausia Vestlundas 
Simoną už Viktoro nugaros, apsimeta, jog kažkokią pa- 
slaptį sugalvojo. 

Viktoras baisiausiai nusigąsta, viešpatie, juk jis taip ne- 
pratęs eiti iš namų, jau vien tas jį baugina: mėnulis, pa- 
kibęs Žemai po debesiu, dailiai gurgždanti rasota žolė, 
tvartai, kur nauji įsandarinimai karo tarp rąstų lyg žarnos. 

Viena vertus, baisu, tačiau, kita vertus, suima niūrus džiu- 
gesys: čia man už tai, kad leidausi apmulkinamas. Ir pa- 
mažu jis visiškai užmiršta, ko nulipo žemėn, užmiršta, jog 
iš kairės jam eina žentas. Štai jie čia, tegalvoja jis, paga- 
liau jie atėjo, užtat jis ir pasistatė antrą aukštą ir tvirtą 
spyną į duris įsidėjo, dabar ten lyg tvirtovė. Bet štai da- 
bar jį apgavo, išdavė, štai dabar skaisčioj mėnesienoj jo 
laukia netektis, jis nežmoniškai nusigąsta. 

— Kas jūs per vieni, — surinka jis mėgindamas atšokti 
nuo jų lyg senas sviedinys. 

Jie tik dar labiau suspaudžia, linkteli kits kitam už se- 
nio nugaros, pokštai aštuoniasdešimčia procentų linksmes- 
ni, kai trečiasis, atrodo, viską ima už gryną pinigą. 

— Jis skerdyklų galva, Simonas, — sako Vestlundas. 

Iš dalies tai tiesa po kortų lošimo per pietus, bet senis 
nieko nežino. Ir net nežino, kas tas skerdyklų galva. 

— Argi jūs neskaitot laikraščių? — klausia Simonas. 

Ne, jam visai neįdomu, po to, kai karas pasibaigė, ta- 
da buvo įdomu, o dabar juose tik feljetonai. Ir jie dar 
neskuba atidaryti tvarto durų, laiko jį mėnesienoje ir ty- 
čiojasi. 

— Nagi skerdyklų galva, — dėsto Vestlundas, — toks 
žmogus, kuris vaikšto visur ir skaičiuoja gyvulius. 

— Tada tegul suskaičiuoja Olasės lauko peles, — 
purkštelėja Viktoras, — šito jam niekas neuždraus. 

— Ne, jis tik namie gyvulius skaičiuoja, — paaiškina 
Simonas. — Šitaip jam dar lengviau. O ir šilčiau viduj. 
Neperšąla. 

Bet senio keliai visai sulinksta, jie beveik nešte įneša 
jį 1š šviesos į prietvartį, Vestlundas uždega žibalinį Žibin- 
tą. Viktoras atsisėda ant Hilduros melžimo suolelio, kita- 
dos jį padarė jai, penkias dienas triūsė, dar dvi užtruko, 
kol nudažė mėlynai ir išdžiovino. Padavė jai vakare, šeš- 
tadienį prie separatoriaus. Ji pamatė ir suriko: jei tikitės, 
kad dėl jo mane į tvartą išgrūsit, tai jūs kur kas kvailes- 
nis, negu maniau. Ji pagalvojo, kad jis kooperatyve nupir- 

ko suolelį, bet juk ji buvo niekuo dėta. Vis dėlto nuosta- 
bu, kad išėjo taip, kaip išėjo, mano jis dabar. Juk jau vis- 
kas atsitiko, jis sėdi tuščiomis rankomis ant seno melži- 
mo suolelio. Vestlundas, skerdyklos direktorius, laiko 
geltoną žibintą, šviečiantį nykumoj, Viršsimonas atkabina 
tvarto duris ir įsispiria į šaltus Rudolfo medpadžius. 

— Kokius gyvulius skaičiuoja skerdyklų galva? — 
klausia senis, Vestlundas padeda jam atsikelti. 

Tvarte karvės ima stotis ant kelių, grandinės tarška, 
joms, matyt, pasirodė, kad pro duris saulė įspido. 

— Nagi štai kaip, — paaiškina Vestlundas. — Prieš ei- 
damas į tvartą skerdyklų galva nustato, kad tiek ir tiek 
karvių ir kiaulių turi būti. Tai priklauso nuo to, kokia 
spalva dažytas tvartas ir kokio didumo mėšlo kaugė. Jei 
tvartas mėlynas, o mėšlo kaugė aštuonių metrų, tada, pa- 
vyzdžiui, turi būti aštuoniolika karvių ir dvidešimt dvi 
kiaulės. O jei nesutampa, tenka užmokėti baudą paštu. 

Jie įžengia į pirmą gardą, ten stovi Rožė, atrajodama 
sudvisusį šieną, senis pravirksta. Iš pradžių jie nemato, 
labai tamsu. 

— O skerdyklų viršaitis, — aiškina toliau Vestlun- 
das.— Ką jis veikia? Nagi skaičiuoja skerdyklų galvas. 
Kad neišeitų daugiau, negu įėjo į tvartą. 

— Ir atvirkščiai, — priduria Simonas, senis verkia. 

Bet dabar jau gana, žentas pavirsta jam tarsi tėvu, nori 
nušluostyti ašaras. 

— Uošveli, — sako jis Žalosios garde, penktam. — 
Juk viskas čia tik juokai. Užtat neverk, seni. 

Jie nesupranta, jog jau per vėlu, nesupranta, kad senis 
pamatė septintą gardą, tuščią. Staiga jis pagriebia iš Vest- 
lundo žibintą ir pirmiausia apšviečia lataką: po Kulos čia 
seniai nevalyta. Tada prieina prie ėdžių, pabrauko pirštais, 
iššluota, nė šapelio ant dugno. | 

— Kula, — sukužda Viktoras. 

Aimanuodmas parpuola ant kelių šalia žibinto, tuščias 
sietas tebėra, paima jį ir įninka glostyti. Vestlundas atsar- 

giai įeina į gardą, Simonas stovi prie kiaulių aptvaro ir 
žiūri į paršiavedę, septyniasdešimt kilogramų, spėja jis. 

— Kula, — staiga suklinka Viktoras ir išsitiesia garde 
ant patrešusių lentų. 

— Uošvi, — kuždom kalbina Vestlundas. — Norom 
nenorom reikėjo ją paimti. Metai iš metų bergždžia, turė- 
jai tą Žinoti. 

Bet senis nė viena ausim nenori klausytis, Vestlun- 
das suima jį už pečių ir bando pakelti, bet pečiai ne- 
pasiduoda. | 

Karvės pažiūri į tai ramiai, vėl sugula, tada trinkteli 
prietvarčio durys. | 

— Lauk visi, — užrinka Hildura nuo slenksčio, ji per- 
balusi iš pykčio. 

Tada skerdyklų viršininkai spūdina lauk, prietvartyje 
ant vagio kabo pora darbinių kelnių, Simonas pasiima jas. 
Vestlundas šluostosi kojų pirštus kuokštu šiaudų. 


— Čia aš, — sako Hildura, pasilenkdama prie senio, 
jis užsikabinęs sietą ant kaklo. 
— Aš sena karvė, — sukužda jis. — Ir liksiu čia, kol 


ateis laikas pjauti. 

Hildura atneša šieno, užpučia žibintą, mėnesiena pripil- 
do ėdžias, nušviečia voratinklius palubėje. Ji paklupdo jį 
ant kelių. 

— Aš paklosiu po jumis, — sako ji, driekdama šieną. 

Paskui ilgai sėdi šalia ir laukia, kol jam praeis širdgė- 
la. Jis tiesiog ištroškęs gyvulys, nieko daugiau, keletą me- 
tų nėra gėręs švelnumo. Jis blaškosi narve, troškulio ka- 
muojamas, klausosi su savo troškuliu, ar kas nors 
nelaukia prie narvo angos. Dieve pagailėk to, kurio nie- 
kas nelaukia su kaušu vandens. Galiausiai girdi patyliu- 
kais ateinant tamsiu tarpu tarp gardų ir pasitinka su bega- 
liniu atšiaurumu. Ji guli garde išsitiesusi ir prigludusi 
savo kūnu prie jo tartum švarkas kartuvėse. 


— Tžte, — sukužda ii, nuimdama nuo jo sietą, — aš 
tą padariau. — Aš užnėriau jai grandinę, aš išvedžiau. 

— Ar ji baubė? 

— Ji džiaugėsi. 

Galų gale jis atsiklaupia. 

— Tada ji nežinojo, kas jos laukia, — sako jis, dar ap- 
maudžiau. — Tu jai pamelavai. 

— Nemelavau, — tvirtai atsako ji. — Pasakiau jai, 
kaip yra. Pati užlipo lentomis. Mačiau, kad ji džaugiasi. 

— Kaip galima džiaugtis einant į skerdyklą? — piktai 
klausia jis. 

— Tėte, — sako ji, sukaupusi paskutinę nevilties drą- 
są, — manau, kad taip yra. Kad imi, ką turi. Privalai imti 
tą, ką turi, ir džiaugtis. Jei nėra gyvenimo, reikia imti 
mirtį. O jei karvė nebetenka pieno, turi atsiduoti peiliui. 

Pagaliau, atrodo, jis suprato, jo gyvuliukas lig soties 
atsigėrė, dabar stovi vidury gardo su užgesintu žibintu ir 
tiki, jog tasai Šviečia. 

— Tu eini pas mėsininką. Ar džiaugiesi? 

Ketino pasakyti: tu eini į skerdyklą, bet apsigalvoja dėl 
savęs. Ji atsako verkdama: 

— Taip, tėte, aš džiaugiuosi. 

Ji stovi šešėlyje ir todėl ašarų nematyti. O jis stovi 
kaip tik šviesoj, ir ji su tylia širdgėla pastebi, kaip mėnu- 
lis lipina iš jo veido mirties skulptūrą. Ji ilgai negali nu- 
leisti akių nuo to reginio. Didysis skulptorius kiekvieną 
dieną su begaline kantrybe papildo mūsų veidus mažy- 
čiais subtiliais mirties bruožais. Mes visi esame mirties 
skulptūros modeliai. Bet vieną sykį skulptorius praranda 
kantrybę, leidžia kaltui darbuotis su įniršiu, ir pokyčiai 
matyti kas valandą. Ji nenusigąsta, tik, kai esi labai jau- 
nas, ima baimė. Mato, kaip jie ateina per kiemą, švytuo- 
dami Žžvilgančiais pieno kibirais, kaip sustoja prie lango ir 
ima prašyti: te visad taip būna, tu, kuris viską gali, ne- 
leisk niekam numirti. Bet štai išaušta diena, kai pasidaro 
aišku: imi, ką turi. Ir jau nebelieka baimės. Ji stovi šešė- 
lyje ir supranta: ir jį tas pat ištiko. Todėl ima, ką turi. Ne- 
bestato daugiau, nieko nebestato. Nulipo žemyn ir pasiliks 
pas tuos, kuriuos turi. Užtat staiga toks kupinas mirties. 

Ir ji galvoja kupina padėkos: Aš jį numarinsiu. Aš pada- 
rysiu jo veidą tokį gražų. 

— Eikš, tėte, — sušnibžda ji, nugręždama jo gražų 
veidą į šešėlį. 


. 
() 


Išklausinėjęs visus Dainininkas nori namo, miesto po- 
niutė iškėlusi dešinę ranką į mėnulį. 

— Argi ne pianistės pirštai? — klausia ji prie automo- 
bilio. 

Jis toks pavargęs, kad turi pasilaikyti už durelių ranke- 
nėlės. 

— Taip, — atsako jis, nesuvokdamas į ką. 

Viešpatie, kaip ji niekina visus čia stovinčius. 

— Ar jūs girdit? Aš galėjau tapti pasaulio garso pianis- 
te, jei nebūčiau ištekėjusi štai už šito. 

Nisė bando atidaryti automobilio dureles, jos užrakin- 
tos ir baigta. Ji privertė jį pažadėti, kad parveš Dainininką 
namo, kalbėjo štai šitaip: tu tikriausiai nebijai, juk pats Ži- 
nai ko. Kol kas jokių pavardžių, užtat jis tvirtai prižada, 
nors girtas, nors teisės praloštos. Nors pats vidurnaktis, 
šviesu ir kelias platus. Bet durelės užrakintos. 

— Valinderis turėtų raktus turėti, — sako jis. 

Bjuras stovi prie tvoros ir kraunasi turtą ant dviračio, 
kuris prieš tai priklausė Nisei, išloštus Žiedus užsimovęs 
ant smiliaus, čia jie geriausiai matyti. Toks vedęs dar nie- 
kad nebuvau, galvoja jis. Pralošėliai mėto akmenukus į 
grėbliakočio nuolaužą. Velniai Žino, galvoja toliau Bjuras, 
ar aš neturiu įstatyminių teisių netgi į Hildurą ir į tą su 
pirštais. Taigi nulinguoja prie Mary. 


— Mes beveik susituokę, — sako jis, paduodamas 
kažkokį blizgantį daiktą. 
— Ne, aš einu namo, — sako ponia Bjur. — Ir šiąnakt 


nebus rakto po eglišakėmis. Taigi Žinok! Senas Skutšero 
ožy. (Lyg jis būtų kaltas, kad gimė Skutšere!) 

Ir nudrožia link varię, nctyčia užmina ant grėblio dau- 
ties, eina atkišusi pilvą, tarsi balansuodama su vėliava per 
demonstraciją. Tuo meu Bjuras nieko nepastebi, jis paste- 
bi tik Mary krūtis, kurios pūpso po palaidinuke tarsi du 
sugauti žvėreliai ir prašosi paleidžiami, iš kišenės išsiima 
didelį raktą, Bjuras. O Mary dabar rodinėja kairiąją ran- 
ką, ši irgi ne blogesnė. 

— Aš taip būčiau grojusi, — sušunka ji visiems, kas 
nori klausytis. — Jei nebūčiau ištekėjusi štai už šito. 

Senis Bjuras įkiša raktą į spyną. 

— Šiaip ar taip, būtum pasiutusi muzikantė, — sa- 
ko jis. 

Bet ji nenusiteikusi, kad būtų atrakinta, juk kalba eina 
apie ateitį, kurią Nisė Juhansonas iš jos pavogė. Ji užtren- 
kia dureles, truputį paverkia piano. O Nisė klupinėja tau- 
tinio konjako miglose, laikosi įsikibęs į aušintuvo laivą ir 
mintimis ieško Valinderio, negali jo rasti. 

— Kur Valinderis? — surinka jis, staiga persigąsta, pa- 
kimba ant laivo ir bando prisiminti, kada jį paskutinį sy- 
kį matė, tai buvo Jevlėje prie krautuvės. 

O akmuo aprimsta Sioreno rankoje, galiausiai nukrin- 
ta ant Žemės. 

— Palaukit, — susirūpinęs sako Vestlundas ir mirkte- 
li Rudolfui, — ar nematėt jo prie ežero? Eime, vyrai, pa- 
žiūrėti. Ne, Simonai, tu pasilik. 

Jie dingsta už namo kertės, kiti tebestovi prie mašinų 
ir postringauja apie Valinderio likimą. Bjuras visai įsijau- 
čia. Tikriausiai negyvas, spėja jis. O turėjo raktus ir visa 
kita, niūriai taria Nisė. Kažkas išeina iš tvarto, bet ne Va- 
linderis, tik Hildura su Viktoru. 

Jie nedrįsta pažvelgti į statinę, tik sukiša rankas ir i1š- 
traukia. Jis suglebęs ir sunkus, vanduo čiurkšlėmis teka 
į Mėnesienos nupliekstą žolę, jie nedrįsta pažvelgti jam 
į akis. 

— O jeigu negyvas? — nedrąsiai pašnibžda Siorenas. 

— Apverskim jį, — pasiūlo Rudolfas. 

Jie apverčia jį Kniūpscią, rodos, iyg Kamšiį 1š statinės 
ištraukia. 

— Gal reikėtų ko nors paklausti, — svarsto Vest- 
lundas. 

Vėl atverčia, jis beveik žalias. 

— Kaip jautiesi? — klausia Rudolfas, labai tyliai, kad 
už namo niekas negirdėtų. 

Širdys darbuojasi kaip stūmokliai važiuojant devynias- 
dešimt kilometrų greičiu, akys tartum skėčiai su pasibai- 
sėjimu spokso į žalią marmūzę. Iš lėto pakyla vokai, ap- 
nuogindami tuščias akiduobes, lūpos be garso sutrūkčioja. 
Vestlundas prikiša ausį. Po kiek laiko atsitiesia nurimęs ir 
nusišluosto rankas į Sioreno marškinius. 

— Ką jis sako? 

— Man regis, kažką tauškia apie nailoną, — atsako 
Vestlundas. 

Dar nespėja prieiti prie mašinų, kažkas atbėga, tai Ir- 
ma. Ji klausia, kas atsitiko, jie atsuka veidus į mėnulį. 

— Čia tavo nailoninis kavalierius, — iš tolo šūktelėja 
Rudolfas Rulanai. 

Irma atsidūsta. Su palengvėjimu. Lyg būtų maniusi, jog 
kas kitas. 


— Kaip sakėm, taip ir buvo, — primena Siorenas 
tiems, kurie neša jį pro vartus. — Gulėjo vandenyje. 

— Dabar tikriausia gausim Karnegi medalį, — spėja 
Vestlundas. 

— Aha, — droviai atsiliepia Rudolfas. 

— Vanduo yra vanduo, — sako Vestlundas. 


Jie užneša jį laiptais į Viktoro kambarį, paguldo ant 
grindų, susuka į skudurinį kilimėlį, vienas laikrodis pra- 
deda mušti. Nailoninis kavalierius tarsi paplaukia kelis 
mostus. 

— Dabar jis Žino, kelinta valanda, — sako Siorenas, 
Nisė išima Plimuto raktą iš jo užpakalinės kišenės. 

O lauke šalia priebučio žolėje guli senis, guli išsitiesęs 
aukštielninkas, jie taip tankiai susispietę aplink, kad nei 
žvaigždės, nei mėnulis nepasiekia jo. Jis grūmėsi pats su 

savim, jo gyvybė grūmėsi su jo mirtim, paskutinį kartą 
laimėjo gyvybė. Jis guli tvirtai prisiplojęs prie žolės tar- 
si augalas herbariume, jis guli tartum šuliny, kurio sienos 
tai vestuvių svečiai, galvos karo virš jo tarsi kibirai. Vie- 
nas iš lėto pasilenkia. Hildura. 

— Eime, tėte, — atsargiai pakalbina ji. 

Jis tebeguli. 

— Manai, kad aš gulėsiu po vienu stogu su tuo iš Jev- 
lės? — su panieka sušunka jis iš žolės gelmių. — Ne, 
verčiau miegosiu čia. 

Bet ji Žiūri, kad jis tartum begalinė malda: pakelkit 
mane, nuneškit, sakykit, ko aš norėčiau išgirsti! 

— Jūs galit eiti, — sako ji kitiems. 

Taigi kai kurie grįžta vidun ir geria toliau, Nisė atra- 
kina automobilį ir pasodina Dainininką, Mary įsispraudžia 
šalia jo, Bjuras nugriūva ant užpakalinės sėdynės, pirmą 
kartą jam tenka pasinaudoti užpakaline sėdyne. Ir išva- 
žiuoja, per greitumą nusinešdami gabalą tvoros. 

— Diferencialas, — paaiškina Nisė, didindamas 
greitį. 

— O aš maniau, vartų užraktas, — sako Bjuras. 

Mary sėdi ir plepa su Dainininku apie savo prarastas 
perspektyvas, kuo toliau, tuo jos didesnės ir didesnės, taip 
visada, Nisė tą puikiai Žino. 

— Kad jūs įsivaizduotumėt, — sako ji, tikėdama lig 
ašarų, — kaip štai jis man viską sugadino. Jūs ne vienin- 
telis, kuris pasakė man, kad, ponia Junson, galėjot paskir- 
ti savo gyvenimą menui. Pavyzdžiui, aš pažinojau vieną 
dailininką. Jūsų rankos, ponia Junson, sakydavo jis, turėtų 
teptuką laikyti, o ne... 

— Degtinės taurelę, — įsiterpia Nisė, stengdamasis 
suvaldyti automobilį, Bjuras nusižvengia užpakalinėj sė- 
dynėj. 

Kaip visa tai nemeniška, ir ji rimtai prapliumpa raudo- 
ti. Bet ir pati nevalioja nieko sugalvoti, o, rimtai šnekant, 
jai vis tiek. Ji tiki, jog Dainininkas klausosi ir gailisi, o 
iš tikrųjų jis jau negirdi nė žodžio. Sezonas baigtas. Vie- 

nintelį, ką jis gal girdi, tai voko čežėjimą vidinėj kišenėj. 
Man Valinderis pasakė, dar prieš jam suklumpant: gal tu 
nori gauti raštišką patvirtinimą. Pasakė tu, aišku, ne di- 
džiąja T, bet buvo aišku, jog kai ką suprato. Tikriausiai 
pamanė, jog žinomo, gyvo radijo prekybininko, nors ir iš 
Jevlės, kone viską girdėjusio dainuojant per radiją, nuo- 
monė reikš kur kas daugiau, negu pagiriotų kaimiečių sa- 
paliojimai. Todėl jis ir parašė ant Lesebu popieriaus su ra- 
šalu, stambiomis raidėmis, paseilėjęs užklijavo voką. 
Galėsiu pasiskaityti namie, pagalvojo jis. Namie! Toks di- 
delis dainininkas kaip tu, svarstė toliau, be abejo, turi na- 
mus išmokėtam fligelyje su Bethoveno, Torės Erlingo ir 
jo orkestro biustais. 

Plimutas priplaukia prie tvoros, baksteli nosim, bet 
švelniai, Bjuras knarkia ant užpakalinės sėdynės, neme- 
niškai, bet nusiraminkit: dabar ši sėdynė jo. Jie įeina su 
Dainininku į vidų, didžiulis tamsus namas knarkia atlapo- 
tais langais, aukštai, viršininko kambaryje, dega žiburys. 
Gal jam ir nereikėjo jų vestis, ne todėl, kad gėdijosi, jog 
jie iš miesto, bet Joranas teisybę sako. Kai jie matėsi pas- 
kutinį kartą, Joranas pakvietė jį į Jevlę, jie sėdėjo tamsioj 
ramioj vietelėj. Aš manau, jog tau nebūtina reklamuotis, 
kur gyveni, staiga tarė Joranas. Aš pasakiau Elen ir vai- 
kams; kad gyveni pensione, taigi... tu supranti. Ir jam iš- 
kart toptelėjo: savaime aišku, kad toks subtilus dalykas 
kaip sugrįžimas į sceną reikalauja įvairiapusiško atsargu- 
mo. Šitaip nusiteikęs ir atsisveikina ant laiptelių: 

— Taigi aš čia gyvenu. Laikinai. Turiu atskirą kambarį 
pirmam aukšte. Kampe. Bet, žinoma, laikinai. 

Tada jam pasivaidena, kad jie juokiasi. Su panieka. 
Lyg jie patys žinotų geriau. Lyg manytų, jog keturiolika 
metų pragariškai ilgai užtrukęs laikinumas. Abu įkaušę, 
savaime aišku, bet vis dėlto. Užtat jis kalba toliau: 

— Beje, štai turiu garbaus žmogaus iš Jevlės pažymė- 
jimą apie mano dainavimą. 

Staiga jis parodo voką, mandagiai paprašo atplėšti, bal- 
siai perskaityti pažymėjimą, kiemo žibintas nedega, tik 

mėnuo šviečia, pats jis blogai mato. Poniutė atkrapšto vo- 
ką mažojo piršto nagu, o jis stovi ir žiūri į jos ranką, ap- 
maustytą didžiuliais žiedais. Staiga prisimena jos klausi- 
mą, suvokia, jog nesiteikė atsakyti, dabar nori pasitaisyti. 

— Nieku gyvu negalima skambinti pianinu, taip ta- 
riant, su šitokiais gremėzdiškais pirštais, — sako jis da- 
lykiškai, bet draugiškai. 

Tai nusprendžia viską, o dar Nisės patyčių juokas, tru- 
kęs minutę. Tai, ką ji popiergalyje neseniai laikė pasity- 
čiojimu iš seno Žmogaus, suprantančio ją, per vieną aki- 
mirką pavirsta senu įprastu ir gražiu Valinderio pokštu. 
Taigi nevirptelėjusiu balsu ji perskaito garbaus Jevlės 
žmogaus duotą pažymėjimą. 

—- Prašomas šiuo pažymių, — skaito ji balsiai, trium- 
fuodama, — kad dainininkas Juhanas Borgas velniškai 
puikiai dainuoja. Tik jam dainuojant negirdėti nė garso. 
Bet gal taip ir gerai. Su didžia pagarba Fricas Valinderis. 

Po to įsiviešpatauja tyla visoje žemėje. Pragare, galvo- 
ja ji vėliau, stovės ji ant laiptų ir skaitys šį popiergalį per 
amžių amžius. Jie atbuli ima trauktis nuo laiptų, vokas ir 
popierius lieka gulėti ant antros pakopos. Jis stovi aukš- 
čiausiai, kažkoks sustingęs, kažkoks bežadis ir juodas, 
antkapis pats ant savęs. Ką gi jiems daryti, jei ne bėgti? 
Jie mikliai apsigręžia tarpuvartėje, jis tebestovi, jie pamo- 
juoja atsisveikindami, lyg tai galėtų išpirkti kaltę. Sulipa 
į automobilį tarsi į kalėjimą, jis apsigręžia burzgiančiu 
motoru, paskui sustoja. 

— Ką tu padarei? — surinka jis, lyg ji būtų kalta, kad 
motoras užgeso, Bjuras knarkia, ji Žiūri į savo rankas. 

Bando paslėpti jas, ji žino, kad jos niekam netikusios 
ir visada tokios buvo, jos tinka vien neleisti išsprūsti 
ašaroms liūdnom valandom. Todėl sušunka nevilties ku- 
pina: Bin ich ein schlechter Mensch? Ne: Ar aš blogas 
žmogus? Šie žodžiai turi savą istoriją. Kitados jai bai- 
siausiai gaila buvo jauno vokiečių pabėgėlio. Vieną nak- 
ų pabudo ji jo kambaryje tarsi nudiegta, jai pasirodė, 


156 


VESTUVIŲ NAKTIS 


jog kažkas griežtai į ją Žiūri. Palubėj degė vieniša lem- 
pa, vaikinas miegojo, ji pamatė, kad jis labai nešvarus. 
Nudengė antklodę ir pamatė, kad ji taip pat nešvari, ro- 
dės, kad prieš eidami gulti jie išsivoliojo purvyne, bu- 
vo visiškai girti. Ant sienos kabojo veidrodis raudonais 
rėmais, ji išslinko iš lovos ir sutiko veidrodyje visai ki- 
tą asmenį, negu tikėjosi. Ji užgesino šviesą ir pažadino 
vaikiną. Ką reiškia: Ar aš blogas Žmogus? vokiškai, su- 
riko ji. Jis atsakė ir vėl užmigo. 

Nuo tol ji visad griebiasi šio posakio. Bin ich ein 
schlechter Mensch? Ir tai turi privalumų, rodos, minimas 
kitas Žmogus, svetima kalba tarsi buferis tarp klyksmo ir 
tylos. Viskas tampa savotiška problema. Viešpatie, juk aš 
tikrai intelektuali, dažnai baigia ji savo mintis. Laimė, ji 
nemoka pakankamai vokiškai, kad galėtų atsakyti į savo 
pačios klausimą. 

Taigi iš kautynių ji visada išlenda sveika, o Nisė am- 
žinai pralaimi. Visiškai pakanka prievartos gyventi su tuo 
pačiu žmogumi, kad pradėtum jo nekęsti. Kiekvieną sykį, 
sutramdžiusi akyse ašaras ir nuleidusi rankas, ji Žiūri į jį 
su Žymiai didesne neapykanta. 

Užtat dar neperjungęs antro bėgio jis jau Žino, kad ji 
tą pasakys. Prakaitas išmuša kaktą, jis leidžia automobi- 
liui judėti iš lėto ir tiksliai kairiuoju ilgos nuokalnės kel- 
kraščiu. Pirmą sykį .jis važiuoja po to atsitikimo, mėnulis 
dingsta, jie įrieda į melsvai juodą tamsą. Kai tas atsitiko, 
buvo dar tamsiau, pamažu priešais išnyra apskritas sten- 
das ir dingsta: Pavojingi kelkraščiai. Tilto turėklai subo- 
luoja Žibintų šviesoje, tai atsitiko ant tilto. Jie važiuoja 
per tiltą mažiausiu greičiu tarsi būtų rūkas, tada irgi ne- 
buvo rūko. Ji nieko nesako, tik nežymiai mostelėja ranka 
į turėklus, tai atsitiko prie turėklų. Jie pravažiuoja pro ža- 
lius Bjuro vartus, paskui jis įbėgo pro vartus ir dingo, bet 
ji vijosi jį, paskui grįžo atgal ir kitiems parodė kelią. 

viesa pagauna šiaudų kūgį, šis pasitraukia atbulas kelis 
žingsnius lyg gėdydamasis ir vėl dingsta, jie rado jį už 
šiaudų kūgio. Ji vis dar nieko nėra pasakiusi, o kad ir ne- 

spėtų nieko pasakyti, jis netikėtai spusteli visu greičiu. 
Plimutas trūktelėja tarsi norėdamas pavyti savo šviesas, 
Mary kiek tik galima nuleidžia langelį. 

— Brure Jansonai, — šaukia ji į naktį. — Brurejanso- 
nai! Brurejansonai! 

Jis staigiai pasuka į dešinę, norėdamas jį išgelbėti, Pli- 
mutas persikreipia, kelio- jūra pašoka piestu. Jis numina 
stabdį, automobilis sustoja, bet Palmų daržinės kampas at- 
šliuožia priešais lyg tamsus laivas. Kaip paprastai kairy- 
sis priekinis ratas pakyla ir apmiršta. Per vėlu. Automo- 
bilio šonas ir siena susitinka ir abu suklykia, Bjuras nu- 
sirita nuo sėdynės ir miega toliau ant grindų. 

Bet tai, kas atsitinka paskui, greičiau sapnas, sapnas, 
jog kas padaryta, atrodo nepadaryta, taip mums visiems 
būna. Jis išgriūva pro kairiąsias dureles, tik jas vienas ga- 
lima atidaryti, ir stovi bejėgis, apakintas automobilio lem- 
pų. Užmuštasis turėtų gulėti kniūpsčias, sukruvinta galva 
turėtų kyšoti iš po sparno. Jis pats dabar ners per šviesą 
ir mėgins suimti Brurą Jansoną už pečių ir ištraukti. Jis 
parpuola ant kelių, sukiša rankas po automobiliu, bet su- 
čiuopia tik žoles, apžiūri žibintų šviesoje, nė lašelio krau- 
jo. Apeina aplink automobilį, visą laiką šaukdamas už- 
muštojo vardą, bet jokio negyvėlio neranda. Jokio negy- 
vėlio niekur nėra, tik storas tvoros kuolas, įstrigęs tarp 
priekinių ir užpakalinių ratų. Vadinasi: tai buvo ne Bruras 
Jansonas, tai buvo kuolas. Palengvėjusia širdim išlupa jis 
kuolą ir nutempia į patvorį už kluono. Sapnuodamas tą, 
kas padaryta, jis taip pat sprunka per tvorą, o dabar ra- 
miai perlipa. Sapnuodamas tą, kas nepadaryta, ramiai pri- 
eina prie šiaudų kūgio, norėdamas patikrinti, kaip jausis 
stovėdamas už šiaudų kūgio, nieko neužmušęs, Mary nu- 
seka jį per tinkamą atstumą. 

Bet už šiaudų kūgio tarsi amžinybėj amen laukia jo tai, 
kas padaryta. Čia aukštielninkas, plačiai išskėtęs kojas, 
rankas sukišęs į padraikes, guli Bruras Jansonas. Jis su- 
klumpa ant kelių prie nužudytojo, nekęsdamas už tai, kad 
neleido padarytam tapti nepadarytu, kad jis penoro mirti, 

o ne gyventi. Staiga nušvinta mėnesiena ir ima Žaisti jo 
atmerktose negyvose akyse. Mary išlenda iš tvoros šešė- 
lio, tuoj pasigirs sunkūs persekiotojų Žingsniai. 

— Viešpatie, — sukužda ji, irgi parklupdama šalia, — 
juk čia Vestlundo bernas. 

Nebeįstengdamas ilgiau svarstyti, kas padaryta ir kas 
nepadaryta, jis baksteli smilium į kauburėlį ant apžėlusio 
Hagstriomo žando. Kauburėlis dingsta, lieka tik skylė. Jo- 
kių abejonių: Vestlundo bernas tikrai negyvas. 

Jie pakyla abu sykiu, vyras ir žmona, siaubo apimti, ir 
pasileidžia greta kits kito ilgu šaltu ūkinių pastatų šešėliu. 
Jį palieka gulintį kaip gulėjo, aukštielninką, išskėtusį ko- 
jas prie Žvilgančių gelsvų šiaudų kūgio. 


Kai automobilis nutyla, jis viską supranta. Jis tebestovi 
ant laiptelio, kol anas atitrūksta nuo tvoros, girdi, kaip jis 
sukasi aplink, kaip žvyras tykšta į sparnus, girdi, kaip pa- 
važiuoja keletą metrų. Ir stop, tyla. 

Viešpatie, pagalvoja jis, netikėtai pažinęs juos, reikia 
skubėti! Ūmai supranta jų kėslus: jie nori, kad jis pama- 
nytų juos išvažiavus. O iš tikrųjų šiuo metu jie pėsti su- 
ka aplink tvorą į kitą namo pusę, prie virtuvės durų, ku- 
rios beveik visada atviros. Todėl jis čiumpa pažymėjimą 
1r puola į vidų, įlėkęs pasuka raktą, raudona lempa drie- 
kia silpną šviesą ant laiptų, kurie staiga sugirgžda. Argi 
jie jau viduj? Pirštų galais jis prieina prie lempos, rankas 
laiko susikryžiavęs, dėdamas viltis į jų kilnumą, jei toks 
apskritai yra. Nedera mušti to, kas artėja sukryžiuotomis 
rankomis, džentelmenai. 

Niekieno nepastebėtas, ar bent nekliudytas, pasiekia 
pirmąją laiptų pakopą. Jis supranta, jog dabar užvis pavo- 
Jingiausia eiti į savo kambarį, kai taip patikliai prisipaži- 
no, kur gyvena. 

Jau per vėlu, jis susigraibo turėklą, širdis daužosi kai- 
rėje rankoje. Jis kopia aukštyn į mėnesieną, link baltos 
sienos, aikštelėje sustoja ir pasiklauso, regis, jie dar ne- 
atėję. O gal jau viršuj, jei jau viršuj, stovi šešėlyje kairėj 
laiptų pusėj. Viršininko durys dešinėje, pačioje mėnesie- 
noje. Jis supranta, kad reikia laikytis šviesoje, visą laiką 
šviesoje. Veidas turi būti apšviestas, todėl atbulas nuslen- 
ka lig durų, atsargiai praveria jas, akimis nepaleisdamas 
mėnulio. Šitokiu būdu jis negali pasibelsti, bet gyvybė 
svarbesnė už beldimąsi. 

Atrodo, viršininkas kitos nuomonės. 

— Kas atsitiko? — kone užrinka jis. 

Už uždarytų durų jis jau gali apsigręžti, bet, kad nie- 
kas neįeitų, įsitvėręs tebelaiko rankeną. Viršininkas sėdi 
prie žalios lempos ir kramto, baigia tuštinti gilią lėkštę 
minkštų sumuštinių su dešra. Dešra vokiška, kurią perkasi 
mieste, užsigeria alum. 

— Viršininke, — pašnibždom sako jis, — jie mane 
vejasi. 

Viršininkas nurengia sumuštinį, vieną po kito susime- 
ta dešros griežinėlius į kramtymo mašiną, Dainininkui 
nuoširdžiai jų gaila. 

— Ir vėl? — sako viršininkas nusišypsojęs. 

Nederėjo šypsotis. „Ir vėl“, — aišku, tiesa. Tie, kurie 
jį persekioja, ne kokie tinginiai, jie niekada neturi atosto- 
gų, visokiausiais būdais sugeba maskuotis. Vieną dieną tai 
nepažįstama senė, kuri, eidama keliu pro šalį, užsuka į 
prieglaudą, kitą dieną mergina su dviračiu tarsi atsitikti- 
nai įvažiuoja į kiemą ir ima visur šniukštinėti. Vieną kartą 
buvo kažkoks iš radijo, neįtikėtina, kad jam pasisekė čia 
atkakti, aiškiausiai buvo prižadėjęs visai ką kita paskaity- 
ti. O paskaitė istoriją, kuri nuo pradžios iki galo buvo nu- 
kreipta prieš jį, kalba ėjo apie aktorių, pavarde Bergas. 

— Eikš, sėskis, — sako viršininkas, pakeldamas peilį 
popieriams pjaustyti. 

Dainininkas dvejodamas paleidžia durų rankeną, priei- 
na prie kėdės, atsisėda ant kraštelio, pasiruošęs sprukti, 


160 


VESTUVIŲ NAKTIS 


jei kas atsitiktų. Viršininkas pasmeigia peiliu dešros grie- 
žinį. Kad galų gale suprastų, koks rimtas reikalas, Daini- 
ninkas pradeda smulkiai pasakoti viską, kaip iš miesto su 
automobiliais atvyko gauja, norėdama pašalinti jį nuo ke- 
lio, primena ir Jorano perspėjimus niekam neatskleisti sa- 
vo gyvenamos vietos ir visa kita, kas su tuo susiję. Vir- 
šininkas smaigsto ir smaigsto dešrą, kai dešra baigiasi, 
smaigsto sumuštinius, kai viskas susmaigstyta, apsidairo 
naujo grobio, peleninėje randa cigaro nuorūką, rūpestin- 
gai nužudo ją ir uoliai ieško aukos po lempa. Ir visą lai- 
ką kramto, kramto dar ilgiau po to, kai Dainininkas bai- 
gia ataskaitą apie gaujos veiklą. Atsiskleidžia knygą, lyg 
panašią į atsiskaitymų, rūpestingai suryja ir ją. 

— Gal netgi ir vestuves surengė, — sako jis galų ga- 
le, — kad būtų proga sučiupti Borgą. 

Jis ne toks kvailas, kad nesuprastų ironijos, piktumo 
ar tiesiog įžūlumo. Bet kartais tai jo neskaudina, dažnai 
atvirkščiai, net stiprybės suteikia, kad įstengtų pakelti 
savo blizgantį skydą. Kad pakaktų jėgų galvoti: buvo 
laikas, kai ir aš galėjau padaryti laimingomis jaunas 
merginas. Taigi jis nusišypso kone su užuojauta, steng- 
damasis pažaboti savo didybę, bet atsitinka kažkas ne- 
paprasta. Viršininkas padeda peilį, matyt, pakankamai 
prisismaigstė šią naktį. Jis sublizga po žalia lempa, bet 
ne tai svarbiausia. 

Svarbiausia yra padėklas, Lesebu popieriaus aplankas. 
Ne todėl, jog manytų, kad viršininkas irgi priklauso gau- 
jai, bet užmirštas pavojus vėl atgyja, Žirgas suklumpa, o 
skydas ima oksiduotis. Širdis suskanta daužytis, paima 
noras surikti ir, kai riksmas pasigirsta, jis iš pradžių pa- 
mano, jog tai jo balsas. Mano, jog viršininkas taip staigiai 
atsistojo dėl jo, tik nesupranta, kodėl viršininkas nusku- 
ba prie durų, nori bėgti paskui, tartum bandydamas užslo- 
pinti riksmą. Bet viršininkas atsigręžia ir sustabdo jį, jis 
jau nebekramto, žandikauliai nusitaisę kone keiksmui. 

— Sėdėk, — sako jis griežtai, įsakmiai. — Aš tik nu- 
raminsiu Klarą. 

Likęs vienas jis susmunka ant tos pačios kėdės, toli 
gražu netikras, jog tai iš tiesų buvo Klara. Aišku, Klara 
šūkalioja naktimis. Ji pabunda, už lango stovi Dievas, no- 
ri įeiti vidun, bet langas uždarytas. Tada ji pripuola, atplė- 
šia langą ir suklykia, kad Dievas rastų kelią. Bet šį kar- 
tą buvo visai kitaip. Manęs niekas neapmulkins, galvoja 
jis kaip ir visi apmulkintieji, vėl pajunta jėgą, prisimena, 
kad durys neužrakintos, atsistoja ir pasuka raktą. 

Pirmą sykį jis vienų vienas sėdi viršininko kambary- 
je, visai keista. Dar be jokių kėslų jis nueina prie rašo- 
mojo stalo, jau vos neatsisėda, bet prisimena Lesebu 
popieriaus aplanką. Iš pradžių mano tik pastumti į šalį 
peilį, kad galėtų aiškiai pamatyti, kad tai Lesebu, o ne 
kitokia rūšis. Bet prieš išplėšdamas spyną vagis jau yra 
vagis. Drebančiais pirštais atidaro jis aplanką, iš pra- 
džių ketina tuo ir pasitenkinti, bet rankos priverčia pa- 
imti vieną laišką, kurių prigrūstas aplankas. Vokas be 
ženkliuko ir antspaudo, pakišęs po lempa perskaito ad- 
resą. 

Jo rankos supranta pirmosios, nes jo rankos pameta 
laišką, paskui supranta keliai, jie susmunka ant kėdės. Bet 
kai galų gale supranta smegenys, jis vėl atsistoja, nesu- 
drebėjęs įkiša voką atgal, pasiima visą aplanką ir prieina 
prie lango. Kilstelėjęs užuolaidą pamato kelią, kur nėra 
jokio automobilio. Ten niekada ir nestovėjo automobilis, 
jis paleidžia užuolaidą. Aplankas nedidelis, bet sunkesnis 
už viską, ką iki šiol nešė, sunkus kaip beprasmis gyveni- 
mas. Jis nevalioja pajusti pagiežos tam, kuris šitaip su juo 
pasielgė, tik bejėgiškumas ir neviltis nukreipia jo Žings- 
nius į duris. 

Aš niekada nebuvau išgirstas, galvoja jisai, atsirakin- 
damas duris. Aš niekada nebuvau išgirstas, galvoja išsvir- 
duliuodamas lauk. Mato burną mėnesienoje, ta burna pra- 
sižiojusi, ta burna dainuoja. Ta burna nebyli. Aš visada 
buvau nebylys, galvoja jis, jausdamas, kaip iš po kojų 
slysta laiptai, aplankas sudrėksta kairėje rankoje. 

Kas belieka nebyliems dainininkams? Kas laukia aklų 
kelrodininkų? Nagi dar didesnis nebylumas, dar didesnė 
tamsa. Jis tempia savo sunkią naštą laiptais žemyn, tik 
miške ją paleis. Miške paleis viską, išplėš nebylumą iš sa- 
vo krūtinės, jis nekenčia savęs be saiko. 

Bet dar nenulipęs Žemyn pamato, kaip prie lauko du- 
rų iš mėnesienos išnyra veidas. Linguoja lyg plūduriuo- 
damas vandens paviršiuje, prigėręs. Atsiremia į sieną, 
sustoja. 

— (Gal man paštas? — sukužda Pamišėlis Anderšas. 

Turbūt mato aplanką, šviečiantį Dainininko rankoje. Ir 
galvoja: pagaliau man laiškas. Juk žinia: kad jis keliasi 
naktimis, stovi ir laukia, tai prie laiptų, tai prie tvoros. 
Paklaustas: ko tu lauki, atsako: Pašto, aišku. 

Bet Dainininkui staiga topteli mintis: ko man tampyti 
šituos sunkius laiškus, juk vis tiek jie ne mano. Taigi tik 
patogumo dėlei atiduoda juos, ne dėl ko kito. 

— Taip, — atsako jis, — šiąnakt tau daug laiškų. 

Pamišėlio Anderšo kambarėlis prie pat laiptų, jame 
šviečia Žiburys. Jis nuseka jį, norėdamas atiduoti laiškus, 
ne dėl ko kito. Bet atidavęs aplanką su penkiasdešimčia 
baltų laiškų Operos vadovybei, niekada neišsiųstų, nega- 
li tučtuojau išeiti, nors žadėjo. Lyg prikaltas stovi ir žiū- 
ri, kaip Pamišėlis Anderšas sėda ant grindų ir, drebėda- 
mas iš nekantrumo, atidaro aplanką, turbūt tikisi vieno 
laiško, ar daugiausia dviejų. Tikriausiai mano sapnuojąs, 
lig šiol niekad nėra gavęs laiško. Dabar sulaukia penkias- 
dešimt dviejų, skaičiuoti nemoka. Nemoka ir skaityti, ne- 
atplėšia, ima po vieną, uosto, kiša prie ausies, purto. Ga- 
liausiai išdėlioja juos ratu, sėdi laimingas ant grindų 
laiškų rate, pastumdo aplink save. Turbūt mano, kad ši- 
taip skaitomi laiškai. 

O Dainininkas stovi kitapus rato, jam jis niekada neat- 
sivers. Jau beeidamas iš kambario už savęs girdi žodį, ku- 
ris jam visiškai netikėtas, todėl be niekur nieko atsigręžia. 

— Padainuok, — sukužda Pamišėlis Anderšas. 

— Aš nebylys, — tada atsako jis, vėl nori eiti. 

— Padainuok, — sukužda Pamišėlis Anderšas laimin- 
gomis akimis, jis nieko nesuprato, džiaugsmas tysta su 
seilėmis pro burnos kamputį. 

Dainininkas nusikabina nuo vagio rankšluostį ir švel- 
niai nušluosto jam burną. Paskui užsimerkęs žengia kelis 
žingsnius atbulas ir pradeda dainuoti, labai silpnai, rankš- 
luostį vynioja ant riešo. Ir kuo aukščiau kyla daina, tuo 
stipriau jis veržia, tarsi stengdamasis kažką nuvyturiuoti 
nuo savo širdies. Manęs niekas negirdi, su kartėliu galvo- 
ja jis, nežino, ką dainuoja, tik kad tyliai. Tavęs niekas ne- 
girdi, galvoja jis, todėl drąsiai gali atsimerkti. 

Taigi jis atmerkia akis ir tebedainuodamas pasižiūri į 
Pamišėlį Anderšą. Ir staiga su begaliniu džiugesiu paste- 
bi: Pamišėlis Anderšas girdi jį dainuojant, Pamišėlio An- 
deršo akys lipte prilipusios, ne prie jo, o prie dainos. Ta- 
da rankšluostis tartum vėliava pakimba ant jo rankos, 
užsimerkęs susprogdina jis Pamišėlio Anderšo kambarį 
savo daina, vėliava suplevėsuoja vėjyje, vėliava išsisklei- 
džia audroje. Ir dabar jis girdimas visoje žemėje, pabun- 
da ežiai, nusiklausę jo, sulinguoja vandenžolės nuo jo dai- 
nos, jis iškyla virš kalnų, jis uraganas, kruvinai čaižantis 
dykumą. Jis stovi vienas naktyje, prispaudęs prie krūtinės 
šiaudinę skrybėlę, tai didžiausia milžino skrybėlė, jis ją 
pripildys savo daina. Todėl pakelia ją prie burnos ir tar- 
neprisipildo. 

Praslinkus gerokam laiko tarpui po to, kai Dainininkas 
nugriuvo ant grindų, Pamišėlis Anderšas pakyla iš savo 
laimingiausios nakties ir atsargiai išlipa iš rato, neužmin- 
damas nė vieno laiško, tegul mato, tie kiti. Jis pasilenkia 
prie Dainininko ir palengvėle ištraukia rankšluostį iš jo 
burnos. Sužavėtas paskleidžia kruviną vėliavą šviesoje. 

Tokio gražumo jis niekad nėra regėjęs. 

Viskas suvalgyta ant dėžės, greit bus viskas išgerta, tik 
du buteliai alaus likę. Filipas sėdi ant apversto skardinio 
kibiro. 

— Dabar aš sotus ir patenkintas, — sako jis atsiraugė- 
damas. 

— Tik reikėtų šiltų lėkščių, — pareiškia Ivaras. 

Jis sėdi ant suoliuko, kur sėdi Rudolfas kaustydamas, 
rakinėja dantis šakute, Žiūri į tretįjį. Tretysis nieko nekal- 
ba, nieko nepasakė visą vakarą, beveik nevalgė, vos vie- 
ną sykį išgėrė. Jis kažkuo jiems neįtinka, retkarčiais ima 
ir paprasčiausiai dingsta, nepastebimai kaip moteris iš vy- 
ro gyvenimo. Tik daržinės durys girgžtelėja, nebėr. Ir pas- 
kui staiga sugrįžta, atsisėda ant vandens siurblio ir Žiūri 
žemyn tarp kojų, o ten tik šiaudai matyti. 

— Kai klajoji keliais, tenka apsieiti be šiltų lėkščių, — 
sako Filipas. 

— Kitąsyk vienas toks manė esąs kažkas, — atsako 
Ivaras. — Kaip reikia elgtis žmonėse, klausinėjo jis visų, 
kai esi kažkas? Visada reikalauk šiltos lėkštės, paaiškino 
tie, kurie išmanė, tada bus aišku, kad tu didelis ponas. 
Jam atnešė sviesto, sūrio ir silkės, lėkštė buvo šalta. Pa- 
duokit šiltą lėkštę, užriko jis. Atnešė pyrago su uogiene, 
lėkštė buvo šalta. Paduokit šiltą lėkštę, subliovė jis. Ga- 
liausiai jam atnešė ledų, lėkštė buvo šalta. Paduokit šiltą 
lėkštę, užriaumojo jis, ir gavo. 


— Ir ką tai reiškia? — klausia Filipas, traukdamas 
kamštį, tretysis nieko neklausia. 

— Tai reiškia, — atsako Ivaras, — kad čia, velniai 
rautų, kažkas ne taip. 

— O kas? 


— Mes tuoj išsiaiškinsim. 

Jis paima Žibintą, pasuka dagtį ir staiga pašviečia tre- 
čiajam tiesiai į veidą, akių obuoliai išsipučia. 

— Ko tu, pavyzdžiui, ieškai išėjęs į lauką? — surinka jis. 

Tretysis užsidengia ranka akis, akių obuoliai susitrau- 
kia, visas jis susitraukia. 

— Lauke mėnesiena, — galiausiai atsako jis. 

Tada Ivaras atsikelia ir atveria duris, atveria plačiai, 
pasemia pilnas rieškučias mėnesienos ir išžarsto daržinėje. 
Nusikabina nuo vagio plėškę ir užsideda ant pečių, tik 
blykčioja. Rankas įremia į durų staktą, jis arklys, stojan- 
tis piestu mėnesienoje. 

— Štai tau sidabrinis arklys, Filipai, — tyčiojasi jis, — 
juk rašai eiles. — Pažvelk į sidabrines kanopas, vaikine. 

— Daug yra gražių dalykų, — tyliai atsako Filipas, 
nuversdamas butelį. 

Mėnesiena skverbiasi į daržinę lyg dūmai, kažkas de- 
ga mėnulyje. 

— Būk geras, uždaryk, — sušnibžda tretysis. 

Ivaras pakabina plėškę ir uždaro duris, tada eina tiesiai 
prie jo. 

— Tu kažką pasakei, — sako jis triumfuodamas ir dar 
sykį pašviečia. — Sakei, kad uždaryčiau. 

— Daug yra gražių dalykų gyvenime, — atsiliepia Fi- 
lipas, butelis tuščias. 

Ivaras nuleidžia žibintą, tretysis toks išblyškęs, kad be- 
veik pats šviečia. 


— Tu bijai, šėtone, — su panieka sako Ivaras. — Tu 
taip bijai, kad net gėda. Ar manai, jog tai gražu? 

— Aš nebijau, — atsako tretysis. — Man rodos, lau- 
ke gražu. 


Jis sėdi ir šūriuojasi kelnes, visą vakarą taip darė, vis 
dar nešvarios. ž 

— Aš pažinojau vieną tokį, kuris sirgo tvarkymo ma- 
nija,— kalba toliau Ivaras, sėsdamas ant suolelio. — Jei 
nakvodavo kur kambaryje, šis rytą atrodydavo lygiai taip 
pat, kaip iš vakaro. Nė ženklo nepalikdavo išėjęs, lyg 
kambarys būtų negyvenamas. Iš pradžių man atrodė, jog 
labai puiku. Vėliau toptelėjo mintis: jis tikriausiai kažką 
slepia, kad taip uoliai stengiasi nepalikti pėdsakų. Ir tik- 
rai. Tas švareiva buvo nužudęs Žmogų. 

— Aš nieko nenužudžiau, — ūmai atšauna tretysis ir 
liaujasi valęs kelnes. 

— O aš taip, — atsako Ivaras pakildamas. 

Jis stovi išsitiesęs ir savo sunkiu šešėliu prispaudęs Fi- 
lipą, dėžę ir tretįjį. 

— Et, plepalai, — rąžydamasis sako Filipas. 

Tada Ivaras parodo tiesiai į trečiojo krūtinę. 

— Kodėl tu tapai klajūnu? — griežtai klausia jis. 

Tretysis neatsako, tik galva nusvyra dar arčiau šiaudų. 

— Aš norėjau būti laisvas, — atsako Filipas. 

— Tu galėjai gėrėtis gaisrasiene nuo devintos iki 
penktos. 

— Nuo septintos iki šeštos tuo laiku, — atsako Fi- 
lipas. 

Ivaras pakabina žibintą ant durų sklendės. 

— Dabar mes truputį nušviesim klajūno laisvę, — sa- 
ko jis, išsitiesdamas ant šiaudų, suolelį pasikiša vietoj 
priegalvio.— Kokia ta laisvė, kurią troškai turėti? 

— Aš norėjau būti pats sau ponas. Nenorėjau priklau- 
syti nuo gaisrininkų bendrovės. 

— O ar klajūnas pats sau ponas? Ar jis pats laisviau- 
sias Žemėje? 

— Taip, — atsako Filipas, imdamas naują butelį. 

— Taip, — lyg aidas vangiai pritaria tretysis. 

Ivaras taip supyksta, kad trenkia suolelį į kampą. 

— Argi tai laisvė priklausyti nuo nelaisvųjų malo- 
nės? — sušnypščia jis. — Toks laisvas kaip tu neturi put- 
ros. Tu nesikoktėdamas srebi nelaisvųjų putrą. Lig soties 
prisikerti prie nelaisvųjų stalo ir gardžiai išsimiegi po ne- 
laisvųjų stogu. Kodėl? Kad turėtum jėgų nekęsti nelaisvų- 
jų. Kad galėtum rašyti eilėraščius, kaip pašėlusiai smagu 
būti laisvam. 

— Argi nuodėmė parodyti, kiek grožio mūsų pasauly- 
je? — sukužda senis, tuoj akys apsiašaroja. — Kad pake- 
lėse Žydi gėlės? . 

— Tu neturi jokio pasaulio, — negailestingai kala to- 
liau Ivaras. — Tu jį išmainei į laisvę. Aš tau paaiškinsiu, 

kas yra laisvė. Tai pragariška vienatvė. Gali ją drąsiai ap- 
dainuoti. Nes visi nelaisvieji mielai pasiklausys. Visi ne- 
laisvieji nori klausytis šnekų apie laisvąjį klajūną, kuris 
paauksuota elgetos lazda mosikuoja nelemtais laukais. O 
dėl ko dar mes, klajūnai, populiarūs? Atsakykit! 

— Todėl, kad darom tą, ko kiti nėdrįstų, — atsako Fi- 


lipas. — Darom tą, ko visi trokšta, bet nesiryžta. 
— Būtent, — sušnabžda tretysis. 
— Netaušk niekų, — užrinka Ivaras. — Ką jis kal- 


ba, viskas neteisybė. Niekas netrokšta būti toks kaip 
mes. Niekas netrokšta būti alkanas, nusikamavęs ir pur- 
vinas. Niekas netrokšta vilkti laisviausių Žmonių gran- 
dines. Laisviausiųjų tuštybė turėtų turėti saiką. Man nu- 
sispjauti į jūsų Arkadiją su pievomis, žvaigždėmis, kuo- 
kelėmis ir piestelėmis. Jūs niekuo ne geresni už kitus. 
Pasak statistikos, Londone kiekvienais metais tiek pat 
nusižudo žmonių. Ir klajūnas nėra toks laisvas, kad ne- 
patektų į statistiką. Kaip matai, statistika yra, o klajūnų 
Arkadijos nėra. Yra tik tas nelemtas pasaulis, kurį turė- 
tume apstatyti nuostabiausiais baldais, užuot sprukę į 
laukus. 


— Argi mes visi nenorim, kad būtų kitaip, — ginasi 
Filipas. 

— Žinoma, — vos girdimai pritaria tretysis. 

— Kitaip, — su panieka sako Ivaras ir atsistojęs pri- 
eina prie dėžės. — Kitaip! Ant akmenų visada bus kieta. 


Ir visada suprakaituosim bėgdami. Ir visada prakiurs ba- 
tai ir pribyrės smėlio. Ir mes visada būsim skaugai ir pa- 
vyduoliai. Ir mes visada stengsimės sprukti į laukus. Mes 
visada... 

Tada Filipas trenkia kumščiu į stalą, net buteliai nurie- 
da į šiaudus, tretysis vos nenukrenta nuo siurblio. 

— Tai ko tu klajoji, — surinka jis, — kad esi šitoks 
nelemtas niurzglys! 

— Taip, — ataidi tretysis. 

Ivaras atsineša atgal suolelį, atsisėda prie žibinto ir ima 
suktis cigaretę į geltoną popiergalį. 

— Todėl, kad aš maita, — atsako jis pagaliau, užsei- 
lėjęs cigaretę. 

— Kaip gali tą įrodyti? — klausia Filipas. 

Tretysis pabunda. 

— Sakei, kad užmušei Žmogų, — taria jis droviai. 

— Aš buvau tramvajaus vairuotojas, jei norit Žinoti, — 
sako Ivaras. — Žinoma, tai nieko ypatinga. Tik kad aš ne 
visai įprastas vairuotojas. Dar domėjausi ir kultūra, taip 
sakant. Pavyzdžiui, dalyvavau trijuose rateliuose. Litera- 
tūros, meno ir muzikos. Vos nesusigundžiau eilėraščius 
rašyti. Mintyse jau mačiau iškarpų albumą, pilną puikiau- 
sių recenzijų: niekas taip gyvai nėra pavaizdavęs druskos 
tramvajų žiede Hornsplane kaip Ivaras Lundas. Arba: su- 
gebėjimu aprašyti nuorūkas, įstrigusias grindų plyšiuose 
trečiojo maršruto rūkymo aikštelėje, Ivaras Lundas niekie- 
no nepralenktas šiuolaikinėje švedų literatūroje. Esu tvir- 
tai įsitikinęs, jog būčiau daug pasiekęs. Bet ėmė ir prisi- 
gėrė Oskaras Juhansonas. 

— Būtum galėjęs tapti daug laimingesniu žmogum, jei 
būtum ir toliau rašęs, — pareiškia Filipas, barbindamas 
gedulo maršą į kibirą. 

— Kas tas Oskaras Juhansonas? — klausia tretysis. 

— Esu laimingas, kad nepradėjau,— sako Ivaras. — 
Oskaras Juhansonas buvo toks senis, sėdėjo alinėje Stur- 
čiurkobrinke. Ketvirtą valandą jis buvo girtas. Penkiolika 
po ketvirtos jau atsidūręs Didžiojoje gatvėje. Dvidešimt 
po ketvirtos nugriuvo nuo šaligatvio po tramvajaus ratais. 
Tai buvo mano tramvajus. Numirė po dešimties minučių. 
Taigi šešioliktą trisdešimt. 

Filipas ištiesia ranką virš dėžės, bet niekieno rankos 
nesulaukia. 

— Juk tu nebuvai dėl to kaltas, — sako jis susijau- 
dinęs. 

— Ne, — atataria tretysis. 

Bet Ivaras vėl atsistoja, savo piktą šešėlį užmeta ant jų 
lyg maišą. 

— Aišku, kaltas tramvajus, — su patyčia sako jis. 

— Taigi. Taigi, — guviai pritaria tretysis. 

— O man ne taip atrodė, — kalba toliau Ivaras. — Ži- 
nojau tik tiek, kad užmušiau Žmogų. Tai buvo pirmas kar- 
tas, ir užtat savijauta nekokia. Žūt būt norėjau su kuo 
nors apie tai pasikalbėti. Taigi nuėjau į literatūros ratelį ir 
papasakojau viską tiksliai, kaip atsitiko. Neimk per daug 
į širdį, išgirdau, kaltas senis ir kaltas tramvajus. Maždaug 
fifty-fifty. O šįvakar mes kalbėsim apie Kafką. Aš norė- 
čiau, kad pakalbėtume apie Oskarą Juhansoną, pasakiau. 
Apie Oskarą Juhansoną, nustebo jie, o ką jis parašė? Kas 
jis per vienas? Aš pastebėjau, kad jiems egzistuoja tik tai, 
kas parašyta. Oskaras Juhansonas neegzistavo, jis buvo 
suvažinėtas, ir viskas, ką jis parašė, buvo parašas už 1š- 
duotą svaigalų kortelę. Verčiau pagalvok apie Eliotą, pa- 
siūlė jie. Bent šiuo pereinamuoju laikotarpiu. Aš nudro- 
žiau tiesiai į meno ratelį. Kaltas buvo tramvajus, pasakė 
jie, ir senis. O ką tu manai apie Braką? Šiuo metu nusi- 
spjauti į Braką, pasakiau, man įdomesnis Oskaras Juhan- 
sonas. Ten buvo vienas toks, kuris viską Žinojo. Oskaras 
Juhansonas, pasakė jis, tai niekas, aš negaliu pakęsti jo 
supelėjusios žalumos. Jiems egzistavo pasaulyje tik tapy- 
tojai ir, geriausiu atveju, tai, kas nutapyta. Ir nuomonė te- 
galėjo būti viena, ir ne tik tą sykį. Žvilgtelk į Polį Klė, 
vaikine, pasakė jie, tai kas kita, negu senis Oskaras Ju- 
hansonas. Šiuo metu man nusispjauti į Klė, pasakiau. Už 
tai mane išmetė iš ratelio. Bet dar vienas buvo likęs, mu- 
zikos ratelis. Išdėsčiau savo atvejį. Malonėk patylėti, su- 
šnypštė jie. Ar negirdi, kad mes klausomės Šostakovi- 
čiaus? O kaip Oskaras Juhansonas, pasakiau. Užsičiaupk, 
suriko jie, dabar mes klausomės Šostakovčiaus koncerto 
fortepijonui ir orkestrui opus 35. Ir baigtas kriukis! Tada 
aš pasiunčiau visus po velnių. Tramvajų, ratelius ir kito- 
kį šlamštą. 

— O ko tu dabar ieškai? — paklausė Filipas. — Ar čia 
daržinėje kas nors yra? 

— Aš ieškau priežasties, — atsako Ivaras, vaidindamas 
damą su buteliais. — Kur nors toji prakeiktoji turėtų būti. 

Tada visai netikėtai įsiterpia tretysis: 

— Teisėjai paverčia mus nusikaltėliais. Niekas dau- 
giau! Įsidėmėkit! 

— Čia tu kaip tik klysti, — sako Ivaras. — Kada į sa- 
vo kietą makaulę įsikalsi, jog lygiai taip pat galima pasa- 
kyti, kad nusikaltėliai teisėjus padaro teisėjais. Aš visai ko 
kito ieškau. 

— Pavyzdžiui, ko? — klausia tretysis, parodydamas 
geltonus dantis, dabar jo eilė tyčiotis. 

Ivaras stryktelėja kampe, rodos, jį kas ten numetė, pri- 
sispaudžia nugara prie sienos, jo veidas išbąla. 

— Argi jūs nieko nesuprantat, mulkiai, — surinka 
jis. — Argi nesuprantat, kad bastausi ir maldauju tramvajų 
mane suvažinėti! Noriu atsiskaityti su Oskaru Juhansonu. 
Argi taip sunku suprasti! Šiltos lėkštės — apie jas išma- 
no didžiausias idiotas. Bet Dieve pagailėk to, kuris neiš- 
mano Kafkos ar Polio Klė. Tik vieno dalyko dabar niekas 
nesupranta. 

— Kokio? — sukužda tretysis, staigiai suriesdamas 
nugarą. 

Ivaras paima žibintą ir pastato ant dėžės, pats atsisėda. 

— Niekas nesupranta, kaip paguosti žŽmogžudžius, — 
sako jis. — O ko tu klajoji? 

— Juk Žinai, kad aš niekas, — sako jis galiausiai. 

— Tada gali pasiimti apynasrį ir bemat pasikarti, — 
išdrožia Ivaras ir numeta jam apynasrį. — Juk kiekvie- 
nas yra kas nors pasaulyje. Pavartyk socialinę statisti- 
ką, matysi. 

— Kitąsyk gyveno vaikinas ir įsimylėjo, — po kiek 
laiko vėl prašnenka tretysis, apynasrį laiko ant kelių. — 
Bet mergina jo nenorėjo, nes jis buvo niekas. Vienintelis 
darbas, ką mokėjo, šokinėti į aukštį. Merginos motinai at- 
rodė, jog tai niekis. Ką jis veikia, klausinėjo ji. Stato? Ne, 
atsakė mergina atvirai. Šokinėja. Šokinėja, paklausė senė. 
Taip, į aukštį, atsakė mergina. Atseit, aukštyn? Taip, pa- 
sakė mergina. O kodėl jis nešokinėja žemyn? — paklau- 
sė senė. Mergina ir nežinojo. Todėl išsirinko kitą. 

— Teisingai padarė, — sako Ivaras. 

Jis žiūri pro dėžės viršų į porą akių, kurios jau jo ne- 
kenčia. 

— Pasiutusiai teisingai padarė, — rūsčiai taria Iva- 
ras. — Iš tokio berno maža naudos. 

— Bene tie, kur niekas, negali turėti jausmų? — klau- 
sia tretysis, palinkdamas virš dėžės. 

— Aišku, gali, — atsako Ivaras, — bet kas sakė, kad 
nuo to jie geresni? 

— Dėl jų numirti galima, — sako tretysis. 

— Nuo mirties nė vienas nepasidaro geresnis, — pa- 
reiškia Ivaras. 

— Ne, bet kiti, — paslaptingai sako tretysis. 

Tą akimirką jie išgirsta pašėlusį automobilio kauksmą 
kelyje, jis atūžia lyg šūvis per tylą, stabdžiai sucypia iš 
baimės. Ir trenkia į daržinės sieną, net kuliamoji suvirpa. 
Apynasris iškrinta iš trečiojo rankos. 

— Prakeiktas Nisė, — sako jis. — Tikrai vėl įklius. 

Bet vos šitaip taręs, regis, pradeda gailėtis, vėl susiran- 
da apynasrį, lauke trinkteli automobilio durelės, kažkas 
suklinka. Filipas ima vynioti apynasrio virvę apie riešą. 

— Tu tikriausiai ne vietinis, vaikine, — susimąstęs sa- 
ko jis, bandydamas sugauti trečiojo akis. 

— Gal netgi vardas ne Sikstenas, — pridūria Ivaras. 

"Tada tretysis ištrūksta iš savęs ir iš apynasrio ir, pašo- 
kęs nuo siurblio, nueina link durų. 

— Drožk sau, — riktelėja Filipas jam įkandin. 

Taip, jis išeina neparodęs nė garso, keletą akimirkų jie 
mato jo liekną šuolininko kūną mėnesienos fone, paskui 
jis mikliai uždaro duris. 


— Išsinešė su savim apynasrį, — po kiek laiko sako 
Filipas. 
— Na ir kas, — sako Ivaras. — Gal jis turi arklį. 


Ivaras nueina į vištidę, susiranda kiaušinį po išsigan- 
dusia višta, praduria kevalą pasagvine, išgeria. Tada kaž- 
kas ateina iš lauko, ne tretysis, lengvesnis. Siri įžengia 
apgaubta mėnesienos, kavinukas žvilga dešinėje rankoje. 

— Juk turėtumėt būti trise, — vėl sako ji, nustebusi 
kaip pirmą sykį. 

Ivaras numeta kiaušinio kevalą ant šiaudų, ji pripila 
stiklines kavos, visą laiką jis Žiūri į ją. Jam topteli, kad ji 
klausia to paties, norėdama gauti tą patį atsakymą. Todėl 
prieina ir sako: 

— Dabar tu čia, taigi mes trise. 

— Aš ne tą turėjau galvoje, — pameluoja ji. 

Jis pakelia stiklinę, ji tebestovi, atkakliai Žiūri į ku- 
liamąją. | 

— Ar nori gerti?— klausia jis. 

— Ne kavos. Nebent vandens, — padvejojusi sako ji- 
nai, automobilio šviesos skverbiasi pro kluono plyšius. 

— Tada eime prie šulinio, — sako jis, pirmą kartą ap- 
kabindamas. 

Ji ramiai ištrūksta. 

— Leisk man semti, — paprašo ji prie šulinio. 

Jis atstumia jai dangtį, ji pakimba visu svoriu ant svir- 
ties, pati vos nenugarma sykiu į šulinį, jis ją išgelbėja. Jie 
pageria kiekvienas iš savo krašto, kibiras pilnas Žvaigž- 
džių, tik virš vandens jos akys drįsta ieškoti jo. Tarp jų 
plyti senkantis vandenynas, kol pasirodys dugnas, ji turi 
žinoti, ar tai jis. Tada ji staigiai atitraukia savo lūpas nuo 
vandens, per greitai, pakelia žvilgsnį virš horizonto, sumi- 
šusi Žiūri į porą akių, bet jos netikros. Ne, nori ji sušuk- 
ti, tai ne tu. Bet tada išnyksta vandenynas tarp jų, paky- 
la į dangų, jis žengia trumpą žingsnį per šulinio dangtį. 
Nusiminusi pajunta, kaip jos valia sutirpsta jo rankose, 
prieangyje pasigirsta skardūs balsai, per vėlu. 

— Tėtės sutuoktuvės, — sukužda ji bejėgiškai. 

Ivaras vedasi ją link kelio. Šėtone, galvoja jis apie 
save, aš tave užmušiu, jei tą padarysi. Bet juk visą lai- 
ką to jis ir trokšta. Todėl atidaro vartelius ir išstumia ją 
pirma savęs. 

— Laikas buvo, — sako jis, uždarydamas vartelius. 

Žudikas eina pirmas, jis nuskina visas balandūnes, kiek 
tik gali pasiekti, ir suriša į šluotelę. Kalba greitai, smar- 
kiai mosikuodamas, lyg norėdamas ką bloga parduoti, gal 
nori parduoti savo baimę. Bet niekas nenori jos pirkti. 
Keli metrai skiria jį nuo kitų, jis jau apsaugotas, jau at- 
sirado barjeras tarp jo ir nekaltųjų. Jis bando eiti lėčiau, 
bet kuo palengviau eina, tuo didesnis darosi tarpas, jie 
prie mėšlo kaugės. 

— Juk jūs suprantat, — šniurpščioja jis, — kad aš ne- 
norėjau jo užmušti. Iš tikrųjų visai nenorėjau muštis. Bet 
kad Simonas taip kurstė. Ir bjauriai buvo įbrėžta, Simo- 
nai, buvo. 

— Galėjai suduoti į krūtinę ar pilvą ar dar kur nors, — 
samprotauja Simonas, — bet ne tiesiai į galvą. Turėjai su- 
prasti. Bet nenusimink, aš tau atsiųsiu žlėgtainių į leno 
kalėjimą, galėsi valgyti, kiek lįs. 

Vestlundas jau kone ašaras ryja. 

— Hagstriomas buvo geras bernas, — šniurpščioja 
jis. — Būtų gavęs aukso medalį „Pro Patrias“, jei būtų 
gyvas ir sveikas, Hagstriomas buvo... 

Tikriausiai ketino dar pasakyti, bet Karlsonas šūktelė- 
ja, stovi nustėręs tvarto šešėlyje, rodo už kluono durų. 
Hagstriomo ten nėra. 

— Dingo, — sako jis pakuždom, akys išverstos. 

Įsiterpia Nisė Juhansonas. 

— Juk jis guli už šiaudų kūgio, — sušunka. 

— Tai kas jį užmušė, ar tu, ar Karlsonas? — piktai 
klausia Simonas. — Karlsonas žino, ką sako, ir visada ši- 
taip. Ir jei kas vertas medalio, tai tik jis. Įsidėmėk. Labiau 
už visus kitus. 

Šiaip ar taip nuseka jie Nisę per mėnesieną į kūgio še- 
šėlį, apeina aplink kūgį šlamančiais šiaudais. Hagstriomo 
ir čia nėra, tik įduba šiauduose, kur jis gulėjo. Kažkas 
jiems nesant pavogė Hagstriomą. Bet kol jie šitaip stovi, 

nieko nesusigaudydami ir mėgina išspręsti mįslę, už ker- 
tės pasigirsta balsas, kažkas inkščia, keikia, jie išlekia per 
tvorą į kelią. 

Bjuras pabudęs stovi už sudužusio automobilio su už- 
pakaline sėdyne glėbyje, Hagstriomas guli aukštielninkas, 
galvą įrėmęs į kluono sieną, negyvos akys atmerktos, ko- 
jos išskėstos. 

— Aš išsiėmiau sėdynę, — sako Bjuras. — Nebeva- 
žiuosiu daugiau su ta pragaro mašina, pagalvojau, verčiau 
sėdynę prisimontuosiu prie dviračio vežimaičio. Beje, 
Hagstriomas gulėjo čia. Tikriausiai jau negyvas. 

Vestlundas parpuola ant kelių. 

— Geras buvo bernas Hagstriomas, — sako jis susi- 
jaudinęs. — Kaip tik ketinau pakelti algą. Ir štai tau, kad 
nori. 

Kažkuri moterų ima šniurpščioti, Vestlundas atsagsto 
Hagstriomo palaidinio sagas, prideda ranką prie marški- 
nių, patikrina Hagstriomo širdį. Ši daužosi kaip kūjis į 


priekalą. 

— Nė krust, — pašnibžda Vestlundas, su priekaištu 
žvelgdamas į Karlsoną. — Bjurai, gal turi veidrodėlį ta- 
bakinėj? 


Jis prikiša veidrodėlį prie išžiotos Hagstriomo burnos, 
nešdamas aukštyn nubraukia rasą, rodo veidrodėlį mėne- 
sienoje: šis žvilga kaip vanduo. Bjuras iš sielvarto pasii- 
ma žiupsnį tabako ir atsidūsta. Vestlundas palenkia galvą, 
priglaudžia didžiausią ausį prie šiltos Hagstriomo burnos. 


— Aš tik simuliuoju, — pašnibžda bernas. — Sakysim 
trys šimtai penkiasdešimt. 

— Po velnių, — sako Vestlundas atsitiesdamas. — Nu- 
neškim jį. 


Karlsonas ima už galvos, Vestlundas neginčija, kaip jis 
sako, Simonas ima už kojų. Vestlundas nueina pirmas ir 
atidaro dvidešimt devintos dureles, paguldo jį ant prieki- 
nės sėdynės, Vestlundas nusišluosto akis. 

— Trisdešimt penktas, — sako jis užtrenkdamas dure- 
les, — Hagstriomui buvo kaip akies vyzdys. Užtat čia 

jam ir dera gulėti. O dabar eime į vidų, nuplausim siel- 
vartą. Visa kita sutvarkysim, kai policininkas pats pabus. 

Jie jau kone prie vartelių, kai Hagstriomas nuleidžia 
langelį 1r iškiša galvą. 

— Mes užmiršom fejerverką, — užgerkloja jis ir iššo- 
ka lauk su rudu paketu saujoje. 

Prie vartelių kyla sumaištis, bet paskui visi atsipeikė- 
ja. Juk reikia tik dėkoti ir imti, kaip sako Karlsonas. 
Bet kitą sykį tu jam geriau įkrėsi, kai bus paliepta, sa- 
ko Simonas. Rusiški sprogalai šokinėja po obelimis, 
bengališka ugnis spraga prie namo kertės, pabaigai lai- 
ko kas geriausia. Iš pašiūrės išsineša tris grėblius, gil- 
zes pririša prie kotų, atsistoja rugių lauke su trijų met- 
rų tarpais, Karlsonas, Hagstriomas ir Simonas. Karlso- 
nas uždega pirmas, ir raudona šluota šauna tiesiai į dan- 
gų, apsiverčia padebesiuose, pasidaro geltona, žalia ir 
mėlyna, galiausiai kaip sueižėjusi šiaurės pašvaistė pa- 
sileidžia žemyn į Fuksės ežero vandenį. Hagstriomas su- 
griaudėja kaip Marmos patrankos, visi pritupia, pamatę 
sningant žiežirbomis. Paskutinis Simonas, kaip visad 
nori būti gudriausias, grėblį laiko statmenai, koja primy- 
nęs dantis, uždega. 

— Saugok koją, — surinka jam Vestlundas. 

O po to ir nutinka, grėblys pargriūva, fejerverkas pa- 
sipila ant žemės. Staugdamas pasklinda į visas puses tarsi 
pasileidęs degantis žvėrynas. Urgzdami iš įniršio raudoni 
tigrai puola ant tvoros, žalios gyvatės šnypšdamos rangosi 
svečiams tarp kojų, šie klykdami grūdasi prie durų. Ru- 
giai pilni šūkaliojančių ugnies beždžionių, o lauko pelėms 
ateina pasaulio pabaiga. Kruvinas grifas degantis nukrenta 
ant alyvų, nuo tvoros švysteli ugnies liepsna. Hildura, ne- 
spėjusi pasprukti į vidų, puola gesinti, gauna per kaktą 
šlapiu alyvų botagu, ieško ugnies mėnesienoje, ir nieko 
neranda. 

— Jau užgesinta, — prabyla žemas balsas jai už nu- 
garos. 

Martinas pakyla nuo ledų kaugės, eina tiesiai prie 
jos su apynasriu rankoje. Ji graibosi atramos, šalia nė- 
ra sienos. 

— Čia tu? — sukužda ji. 

Jis neleidžia jai pabėgti, atkiša rankas lyg rąstų kel- 
tuvą, įremia į jos kamieną, nusitempia su savim į ledų 
kaugę. 

— Nereikėjo tau čia ateiti, — sako ji, rankos pilnos 
pjuvenų. 

— Gal ir nereikėjo, — su panieka sako jis, mostelėjęs 
apynasriu. — Bet suprask, tu mano. 

Ji pastebi apynasrį. 

— Aš ne tavo arklys, — sušunka ji patyliukais. 

— Maniau, — atsako jis, suveržia jos pjuvenom apki- 
busias rankas pavadžiu, tvirtai prisiriša prie savęs. 

Staiga pradeda įnirtingai, paskubom ją glamonėti, par- 
sigriauna ant kaugės, ji šešėlyje. Jai pavyksta ištraukti 
vieną ranką, smogia ja per kairę akį, bet silpnai. Vis dėlto 
jis nustemba ir atsisėda. 

— Tu mano, — atkakliai pakartoja jis, mėgindamas 
sučiupti jos laisvąją ranką, kurią ji laiko suspaudusi tarp 
kelių. 

Jis pasiduoda, paleidžia apynasrį. 

— Manai, aš nesuprantu, — sako jis su nuoskauda. 

— Ką? — klausia ji, užkasdama apynasrį pjuvenose. 

— Jokia gėda būti skurdžium, — ūmai sako jis, at- 
sistoja ir ima vaikštinėti po sodą, apynasris velkasi ant 
kojos. 

Ji tebesėdi. 

— Ir jokia garbė, jei tą turi galvoj, — ramiai atsako 
ji. — Kaip ir visa kita. Nė kiek nesvarbu. 

Jis prieina artyn ir pažvelgia į ją, žvelgia žemyn, Tei- 
sė stovi šalia jo ir laiko už rankos. | 

Jis numeta apynasrį jai ant kelių. 

— Turbūt geriau būti mėsininko telyčia, negu mano ar- 
kliu, — tyčiojasi jis. 

Keista, bet ji nesupyksia. Tu jau nieko nebegali man 
padaryti, galvoja ji, aš ėmiau tą, ką turiu. 

— Aš ėmiau tą, ką turiu, — sako ji, žvelgdama Teisei 
į akis, Teisė nuleidžia akis, rodos, lyg rudens lapas nu- 
krinta. 

Staiga jis suminkštėja, lyg spiralė susiriečia prie jos 
kojų, pats žolės šlapumas. 

Juk tu turi mane, — sukužda jis, lenkdamas nu- 
garą, toks sulinkęs užgriūva ją, apynasris įsispaudžia į 
šlaunį. 

Jis niekad nebuvo labai stiprus, ji pakelia jį lyg tiltą 
virš savęs. 

— Argi nesupranti, kad jau per vėlu? — kone surinka 
ji. — Jei būtum norėjęs, būtum anksčiau atėjęs. Dabar aš 
ištekėjusi. Ir mano pavardė Vestlund. 

Tada ji pirmą sykį pamato jo akis, atsitiktinai, ji paste- 
bi, kad jis visą laiką stengiasi laikyti jas šešėlyje, sukti į 
šalį. Išvydusi jas, supranta kodėl. 

— Ko tu dabar atėjai? — klausia ji, nekantraudama iš- 
girsti patvirtinimą. 

Jis nuleidžia tiltą, bet ne ant jos, išsitiesia kniūpsčias 
žolėje. 

— Todėl, kad sužinojau, — popikčiai sako jis, brauk- 
damas rasą nuo žolės. | 


— Kaip? 
— Vienas pažįstamas parašė, — atsako jis. 
— O kitaip nebūtum atėjęs, — sukužda ji, virpėdama 


iš susijaudinimo ir šalčio. 

Bet užuot atsakęs jis užgriūva ją, ji nespėja nė rankos 
kilstelėti, spaudžia rasą į jos sausus rūbus, braukia ją nuo 
blakstienų. 

— Klausyk, — šnopuoja jis jai į sausą ausį, — aš net 
iš Vestmanlando atkeliavau. Pavėžintas vos kokią mylią. 
Visą savaitę užtrukau. Ėjau ir dienomis, ir naktimis. Grio- 
viuose nakvojau. 

— Ko tu nori? — surinka ji drąsiai, šalta kaip ledas 
kaugėje, šalta kaip žąslai. 

Šaltomis akimis žiūri ji, kaip jo veidas tirpsta nuo gei- 
dulio ir teka ant jos gličia srove, visas jo kūnas tirpsta ir 
liejasi į jos burną. Skęsdama girdi jį kuždant: 

— Klausyk! Aš noriu turėti tave. Aš noriu turėti tave 
dabar. Kol jis dar... 

Ji griebiasi už šiaudo, įsikimba į apynasrį ir išnyra iš van- 
dens, pjuvenų ir nakties žolės kvapas vėl palaimingai vil- 
nija virš jos. Dar gerokai prieš tai, kai jis spėja atsigauti, ji 
jau stovi žolėje, žąslai kaista jos rankoje. Gulėdamas apsi- 
verčia jis ant nugaros, akys giliai giliai, dega panirusios į ne- 
apykantos ir baimės šulinį. Bet dabar jai tik nuo žąslų skau- 
du, nes staiga supranta, kad jis atėjo ne dėl jos, o tik dėl 
triumfo atšvęsti vestuvių naktį su Vestlundo žmona. 

— Kad tu žinotum, kaip aš kentėjau šią savaitę, — 
maldauja jis, iš lėto šliauždamas artyn. 

— Eik šalin, — sušnibžda ji visu balsu. — Eik šalin, 
nes pašauksiu Hilmerį. 

Su apynasriu per petį jis užsiropščia ant ledo kaugės, 
stovi čia lyg viršukalnėje, grėsmingai pasviręs į priekį. Aš 
sudušiu po tavo kojomis! 

— Žinai, kas atsitiks, jei tu jį pašauksi, — sukužda jis, 
dar labiau palinkdamas ties bedugne. 

Ji pasižiūri į jį, jau Žino, kas atsitiks. Bet nuo to tik 
baisiau ima nekęsti, prisitraukia pilnus plaučius neapykan- 
tos oro. 

— Hilmeri! — surinka ji iš visų jėgų. — Hilmeri! Hil- 
meri! 

Jis buvo rugiuose mindžioti gaisro, dabar ji girdi atai- 
dint jo sunkius žingsnius, neapsakomai džiugi nuleistomis 
akimis mato, kaip kaugė sugriūva ir nė ledai nepasirodo. 

Kai galų gale pakelia galvą, Martino nebėra. 

— Baisiai degė, — šūktelėja ji Hilmeriui, kai šis atei- 
na, ir puola į jo glėbį tarsi pro vartus. — Bet jau užge- 
sinta. 

— Dabar pašoksim, — sako jis ir ima sukti ją mėne- 
sienoje. — Nes dabar, velniai rautų, viskas išgelbėta. Ir 
niekas nemirs. Taigi valio! 

Jie pasileidžia susikibę rankomis už namo į alyvų še- 
šėlį. Staiga ji sustoja po blunkančiu mėnuliu, ištrūksta, 
žengia pirštų galais keletą žingsnių atbula. Rankas užsi- 
deda ant galvos tarsi jaunosios karūną ir pamažu nubėga 
link vartelių. 

— Šokdink, Hilmeri, kol neteksiu karūnos, — šūkteli 
jinai, leidžiasi įvejama vidun, kur groja muzika, kol karū- 
na nukrinta. 


Eina keliu link miško, iš abiejų pusių boluoja rugiai, 
grioviai sodriai žali, bulvės žydi blankiomis rožėmis. Mė- 
nuo driekia savo šviesą ant pečių, ji eina dešiniąja provė- 
ža ir neša jo ranką tartum kryžių į mėnesienos nušviestą 
Golgotą. Ji neša ir neša, ne tą tikrąjį. Jis niekad neateis, 
galvoja ji, reikia imti tą, kurio labiausiai gaila. Jis Žvel- 
gia per laukus į mišką, ten stovi arklinis grėblys, atrem- 
tas į apleistą Žaginį, ienos ištiesusios tuščias rankas į dan- 
gų. Jis pažįsta jas, tai spąstai. 

Nes jis turi spąstus, mirties spąstus. Jis visą laiką ei- 
na link jų, kartais jie visai arti. Tada pajunta truputį vil- 
ties. Nenusimink, kužda jis savo sprandui, kuris jų trokš- 
ta, tuoj jie užsitrenks, tuoj būsi nukirstas. Bet tas tuoj 
trunka ilgai, jis nekantrauja. Reikia vėl ką nors padaryti, 
padaryti ką nors tikrai nedora. Taip ir daro, paima neapy- 
kantą sau ir sviedžia į ką kitą. Jis raitosi lyg kankinamas 
kirminas, bet spąstai šliaužia artyn, tai svarbiausia. 

Juk nepulsi be niekur nieko po tramvajum. Tam reikia 
turėti priežastį, itin svarią priežastį. Reikia turėti padarius 
tokį darbą, kurį išpirkti galima tik šitaip: mirties spąstų 
smūgiu per sprandą. 


— Ką tu darei, — sako jis merginai, kupinas pasi- 
šlykštėjimo, — kad tavo tokios gražios akys? 

— Ką dariau? — atsako Siri, provėža siaurėja, — 
daug verkiau. 

— Kodėl? 

— Nežinau, — sako ji, peržengdama pasagą. 

— Ne, — sako Ivaras, žvelgdamas į grėblį, kuris taip 
ryškiai juoduoja žydrynėje, — pirmiausia prisiverki. Pas- 
kui susigalvoji priežastį. 

— Gali būti, — sako Siri, ji linksta po jo ranka. 

Į pievą, kur grėblys, leidžiasi nedidelė pakalnėlė, čia 
yra tarpuvartė, kaip tik vežimui pravažiuoti. Prie pat tvo- 
ros stulpo jis staigiai pastumia ją į šoną, ji suklumpa ant 
kelių, pro tvoros plyšį mato kažką lyg didelį arklį ir ma- 
žą arkliuką, iškopiančius iš griovio pamiškėje ir sustojan- 
čius vidury avižų lauko. Jis stipriai prispaudžia ją prie sa- 
vęs, bet ji to nepastebi, mato vien briedžius. Ūmai patelė 
pakelia galvą ir, rodos, pasižiūri tiesiai į juos, nors jie gu- 
li gerai pasislėpę. Kelis kartus papeša avižas, veršis sto- 
vi nuleidęs galvą, lyg laukia pabaramas. Staiga briedė ap- 
sigręžia, jie nespėja pamatyti kaip, lyg užburta. Ji 
perspėja, veršis peršoka per griovį ir įlekia į mišką, ji dar 
sykį perspėja, dingsta. Lyg mėsininko atsirūgimas, vos 
nepasako jis, bet prisimena, kad jos tėvas mėsininkas. 

Smarkiai susiglaudę eina jie kalvele žemyn, jis paste- 
bi, kad jos priešinimasis staiga atlėgęs, matyt, briedžiai 
nusinešė jį į mišką. Parodyk mergiotei gyvulį, ir ji jau ta- 
vo valioje. Taip pasakė vienas kluone, už tai gavo antausį 
tamsoje. Aš to nepakęsiu, suriko Ivaras. Ir dabar nepaken- 
čia, todėl taip ir daro. Vedasi ją tiesiai prie grėblio, nulen- 
kia žemyn ienas, atsistoja tarp jų, stovi mirties spąstuose, 
vaidina. 

— Dabar grėbsim, — sušunka jis, Siri stovi už jo, ran- 
ką padėjusi ant sverto. 

Jis traukia grėblį per pievą, grėbia Siri su savim iki 
akmeninio tiltelio į avižų lauką, paguldo ienas ant tiltelio. 

— Į avižas mes negalim eiti, — sukužda ji baimingai. 


— Jei briedžiai gali, galim ir mes, — sako jis, Ženg- 
damas pirmą žingsnį, girdi, kaip ji seka paskui. 

Jie brenda į tą vietą, kur stovėjo briedžiai, avižos šla- 
pios, šaldo kojas, bet jie greitai nieko nejaučia. Jie eina 
kiek atokiau nuo kits kito, vidury lauko jis priartėja prie 
jos, apsuka ją. 

— Pažiūrėk, — sukužda jis, rodydamas dvejus pėdsa- 


kus avižose. — Čia važiuota su vežimu. 
— Ne, — sako ji, — juk čia mūsų pėdsakai. 
— Tada mes du vieno vežimo tekiniai, — sako jis, ir 


jam pasidaro gėda. 

Susimąsčiusi eina ji toliau miško link, jis paskui ta pa- 
čia bryde. 

— Čia ji stovėjo, — pameluoja jis, išsuka iš brydės, 
liepia jai pažiūrėti. 

Baikščiai leidžia pačiai tą pasakyti. 

— Dabar mes vienas tekinis, — sukužda ji. 

Po akimirkos jis apkabina jai kaklą, tekinis ima riedėti. 
Jis pasileidžia per avižų lauką, nurieda į mišką, prarieda 
daugybę šiltų ežerų, galų gale atsitrenkia į kalną ir subyra 
į smulkias kruopeles. 

Kol žemė sugeria jos kraują, ji guli ir mato jį, šmėžuo- 
jantį pro avižas, jis stovi atsukęs jai nugarą mėnulio ap- 
šviestas, kuičiasi kišenėse, kol randa. Kol ji guli ant že- 
mės, jis stovi nusigręžęs ir rūko. Ji nuseka akimis dūmą 
ir pamato žvaigždę. Gal ir žvaigždėms skauda, pagalvo- 
ja ji, tai nors menkutė paguoda. Gal visiems skauda. Ji 
vienišesnė negu kada nors buvo, avižos tartum siena tarp 
jos ir žvilgančio. O žvilgančio nėra, niekada nebuvo, ir 
žvilgančio daugiau nebebus. Širdis daužosi sunkiai ir ne- 
ramiai, ji neturi jėgų atsikelti. 

— Klausyk, — sukužda ji vos girdimai, bet jis išgirs- 
ta, atsigręžia, dūmai lyg rūkas tyvuliuoja virš avižų. — 
Klausyk, aš norėjau... 

Bet apsigalvoja ir nutyla, jis prikelia ją. 

— Sakyk, — taria jis, pradėdamas žygį atgal. 

Ji stengiasi neatsilikti. 

— Nagi aš pagalvojau, — sako ji, — bet tai kvaila. 
Kad niekad negali sugulti širdis prie širdies. 

Jis atsako per petį: 

— Juk yra žmonių, kurių širdis dešinėj pusėj. Todėl 
galima paieškoti. 

Toliau, netardami nė žodžio, jie eina atgal per avižas ir 
rasą, per žolę ir rasą, vėžėmis ir rasa, atsitraukimas talžo 
kojas. Viešpatie, koks aš niekingas, galvoja jis, viltis Žie- 
biasi, mėnulis gęsta. Baltas kaip lavonas kabo jis colio 
platumo virš miško, ryto aušra skleidžiasi mėnesienoje. 
Uždegti Valinderio automobilio Žibintai spokso į kelią tar- 
si nesveikos akys, jis negali Žiūrėti, kaip jos kankinasi, 
prieina ir išjungia. Nisė Juhansonas guli aukštielninkas 
ant sofos prie šulinio ir knarkia. Tada tekiniai atsiskiria 
nuo sulūžusio vežimo ir per pilką žolę stingstančiomis 
nuo šalčio stebulėmis nurieda į skirtingas puses. 


Pusę ketvirtos kažkas pasibeldžia į svetainės duris, pir- 
mą sykį silpnai, ir niekas neišgirsta. Kaip tik groja plokš- 
telė „Raktas į mažąją širdelę“. 

— Vanduo yra vanduo, — sako Vestlundas, — jei 
Valinderis dingo, teks pačiam rašyti pažymą Karnegi 
medaliui. 

— Pažiūrėsim, kas tada juoksis, — užrinka jis ant Si- 
mono. 

— Dabar atversim širdelę, — sukužda Mary. 

Siri stovi po palubės lempa, sagstydamasi palaidinukę, 
Mary išsiima raktelį iš savo rankinuko ir įkiša į spyną. 

— Ne tas, — sukužda Siri, — skauda. 


— Turi skaudėti, — sako Irma. — Ar ne, mama? 
— Nejudėk, — nuramina Mary. — Mes tik atversim 
širdelę. 


Hilma prislenka artyn su savo pintu krėslu. 
— Taip, — atsako ji, — aišku, skaudės. 

Mary pasuka raktelį, vyriai sugirgžda. 


— Man rodos, gelia širdelę, — sako ji ir pabučiuo- 
ja. — O kaip iš tiesų buvo? 
— Paskui paklausim, — mano Irma. — Pirmiausia 


žvilgterėkim į širdelę. 

Tada Mary nukabina ją nuo vyrių. Nuo lempos ima 
varvėti sunkūs kraujo lašai, jie kapsi Siri tiesiai į 
sprandą. 

— Man skauda, — suvaitoja ji, žvelgdama į širdį, ši 
pulsuoja lyg ką tik sugauta žuvis Mary rankoje. 

— Aišku, skauda, kai atveri širdį, — ramina Mary. — 
Bet ar nereikėtų daugiau šviesos. 

— (Gal avižose ne taip skaudėjo? — ūmai klausia 
Irma. | 

Hilma ramindama suima dukteriai už alkūnės. 

— Leiskit man pažiūrėti, — sako ji, smalsiai tiesdama- 


si aukštyn. — Eikit kas nors atnešti žvakės. 

— Nereikia žvakės, — beviltiškai sukužda Siri, — aš 
nenoriu, kad jūs šviestumėt. 

— Jam tikriausiai irgi nereikėjo pasišviesti, — su pa- 
nieka sako Irma. 

— Ne, — atsako ji, nes tai tiesa, — jis nė nenorėjo. 


— Kam jums toji žvakė? — klausia Hildura, kai Irma 
atneša ją nuo stalo. 

Mary įdeda širdį į ištiestą Hilmos ranką. 

— Kokia mažytė, — sako Hilma, kilodama rankoje. — 
Tikriausiai nedaug sveria. 

Siri stovi ir žiūri į skylę, kur buvo širdis, ji nekraujuo- 
ja, tik lempa kraujuoja. Irma palenkia žvakę prie atviros 
širdelės. 

— Su kuo čia būtų galima ją apversti? — sako ji. — 
Kad nesuteptume. Ar neturim kur netoliese torto lope- 
tėlės? 

— Yra stalčiuje, — atsako senoji. 

— Vanduo kaip vanduo, — sako Vestlundas, pildama- 
sis ko yra. — Ar sodos vanduo, ar šulinio vanduo, ar 
skutimosi vanduo — vis tiek. Bet jei ištraukei Žmogų, turi 
gauti Karnegi. Ir baigtas kriukis. 

— O jei sunkusis vanduo, tada reikia dviejų, -— mano 
Simonas išgerdamas. 

— Tu neturi žodžio. Nebuvai ten, — nusprendžia Ru- 
dolfas ir trenkia kumščiu į stalą. 

Ir štai viskas eina į pabaigą, brėkšta ir viduj, ir lauke, 
šėma prieblanda gaubia galvas, blykčiojančias nuo prakai- 
to pro dūmus ir šviesą. Dainininkas vis nesiliauja, nori 
atidaryti gramofoną, galiausiai pabando su dinamitu kaip 
Vilė. Vilė kniūpsčias drybso ant sofos, prispaudęs delnus 
prie pagalvės tarsi prie numirėlio pečių. Jis girtas, bet gy- 
vas, patronai kol kas tebeguli po sija, tarp sijos ir stogo. 

Bjuras išvažiavo namo, stovėjo lauke prie dviračio, įsi- 
kibęs į tvorą, skaičiavo ir vėmė, niekaip nesuėjo. Arba 
trūkdavo poros kelnių, arba vienu kaklaraiščiu per daug. 
Dar tebešvietė mėnesiena, dešinę ranką laikė kišenėje, kad 
niekas nesugalvotų numauti žiedų. Jautėsi nelabai gerai, 
sėdynė kūpsojo parioglinta šonu ant bagažinės. Jis nieka- 
da neparvažiuos namo su šita manta, pasakė Rudolfas. 
Bjuras keikė ir negalavo. Tu, buvęs Kelių valdybos pirmi- 
ninko pavaduotojas, galėtum susiprasti ir dergti ant kelio, 
o ne mūsų kieme. Padėkit man užsėsti, ir aš išvažiuosiu, 
piktai užriko Bjuras, baigęs skaičiuoti. Jie užkėlė jį ant 
dviračio. Pastūmėkit, šūktelėjo jis, ir aš išvažiuoju su visa 
manta. Jie gerai pastūmė dviratį, kad įsibėgėtų, Rudolfas, 
Siorenas ir Vestlundas. Bjuras spustelėjo pedalus ir įva- 
žiavo į sofą, Nisė išsirito lauk. Maniau, kad vartai atda- 
ri, pasakė Bjuras. Jie dar sykį pastūmė. Suk, ėmė šaukti 
visi, kai jis išniro pro vartelius. Jis pasuko, bet ne į tą pu- 
sę, Upsalos link, o ne Jevlės. Dabar gausi žemės rutulį 
apvažiuoti, kad pasiektum namus, riktelėjo jie jam įkan- 
din. Po penkių minučių su visa manta būsiu namie, atsi- 
liepė jis, nesuprasdamas, kur jį galas neša, matė vien ke- 
lią ir vadovavosi juo. Po šimtais, koks kauburiuotas ke- 
lias, pagalvojo jis, leisdamasis nuo pastoriaus kalvelės. 
Bet niekur nedingsi, reikia kentėti, jei nulipsiu, jau neuž- 
sėsiu. Todėl važiavo toliau per mėnesieną, važiavo tiesiai 

į ryto brėkšmą su žiedais, sėdyne ir kostiumu, dvikronės 
dailiai tarškėjo riedant pakalniui. 

Niekas negirdi ir kai antrą kartą pasibeldžia. 

— Kažin ką moterys veikia? — klausia Vestlundas, ap- 
sižiūrėjęs, kad jie vieni sėdi prie stalo, nusišokę, suprakai- 
tavę, septynetas vyrų, tiesa, Viktoras tik suprakaitavęs. 
Dainininkas knebinėja spyną. 

— Reikėtų sumesti jam užtrauktukui, — šelmiškai pa- 
siūlo Hagstriomas. 

Vestlundas prieina arčiau ir pasižiūri. 

— Ką jūs padarėt mergiotei? — staiga surinka jis. 

Irma laiko širdį ant torto lopetėlės, lopetėlė žybčioja 
šviesoje. Hildura bando jį sulaikyti. 

— Jei kas iš jūsų švaresnis, pasirodykit, — sako ji, ap- 
glėbdama visus savo pagieža. 

Bet Vestlundui nepatinka Žiūrėti į išpjautą tarsi torto 
gabaliukas Siri širdį. 

— Ką jūs padarėt mergiotei?7— surinka jis dar sykį, ir 
dabar visi atlėkę susigrūda po lempa. 

— Mes tik atvėrėm širdelę, — paaiškina Mary,— juk 
nieko nėra nuostabesnio kaip atverti mažytę mažytę šir- 
delę. 

— Nuo kada tu ją turi? — klausia Irma, rodydama gi- 
lią žaizdą supūliavusiais kraštais. 

— Visada turėjau, kiek atsimenu, — sukužda ji. 

Stovėti po lempa atrodo kaip sapnas. Ir taip pat sap- 
nas, blogas sapnas, žiūrėti, kaip torto lopetėlė su tavo šir- 
dim eina iš rankų į rankas, bejėgė guli po dygiais žvilgs- 
niais. Šitaip tik man atsitinka, stovi ji ir galvoja, sprandas 
šlapias. Niekas neatvers svetimos širdies. 

— Na, ką pasakysit? — klausia Irma, kai visi susėda. 

Kai kas nieko nesako, mano, kad jie niekuo dėti ir kad 
mintis kvaila. 

— Tikrai bjauri žaizda, — mano Vestlundas, — bet... 

— Sena, — atkakliai tvirtina Siri. — Aš ją visada tu- 
rėjau, kiek atsimenu. 

— Argi ne šiąnakt ji atsirado? Avižose?— klausia Ir- 
ma, padėdama lopetėlę. 

Siri teikiasi tik papurtyti galvą. 

— Grąžinkit atgal, —- sako Vestlundas. — Bet apie ko- 
kias avižas jūs šnekat? 

— Apie mūsų avižas, — atsako Irma, Viktoras su- 
klūsta. 

— Jeigu išmindžiojot avižas, tai Žžinokit, — pagrasina jis. 

— Nutilk, — sušunka Hildura, —- čia nė vieno nelie- 
čia. Ir kas iš mūsų nėra buvęs avižose? 

— Aš, — atsako Irma. 

— Ne šiąnakt, — sako Hildura,— o kitas naktis. 

Jie išgirsta, kaip už sienos pro miegus pravirksta Gu- 
naras, greit pabus ir pamatys, kad vienas, tada jau verks 
ne pro miegus. Vestlundas užsagsto raudoną Siri palaidi- 
nukę. 

— Siri, ar buvai šiąnakt avižose? — klausia jis pa- 
tylom. 

Bet kiti vyrai išgirsta, ir tik tada visa pradeda įgyti 
reikšmę. Jie spokso į ją savo rentgeno akimis, žiūri, ar 
šlapia iš avižų, juk nuo avižų naktį turi sušlapti. 

— Taip, — atsako Siri nedvejodama, nesigėdydama. 

Simonas atsistoja ir prisimena vieną mergiotę iš Bom- 
huso, nelabai buvo išvaizdi, ji nusipirko lūpų dažų Jevlė- 
je, pirmą sykį. Labai patogūs bučiuotis, pasakė pardavė- 
jas. Penkinę kaštavo, pasakė ji, grįžusi namo, bet vis tiek 
niekas manęs nebučiavo. 

— Nieko nėra geresnio už avižas, — atsidūsta Mary. 

„— Ar labai išmindžiotos? — klausia Viktoras. 

— Aš apmokėsiu nuostolius, — išdidžiai sako Vestlun- 
das, graibydamasis piniginės, ai, ji kaip tik guli Bjuro ki- 
šenėje, o Bjuras guli kur nors palei Upsalos-Jevlės kelią. 

— Aš mačiau tik iš tolo, — atsako Irma, — bet kiek 
mačiau, didžiuma išguldyta. 

— Niekam nerūpi, ką tu matei, — surinka Hildura. 

Bet kaip tik visiems rūpi. Vestlundas uždeda savo sun- 
kiausią ranką ant Siri peties. 

— Ar tu viena buvai avižose? — klausia jis tyliai, bet 
vis tiek visi girdi. 

— Ne, — atsako ji nemirktelėjusi, — Ivaras buvo sykiu. 

— Jaunas valkata, — mikliai priduria Irma. 

Visi tą išgirsta, Vestlundas nurausta lyg kraujas, paima 
širdį nuo lopetėlės. 

— Sakyk, jog tai melas, — surinka jis, — sakyk, kad 
tai buvo ne valkata. Antraip neatgausi jos. 

— Man buvo jo gaila, — atsako mergina. 

— Bene dėl to reikia į avižas, kad ko nors gaila? — 
nesupranta Vestlundas. 

— O ko dar?— klausia mergina. 

— Aš praversiu langą, — sušunka Vestlundas, — ir tu 
jos niekada neatgausi. 

— Kitą kartą bus negras, — purkštelėja Svea. 

— Bene mes kuo geresni, — sako Rulana ir stengiasi 
sulaikyti Vestlundą. — O šitas valkata visai dailus. 

— Sakyk, todėl, kad jis buvo dailus, — surinka Vest- 
lundas. 

Visi sužiūra į ją, stoja tyla, Gunaras verkia pabudęs. 

— Ne, — atsako ji, žiūrėdama, kaip širdis vysta tėvo 
rankoje, — man jo buvo gaila. 

Galų gale pasigirsta beldimas, trečiasis ir pats stip- 
riausias. 

— Prašom, — šūktelėja Rudolfas. 

Filipas pasirodo ant slenksčio, sugniaužęs sauja barzdą, 
nusilenkia, tarsi barbendamas į nematomą taurę, nori kalbėti. 
Bet ne, Rudolfas pripuolęs neleidžia jam prasižioti. 

— Mums nereikia daugiau valkatų, — užrinka jis, — 
nei avižose, nei kur kitur. 

— Bet, — sukužda senis, mirtinai išsigandęs, dar mir- 
tiniau išsigandęs, negu buvo. 

— Jokių bet, o lauk, — užriaumoja Rudolfas ir lyg ka- 
tę, nutvėręs už sprando, išmeta senį, čia jam ne naujiena. 

Bet štai po lempa atsistoja Hildura, atsistoja priešais 
Siri, ir šios beveik nematyti. 

— Pagailėti žmogaus, — sako ji pro ašaras, — tai, ko 
gero, viskas, ką galim. 

Brėkšma veržiasi pro visus plyšius, Vestlundas staiga 
nebežino, ką daryti su širdim, ir Mary ją paima. 

— Širdies raktas vadinasi daina, — sučirška ji ir mik- 
liai įdeda širdelę į vietą, labai guvi. Plokštelė baigiasi, už- 
groja valsą, ir kone visi šoka, girliandos supasi į taktą. 

O Siri pasiima kėdę ir užsilipusi pasižiūri į lempą, tai 
kruvina širdis. Pajunta minkštą ranką ant šlaunies. 

— Ji mano, — sukužda Hildura, — aš jos nenorėjau 
turėti. 

— Aš žinau vietą, — karštai taria Siri, — mano kam- 
baryje. Ten yra didelė dėžė, dabar ji verandoje, kur nie- 
kas neprieina. 

Jos stovi po lempa, vienos širdies dvi seserys, spindin- 
tys šokančių veidai siūbuoja tarsi prigesę lampionai aud- 
roje, tada kažkas atbėga iš lauko. Staigiai prasiveria sve- 
tainės durys, lyg viesulo atplėštos, Siri išbąla. Ivaras 
nužengia nuo slenksčio, šokėjai baigia suktis, lempos įsi- 
liepsnoja. Jis nieko nelaukia, lyg kūju trenkia kumščiu į 
komodą, net veidrodžio stiklai suvirpa ir plaukų segtukai 
išsibarsto, o nuotraukos sugriūva. Stoja tyla tartum po 
perkūno trenksmo, visi sustingsta lyg staiga pavirtę į šei- 
myninę fotografiją. Šį sykį niekas nespėja užčiaupti val- 
katai burnos, jis išsitiesia ir surinka. 

— Kažkas kybo pasikoręs daržinėje. 

Fotografija ramiai kybo kambaryje. 

— Kažkas kybo pasikoręs daržinėje, — sukužda jis, 
dairydamasis atsakymo. 

Tada Hildura atsako vienišu klyksmu. 


Jie palieka moteris ant pievos prieš uždarytas daržinės 
duris, užsikiša iš vidaus. Jos stovi ryto prieblandoje, su- 
sispietusios į gedinčią grupelę, jos nesitiki prisikėlimo, 
rūsti brėkšma nuplovusi nuo jų veidų bet kokią murziną 
viltį. Tik gedinčių veidai tyri. Saulė iššauna keletą nelai- 
mės raketų virš rytinio miško. Bjuro gaidys pragysta pen- 
kis kartus ir nutyla. Naras sucypia nuo ežero, lyg viską 

išmanytų apie gyvenimą. Vėjas pašiaušia nusikamavusius 
alyvų lapus, Nisė knarkia po valiai ant sofos prie šulinio. 
Moterys stovi, kaip visad moterys stovėjo, kada mirtis at- 
vers vartus negyvam Žmogui. 

Daržinėje ne mažiau tylu, sustingę ant šiaudų mato jie, 
kaip sužvilga arkliams kaustyti peilis Rudolfui užsilipus 
ant kuliamosios. Jie mato, kaip jis atsargiai slenka kulia- 
mosios stogu lyg pasalūnas žudikas į ramų šešėlį. Jie gir- 
di, kaip šnirkšteli peilis, kaip pradeda balsiai šnopuoti, še- 
šėlis, rodos, ištįsta. Toliau girdi, kaip kūnas dusliai 
šlumšteli ant aslos tarp kuliamosios ir daržinės sienos. Ir 
kaip perpjautas apynasris lyg išgąsdintas paukštis švilpda- 
mas nukrinta ant šiaudų. 

Ko gero, laikas tarti keletą žodžių, Filipas atsisėda ant 
siurblio. 

— Nagi aš buvau tvarte, — pradeda jis. — Nusišlapin- 
ti, taip sakant. Pasirodė, lyg kas atbėga. Tekinas. Paskui 
vėl tylu. Tik, regis, kažkas lyg nukrenta nuo kuliamosios. 
Aš dar truputį pabuvau tvarte, nes myliu arklius. Grįžęs 
atgal, Žiūriu, žibintas prisuktas. Beveik nieko nematau. 
Pasėdėsiu truputį, galvoju, nes dar nepavargęs. Bet nėra 
suoliuko. Keista, galvoju, ką tik buvo. Taigi paimu žibintą 
ir einu ieškoti. Prieinu prie kuliamosios, žiūriu, guli ant 
aslos, parverstas. O jis... tikriausiai buvo ligotas, nors 
toks ir neatrodė. 

Kai moteris suleidžia vidun, vyrai jau paguldę jį aukš- 
tielninką ant švarių šiaudų prie siurblio, galvą ir kaklą už- 
dengę tuščiu miltų maišu. Vyrai išeina, visi išeina, išsky- 
rus Hildurą ir Irmą, Irma nuima maišą ir padeda ant 
siurblio. Apglėbusios viena kitai kaklą jos suklumpa šalia 
Martino, bet seniai žinojo, kad dabar, kai tas atsitiko, jos 
negalės net pravirkti. Net sukuždėti: vargšeli tu. Negyvas 
apynasris guli šalia. Hildura negali į jį Žiūrėti, atsikelia ir 
pakabina kuo toliausiai tarp gyvųjų. Irma tebeklūpo. 

— Eik, — pašnibždom sako ji Hildurai, Hildura pa- 
klauso. 

Ji suranda laišką kairėje vidinėje kišenėje, suglamžo ir 
lyg nosinaitę įsikiša į palaidinukės kišenėlę. 

Kai išeina lauk, jau visiškai rytas, ežeras pilnas smul- 
kių Žžvilgančių kibirkštėlių, mėnulis blyškus lyg džiovi- 
ninkas pranykęs tamsiam miške. Jie laukė jos, mato ji. 
Mary stovi, atgręžusi veidą į saulę, ir verkia net nepa- 
kėlusi rankos, ji daug ką turi galvoj verkdama ir šios 
valandos niekada neužmirš. Viktoras pamažu atsiskiria 
nuo būrio ir prieina prie daržinės, visiems tylint užra- 
kina duris su mirusiuoju. Paskui nuneša raktą Rudolfui, 
to Rudolfui per daug. Kurį laiką jis Žiūri į raktą, o pas- 
kui paplūsta ašaromis. 

Jie stovi visi ir Žiūri į užrakintas duris, rodos, tik jos 
padeda suprasti, kas įvyko. Netgi Simonas nuvarvina 
ašarą, ir Hagstriomui sudrėksta akys, protarpiais vis 
braukiasi sausa ranka. O Ivaras negali verkti, jis jaučia 
tik palengvėjimą, dar taip arti kaip šį sykį nebuvo mir- 
ties spąstų. Jie spaudžia jį savo šaltomis sienomis, ver- 
žia kilpą ant jo kaklo, jis beveik garso parodyti negali, 
nors ir turėtų. Jis atsistoja priešais visus ir surinka kiek 
tik valioja spąstų užsmaugtu balsu: 

— Juk aš jam padaviau apynasrį. Aš dėl visko kaltas! 

Jis mušasi į krūtinę, laukia, kada jie puls jį, bet niekas 
nežengia nė žingsnio. Neturėdamas vilties pasuka į galu- 
tinę viltį, staiga atsistoja prieš Siri ir vargais negalais iš- 
taria: | 

— O su tavim aš gulėjau. Nieko baisaus. Bet tu jau 
negalėsi girtis savo skaistybe. 

Tik smūgio, kurio tikisi, nesulaukia, ji nesusigūžia nuo 
rimbo. Tiesiai pažvelgia jam į akis ir pašnibžda su bega- 
line užuojauta: 

— Vargšeli tu vargšeli. 

Pagaliau jis pravirksta, kupinomis nevilties akimis nu- 
sigręžia nuo visų, pačiumpa Filipą už rankos ir nusitem- 
pia į kelią, senis vos spėja su juo. Jie pasuka į Jevlę, ra- 
sa košia per kelnių apačią, senis skuodžia protekiniais. 

— Ar turi pieštuką? — uždusęs klausia jis, bet atsaky- 
mo nesulaukia. 

— Aš sugalvojau eilėraštį, — kalba jis vėl, jau gavęs 
dieglį, — jei neturi pieštuko, tai nors padėk man jį įsiminti. 

Ivaras žengia viduriu kelio, čia neatvažiuos tramvajus, 
jis kaip tik apsidraudė prieš tą įvykį. Jeigu ponas Lundas 
dabar numirtumėt, pasakė agentas, ir tai skambėjo visai 
paprastai. 

— Štai koks, — šnopuoja Filipas. — Kai rytas apglėbs 
laukus ir miškus / balandis pravirks, palikęs namus. Ar 
girdi? 

— Ar tu girdi mane, — surinka jis, galiausiai supran- 
ta, kad Ivaras jau niekada taip negirdės, kaip girdėdavo 
seniau, saulė spigina už jų ir prausia nugaras, padangėj 
pradeda dainuoti laidai. 

— Kai rytas apglėbs laukus ir miškus, — padeklamuo- 
ja Ivaras, paskui ima kvatoti net susiriesdamas, kuo skau- 
džiau, tuo labiau kvatoja. 

Ivaro batų pasagėlės liaujasi blizgėjusios, raktas sveria 
Rudolfo kišenę. Tik Vestlundas verkia. 

— Neverk, Hilmeri, — kužda Hildura, šluostydama | 
jam ašaras. 

Bet jis nepermaldaujamas, jo sielvartas bekraštis. Aš 
galėjau jį išgelbėti, galvoja jis. Būčiau įsirašęs jį į sąra- 
šą, štai kas. Ir nebūčiau buvęs šuo! Dabar per vėlu, dabar 
durys užrakintos, jis niekingiausias iš visų, pakėlusių kir- 
vį. Bet dar viskam nepasibaigus Hildurai ant kaklo pa- 
kimba sesuo, Siri. Ji bėgioja akimis nuo vieno Vestlundo 
veido prie kito, nuo ašaroto prie sauso. Aš irgi iš Vestlun- 
dų, topteli jai mintis, aš priklausau prie jų. Ir Hildura 
Vestlund ryžtingai veda saviškius prie mašinos. 

O saulė kyla virš vestuvių nakties, bemat išdžiovina 
visų ašaras. Vienintelę Simono ir Hagstriomo drėgmę, iš- 
džiovina žolę ir šlapius stogus, ant kurių naktis verkė. Iš- 
džiovina vandens klanelį kačių provėžoj, išdžiovina šla- 
pius debesų sparnus. Praskrieja su savo pašluoste per 
drėgnas ežero uolas, išdžiovina viską, tik reikia palaukti, 
išdžiovina Plimutą ir visus šlapius apynasrius, išdžiovina 
avižas, kur niekas nebevaikšto, išdžiovina lapus, kuriuos 
briedžiai ėda. Ji išdžiovina visą pasaulio raudą. 

Paskiausiai išdžiovina Vestlundo. 

KUR TAS DRAUGAS, 
KURIO VISUR 
IEŠKAU? 


aigiasi tuo, kad visi užmiega — visi, išskyrus vieną. 
Paprastai tuo baigiasi, kad visi užmiega — visi, iš- 
skyrus laimingąjį. Bet prieš visiems užmiegant buvo gau- 
dynės. Kur tas draugas, kurio visur ieškau? Prieš užmig- 
dami visi ieškojo, ryte randame juos visus miegančius, 
daugumą keisčiausiomis pozomis. Ryte ieškotojus randam 
miegančius. Dalis miega miške ant juodų akmenų, guli iš- 
sitiesę ant akmenų nuplėštais nagais. Kai kuriuos atplukdo 
srovė, plaukai šiaušiasi prieš vandenį. Daug kas guli pie- 
vose, kai kurios pievos atrodo lyg mūšio laukas ryte, tik 
be kraujo. Kiti guli duobėse. Štai juoda duobutė — argi 
čia mano namai? Bet niekas neklausinėja, visi ieškotojai 
miega ten, kur susiradę, o jei nesusiradę, miega ten, kur 
yra. Daugumą aptinkam ant ledynų su tirpstančiomis 'ran- 
komis, kai kas rytą kybo medžiuose, kybo stati, rodos, 
sustingę ore. 
Visur jų randam iš ryto, tų, kurie visur ieško savo 
draugo. 


Tik kur buvo senis, pradžioje jie nesuprato. Visi išsi- 
skirstė iš sodybos, visi nenamiškiai, jie įkėlė sofą į kėbu- 
lą, Nisė nulydėjo. Sunkvežimiai išvažiuoja saulei švie- 
čiant, merginos sėdi užpakaly ant sofos ir verkia, pasakė 
Hagstriomas Vestlundui. Sėdi! Amerikoje, pasakė Vestlun- 
das, aš stovėjau ir žliumbiau Volstrite. Štai kaip. Jis atsi- 

trenkė galvą į automobilio viršų. Važiuok, riktelėjo piktai, 
važiuok palei ežerą, tada pralenksim Simoną, jau kone 
šimtą spaudė, sunku buvo išsilaikyti ant sofos. 

Tik kur senis, niekas nesuprato. „Jis gali kokią kvai- 
lystę padaryti“. Jie nesuprato, kad jis tiesiog vaikščiojo ir 
ieškojo, ko visi ieško: Draugo. Jie ir patys išėjo ieškoti, 
saulė jau buvo pakilusi, bet dar ne sausa. Tėte, šaukė jie, 
eidami ilgu grioviu, dugnas buvo dumblinas, staiga pama- 
tė jo pėdsakus. Tylom prisėlino artyn, jis stovėjo vidur 1u- 
gių, kone paskendęs rugiuose. Jie galėjo matyti jį stovintį, 
jautė, kaip rugiai lyg bangos glosto kūną, jis maudėsi ru- 
giuose. Išėjęs į ežią jis laikė rankoj varpą, jie matė, kaip 
jis kramtė grūdus, išsikrapštęs iš varpos, jis jų nematė, 
matė tik rugius. 

— Tėte,— pasakė Rudolfas, jis ėjo pirma kitų. Vikto- 
ras nenustebo, jis nužengė į griovį, visi galėjo matyti, jog 
jis rado tą, ko seniai neturėjo. Jis buvo laimingas ir ra- 
mus, tai buvo tikriausiai rugiai. Tai tikriausiai mirtis, gal- 
vojo jis pats. Ritiesi į pakalnę ir miršti, kur eini, visur su 
savim nešiesi mirtį. Užtat taip baugu dėl savęs. Bet ga- 
liausiai ir tave neša, tada neprieštarauji ir esi dėkingas. 

Jis pasakė: Rudolfai, rytoj pradėsi pjauti. 

Rudolfas pasakė: tu nulipai žemėn, tėte. 

Jis atsakė: Galimas daiktas. Bet rytoj pradėsi pjauti. 

"Jis pirmasis nuėjo grioviu, kiti tankia eilute iš paskos. 
Rodės, kad jie išsirikiavę griovyje demonstracijai ir nešasi 
rugių vėliavas. Rugiai buvo ne tas draugas, kurio jie ieš- 
kojo, užtat dabar demonstravo, jie nekentė savo vėliavų. 
Išlipęs ant ežios, jis paprašė Rudolfą dviračio. 


Jie neuždengė jo nuogo gražaus veido, nešė per kiemą 
atgręžę į saulę. Viktoras laikė už kojų, jis nebuvo sunkus, 
rankos pamažu mosikavo sulig ramiu nešėjų žingsniu, 
prieš tai jis, matyt, buvo susižalojęs ranką. Neužspaudė 

jam akių, norėjo, kad jis paskiausiai pamatytų tą, ką jie 
matė, nes švietė skaistus sekmadienio rytas. Jie atvėrė abi 
puses vartų, nors pakako vienos, atidarė abi puses ir prie- 
menės durų, čia labiau reikėjo. 

Irma buvo paruošusi svetainę budynėms, kai jie suėjo 
į vidų, stalas buvo nudengtas, kambarys išvėdintas, užuo- 
laidos nuleistos. Girliandos tebekabojo, bet netrukdė. Vie- 
name stalo gale stovėjo žvakidė su trimis degančiomis 
žvakėmis, čia jie paguldė galvą. Rulana su Svea nupjovė 
darželyje visus jurginus ir sudėjo jam prie kojų. Mary pri- 
žiūrėjo, kad viskas būtų padaryta tinkamai. Hilma, pasi- 
kuitusi spintoje, galų gale rado nedidelę dėžutę. Dėžutė- 
je buvo dvi monetos iš Karolio XII laikų, mažytės ir 
šaltos, jos gulėjo ant Agusto Aspo akių tą naktį, kai jis 
numirė. Irma pasakė: aš tą padarysiu, mama. Jis gulėjo 
žiūrėdamas į siją su Vilės patronais, ji kaip įmanydama 
lėčiau užspaudė jam akis. Monetos atrodė lyg antspaudai 
ant akių, ji pasakė: Išeikit. Aš pabudėsiu prie jo. Jie atsa- 
kė, jog dabar ne naktis. Ji vis tiek norinti budėti, manė ką 
nors laimėti, kol dar ne vėlu. 

Kai Rudolfas su Siorenu išnešė Vilę, o ir kiti išsiskirs- 
tė, ji liko viena. Ji pasiėmė kėdę ir atsisėdo šalia jo, ta- 
da pagalvojo apie jo rankas. Ji sukryžiavo jo rankas ant 
krūtinės, plaštakas uždėjo vieną ant kitos, po kelių valan- 
dų būtų buvę per vėlu. Jis jos, kaip nuostabu, dabar jis 
nieko neturėjo, tik ją. Iki šiol ji buvo viena, atėjus mel- 
žimo metui ji užmigo ant kėdės. 


O Vilė buvo sunkus, jie pamėgino pastatyti jį ant kojų, 
bet nieko neišėjo. Tarpais turėdavo paguldyti, tada susėsdavo 
šalia ant žolės ir užsirūkydavo. Galų gale panešėdavo vie- 
nu kartu tik po kokį dešimt metrų, taip smagu buvo jį neš- 
ti. Sėdėdavo patyliukais ir svarstydavo, ką Olasė pasakys. 
Pasitiks su šautuvu, nusprendė pagaliau. Rūkydami žiūrė- 

jo jie į ežerą, beržas buvo kone perplaukęs, jiems atrodė, jog 
visas gyvenimas praėjo po to, kai jie maudėsi ir šaudė Žu- 
vį. Galėjo drąsiai pasakyti: ar atsimeni tą sykį? Tylu buvo 
visoje Fuksėje ir miške aplinkui, Vilė retkarčiais atsidusdavo 
ir pasivartydavo žolėje, per upelį jie perėjo sausomis kojo- 
mis. Sunkiausia buvo užkopti į šlaitą, jie plūkėsi iš pasku- 
tiniųjų, prakaitas žliaugte žliaugė, galiausiai pamėgino ritinti 
jį kaip rąstą, sekėsi geriau. Jie paguldė jį verandoje, labai 
tyliai. Rudolfas pasibeldė kumščiu, po kiek laiko pasigirdo 
žingsniai ir žeme velkamos petnešos, rodės, kaip žiurkių uo- 
degos. Jie pasislėpė už artimiausio kampo. Pirmiausia išlin- 
do šautuvo vamzdis, paskui išlindo galvos. Tada išgirdo, 
kaip nukrito šautuvas, jie pasižiūrėjo pro kampą. Olasė klū- 
pojo ant kelių prie sūnaus. Ką tie velniai tau padarė, aima- 
navo jis, jei aš juos nutversiu, į skutus sutrupinsiu. 

Dabar išėjo Erika. Jis girtas, pasakė ji, ji buvo su baisiau- 
siai nešvariais marškiniais, tokių jie dar neregėjo. Jis namie, 
pasakė Olasė, rytoj gaus karšių kiek širdis geis. Jis girtas 
kaip kiaulė, pasakė Erika, imdama nuo žemės šautuvą. Vai- 
keli mano, išgirdo jie Olasę, dabar jis sėdėjo ant verandos 
grindų, Vilės galvą pasidėjęs sau ant kelių, aš tau nušausiu 
briedį, patį didžiausią briedį, kokį tik rasim. 

— Argi jis čia gulės, — pasakė Erika. Jie pamėgino įnešti 
Vilę vidun, bet nė iš vietos. Eik, moteriške, atnešti antklo- 
džių, suriko Olasė, ir pagalvių surask. Jie matė, kaip Olasė 
išsitiesė ant grindų šalia sūnaus, Erika atnešė pagalvių, ant- 
klodžių, užklojo juos. Kai ji nuėjo ir troboje pasidarė tylu, 
jie išgirdo Olasę verkiant, tada pritykino ir pasižiūrėjo. Jie 
matė, kaip jis plūkėsi, norėdamas suimti Vilę į glėbį ir at- 
sukti į save, mėgino jį apversti. Vilė gulėjo kaip uola, gu- 
lėjo kaip gulėjęs, nors senis visaip tąsėsi. 


Viktoras atsigulė į Hilduros lovą, varpą turėjo su sa- 
vim, ją pasidėjo ant antklodės. Po kiek laiko senoji išgir- 

do, kad jis atsikėlė. Nedrįso klausti kodėl, tik pasižiūrė- 
jo pravėrusi vieną akį, ką tik išmušė laikrodžiai ties Va- 
linderiu. Ji girdėjo, kaip jis kopė aukštyn, pakopos girgž- 
dėjo, grindų lentos cypavo, greitai vėl nulipo žemyn. Gir- 
dėjo, kad jis iš lėto tapsi lyg ką nešdamas. Negrįžo atgal 
į kambarį, išėjo lauk. Ji gulėjo ir spėliojo, bet netrukus 
gavo atsakymą. Kažkas praėjo pro langą, ji Žvilgterėjo 
pro užuolaidą. Tai buvo jis, vedėsi dviratį, ant bagažinės 
stovėjo geriausias laikrodis, dar ėjo, švytuoklė blizgėjo 
saulėje. Ji suprato, kur jis išsiruošė. Dieve padėk jam nu- 
keliauti, palinkėjo. Ji atsikėlė, paėmė varpą ir pasidėjo 
tarp krūtų. 

Bet buvo toli. Aš privalau, pagalvojo jis, kitaip bus 
amžina gėda. Jis stengėsi nepakelti akių, tik ėjo ir ėjo. 
Pro pastorių, pro policininką, pro kalvę, kartais mušdvo 
laikrodis. Dūžių neskaičiavo, nesutiko nieko. Paskutinį 
sykį esi kaime, galvojo jis, reikia skubėti, kol laikrodis 
nesustojo. Už bažnyčios kelias buvo žvyruotas, nukoręs 
galvą ir dirstelėjęs Žemyn pamatė vėžias skersai kelio. 
Griovyje gulėjo dviratis, jis nukėlė laikrodį, paguldė sa- 
vo dviratį šalia ano. Perlipo per griovį į Liutmano ganyk- 
lą, ten žolėje aukštielninkas drybsojo Bjuras. Galvą padė- 
jęs ant automobilio sėdynės, drapanos išmėtytos tarp ka- 
dugių, aplinkui žybsėjo pabertos dvikronės, ant piršto 
prieš saulę spindėjo žiedai. Viktoras pastatė laikrodį, su- 
ėmė pirštą ir numovė žiedus. Paskui stovėdamas gailėjo- 
si; laikrodis ėjo, o jis svarstė ir šiaip, ir taip. Pailsėsiu va- 
landžiukę, pagalvojo jis, kišdamas žiedus į liemenės kiše- 
nę, o tada žiūrėsiu. Iki tol nieko nebuvo pavogęs. 
Negalėjo nuspręsti, ar tai nuodėmė. Ir užmigo, kai laikro- 
dis Žolėje išmušė šeštą. 

Anksčiau, Vestlundo virtuvėje. Jis sėdėjo su Simonu, 
laikas slinko. Ar neisi pas jaunąją? paklausė Simonas, po 
pat langu stovėjo automobiliai. Nė vienas nelaimėjo, su- 
sidūrė sparnais toj vietoj, kur paežerės kelias jungėsi su 
didžiuoju. 

Vestlundas norėjo kai ką išsiaiškinti. Eik pirma, pasa- 
kė jis Hildurai, aš turiu apie vieną dalyką pasišnekėti su 
Simonu, bernai nuėjo pas Hagstriomą ir gėrė. 

— Simonai, — pasakė Vestlundas, — aš kai ką galė- 
jau padaryti. Ką gi, paklausė Simonas. Tam vaikinui, at- 
sakė Vestlundas, kur numirė. Rodos, kad dėl visko aš kal- 
tas. Jei tu būtum paslėpęs apynasrius, jis būtų virvę susi- 
radęs, jų pilna kluone, pasakė Simonas. 

Ar tai paguoda? 

— Simonai, — suaimanavo Vestlundas, imdamas jo 
ranką, — aš vieną sykį blogai pasielgiau su vaikinu. Jis 
čia buvo atėjęs elgetauti, prašė truputį dūblių, girdi, mo- 
tina serganti, seniai tas buvo. Ir ką toks velnias kaip aš 
padarė? Ką tik buvau nusipirkęs šunį, dar nežinojau, koks 
jisai. Eik lauk, užrikau aš, nes paleisiu šunį. Jis nespėjo 
pabėgti, šuo sudraskė kelnes. 

Simonas pasakė: Ne dėl to jis pasikorė. 

— Iš kur aš galiu žinoti? — paklausė Vestlundas, 
priėjęs atidarė langą. — Aš niekada neišsiaiškinsiu, — 
suriko jis. Atsuko Simonui nugarą ir kalbėjo kažkam. — 
Nušausiu šunį, — šaukė jis, — rytoj atsikratysiu 
šuns. — Jis išgėrė grogo, grogas buvo stiprus, o jis sil- 
pnas. — Aš turiu eiti pas ją, — rėkė jis, — aš, nors ne- 
su vertas jai pašluoste būti. — Jis stovėjo prie lango ir 
gurkšnis po gurkšnio darėsi menkesnis, galų gale pavir- 
to į skudurą. — Amerikoje, — pasakė jis, — tokius 
kaip aš kišdavo į dideles mašinas, o kas likdavo naudo- 
davo gatvėms grįsti. 

— Bet, Simonai, — sukužda jis su tuščiu stiklu, tuš- 
čiu veidu ir tuščiais keliais, — jei imi, ką turi, kodėl rei- 
kia imti tokį, kaip aš? Šitokį velnią? 

Jis atsigręžia pasitikti draugo, bet sutinka tik tuštumą. 
Simonas seniai dingęs, dingęs be garso. 

— Reikia dar išlenkti kokią, — pravirksta jis ir su- 
smunka ant grindų. 

Nežiūrėti į jį, pagalvojo ji, ji neverkė. Jis gaus viską, 
ko pareikalaus, tik aš į jį nežiūrėsiu. Ji dar nežinojo, kaip 
greit galima prarasti savo įsitikinimą: imi, ką turi. Tik kai 
jis sugniaužė durų rankeną, ji pajuto, kaip toli nužengu- 
si. Ji tik užsimerkė ir atsuko nugarą. Ji girdėjo jį rengian- 
tis prie savo lovos krašto, ji susigūžė į kamuoliuką. Bet 
keista: negalėjo negirdėti, kaip nukrito drabužiai. Kai su- 
prato, kad jis nuogas, atsipalaidavo, jis pakėlė antklodę. 
Aš nežiūrėsiu į jį, pagalvojo ji ir atsigręžė. Ir vis tiek pa- 
žiūrėjo. 

Ji pasižiūrėjo, bet nesmogė Simonui į veidą, paglostė 
jį. Ji kilstelėjo jo pasitikti, koktėdamasi to, ką darė, bet 
vis tiek darė. Ir darė su savotišku džiaugsmu. 

Kažkas verčia mus pasirinkti didžiausią pažeminimą, o 
ne mažesnį. Tik kas, klausinėjo ji po to. Kartą vienas 
žmogus šia tema atsiuntė straipsnį į vakarinį laikraštį, bet 
nebuvo išspausdintas. „Kodėl mes duodamės traukiami 
žemyn?“ taip jis vadinosi. Ten buvo parašyta: 


„Kažin, ar skaitytojai nepadėtų man atsakyti į duotą 
klausimą, ar bent patvirtintų, kad atsakymas, kurio pri- 
ėjau, visais atžvilgiais klaidingas. Mūsų dabartinėje visuo- 
menėje, spaudoje ir kitur, dažnai pastebima aiški Žmonių 
tendencija stengtis pralaimėti. Aš iš savo veiklos srities 
žinau daugel savęs žalojimo atvejų, kai pilnaverčiai indi- 
vidai patys užsikirto sau vystymosi kelią. Tam tikra Žmo- 
nių kategorija visą gyvenimą dedasi esą ligoniai ir taip at- 
kakliai, kad galų gale jau rimtai nebeįstengia atskirti ligos 
nuo sveikatos. Dabar ši savanoriško invalidumo forma pa- 
lyginti lengvai nustatoma. Toks supratimas, kad mūsų mo- 
derni visuomenė iš savo piliečių reikalauja šimtaprocen- 
tinio našumo, nekelia abejonių, tačiau kai kuriems na- 
riams kyla daugeliu požiūrių paaiškinama baimė, kad jie 
sužlugs. Vaizduodamiesi esą tiek ir tiek procentų nuver- 
tėję, jie savotiškai apsidraudžia nuo nesėkmės, o tai di- 


199 


VESTUVIŲ NAKTIS 


desniam skaičiui žmonių, negu mes manom, yra vieninte- 
lė priemonė ištverti gyvenime. 

Bet šitas smukimas yra tik tam tikras etapas, stotelė ke- 
lyje. Užvis įdomiausias fenomenas yra didėjantis troškimas 
siekti absoliutaus žlugimo, visiško invalidumo, didžiausio 
pažeminimo. Įvairiapusiškai apsvarstęs problemą, padariau 
išvadą, susidedančią iš šių klausimų: gal mes pernelyg skau- 
džiai patyrėm pergalės, sėkmės ir išaukštinimo vargą, kad 
dar galėtume tikėti, jog šiuo keliu pasieksim išganymo. O 
kas yra išganymas? Man rodos, jog išganymas yra pats pro- 
cesas, kuris padeda mums perkęsti, kad šis gyvenimas yra 
beprasmis, tuščias, šaltas ir abejingas, iš esmės niekas. Iš- 
einant iš to, ir tą reikia padaryti, jog Žmogui būtinas suge- 
bėjimas perkęsti šitą visų svarbiausią suvokimą, kyla klau- 
simas: kokioj būsenoj mes lengviausiai pasiekiami išgany- 
mui? Ar drįsim atsakyti: pergalė nesuteikia atramos, ir iš- 
aukštinimas yra dykuma, kur mūsų siela džiūsta? Mes visi 
klausiam: ką galvoja kiti Žmonės, kai jie vieniši? Jeigu jie 
galvoja kaip mes, kodėl mes to niekad nesužinom? Ir gal visi 
žinom tą patį, tik nedrįstam kits kitam atskleisti? Ir, ko ge- 
ro, vis klausiam: kur tas draugas, kurio aš visur ieškau? Gal 
visi jį randam, patys kruvini ir sudaužyti, gulintį kruviną ir 
sudaužytą dugne, kur mūsų neviltis mus stumia? Giliau, gi- 
liau, rėkia mūsų ilgesys, ir mes negalim susilaikyti neįkri- 
tę. Ne todėl, kad mums patiktų kristi taip, kaip krintam, ne 
todėl, kad mums patiktų šliaužioti tamsoj, kaip mes šlaužio- 
jam, ne todėl, kad mums patiktų mirtis, kurios mes ieškom, 
nes juk žinom, kad mirtis yra tik bausmė už tai, kad gyve- 
nom. Bet, ko gero, tikimės tamsoje rasti šviesos, kurios pati 
šviesa mums nesuteikia, gal tikimės vienatvėje rasti drau- 
gą, kurio bendruomenė mums neduoda. 

Ar taip yra? Aš nežinau, nes apie tai, ką iš tiesų ver- 
ta Žinoti, galima tik spėlioti. Bet jeigu kas nors iš skai- 
tytojų turi savo nuomonę šia tema, būsiu dėkingas už 
atsakymą 


Ilgametis laikraščio pirkėjas“ 

Atsipeikėjusi ji pasijunta vienų viena. Simonas patenkin- 
tas išsvirduliavo sau, lauke darėsi vis šviesiau. Ji klūpojo 
prie lovos, lovos kraštas pjovė kaktą, ant grindų buvo šal- 
ta, taip ir turėjo būti. Dugne tvyrojo tamsa, ji ropinėjo nu- 
oga ir kažko ieškojo. Tebuvo tik akmenys, o tarp akmenų 
purvas, ji juto pasiekusi vandenį, ji gulėjo ant juodos uolos, 
o po ja buvo vanduo. Kažkas pačiupo ją ir norėjo įmesti, ji 
sukliko persigandusi, bet niekas jos negirdėjo. Ji krito gi- 
lyn ir skendo, tai buvo ne šiaip vanduo, o rūgštis. Paleng- 
va, palengva tirpo jinai, rankos ilgiausiai, galiausiai visai jos 
neliko. Vanduo vandenyje; kažkas užkūrė ugnį, ji buvo ugnis 
ugnyje. Ugnis priklausė jai, kaip liepsnai priklauso ugnis, 
jai niekas nepriklausė. Aš esu niekas, gulėjo ji ir sapnavo, 
žūdama naujam gyvenimui, kas mane ištiktų, viskas abso- 
liučiai nesvarbu. Bet aš turiu būti. Nes yra namas. 

Yra namas, jis stovi kažkur išpirktoj žemėj. Tame na- 
me aš esu langas, o tu durys, visi mes kas nors name. To- 
dėl namui visi reikalingi, jam reikalingas net purvinas ak- 
muo prie durų. Jam reikalingas ir slenkstis, dūsaujantis 
laisvės, lyg lauke galėtų būti laisvė. Lauke nieko nėra, o 
viduj yra lemtis. 

Ar dar kas yra viduj? Ar tai negyvenamas namas, ku- 
rį mes kuriam, ar ten kažkas gyvena iš mūsų? Reikėtų pa- 
ieškoti, dūsauja durys, kas mus atidarytų. Reikėtų paieš- 
koti, skundžiasi grindys, kas mus mindžiotų. 

Mielasis, galvojo ji, mes turim palaukti. Negali namas 
ieškoti benamio, benamis turi ieškoti namo. Namas turi 
palaukti. Ir dabar aš žinau, kaip vadinasi laukimas. Jis va- 
dinasi ramybė. 

Todėl, kai tas, kuris paleido šunis, paklausė: ar nusikal- 
tėlis gali rasti ramybę? ji džiugiai atsakė: taip, pone, tik jis. 


Rytą randam juos miegančius, ant šono, ant nugaros ar 
kabančius, visų veidai tokie skaistūs. Jie nieko pikto ne- 

galvojo. Jie miega visur žemėje, ir niekas nedrįsta jų Ža- 
dinti. Jie įmigę kietai, bet kaip yra, taip yra, jie negalvojo 
nieko pikto. 

Liutmano ganykloje aukštielninkas miega Bjuras, Žie- 
dai vėl ant jo smiliaus, Viktoras miega Liutmano griovyje, 
padėjęs galvą šalia laikrodžio. Pas Sioreną miega Svea, o 
pas Sveą Siorenas. Rulana miega ant Rudolfo kanapos, o 
Rudolfas miega ant savo. Valkatos miega vienas vienoj, 
kitas kitoj šėko Žaginio pusėj. Dabar mūsų keliai skiria- 
si, burbtelėjo Ivaras, tada Filipas nuėjo ir atsigulė kitoj 
pusėj žaginio, jei Ivaras apsigalvotų. Gunaras miega vir- 
tuvėje ir nežino, kad jis vienas, kada nors sužinos. Mar- 
tinas miega ant stalo su jurginais prie kojų, Irma miega 
ant kėdės ir sapnuoja, kad jis gyvas. Olasės verandoje 
miega Vilė, padėjęs galvą Olasei ant rankų, ir Olasės ran- 
kos miega. Dainininkas miega ant Pamišėlio Anderšo 
grindų, o Pamišėlis Anderšas miega ant laiškų. Valinderis 
miega ant sraigės grindų, o sraigė miega savo namelyje. 
Plimute miega Mary, o Nisė ant sofos trisdešimt penkto 
kėbule. Viršinininkas miega pasidėjęs sumuštinių prie lo- 
vos, o Klara miega tam pačiam kambary, kur Dievas. Hil- 
ma miega Hilduros lovoje, o Vestlundas ant Vestlundo 
grindų. Tvarte miega karvės, o briedžiai po epušėmis. Si- 
monas miega prie Siri durų, o Siri miega balkone, ji turi 
užrakinusi Hilduros širdį. Su raktu po pagalve kambary- 
je miega senė Bjur, Karlsonas miega prie Hagstriomo sta- 
lo, o Hagstriomas prie savo. Melduose miega lydeka, o 
gyvatvorėj ežys. Šulinyje miega varlė, o debesyje lietus. 
Gyvenime miega mirtis, o mirtyje gyvenimas. Ant uolos 
miega Lorelei, plaukai jos žili. 

Tik jaunoji nemiega. 

O vestuvių naktis eina į pabaigą. 

APIE 
AUTORIŲ 


TIGAS DAGERMANAS — skaisčiai ir trumpai 
sužibusi Žvaigždė švedų literatūros padangėje. 
Per keliolika savo gyvenimo metų (1923— 1954) rašyto- 
jas spėjo sukurti itin daug: keturis romanus, novelių, 
dramų, eilėraščių. S.Dagermano kūryba pasižymi nepa- 
prastu originalumu, įtaigia fantazijos jėga, stiliaus ir 
kalbos savitumu. Įvairi ir jo kūrinių tematika. Ypač jaut- 
riai autorius reagavo į Antrojo pasaulinio karo baisu- 
mus. Jo simboliniuose romanuose „Pasmerktųjų sala“ ir 
„Gyvatė“ dominuoja Žmogaus būties netikrumo tema, 
tikrovės baimė. Žymiausias ir paskutinis S.Dagermano 
kūrinys — „Vestuvių naktis“. Tai neįtikėtino įvairumo 
kūrinys, pilnas ir juoko pro ašaras, ir graudulio pro juo- 
ką, atveriantis ne vieną slaptą Žmogaus sielos kertelę, 
ko gero, kiekvieno skaitytojo suprantamas savaip ir sa- 
vaip jaudinantis. Čia persipynę patys lyriškiausi žmo- 
gaus bruožai su nežabota brutalia jėga, karšta meilė ir 
neapykanta, gyvenimo prasmė ir tuštybė. 
Lietuvių skaitytojui S. Dagermanas iki šiol buvo pa- 
žįstamas tik iš novelių, spausdintų rinkiniuose ir perio- 
dikoje. 

PAAIŠKINIMAI 


Endriu Karnegis (Carnegi Andrew, 1837—1919 — 
Amerikos verslininkas ir mokslo bei meno mecenatas, 
įsteigęs Karnegio fondą, skirtą apdovanoti asmenims, ku- 
rie, rizikuodami savo gyvybe, yra išgelbėję kitų gyvybę. 


Rita Heivort (Rita Hayworth, g. 1918) — ameri- 
kiečių kino žvaigždė. 
Žoržas Brakas (Georges Brague, 1882—1963) — 


prancūzų dailininkas, kubizmo atstovas. 


Polis Klė (Paul Klee, 1879— 1940) — šveicarų dai- 
lininkas, abstrakčiosios srovės atstovas. 


Marma — vietovė vidurio Švedijoje. 


Torė Erlingas (Thore Ehrling, g. 1912) — švedų 
muzikas ir kompozitorius, turėjęs savo orkestrą. 


„Imi, ką turi“ — tai priežodžiu virtęs garsios šve- 
dų kulinarės Kristinos (Kaisos) Varg (1703— 1769) posa- 
kis. Jos knyga „Patarimai jaunoms šeimininkėms“ (1755) 
ilgam buvo tapusi pagrindiniu kulinarijos vadovėliu. 

